
  Malý testament


  


  Dnes večer, len čo dopíšem tento odsek, vyskočím oknom na ulicu. Drahí priatelia, milí príbuzní! Nevládzem. V čo veriť? Ktorou cestou ísť? Koho nasledovať? Nikto mi na otázky neodpovedá. Čakal som odpoveď od celej spoločnosti. Nedočkal som sa. Odchádzam.


  Pred rokmi (za mladi) vypytoval som sa spolupracovníkov drevorubačov: V čo veriť? Ktorou cestou ísť? Koho nasledovať? Nepočuli. Hučali píly. Oženil som sa. Mal som manželku a susedov. Zašiel som radšej k susedom: “Dobrý deň. V čo veriť? Ktorou cestou ísť? Koho nasledovať?” Sused práve obedoval, odpovedal mi s plnými ústami: “Hml-pml-gml-trpl.” Už vtedy som chcel vyskočiť oknom. Môj čin by však nebol mal zmysel. Bývali sme na prízemí.


  Čosi-kamsi ubehlo desať rokov. Na nič som sa nevedel sústrediť. Striedal som povolania: nechal som písanie, začal som komponovať, prestal som komponovať, vrátil som sa k písaniu. Chcel som napísať na prezidentskú kanceláriu. Nevedel som adresu. Napísal som do rozhlasu (Zochova ul. 3): “Vážení súdruhovia v rozhlase! V čo veriť? Ktorou cestou ísť? Koho nasledovať?” Odpovedali: “Nasledujte Timirjazeva!” Lenže, kto je to? Je nasledovaniahodný? Kto mi to zaručí? Pod oknom stáli vtedy susedia — nemohol som im skočiť na hlavu. Pracoval som húževnato, ale bez zápalu ďalej. Krasopisne som odpísal DOM V STRÁNI a ŤAPÁKOVCI. Neuverejnili.


  Medzitým prešlo ďalších dvadsať rokov. Začal som učiť na vysokej škole. Pýtam sa rektora, reku: “Jano, v čo veriť? Ktorou cestou ísť? Koho nasledovať?” Rektor sa zhrozil: “A ty to nevieš, Paľo?” Otvoril okno, roztvoril náruč a ukázal na hory, lesy a lúky: “Humanizmus a renesancia, Paľo!” Neboli to jeho slová. Vedel som to! Ale kto to povedal? Nie a nie si spomenúť. Niekto spoza železnej?? Nemohol som ďalej. Na druhý deň ráno som vyliezol na okno. Manželka mi podávala handry, papier a vodu. Do obeda sme boli s oknami hotoví.


  Pri príležitosti mojich sedemdesiatych narodenín prijali ma do akadémie. Kolegom - akademikom som položil otázku: “Kolegovia akademici, v čo veriť? Ktorou cestou ísť? Koho nasledovať?” Mlčali. Vraj budú svoje názory publikovať. Zapolemizujú si. V ten večer som bol pevne rozhodnutý odísť. Vyhodil som si z kopýtka a podišiel som k oknu na siedmom poschodí. Ale vyskočiť len tak? V župane?


  Končím. Od prijatia do akadémie prešlo ďalších dvadsať rokov. Dnes, keď som dojedol krupicovú kašičku, až ma tak striaslo. Bolo to pred chvíľou. Sedel som ako vždy vo svojej pracovni na nočníku: “V čo veriť? Ktorou cestou ísť? Koho nasledovať?”


  Preto som sa rozhodol dobrovoľne ihneď odísť. Nikto mi na otázky neodpovedá. A čakal som odpoveď od celej spoločnosti. Spoločnosť ma ignorovala! Hádzali mi polená pod nohy! Nemôžem ďalej. Pochopte, drahí príbuzní, neodsudzujte ma. Len aby som sa dostal na okno. Deväťdesiatka je deväťdesiatka.


  Alebo si radšej pustím plyn! Uvarím si čajík s piškótkami.


  


  Zrkadlo


  Pretože mi v poslednom čase išlo všetko ako po masle, pretože som znezrady zbohatol, pretože sa mi konečne podarilo získať si priazeň Boženky, pretože som si kúpil všetko, čo sa v našom meste kúpiť dalo a pretože aj vnútorne som sa prepracoval k nevídanej duševnej rovnováhe - rozplynul som sa od šťastia. Rozplynul som sa ráno, cestou na fakultu, keď som sa nadýchol, vydýchol a zvolal:  Ach, aký j e ten život krásny!


  Moja nehmotnosť vyvolala na fakulte značné rozpaky. Študujem filozofiu a som materialista ako repa. Kto mohol predvídať, že práve v šiestom semestri ma postihne taká nepríjemnosť, že sa od šťastia rozplyniem? Šťastní sme boli všetci, o to by nešlo, ešte v prvom ročníku nám to povedali. Ale táto moja oneskorená reakcia bola predsa len príliš dôsledná!


  Prvý, koho to dopálilo, bol odborný asistent Trandžík - marxista. Vyzývavo na mňa pozrel a dôrazne ma požiadal, by som uviedol dôvody svojho, vraj neseriózneho a pozérskeho postoja.


   To som si o vás nemyslel,  kričal nazlostený odborný asistent.  Ste nezodpovedný živel, pasívny element, dekadent, iracionalista!  A keď vyčerpal všetko zo svojho arzenálu odborných výrazov, spýtal sa ma, čím bol môj otec. Bojazlivo som odvetil, že môj otec bol a ešte stále je železničiar a keby sa dozvedel, čo sa stalo, asi by ma poriadne zmlátil. Potom som sa úprimne priznal, že príčinou všetkého bude Boženka, pretože Boženka húževnato opätuje moju lásku. Trandžík sa zasmial suchým smiechom odborného asistenta a požiadal ma, aby som celú záležitosť ohlásil na dekanáte.


  — Kým sa prípad nevyrieši, neukazujte sa mi na oči!  kričal do prázdna. Jeho výkriky podfarboval tichý smiech mojich kolegov. Kým sa prípad nevyrieši, ani som sa mu nemohol ukázať na oči. Nebolo to v mojich silách.


  S nádejou v duši zaklopal som na dvere dekanovej pracovne.


  — Vstúpte!


  Otvoril som dvere, očistil som si topánky a vstúpil som.


  — Vstúpte, nezdržiavajte!


  Skromne som zahlásil meno a polohu. Upravil som si kravatu a vyzval som dekana, aby sa vyjadril k môjmu prípadu.


  — Tu nie je nikto! Tu nie je nikto!  volal nie práve najpresvedčivejším hlasom tak dlho, kým zo susednej miestnosti nepribehla pani Betka, študijná referentka. Situáciu totiž do značnej miery skomplikoval dekanov brat, učiteľ v Dolných Orešanoch. Predvčerom zomrel.


  — Ste to vy, pán učiteľ?  zvolala pani Betka a urobila dva špiritistické kroky vpred.


  — Nie. To som ja. Rozplynul som sa od šťastia.


  Dekan sa dôkladne pozrel pred seba:


  — Je to zreteľne Ružiakov hlas. Včera tu stál a žobronil o dekanský termín.


  — Odpusťte, súdruh dekan, naozaj celej veci nerozumiem. Jediné, čo mi ostalo, je schopnosť premýšľať a svoje myšlienky oznamovať prostredníctvom artikulovaných hlások.


  — Poďte bližšie, Ružiak. Sadnite si sem, pod lampu. Sedíte? Hm. Pani Betka, vidíte ho?


  — Nevidím,  povedala pani Betka s vyvalenými očami.


  — Anija ho nevidím. Ružiak, nerobte hlúposti! Vy tu nie ste!


  — Odpusťte, prepáčte, čo počať... jachtal som pod lampou.


  — Nevidím vás, Ružiak, nevidím!  bedákala pani Betka a jej pohľad smerujúci pod lampu vyjadroval rozpaky i účasť.


  — Viete čo, Ružiak? Príďte zajtra. Rozmyslite si to a príďte zajtra. Potom uvidíme...  dekan dokončil a spotil sa. Rýchle vstal a rázne vykročil ku knižnici. Z hornej police vytiahol zaprášený zväzok a zamával ním víťazoslávne vo vzduchu.


  — Tu to máte čierne na bielom. Dobre si to prečítajte. Čítate?


  — Áno. Spoločenské bytie určuje spoločenské vedomie,  zachvel som sa.


  — Tak vidíte, Ružiak! Som, teda myslím! Nemyslíte?


  — Myslím...


  — Nemyslite!  skríkol dekan a očervenel.  Nie ste!


  Uznal som, že som sa síce rozplynul, ale od šťastia, a nie len tak, bez príčiny, z dlhej chvíle.


  — To je jedno!  protestoval dekan.  Už dlhší čas vás pozorujem! Máte sa príliš dobre, to je to!


  — Áno. Som šťastný!


  — Isteže. Ja som bol tiež šťastný, keď som bol vo vašom veku. Ale vždy len po určitú hranicu! Nemáte problémy, či čo? Potom sa to takto skončí! Teraz nie ste a bolo vám to treba?


  — Ale ja som, ibaže...


  — Nie ste!


  Potom povedal pani Betke, aby nám uvarila kávu. Pani Betka priniesla dve kávy, jednu položila pred dekana, druhú pod lampu.


  — Tu je káva, Ružiak. A nerobte si z toho nič, veď už voľačo vymyslíme,  povedala láskavo lampe a potichu vyšla z miestnosti.


  Dekan zamyslene chlipkal kávu a z času na čas sa úkosom pozrel pod lampu, kde ma tušil.


  — Ružiak,  opýtal sa po chvíli,  čím bol váš otec?


  — Železničiar.


  — Železničiar,  sklamane opakoval dekan.  Veď vy ste boli celkom talentovaný chlapec,  povedal a rýchle dodal,  talentovaný, ale lajdák!


  — Uvedomujem si to...


  — Neopovážte sa! Nemáte si čo uvedomovať! Nie ste!


  — Nuž ale ako...  vstal som a položil som pred neho občiansky preukaz.


  Chvíľku váhal. Zrazu vykríkol:


  — Neuznávam! Pozrite do zrkadla! Ako vyzeráte?! A na fotografii? Há?! Chcete tvrdiť, že ste to vy?  schytil preukaz a šmahom ho strčil do vrecka. Utrel si pot z čela a povedal:  Ružiak, uvedomte si, že nemáte právo si niečo uvedomovať! A vôbec, mali ste ísť študovať teológiu. My si takéto výstrelky dovoliť nemôžeme! Vy nie ste, vy pre mňa neexistujete! Opusťte miestnosť!


  Pochopil som, že ďalšia výmena názorov je zbytočná. Tak som znovu vstal, pristúpil som k dekanovi a so slovami: nič v zlom, súdruh dekan, som mu z celej sily vykrútil nos.


  — Čo si to dovoľujete? Viete, kde ste?


  — Tu!  odvetil som a buchol som ho zozadu do hlavy zaprášeným zväzkom  Spoločenské bitie určuje spoločenské vedomie!


  Dekan behal po miestnosti ako šialený a ja som behal za ním, bil som ho hlava-nehlava a vykrikoval som materia-
listické poučky. Po štvrťhodine sa nám táto hra zunovala. Dekan klesol do kresla a ťažko oddychoval.


  — Som za rovnomerné rozvíjanie tela i ducha!  zakončil som a kopol som ho do kolena.


  Dekan ani okom nemihol. Nebral ma na svoje spoločenské vedomie. Vstal, zavolal pani Betku a prikázal jej, aby mi okamžite poslala vyrozumenie, že som vylúčený zo školy a že mi preto prestanú vyplácať štipendium.  Nebudeme vyhadzovať peniaze do vzduchu!  Potom požiadal pani Betku, aby mu uvarila ešte jednu kávu. Pani Betka odišla, dekan si sadol za písací stôl, ruky položil na hrubý zaprášený zväzok a dlho sa díval pred seba pohľadom plným nepochopenia a smútku.


  Potichu som vykĺzol z miestnosti, utekal som na záchod a postavil som sa pred zrkadlo. Bolo prázdne. Nebolo ma. Od hanby by som sa bol najradšej prepadol.


  Tak som, či nie som? V zrkadle nie som, to znamená, že ani pred zrkadlom by som nemal byť, to si uvedomujem, lenže ako to, že si to uvedomujem, keď nie som a nemám si teda čo uvedomovať? A ja si uvedomujem aj to, že si nemám čo uvedomovať, a to znamená, že si vlastne uvedomujem, že v skutočnosti som, i keď by som si to nemal uvedomovať. A keby som si to neuvedomoval, tak by som, zrejme, nebol, ale ja si napriek všetkému uvedomujem, že stojím pred zrkadlom a že síce konkrétne v ňom nie som, ale pred ním by som mal byť, pretože si uvedomujem, že pred ním stojím...


  Musím sa popozerať po nejakom inom zrkadle.


  


  Malá nočná vzbura


  Eine kleine Nachtrevolution


  Slák dočítal svoj referát Presným dodržiavaním notovej osnovy za vyššiu kvalitu tónov. Všetci tlieskali a zívali. Po malej kultúrnej vložke, ktorú predviedli Pikola a Flauta, zahájil Fagot diskusiu.


  Prvá diskutovala Basa. Zvýšeným tónom predniesla príhovor namierený proti notovým osnovám. Nielenže sú jednotvárne, ale sústavne potláčajú individualitu niektorých nástrojov, ktoré nechcem menovať. Ľutujem, že zo mňa nespravili radšej skriňu, vyhlásila Basa, tá síce stojí tam, kam ju postavia, ale nemusí sa riadiť podľa notových osnov. Fagot upozornil Basu, že osnovy sú schválené, aby teda nehlásala takéto bludy a aby radšej vstúpila do seba, nakoľko ju môžu preladiť o jednu stupnicu nižšie. Vzápätí Fagot vyzval ostatných prítomných, aby sa k problému vyjadrili.


  Za manželov Saxofónovcov prehovorila pani Altka. Podľa predpísaných osnov hrá nepomerne viac ako jej manžel, ktorý sa v dlhých pauzách venuje alkoholu. S plačom spomínala, že minule v podnapitom stave nestačil naskočiť včas a podľa notovej osnovy sa do idúcej skladby naskakovať nemá. Klavír dôrazne požiadal pani Altku, aby nehovorila o svojich súkromných problémoch. Ak pán Saxofón pije, iste má na to svoje príčiny, dodal Klavír. Pani Altka sa začervenala. Trúbka stlačila klapku a znechutene si odpľula.


  Potom Trúbka oznámila prítomným, že povie niekolko slov na margo problému. Narodila som sa v malebnom Potrubí. Bolo nás tridsať detí a matka Tuba si veru musela od úst odtŕhať. Prítomní ju prerušili potleskom. Starý Saxofón prepitým hlasom konštatoval, že on na tých osnovách nič dobrého nevidí, pretože je krátkozraký. Niektoré staršie nástroje ho hlasite podporovali. Pán Klarinet sa k nim pridal, prehltnúc Slákovu poznámku o tom, že asi prehltol pravítko, keď chodí taký vzpriamený. Vtedy Basa otvorene označila Slák za cudzopasníka, ktorý šteklí strunové nástroje. Ako ona príde k tomu, aby sa vo vážnych skladbách musela zdržiavať smiechu? Slák vyzval Basu, aby nepodporovala Klarinet, pretože Klarinet je v príbuzenstve s Fujarou, o ktorej je známe aj to, že nechcela hrávať pri bohatých dievkach!!


  Hádka sa vyvíjala sľubne. Nástroje vykrikovali jeden cez druhého. Jedni boli za zrušenie osnov, druhí za to, aby osnovy zostali v platnosti. Chýlilo sa k bitke. Všeobecný chaos prerušil dunivý zvuk. Gitare praskli nervy cé a gé. Do čerta, zamrmlala Gitara, nie som naladená na takéto scény. Bola som naladená podľa osnov. Dolu s osnovami!, zachripela Trúbka a energicky sfúkla noty. Sláva, zakričali ostatné nástroje a spadli im klapky z očí. Fagot, staršia Harfa a Triangel odišli v hneve. A čo môj referát o dodržiavaní notovej osnovy? Zaúpel Slák. Bubon vstal a bez slova ho strčil do basy.


  Potom začali hrať. Sprvoti nesmelo (boli predsa len zvyknutí na osnovy), no keď videli, že im to ide, a išlo im to, pretože si dobre rozumeli, hrali stále rýchlejšie a smelšie. Každý hral, ako najlepšie vedel. Klavír šľapol do pedálov, Klarinet od srdca zakvílil a aj Činely sa činili.


  Na druhý deň napísali noviny:


  V utorok došlo v jednom orchestri k neslýchanej udalosti. Niektoré nástroje odmietli predpísané notové osnovy a začali si hrať po svojom. Na miesto činu bola vyslaná komisia v zložení: Fagot, Harfa a Triangel, aby vec dôkladne prešetrila a vinníkov potrestala.


  A vôbec si tie noviny neuvedomili, že v ten utorok vlastne vznikla improvizácia.


  


  Rozmarná poviedka


  Kedykoľvek sa ponáhľam na stanicu, nikdy nejde električka. Môj vlak odchádza o pätnásť minút. Ak sa v priebehu piatich minút nedočkám električky, som stratený. Štyri, tri, dva, jedna. Nastupujem. Nový kožený kufor odkladám do kúta. Predtým som zvykol cestovať bez batožiny. Kam ideš? pýtali sa ma známi. Cestujem. Len tak - bez všetkého? premeriavali si ma pohŕdavo. Pochopil som, že bez všetkého sa cestovať nedá. Tak som si kúpil kufor. Teraz cestujem s prázdnym kufrom, ale s čistým štítom.


  Stojím na plošine a nazerám vodičovi cez plece. Som spokojný. Vodič dodržiava princíp. Ideme po koľajniciach.


  Vo vozni sedí niekoľko cestujúcich: jeden malý, jeden veľký, jedna plešivá, jeden tučný, jedna tenká a dvaja hladní. Spolu šesť osôb. Ôsma je sprievodkyňa. Lístky, prosím. Podávam jej korunu. To je v poriadku, hovorím. Cítim však, že čosi predsa len nie je v poriadku. Sprievodkyňa sa na mňa sviežo usmieva. Je úplne nahá. Rýchlo sa odvraciam a mrmlem prepáčte. Hanbím sa, že som ju zazrel v takej chúlostivej situácii. Čo povedia ľudia? Pozerám úkosom do vozňa. Ľudia sa tvária, akoby sa nič nestalo. Sú zaujatí tým, že hľadajú bod, na ktorý by mohli sústrediť svoju pozornosť. Podaktorí svoj bod už našli, iní ho vytrvalo hľadajú ďalej.


  Ten malý silou-mocou klopí zrak na podlahu vozňa, kde po veľkej námahe objavuje klinec a vešia naň svoj pohľad. Ten veľký si hľadá oporné body mimo električky. Jeho oči sú plné zúfalstva, pretože oporné body mu unikajú. Električka ide dosť rýchlo. Tá plešivá drží pred sebou zrkadlo a so zúrivou pedantnosťou si upravuje účes. Ten tučný si zrejme nevie nájsť pevný bod a bezradne sa potí. Tá tenká sedí s privretými očami a ustavične opakuje: čo som to len chcela, čo som to len chcela... Tí dvaja hladní hltavo jedia. Nik sa neosmelí ani len brnknúť pohľadom o nahé telo sprievodkyne.


  A sprievodkyňa má bielu pleť a svieži úsmev. Cestujúci čoraz sústredenejšie pozorujú zvolené body. Zdá sa, že je to máme. Dívajú sa na klinec, do jedla, do zrkadla alebo von oknom, ale nevidia klinec, jedlo, svoju tvár v zrkadle, ani ulicu. Vidia nahú sprievodkyňu. Cestujúcich sa zmocňuje nervozita. Ďalej však sústredene pozorujú zvolené body. A sprievodkyňa stojí na plošine. Jej sprievodcovská kabelka (v tejto chvíli si nespomeniem na úradný termín) sa pravidelne odráža od jej plného sprievodcovského boku. Kliešte na cvikanie lístkov nervózne tancujú okolo Venušinho pahorku. Balzac by si prišiel na svoje.


  Električka sa blíži k stanici a nervozita vo vozni vzrastá. Ani jeden z cestujúcich sa nedokáže vyrovnať s prítomnosťou nahej sprievodkyne. Úsilie odviesť svoju pozornosť na čosi iné ostáva bez úspechu. Cestujúci rapídne červenejú. Po tvárach znetvorených utrpením stekajú prúdy potu. Vozeň pomaly podlieha panike.


  Sprievodkyňa sa pohla. Kliešte sa teraz voľne hompáľajú pozdĺž pravého stehna. Zastavuje sa pred tým malým. Malý sa neosmelí zdvihnúť zrak a hľadí na klinec s vrcholným sústredením. Vydrží to? Nevydrží? Vtom sa bleskovo zohýna, holými rukami vytrhne klinec z dlážky a civie naň z minimálnej vzdialenosti. Sprievodkyňa ide ďalej. S úsmevom si odhadzuje kučeru z čela. Asi si na niečo spomenula.


  Električka sa blíži ku konečnej. Stupeň paniky sa blíži k bodu varu. Ten tučný sa zrazu nepríčetne vztýči a s výkrikom MAMIČKA! sa strmhlav vrhá z idúcej električky. Prv ako si to ostatní stihnú uvedomiť, nasleduje ho tá s privretými očami. Vzápätí sa aj ostatní hrnú k dverám. Vozeň je prázdny. Na lavici ostávajú zvyšky jedla, zrkadlo a klinec. Scestujúcimi sa zrazu vytratila aj nervózna atmosféra. Nahá sprievodkyňa stojí na plošine a sviežo sa usmieva. Stojím pokojne na opačnom konci vozňa. Pri nohách mám kufor a kôpku šatstva. Môj vlak odchádza o tri minúty.


  


  Schválnosť prírody


  Do izby vopchal hlavu vedúci delegácie kolegov z úradu:


  -Už?


  Moja manželka zavrtela hlavou.


  -Ešte nie.


  Z chodby sa ozvalo niekoľko známych i menej známych hlasov.


  -Nuž veru, ešte nie.


  -Ešte nie?


  -Ach, teda ešte nie?


  Medzitým zacengal telefón. Najstarší syn zdvihol slúchadlo a riekol:


  -Nie, ešte nie.


  V izbe znel tlmený hovor celej rodiny. Bratanci, rodičia mojej ženy, ich dcéry a synovia zaplnili aj ďalšiu izbu, kúpeľňu a kuchyňu. Občas nazreli oknom vnuci a pravnuci mojich rodičov. Prstovou abecedou sa dohovárali s deťmi, ktoré boli dnu pri mne.


  -Už?  ukazovali tie vonku.


  -Ešte nie,  odpovedali tie, čo boli dnu.


  Manželka unavene ukázala ku kuchyni.


  -Dáš si kávu?


  Prikývol som.


  Pretisla sa do kuchyne a priniesla dve kávy. Do izby vstrčil hlavu vedúci delegácie kolegov z úradu.


  -Už?


  Moja manželka zavrtela hlavou:


  -Ešte nie.


  Vedúci na mňa sprisahanecky žmurkol a vykríkol.


  -Tak ako, Janko, dávaš si kávu?


  -Veru, kávu si dáva,  ozvalo sa z preplnenej kuchyne a v záchode niekto vyprskol.


  -Veď nebudeš môcť zaspať, Jano!


  Všetci sa svorne rozosmiali. Do dverí sa pretisol farár. Izba stíchla a utvoril sa úctivý špalier.


  -Dobrý večer prajem,  povedal farár a zavesil si klobúk na okno. Pristúpil ku mne a láskavo ma pohladkal po hlave. Zadíval sa mi do očú a povedal:


  -Želáš si, synu, aby sme zostali sami?


  Zavrtel som hlavou. Farár sa poobzeral, dal mi požehnanie, požehnal aj prítomných, zvesil si klobúk a odišiel.


  Do izby vopchal hlavu vedúci delegácie kolegov z úradu.


  -Už?


  Moja manželka zavrtela hlavou.


  -Ešte nie.


  Na chodbe sa ozvalo niekoľko rozhorčených hlasov.


  -Akože? Prečo? Veď máme pozvánky!


  Zatiaľ si niekoľkí príbuzní políhali na zem. Viacero detí spalo už dávnejšie.


  Od okna ťahalo. Kýchol som. Zaznelo zborové:


  -Skap!


  Do izby vstrčil hlavu vedúci delegácie kolegov z úradu.


  -Už?


  Moja manželka zavrtela hlavou a pozrela sa na mňa.


  -O chvíľku, však, Janko?


  Kolega zavrel dvere a na chodbe sa ozvali krajne pobúrené hlasy. Príbuzenstvo sa pridávalo a začalo ma povzbudzovať.


  Do toho, Janko! Poďme, poďme, už je večer!


  Odhodlal som sa na zúfalý pokus. Zastavil som dych a zavrel som oči.


  -Švindľuje!  vykríkol Števo, ktorý študoval medicínu.


  Otvoril som oči a nešťastne som pokrčil plecami. Manželka mi pošepla:


  -Taká hanba.


  Moja matka otvorila okno a láskavo pristúpila k posteli.


  -Stačil by prudší pohyb, syn môj.


  Bezradne som sa niekoľkokrát trhol - nadarmo. Manželka otvorila okno aj v kuchyni a všetky dvere. Všetci sa obliekli. Izbou sa preháňal januárový vietor. Také dačo sa mi ešte v živote nestalo! Kolegovia na chodbe boli na mňa oprávnene nahnevaní.


  -A taký pripravený vyzeral ten gauner! Fuj! Klamár!
Do izby vstrčil hlavu vedúci delegácie kolegov z úradu.


  -Už?


  Manželka zavrtela smutne hlavou.


  -Ešte nie.


  Nuž, čo - nepodarilo sa. Nabudúce nikto nepríde. Viem.


  


  Monológ šoféra


  Človek - majiteľ automobilu - sa skôr či neskôr dožíva radostnej chvíle. Je to chvíľa, v ktorej si človek - majiteľ automobilu - môže povedať otvorene, s rukou na srdci: “Som vyspelý šofér.”


  Ja som svoju chvíľu zažil vo štvrtok ráno, keď som uháňal okolo školy. Zabrzdil som a nechal som nažive päťdesiatštyri detí a dve učiteľky. Je to dobrý pocit nechať nažive päťdesiatštyri detí a dve učiteľky. Veď mi aj hneď na mieste obidve srdečne ďakovali v mene ZRPŠ aj v mene svojom. Jedna z nich, vysoká inteligentná blondína (azda jedna z najinteligentnejších učiteliek, aké som kedy videl) ma pozývala na besedu. Najprv som nerozumel, ale potom som jej návrh pochopil. Išlo o besedu o automobilizme a ja, ako vyspelý šofér, mal som deti informovať. Dohodli sme sa (bola to naozaj veľmi, veľmi inteligentná učiteľka), že beseda sa bude konať

  miesto triednickej hodiny zajtra o piatej ráno. Termín mi vyhovoval - mal som voľno. (O piatej ráno mávam obyčajne voľno a spím.) Nemohol som odriecť toto milé pozvanie. Aj tak mi medzitým žiaci VII. postupného ročníka postupne odmontovali blatníky, smerovky a stierače, takže hneď po besede odveziem tých chalanov na súd.


  Na druhý deň o piatej ráno som zaparkoval svojho jaguára na školskom dvore. Keď som vystupoval z auta, počul som z poschodia hurónsky rev. V chodbe na prízemí som začul školníkov hlas: “Je to západnársky vóz, budem ho moset legitimuvat!” Po niekoľkonásobnom legitimovaní (na chodbe som sa ešte stretol s kuričom a upratovačkou) vošiel som do učebne. Prešla polhodinka, kým sa podarilo sympatickej učiteľke upokojiť tretiu generáciu. Predstavila ma a prepukol skandovaný potlesk. Ktorýsi z tých malých netvorov ma trafil špongiou rovno do oka. Nahnevalo ma to. Pomyslel som si: “Ja tvojho anjela! Nechám ťa nažive, a ty sa mi usiluješ o oko!” Ďalšiu polhodinu sme vyšetrovali, kto to bol. Učiteľka mala vkusne ušité tmavomodré šaty s krátkymi rukávmi a bledomodrým golierikom. Ďalšie dve hodiny sme vyšetrovali, kde sú moje blatníky, smerovky a stierače. To už bolo osem hodín a do triedy nazeral učiteľ Pádivý, ktorý chcel začať skúšať odmocniny.


  Pod oknom - na školskom dvore - sa ozval veselý hukot motora. Polovica triedy, vracajúca sa z röntgenu, naštartovala moje auto a prevážala sa po dvore. Zbehol som dolu a videl som, že môj jaguár práve zdolal hŕbu koksu a razí si cestu cez smetiaky ako tank. Vytrhol som poriadny kus školského zábradlia (bukové drevo) a hnal som sa za mladými netvormi. Zmizli a zanechali na dvore auto, z ktorého sa ľahúčko dymilo. Bez blatníkov, stieračov a smeroviek vyrútil som sa autom na ulicu. Pridal som plyn. Predo mnou prechádzalo cez ulicu v dvojstupe osemdesiattri žiakov a štyri učiteľky...


  


  Nekonečný svet


  Priamka, o ktorej bude reč, bola splodená na nástennej mape Sveta (mierka 1 : 100 000) v bode M (Paríž). Matka tejto priamky bola priamka D. Bola to Slovenka a cez Paríž iba prechádzala. Len tak úchytkom. No i tento krátky pobyt stačil na to, aby sa dostala do iného stavu s istým R, tamojším rodákom. Tento muž, oplývajúci typickým francúzskym temperamentom, bol úsečka. Chudák, ďalej to nedotiahol, pretože bol ohraničený dvoma bodmi XaY. Boli to jeho nevlastní bratia a dávali na neho dobrý pozor. Priamka D teda v Paríži dlho nepobudla a pokračovala na svojej ceste krížom Európou, kým sa nezastavila v bode K pod bodom L (Brezová pod Bradlom). A odtiaľ ani hnúť. Kam by aj chodila, mala už svoje skúsenosti. Tam sa jej narodila malá priamka, milý
chlapček, ktorého pomenovala po otcovi. Malý r rástol ako z vody a čoskoro sa z neho stal veľký R. Vtedy mu matka D povedala: “Chlapče, si priamka, tak sa podľa toho správaj! Si už dosť veľký, nemôžeš žiť do smrti v bode K pod bodom L (Brezová pod Bradlom), choď do sveta! Svoje povinnosti poznáš — stále rovno, nijaké výkyvy!” Matka D sa rozlúčila so svojím synom R a ten sa vydal na cestu C.


  Na svojich cestách zazrel raz niekde okolo bodu N (Buenos Aires) priamku E. Hneď sa mu zapáčilo toto milé dievča a rozhodol sa, že sa do nej zamiluje na prvý pohľad. Bola štíhla, skôr dlhá ako krátka, jej otec bol lichobežník, ale inak veľmi slušný človek. Raz sa R stretol s priamkou E kdesi v Tichom oceáne a oslovil ju.


  — Som R, — predstavil sa a podišiel bližšie.


  — Teší ma, ja som E, ale môžete ma volať Elena, — povedala a začervenala sa. Aby reč nestála, začali sa zhovárať o spoločných známych.


  — Neviete, čo robí štvorec nad preponou? Dávno som ho nevidel, — opýtal sa s úsmevom R.


  — Čo by robil, — začudovala sa, — ešte stále sa rovná súčtu štvorcov nad oboma odvesnami.


  — Že má na to nervy, — povedal R, — ja by som s tým už dávno praštil.


  — Ten už iný nebude, — povedala E, — veď viete, stredná generácia.


  Rozprávali sa o všeličom a postupne sa zbližovali. Keď boli už celkom blízko, vyrušil ich akýsi nepríjemný hlas.


  — Pokračujte v ceste! Stojíte tu pridlho!


  — Kto ste? — opýtal sa R a začal si vyhŕňať rukávy.


  — Som bod Q, v ktorom sa pretínate, — povedal hlas. — Pokračujte v ceste, nemám čas na dlhé reči!


  Q potom vytiahol doklady a legitimoval sa. Nedalo sa nič robiť, R a E sa museli rozísť, ale dohodli sa, že sa stretnú čo nevidieť. A skutočne, pretínali sa pri každej príležitosti, cítili sa pritom veľmi dobre, ale vždy ich v tom najlepšom vyrušil bod Q a vyzval ich, aby pokračovali v ceste. Museli sa rýchlo rozlúčiť, aby sa mohli znova pretnúť na inom mieste. Lenže nech sa pretínali kdekoľvek, vždy sa pretínali v bode Q, ktorý ich stále súril a takto narúšal ich vzájomný pomer. Preťali sa na brehu Čierneho mora, bol tam Q. Preťali sa v Alpách, Q striehol v blízkom lese. Preťali sa na Špicbergoch, Q sa vynoril spod ľadovej kryhy. Q bol neúnavný a neoblomný.


  Napokon to už R nemohol ďalej vydržať a navrhol svojej priateľke E, aby sa stali rovnobežkami.


  — Stretneme sa v nekonečne. To je ďaleko, tam nás nebude nik vyrušovať.


  E súhlasila, vybavili si formality a vybrali sa na cestu. Hnala ich túžba, takže išli pomerne rýchlo. Asi po troch

  týždňoch sa R pozrel do diaľky a zvolal: “Konečne nekonečno!” Obaja ešte väčšmi pridali do kroku, aby sa čo najskôr dostali na vysnívané miesto, kde vládol pokoj a kde sa mohli nerušene pretínať.


  Čoskoro unavení dorazili do cieľa a túžobne sa preťali v bode Q. Už na nich netrpezlivo čakal.


  


  Nezmar


  Na hlavnej tepne mierumilovného mesta, kde pulzoval život plným prúdom, otvorili moderný veľkoobchod. Jeho majiteľ, starší krivkajúci pán, bol známy svojou záľubou vo výbuchoch a detonáciách. Ľahko si teda domyslíme, že šlo o veľkoobchod so zbraňami a výbušninami.


  Obyvatelia mierumilovného mesta boli najprv prekvapení a ignorovali nový obchod s neznámym obsahom, ako to už obyvatelia majú vo zvyku. Postupne ich však premáhala zvedavosť a začali sa o obchod zaujímať. Spočiatku iba nenápadne a z diaľky, len neskoršie sa osmelili i dovnútra. Takí sú už obyvatelia. Po poľovníkoch sa v obchode zjavili prví rozpačití návštevníci, obzerali si tovar, poniektorí aj nakupovali (samozrejme iba drobnosti), ale klopili pri tom zrak a červenali sa.


  Časom si obyvatelia na obchod zvykli, pretože obyvatelia si časom zvyknú na všetko. Stali sa pri nákupe suverénnejšími a po niekoľkých týždňoch mal obchod slušný obrat. Majiteľ si dal záležať na reklame a nad obchodom svietili neónové nápisy: NEPOVIETE ANI VETU BEZ SLUŠNÉHO GUĽOMETU. PUŠNÝ PRACH VÁM ZOMELIEME NA POČKANIE. NAJKRAJŠÍ DAR K MENINÁM – ČASOVANÁ BOMBA ZNAČKY ORINOCO! atď.


  Vo vkusne upravenom výklade ležali hory patrón, guliek, revolverov a vence granátov. Okoloidúcim sa zbiehali sliny pri pohľade na unikátnu pancierovú päsť za päť tridsať. (V záujme obratu šiel majiteľ radšej pár halierov pod cenu.) Predavačky mali biele čepčeky a učili zákazníkov narábať so zbraňami.


  Najväčší dopyt bol po ekrazite. Boli dokonca dni, keď jeden zákazník mohol dostať najviac pätnásť deka ekrazitu. (Zákazníci sa, pochopiteľne, vynašli a na ekrazit stáli celé rodiny. Ľuďom cez rozum neprejdeš.) Ale majiteľ obchodu vyšiel zákazníkom v ústrety: zjavil sa mletý ekrazit vo vkusnom balení. Na požiadanie ho predavačka upražila. Do obchodu privážali stále nové zásoby ekrazitu a predavačiek.


  Predstavenstvo mesta sa náramne preľaklo. Utvorili špeciálny výbor, ktorý sa mal zapodievať zábavným využitím
zbraní a výbušnín. O pár dní sa z iniciatívy spomínaného výboru zjavili v meste plagáty:


  V NEDEĽU
CELOMESTSKÉ STRELECKÉ PRETEKY


  Program:


  10.1  -streľba do vzduchu


  11.00 -odstrel vtákov


  12.1 - kolektívna detonácia, ktorú otvorí žena pána starostu výbuchom smiechu


  14.1 - delobuchy (mládeži neprístupné)


  16.1 - ľudová veselica spojená s odvozom ranených


  V pondelok bol obchod znovu natrieskaný. Strelecký deň vzbudil v ľuďoch ešte väčšiu túžbu po vzruchu. Obyvateľstvo si krátilo chvíle (a životy) s čoraz väčšou rozkošou. Majiteľ predajne mal naporúdzi nové a nové zásoby tovaru, aby mohol vyhovieť zvýšenému dopytu. Ceny tovaru boli rozličné. Najdrahšie boli kanóny. Stáli dvesto korún. (Bez obalu sto dvadsaťjeden.) Kanón strednej ráže si bez obalu kúpil sám pán starosta. Povrávalo sa, že jeho žena má hŕbu tajných ctiteľov. Začali vznikať úzke profily. Z obchodu zmizli, z nepochopiteľných príčin, najprv ručné granáty. Na balkónoch domov sa namiesto vianočných stromčekov zjavili vkusne balené delá. Mestská ZOO zakúpila pre svoje vtáčie oddelenie dve guľometné hniezda. Na mínomety stál front celé noci.


  Niektorí vynachádzaví občania začali neďaleko mesta kopať zákopy. Ešte vynachádzavejší si začali vodiť do obchodu nepriateľov a zakúpené náboje používali priamo v predajni. K tomuto účelu zriadil majiteľ v miestnosti španielsku stenu.


  Policajný prefekt mal prejav v miestnom rozhlase. Vyzval občanov k všeobecnému odzbrojeniu. Hneď v ten deň si pre istotu zakúpil vo veľkoobchode 14 (slovom štrnásť) pancierových pästí a pre nedostatok členstva rozpustil políciu. Strážcovia poriadku totiž húfne opúšťali mesto. Ľudia si prestali byť nepriateľmi. Bolo to nebezpečné. Mestom išla fáma, že majiteľ veľkoobchodu si uložil nadobudnutý kapitál v istej švajčiarskej banke. Situácia bola mimoriadne napätá. Každú chvíľu to mohlo vybuchnúť.


  Vybuchlo to 6. decembra. Heřman Bréve, nočný strážca veľkoobchodu, ktorý napriek prísnemu zákazu fajčil v službe, odhodil omylom ohorok do moderne riešenej nádrže s pušným prachom.


  Obyvatelia si vydýchli. Predstavenstvo odmenilo Heřmana Bréveho čestným diplomom za záchranu mesta a trojtýždenným väzením za porušenie pracovnej disciplíny.


  Život v meste sa vrátil do normálnych koľají. Na balkónoch opäť viseli vianočné stromčeky a ľudia sa začali navštevovať neozbrojení.


  Bývalý majiteľ veľkoobchodu so zbraňami a výbušninami si po čase otvoril v jednej z postranných ulíc trafiku. Do cigariet tajne dával kapsle. Nezmar.


  


  Taký čudný sen


  Prišiel som večer domov dosť unavený. Od rána som sedel na akejsi porade, prerokúvalo sa tam čosi, čo sa ma vôbec netýkalo, takže si to už celkom dobre nepamätám. Viem len, že jeden z diskutujúcich niekoľkokrát vstal a vzrušene o čomsi hovoril. Myslím, že žiadal, aby nám dali aspoň minerálku. Alebo niečo podobné. Porada sa skončila okolo tretej popoludní. Predsedajúci musel kdesi súrne odísť a tak sme sa dohovorili, že budeme pokračovať zajtra, hneď ráno. Pretože s Irenou som sa mal stretnúť až o šiestej, potuloval som sa chvíľu po meste a prezeral som si výklady. Pred divadlom som sa stretol s Kleinom, chvíľu sme stáli a rozprávali sme sa. Vysvetľoval mi princíp akéhosi nového postupu pri spájaní hmôt rozdielnej kvality, myslím že šlo o gumu a železo, alebo sklo, už neviem. Potom si odo mňa požičal stovku a zmizol. Do šiestej chýbali ešte dve hodiny a tak som si kúpil lístok do kina. Už dávno som nebol v kine a kedysi som chodil do kina veľmi rád. Hrali akýsi francúzsky alebo taliansky film, alebo francúzsko taliansky, viem len, že jeden tam stále utekal a tí ostatní ho stále naháňali. Keď som vyšiel z kina, bolo tri štvrte na šesť. Ponáhľal som sa k Irene. Najprv sme sedeli v izbe, potom sa šla Irena vykúpať a ja som zaspal v kresle. Keď som sa zobudil, bolo pol desiatej. Irena ležala v župane na gauči a čítala akúsi knihu. Postavil som na kávu a sadol som si k nej. Odložila knihu a povedala, že je načase, aby sme s tým skoncovali. Tváril som sa nechápavo, ako vždy, ale Irena mala pripravené tvrdé argumenty. Vyčítala mi, že aj predvčerom som urobil niečo, čo ju urazilo a ani minulý týždeň som sa nezachoval, ako sa patrí. Nevedel som, o čo ide, ale bránil som sa ako lev. Povedal som, že sa musíme o celej veci dôkladne porozprávať a že ma musí pochopiť. Povedala, že ma chápala už dosť dlho, ale že ja som ju nechápal nikdy. Povedal som jej, že nechápem, ako si môže myslieť, že ju nechápem. Povedala, že som egoista a ja som sa urazil. Sedeli sme mlčky asi pol hodiny. Pil som kávu, fajčil som cigarety a usiloval som sa tváriť primerane. Irena ležala na gauči a hľadela do steny. Potom ma zavolala k sebe a ja som sľúbil, že sa zmením. Milovali sme sa asi dvadsať minút. Potom som sa obliekol, umyl som poháre a odišiel som domov. Bolo pol dvanástej, manželka bola ešte hore. Poprosil som ju, aby ma ráno o siedmej určite zobudila, pretože mám dôležitú poradu. Ľahol som si a chvíľu som čítal akúsi knihu. Večer v posteli vždy čítam, ináč by som nezaspal. Čítal som asi desať minút a stále som myslel na to, či nám zajtra dajú minerálku. Potom som zaspal.


  Sníva sa mi pravidelne každú noc. Najmä keď spím. Ale aj inokedy. Pozorne sledujem každý svoj sen a snažím sa zachovať triezvy odstup. Ale vždy sa to nepodarí. Niekedy je sen taký naliehavý, vzrušujúci, že ma priam fascinuje. Vtedy na odstup zabúdam a vžívam sa do deja, nechám sa ním unášať, zámerne provokujem svoju fantáziu, aby bol dej čo najkomplikovanejší, vrhám sa strmhlav do najpodivuhodnejších dobrodružstiev s rizikom, že sa ráno zobudím a bude po všetkom. Najradšej mám dobrodružné sny. Na tie sa vyslovene teším a často sa nemôžem dočkať večera, aby som si mohol ľahnúť a začať spať. Potom už iba ležím, spím a netrpezlivo čakám, kedy sa to začne.


  Dnes som čakal akosi dlho. Spočiatku som len spal a zreteľne som si uvedomoval, že sa mi nič nesníva. Nevedel som si to dosť dobre vysvetliť, ale potom som si spomenul, že som si ľahol ešte pred dvanástou. Rozhodol som sa ešte chvíľu počkať, hoci som bol veľmi netrpezlivý. Ak sa mi nezačne snívať, pomyslel som si, zobudím sa a znova zaspím. To pomáha. Keď človek natrafí na nesprávny spánok, musí sa zobudiť a zaspať správnym spánkom. Párkrát som to skúsil a vždy sa mi to podarilo. Ale dnes to nebolo treba. Asi okolo pol jednej som zbadal, že utekám po našej ulici. Vedel som, že sa to začalo.


  Utekal som po našej ulici. Najprv len tak, nezáväzne. Ale o chvíľu som zistil, že ma naháňajú. Boli traja. Jeden z nich bol fínsky občan, ale nič bližšieho som o ňom nevedel. Tých dvoch, čo bežali s ním, som nepoznal. Pravdepodobne to boli jeho bratia, pretože sa na seba dosť ponášali. Ale je možné, že to boli celkom cudzí ľudia, ktorých si fínsky občan najal. Utekal som, čo mi nohy stačili, ale fínsky občan so svojimi bratmi mi bol stále v pätách. Ako vždy v takejto situácii chcel som vzlietnuť. Lenže, ako vždy v takejto situácii, sa mi to nepodarilo. Odlepil som sa od zeme, vzlietol som asi do výšky jedného metra a opäť som bezvládne klesol k zemi. To sa opakovalo zo tri razy a fínsky občan už naťahoval ruku, aby ma zdrapil za krk. Vtom som zbadal pred sebou ihličnatý
les. Áno, pomyslel som si, je to správny sen. Rýchlo som vyliezol na jedľu a bežal som ďalej. Bolo to dosť namáhavé, musel som opatrne skackať po vrcholkoch stromov, aby som nestúpil vedľa. Hnal som sa dlhými skokmi a ostrou kopijou som prepichoval ryby, ktoré sa rútili proti mne. Jedna z nich sa podozrivo podobala na fínskeho občana a jeho bratov. Zúrivo som ju bodal kopijou, a keď to nepomáhalo, udrel som ju päsťou medzi oči. Netrafil som. Stratil som rovnováhu a zletel som do neznáma. Vstal som, vybehol som hore a zletel som znova. Opäť do neznáma. Chcel som zasa vstať, ale všimol som si, že som zabalený do koberca a nemôžem sa ani pohnúť. Koberec ležal na píle a nebezpečne sa blížil k ostriu cirkulárky. V poslednej chvíli sa skotúľal do vody a ja som sa začal topiť, hoci som bol vždy presvedčený, že viem plávať. Pokúšal som sa vydriapať hore a ísť po hladine, ale boril som sa stále hlbšie a hlbšie do bahna. Krútil som nohami do prázdna a nemohol som nájsť oporu. Až neskôr som zbadal, že sedím na bicykli
a uháňam obrovskou rýchlosťou dolu po telegrafnom stĺpe. Stĺp nemal konca a bicykel nemal kormidlo. Ale ja som mal
krídla. To sa mi ešte nestalo. Ani vo sne. Boli to síce iba provizórne krídla, mal som ich priviazané na rukách, ale predsa. Mával som rukami a letel som nízko nad zemou. Už-už sa zdalo, že definitívne vzlietnem, keď som v diaľke oproti sebe zbadal človeka. Keď som sa prizrel lepšie, videl som, že je to moja žena. Prišla ma zobudiť. Bolo ráno. Vstal som a odišiel som na poradu. Budem tam zase sedieť celý deň. Ale večer...


  


  Niekoľko poznámok

  k problematike

  umeleckého prekladu

  zo slovenčiny do migzidštiny


  


  Problematika prekladov umeleckých diel zo slovenčiny do migzidštiny je aspoň taká zložitá, aká zložitá je samotná migzidština. Aj tieto, zdanlivo neprekonateľné prekážky sa však dajú prekonať statočnou a svedomitou prekladateľskou prácou. Naše pracovné výsledky sa pokúsime demonštrovať na niekoľkých ukážkach prekladu drámy Ivana Stodolu Marína Havranová. Hru sme preložili v rokoch 1949 - 1965 pre potreby migzidských ochotníkov. Pre orientáciu širších vrstiev čitateľstva ponechávame autorské poznámky v origináli.


  DRUHÉ DEJSTVO


  Dekorácia ako v prvom dejstve. Dej po niekoľkýchmesiacoch. Je búrlivá predjarná daždivá noc.


  PRVÝ VÝSTUP


  Osoby:


  MÁLIKA


  ŽOFKA


  Žofkci napäté pozerá von oblokom.


  MALIKA (zadumaná pletie): Krembere vele?


  ZOFKA (pozrie na hodiny): Hrna kokora.


  MÁLIKA: Mikaruha kripi icil?


  ŽOFKA: Vŕ. Cakaša mlôvi utakop!


  MÁLIKA (vyčítavo): Cakaša mlovi utakop! Mekevíja šiciv bžuch!


  ŽOFKA (urazene): Bžuch - luch! (Odbehne.)


  DRUHÝ VÝSTUP


  Osoby:


  MÁLIKA


  JOZEF


  a potom ŽOFKA


  Prudký dážď bije na obloky.


  MÁLIKA: Utána romkorot, utána krol.


  JOZEF (vstúpi premoknutý): Žaruha sépi nihiv.


  MÁLIKA (napnute): Mikaruha Iolo šuki ner. Hu sa kozo? Hu sa kozo? Ka?


  JOZEF: Mlovi utakop. (Rozhorlí sa.) Nuki, trapalanuki, ratrapalanuki!!


  MÁLIKA (nervózne pletie, akoby ani nepočula): Krol, krabula fúre. (Strnie.) Mrkuli! Žofka!


  ŽOFKA (vchádza, nesie vo várnikoch zelinky): Krepe íze, tuták, krepe íze, muták.


  JOZEF: Lapukér. (Ani sa ich nedotkne, chodí zamyslený.)
ŽOFKA (vidno, že v zúfalom svojom položení len preto vraví, aby sa jej uľavilo): Tuták, Marína krpíľ kucivara čav?
MÁLIKA (rýchlo): Kucivara Marína cakaša vele.


  JOZEF (rezolútne): Hrčina grcár1 hupila šegíň. Kev!
MÁLIKA: Mein Gott!


  Žofka s plačom odbehne.


  JOZEF (mrdne plecom): Mačuha iks.


  MÁLIKA (povýšene, ale mierne): Mármija, Jozef, helukar
iciba čakír: nru krzál fagiňa elmeke trukáz 100%.


  JOZEF (s posunkom plným záhady zavrie knihu, ktorú drží v rukách): Henviz malaga. Mrva nza Prešov, Brezno, Tisovec. Ačuka ii, ä qwix!?


  DEJSTVO TRETIE
Záver


  Osoby:


  MARÍNA


  VIKTOR


  VIKTOR (vstúpi, je vychudnutý, skrýva vnútorné pohnutie): Tulakíza, eš kr malaka tuha...


  MARÍNA (usádza ho): Ipse pipse, kalí tura.2 Mendra rore tzu cakán - ptiko Iule krepe ize.


  VIKTOR (strmo, hlboko urazený): Ptiko lule? Kracinura fguj jije tzuýž ščan.


  MARÍNA (nervózne): Kaka xe?


  VIKTOR (prejde nemo izbou, vidno, že sa rozhodol zahrať najťažšiu, ale i najšľachetnejšiu úlohu svojho života, s martýrskou rozhodnosťou): Krucipufa! (Pauza.) Eha krucipufa.


  MARÍNA (zdrvená): Trapa... trapa... né...


  VIKTOR (nesmierne trpí, ale premôže sa a dohrá ukrutné divadlo): Kari burabarira? Kempelene nejakuzi pop? Krucipufa. Éha krucipufa!


  MARÍNA (sebe): Tuka jéha mikiska. Nak.


  VIKTOR (s falošným pátosom): Krol, krembere kripi, icil múha neluro šán. Mukizo čiča mop, kritura nuki utakop. Molärio šči éžľuk potan, buztijkordruselrinháčizo apanolisti sewquj mikula. (Falošne tragicky.) Šrô, šrôbulo mak, trapalanuki ptiko lule čuzá išti nevele? Nevele! Nevele!!


  MARÍNA: Kembere?


  VIKTOR (utiera si čelo, ale hneď ukáže svoju pravú tvár
cynika, bez pretvárky): Desa izdem káduch náp rotcher.
MARÍNA (objíme ho): Mrkúš ľaľ phihoháh...


  I. HAJDÚCH (vbehne s lampášom): Hr čak, mucika!


  MARÍNA: Egzbundža Viktor! (Marína s hajdúchom rýchlo vychodia von. Pred domom bolestne vyjú psy.)


  VIKTOR (je sám, rezignovane trhovo): Žoroh, grgigula...šakací... šakací... (Hracie hodiny začnú hrať. Vezme zo stola pištoľ, pozrie na ňu s trpkým úsmevom. Javisko sa začne zatmievať. Poobzerá sa, hľadá miesto, do očú mu padne Matúšov fotel; odhodlane pokročí, sadne si do fotela, priloží pištoľ na spánky.) Egzbundža Marína... egz... (Výstrel.)


  Opona


  (Šakura)


  Rozhodli sme sa tieto ukážky uverejniť, pretože v po slednom čase sa v kuloároch vyskytujú často dosť skreslené názory na prekladanie umeleckých diel zo slovenčiny do migzidštiny. Chceli by sme výsledkami svojej niekoľkoročnej práce uviesť tieto názory na pravú mieru, alebo aspoň rozvíriť zdravú a užitočnú polemiku.


  Poznámky:


  1 Na rozdiel od archaického tvaru grcáľ, použili sme hovorový tvar grcár, ktorý lepšie vystihuje význam Stodolovho textu.


  2 Správny tvar známeho porekadla, ktoré sa doteraz vyskytovalo v nesprávnom tvare najmä v prekladoch K. Földváriho.


  Veta znela pôvodne ... icil móha nelúr šan. Po konzultácii s dr. Klimentom sme dali prednosť uvedenému tvaru. Lepšie vyjadruje Viktorovu intelektuálsku nerozhodnosť.


  Ukážky z polemiky, ktorá sa okolo prekladu rozvírila v časopise Kultúrny život:


  V 2. dejstve vyskytuje sa tento dialóg medzi Žofkou a Jozefom: "JOZEF: Lapukér. (Ani sa ich nedotkne, chodí zamyslený.) ŽOFKA (vidno, že v zúfalom svojom položení len preto vraví, aby sa jej uľavilo): Tuták, Marína krpíľ kucivara čav?" Neviem, z akého dôvodu používajú prekladatelia dolnomigzidštinu. Slová krpíľ, kucivara čav sú dolnomigzidským dialektom z okolia Ninghivili. Spisovne by mali správne znieť: krpôl, kucavara čaf!


  M. Vanek, KŽ 42/1965


  M. Vanek, autor bestselleru Prvky migzidštiny v románskych jazykoch, vyčíta prekladateľom hrubé prekladateľské chyby. Bez toho, že by som chcel vniesť pochybnosti do kvalifikácie M. Vaneka ako odborníka na migzidštinu, musím konštatovať, že vychádza z úzkeho odborníckeho hľadiska, ak si myslí, že ťažisko nedostatkov tohto prekladu spočíva čisté v jazykovej oblasti.


  O. Langer, KŽ 44/1965


  Vezmime si napríklad pasáž, ktorú cituje Vanek; každé tretie slovo si preložte späť do slovenčiny a uvidíte, že doslovný preklad - to je prekladateľský profil Lasicu a Satinského!


  prom. fil. A. Gosiorovský, KŽ 44/1965


  Prekladatelia podotýkajú, že ide o ukážky z prekladu Maríny Havranovej do migzidštiny. Do migzidštiny áno, ale Maríny Havranovej nie! Stačí si letmo prečítať Viktorovu repliku z 3. dejstva: Krol, krembere kripi, icil múha neluro šán a každý erudovaný znalec zistí, že ide o zručne odpísanú pasáž z Adamsonovho prekladu Babičky B. Nemcovej z češtiny
do migzidštiny (vydalo nakl. Eufrat, 1937), ktorá v origináli znie takto: Babička chodila spát v deset, to byla její hodina, tu ona cítila na očích (str. 25). Málikina replika z 2. Dejstva: Mikaruha lolo šuki ner. Hu sa kozo? Hu sa kozo? nie je zas nič iné ako: Po tolika letech zemřeli mi rodiče, v šesti nedělích po sobě. Tiše šli ze světa, jako by svíčku zhasil (str. 97).


  T. Janovic, KŽ 43/ 1965


  Neviem, prečo súdruh Janovic pociťuje hanbu. Azda preto, že tu máme konečne preklad Maríny Havranovej? Za to sa hanbiť nemusí! I pri čiastkových nedostatkoch je to veľký prekladateľský a vôbec kultúrny čin.


  K. Duffek, KŽ 45/ 1965


  Migzidský slovník má celkove 215 slov. Netreba sa teda hneď pozastavovať nad tým, že niektoré časti oboch prekladov (Babičky a Maríny Havranovej - pozn. red.) sa podobajú.


  O. Hajro, KŽ 49/ 1965


  Kultúrny život si tuším neuvedomuje, že diletantskou diskusiou podkopáva tradične dobré vzťahy migzidsko slovenské. Čudujem sa o to väčšmi, že tajomník redakcie pochádza po meči zo starodávneho migzidského koreňa.


  Stäv andr oog, KŽ 48/ 1965


  Píšem vám, vážená redakcia, pretože ako dobrovoľný predseda Zväzu migzidsko-slovenskej družby i ako učiteľ migzidštiny som hlboko dotknutý a rozhorčený. Nechápem, ako sa mohlo stať, že ste poskytli nezodpovedne priestor vo vašom časopise recenziám typu Vanek a Janovic?!


  P. Litman, KŽ 47/ 1965


  Predovšetkým treba zaujať stanovisko k problému, ako označovať príslušníkov migzidského národa: Migzidšťania, Migzania, Migzovia, a ako používať prvý pád singuláru: Migz alebo Migzo.


  G. ŠpiCSCer, KŽ 46/ 1965


  Darmo sa naši prekladatelia pasujú s náročnými prekladmi do migzidštiny, keď naši pracujúci nemôžu spoznať úprimný migzidský národ.


  B. Chmelík s manželkou, KŽ 49/ 1965


  Máme azda málo dobrých tanečných piesní, ktoré by si zaslúžili preklad do migzidštiny?


  Z. Lonská, Zd. Kratochvíl, KŽ 49/ 1965


  Nechceme, aby sa opakovali nepríjemné javy vo vzťahoch nášho a migzidského národa.


  P. Holec, A. Pastorek, J. Buch,


  Leningrad, KŽ 49/ 1965


  Príznačné pre našu dobu je, že ostatní kritici - okrem žlčovitého Janovica a kŕčovitého Vaneka - hovoria zatiaľ o migzidštine len po kuloároch. Vieme dobre, o ktoré kuloáre ide (máme na Slovensku tri kuloáre, z toho jeden je pre adaptáciu zatvorený).


  J. Satinský, KŽ 50/ 1965


  Dnes situácia dozrela a my môžeme našim ľuďom, ktorí medzitým tiež dozreli, otvorene povedať, že migzidština bola, je a bude, aj keď sa to niekomu nebude páčiť.


  M. Lasica, KŽ 50/ 1965


  Naša diskusia o migzidštine vyvolala veľký a spontánny ohlas. Dokazuje to, že naša redakcia opäť nastolila veľmi vážne otázky, ktoré sa dotýkajú širokej verejnosti. Aj táto naša diskusia bola súčasťou živého a všeobecne diskusného ducha, ktorý vládne v celej našej tlači.


  Redakcia, KŽ 50/ 1965


  


  Dialóg rýdzo humoristický


  L: Je načase, aby sme predviedli humoristický dialóg. Povedal som vám, aby ste si pripravili tému. Ak máte tému, ja ju rozvediem. Akú tému ste si vybrali na začiatok? Dá sa spracovať humoristický?


  S: Ak chcete, porozprávajme sa o človeku.


  L: O človeku?... Neviete aspoň približne meno, vek, postavenie? Čo robí?


  S: To neviem. Ten človek stojí na moste.


  L: Je to clown? Alebo lakomec, pokrytec či dogmatik? Z čoho vychádza?


  S: Vychádza z továrne. Dostal výpoveď. Stojí na moste a rozmýšľa. Doma ho čaká päť hladných detí a manželka. Všetci majú TBC. (Lasica zosmutnie a mlčí.) Stojí na moste a díva sa do rieky. Zrazu preskočí zábradlie a mútna voda ho pochová.


  L: Takže po ňom zostane päť sirôt a jedna vdova?


  S: Áno.


  L: Všetci majú TBC?


  S: Zákernú TBC.


  L: A čo si počnú bez otca - živiteľa rodiny?


  S: Neviem. Vraveli ste, aby som vám povedal tému. Že vy ju rozvediete...


  L: A inú tému nemáte?


  S: Špeciálne pre humoristický dialóg?


  L: Keby to bolo možné.


  S: Istému človeku sa narodili dvojčatá.


  L: Boli na chrbte zrastené?


  S: Nie. Dvaja krásni, zdraví chlapci.


  L: TBC nemali?


  S: Nemali. Aj rodičia boli krásni a zdraví. Peter a Pavol...


  L: Tak sa volali rodičia?


  S: Nie, chlapci. Peter a Pavol rástli ako z vody pred očami rodičov a o krátky čas mali päť rokov.


  L: Ako dlho to približne trvalo?


  S: Asi päť rokov.


  L: To sa mi ako téma pozdáva. Z toho môže vzniknúť seriózny humoristický dialóg. Päť rokov! Najprv som si myslel, že chcete rozprávať o tých dvoch, ktorých matka hneď po narodení odhodila do rieky. Zachránila ich jedna vlčica, ktorá náhodou plávala okolo. Títo sa potom s tou vlčicou rozlúčili a išli smerom do mesta. Išli, išli, a mesta nikde. Potom, keď im už šlo na sedemdesiatku, svitlo im, že to mesto, do ktorého idú, ešte nebolo založené. Tak ho založili.


  S: Nie tí. Tí, ktorých mám na mysli, boli obyčajní malí chlapci. Mali päť rokov a rodičia rozmýšľali, ako ich dostanú do školy.

  L: A vtom prišlo zemetrasenie.


  S: Nie. Prišiel strýko na návštevu. Vlakom. Deti ho mali veľmi rady. Bol to krásny a zdravý človek.


  L: Vyhodili ho zo zamestnania?


  S: Vôbec nie. Strýko - volajme ho Rudolf - zacengal a všetci mu bežali otvoriť. Strýko Rudolf prišiel! Strýko Rudolf prišiel! kričali dvojčatá a radostne sa mu vrhli do náručia. Rodi čia ho zaviedli do jedálne. Matka odišla pripraviť rýchlo obed a otec odišiel opraviť rýchlo poistky.


  L: Rudolf zacengal a vybil poistky?


  S: Už keď prišiel, boli poistky vybité. Aj chlapci boli vybití.


  L: A kto ich vybil?


  S: Otec. Nechceli poslúchať.


  L: Poistky nechceli poslúchať? To je prehnané!


  S: Chlapci nechceli poslúchať, preto ich otec vybil. Poistky vybili chlapci. Hrali sa s elektrickým vlakom.


  L: S tým vlakom, ktorým pricestoval strýc Rudolf? A priamo na koľajniciach? Preboha, a ten vlak sa pohol!


  S: Nie na koľajniciach. Na koberci sa hrali.


  L: Čo robil na koľajniciach koberec? Iste si ho tam niekto zabudol. Ľudia sú ohromne roztržití. Koberec na koľajniciach. Alebo očakávali na stanici významného štátnika? A miesto neho prišiel strýko Rudolf!


  S: Deti sa hrali s elektrickým vlakom na koberci doma v izbe.


  L: Tak to povedzte hneď! Detský vláčik! Ale mi odľahlo. Deti na koľajniciach, bože môj!


  S: Azda si nemyslíte, že v humoristickom dialógu budem rozprávať o železničnom nešťastí?! Tak ešte raz: otec opravoval poistky, matka servírovala v kuchyni obed a strýko Rudolf sa nevedel vynadívať na svojich krásnych a zdravých synovcov. Peťko môj, Paľko môj! volal dojatý, či ste mi vyrástli! Chceme hore, chceme hore! kričali chlapci. Rudolf veselo schytil Peťka... (L ho chce prerušiť.) Neprerušujte! Rudolf schytil chlapčeka do svojich rúk. Chlapčekovi sa to páčilo. Smial sa ako divý. Paľko ťahal strýka za nohavice a kričal: Aj ja chcem hore, aj ja! Smial sa a tlieskal rúčkami od nadšenia. Peťko sa smial na bračeka a šťastný Rudolf ho párkrát vyhodil do vzduchu. Smial sa, až sa izba triasla.


  L: To si myslím. Hahaha.


  S: Keď Petrík dopadol, zostal bezvládne visieť v strýkovom náručí. Strýko mu zlomil väz. Ha-ha-ha.


  L: Ha-ha-ha. To je dobré. Ha-ha... čo mu spravil?!


  S: Zlomil mu väz. Ale nie naschvál! Peťko bol na mieste mŕtvy. Ha-ha-ha.


  L: Tušil som to. A táto antihumánna táranina má byť témou pre humoristický dialóg?


  S: Počkajte, to má ešte pokračovanie. Pribehli rodičia. Zúfalá matka revala na svojho mladšieho brata: Čo si mu to urobil? Nič, vraví Rudolf. Vyhodil som ho zopár ráz do vzduchu, vraví Rudolf. Takto, pozri... a zdvihol Paľka, vyhodil ho do vzduchu a Paľko mu zostal bezvládne ležať v náručí.


  L: Ach tak. Slovom, boli dohodnutí, že nastrašia matku! Haha-ha.


  S: Nie. Dvojnásobná náhoda. Peťko a Paľko ležali mŕtvi na koberci pri svojom elektrickom vláčiku.


  L: No to je vrchol!


  S: Veru. To je vrchol tohto humoristického dialógu. Chcete túto tému rozviesť?


  L: Nehanbíte sa?


  S: ...povedal Rudolfovi jeho švagor. Ja tu opravujem poistky...


  L: Hanbite sa!


  S: Ja? Môžeme vymyslieť niečo iné. Jedna mamička mala dcérku. Veľmi surovo ju bila. Tak surovo, ale tak surovo, že dcérka...


  L: Von!!! (Obecenstvu.) Odpustite mu. Mal veľmi ťažké detstvo... Ak chcete, vrátime vám vstupné. (Smutne a krútiac hlavou odchádza.)


  


  Dialóg opäť humoristický


  S: Myslím si, že je opäť načase, aby sme predviedli humoristický dialóg. Poviem vám nový vtip. Išla Mara po ceste a tu zrazu...


  L: Viem. Hovno.


  S: Kto vám to povedal? (Obecenstvu.) Páni, takto nebudeme kamaráti! Prezrádzajú pointy! Čo keby som začal takto: Prišiel Jožo za Durom a spytuje sa ho: Nemáš náhodou zbytočných sto korún? (Smeje sa.)


  L: To je koniec?


  S: Nie. Ale nezdržal som sa, viem totiž, čo mu povedal Ďuro. (Smeje sa.)


  L: Tak to povedzte! Čo sa tu rehocete!


  S: Tak ešte raz: Prišiel Ďuro za Jožom...


  L: Predtým ste vraveli, že prišiel Jožo za Durom.


  S: Ale veď je to jedno!


  L: To nie je jedno. To, ako prišiel Ďuro za Jožom, to poznám.


  S: Tak dobre. Prišiel Jožo za Ďurom a spýtal sa ho, nemáš náhodou zbytočných sto korún? A Ďuro hovorí: Nemám, ale mám doma vysávač. Dobré, čo? (Smeje sa - zvážnie.) Vám sa to nepáčilo?


  L: Nuž veru, nebolo to najlepšie.


  S: Tak mi aspoň povedzte to, ako prišiel Ďuro za Jožom. To nepoznám. Aj to je dobré?


  L: Celkom fajn. To je o tom, ako prišiel Ďuro za Jožom.


  S: Kam?


  L: Domov.


  S: A čo povedal?


  L: Česť práci.


  S: A čo na to Jožo?


  L: Nič.


  S: Prečo? Ďuro česť práci a Jožo nič?


  L: Jožo totiž nebol doma.


  S: A kde bol?


  L: Čo ja viem. To je koniec.


  S: To sa mi nevidí. Podľa mňa bol Jožo doma, ale keď zbadal, že ide Ďuro, tak sa rýchlo skryl.


  L: Prečo by sa skrýval?


  S: Myslel si, že Ďuro si ide od neho požičať sto korún.


  L: Akých sto korún?


  S: Zbytočných.


  L: To je somarina. Ďuro prišiel za Jožom, lebo prišiel inkasovať za známky ROH.


  S: Prečo myslíte?


  L: Lebo keď vošiel dnu, povedal česť práci.


  S: Ahá! Tak on prišiel inkasovať! Ďuro je dôverník? Ten sa ale vyšvihol!


  L: Veru! Odkedy je dôverník, vlastného brata nepozná.


  S: On má brata?


  L: Dvoch. Marku a Zuzku.


  S: To sú predsa sestry.


  L: Áno? No vidíte! Dokonca sestry. Ale on je ich brat.


  S: Áno. Oni sú rodina. Tri sestry. Tak Ďuro je dôverník-inkasant? Pozrimeže sa! A prišiel za Jožom inkasovať za známky ROH? Bodaj ho! Nuž ale potom nechápem, prečo sa Jožo pred ním skryl?


  L: Asi nie je v ROH. Bol by blázon platiť známky, keď nie je člen.


  S: A prečo prišiel Ďuro inkasovať k Jožovi, keď Jožo nie je člen?


  L: Ako mohol Ďuro vedieť, že Jožo nie je člen. Veď v ROH je každý.


  S: Okrem Joža. A to Ďuro nevedel.


  L: Práve preto sa Jožo nemal skrývať, ale mal to Ďurovi povedať.


  S: Možno mu nedôveroval.


  L: Nedôveroval dôverníkovi? Neverím. Jožo sa podľa všetkého skryl preto, lebo nemal pred Ďurom čisté svedomie.


  S: Jožo nemá čisté svedomie?


  L: Ale len pred Ďurom.


  S: Ale Ďuro má čisté svedomie?


  L: Hej. Ale len pred Jožom.


  S: Život je plný rozporov.


  L: No vidíte, ako to na svete chodí. A nám sa zas včera narodili tri deti.


  S: Naraz?


  L: Božechráň. Každé zvlášť. Najprv prvé, potom druhé a nakoniec tretie. Alebo to bolo inak?


  S: Veď na poradí nezáleží. Hlavná vec, že sú to zdraví chlapi.


  L: Dievčatá sú to. Tri dievčatá. Zajtra pôjdu do školy. Nebudeme čakať šesť rokov. Nech sa vzdelajú.


  S: Ako sa volajú?


  L: Jedna sa volá Terézia Vansová, druhá sa volá Ľudmila Podjavorinská a tretia je Elena Maróthy-Šoltésová. Ale doma ju voláme zdrobnele: Ľudmila Pajdušáková-Mrkosová.


  S: A ktorá z nich je najkrajšia?


  L: Najkrajšia je tá štvrtá. Božena Slančíková-Timrava. Ale tá sa nám narodila predvčerom. Tú už nemáme tak radi.


  S: Vravíte, že je najkrajšia? Na tú si počkám.


  L: Nebude vám prekážať, že je rozvedená?


  S: Mne na tom nezáleží. Ale možno to bude prekážať mojej manželke.


  L: Nuž manželstvo - je manželstvo. Veru tak.


  S: Čo sa mňa týka, nemôžem sa sťažovať.


  L: Vám je hej. Vy ste sprostý. Ale čo ja? Ktorá pôjde za intelektuála?


  S: Vy ste intelektuál? To je smutné, to je smutné. A kedy sa vám to stalo?


  L: Ale prišlo to na mňa zrazu. Tak zjari. Začalo ma pobolievať tu a tu, potom tu, idem k lekárovi a tu ho máš! Intelektuál!


  S: Lekár bol intelektuál? Nevravte!


  L: Kdeže! Lekár nie. Ja! Lekár bol zdravý.


  S: A čo vám povedal?


  L: Povedal mi, že som intelektuál a že si mám dávať pozor.


  S: Veru, mali by ste prestať fajčiť.


  L: Aj lekár to vravel. Ale to bude nemožné.


  S: Prečo?


  L: Som nefajčiar.


  S: To je jedno. Musíte sa prinútiť. Najlepšie je prestať naraz. Ak vydržíte tri týždne, potom už nezačnete.


  L: Musím to skúsiť. Čo už budem robiť. Treba sa z toho dáko dostať. Ale strašne ma to mrzí. U nás doma sú všetci zdraví a akurát na mňa to muselo prísť. Od hanby by som sa najradšej prepadol!


  S: Počkajte, a nie je to chytľavé?


  L: Nebojte sa, dostávam injekcie.


  S: Kde vám ich dávajú?


  L: V nemocnici.


  S: Toje najlepšie. Aj mne raz dávali injekcie v nemocnici. Asi tridsať som dostal. Ešte ich mám doma.


  L: Ach, bože môj! Viete, ja tak vravím: niet nad zdravie. Môj starý otec mi raz povedal na smrteľnej posteli: Vieš, Imro, keď je človek zdravý, tak nemôže byť chorý. A mal pravdu, chudák. Ale vtedy som bol ešte malý chlapec, ešte som to nevedel pochopiť. Vari som mohol tušiť, ako sa to so mnou skončí?


  S: Netrápte sa! Veď nik z nás tu nebude naveky. Na každého to raz príde. Človek žije, žije a zrazu zomrie, zomrie. Tak akosi to povedal môj strýko Kosťa. Vystrojíme vám parádny pohreb, nebojte sa! Položíme vás do rakvy, vykopeme jamu a potom uvidíme. A možno, že vás pochováme len tak. Bez zbytočných ceremónií. Jednoducho. Pod plotom.


  L: A príďte ma niekedy pozrieť. Samému mi tu bude otupno. To viete, človek je tvor spoločenský.


  S: Prídeme, Imro, prídeme! Nenecháme ťa v štichu!


  L: A na náhrobný kameň napíšte: Tu leží Imro, človek ako taký.


  S: Napíšeme, Imro, napíšeme! Každý deň ti budeme písať.


  L: Nezabudnite na mňa. Veď aj ja som bol kedysi živý a zdravý. Bol som takrečeno jeden z nás dvoch.


  S: Nezabudneme. (Robí si uzol na vreckovke.) Boli ste vzácny človek. Bezvýznamný a v kolektíve obľúbený. Opustili ste nás po dlhšej, nevyliečiteľnej chorobe, ale my vám to nevyčítame. Vieme pochopiť človeka aj vo chvíľach pre neho najťažších. (Hlboko ho chápe.)


  


  Pretvárka


  S: Vypočujte si koncerty pre husle a čelo Giuseppe Verdiho opus 2672 a pol. Jednotlivé časti: Divertimento, Capriccio a koniec. Hráme my dvaja.


  L: Ospravedlňte zníženú kvalitu zvuku. (Vyťahuje kolofóniu a preťahuje ňou slák. Vzápätí si ju strčí do úst. Satinský si kúsok, ktorý ešte zostal vypýta a s chuťou ho zje. Koncert sa nemôže uskutočniť pre hrozné čkanie, ktoré sa zmocní obidvoch umelcov.) V takomto hluku sa nedá hrať vážna hudba, tobôž Divertimento. (Prechádza do hľadiska a prihovorí sa s husľami k ľubovoľnej dáme v prvom rade.) Milostivá, môžem vám zahrať do uška?


  S (tiež zájde do hľadiska s čelom a prihovorí sa na hranie do uška inej dáme. Chce začať hrať, ale ustavičné čkanie mu v tom bráni): Nemôžem, mne sa čká a čká!


  L: Počkajte ešte chvíľu a potom uvidíme. (Obaja sa vracajú na javisko.) Keď vystupujete pred obecenstvom, tak by ste sa mali vedieť ovládať. Predovšetkým - ovládať si tvár. Pretože podľa tváre možno uhádnuť vek, zamestnanie aj meno.


  S: Meno že možno uhádnuť podľa tváre? Neverím. Milostivá, vy tam vzadu, odpusťte, že som taký indiskrétny, ale podľa tváre - nie ste vy náhodou Selma Lagerlöfová? (Milostivá odpovedá, že nie je Selma Lagerlöfová, ale Imrich Ševčák.) Tak vidíte, podľa tváre sa meno uhádnuť nedá. To vôbec nie je Selma Lagerlöfová.


  L: A môžem ja za to, že neprišla?


  S: Tak mi povedzte, koho tu poznáte podľa tváre.


  L: Stačí sa pozrieť a hneď vidím, koho poznám. Napríklad vás. Už podľa tváre vidno, že ste chudák.


  S: Ja nie som chudák. Veď ja mám pravidelnú stravu!


  L: Ale nemáte pravidelné vzdelanie. Nechápete tento svet. Vedu, umenie, politiku.


  S: Prečo by som nechápal? Moja matka ma od malička učila chápať. Vedu, politiku a najmä umenie. K nám chodieval istý hypnotizér. Veľmi vzdelaný človek. Umelec. V hypnóze maľoval.


  L: Každý umelec maľuje v istom zmysle v hypnóze.


  S: Tento maľoval v hypnóze byty. V kuchyni nám urobil prekrásnu vzorku. Takto... takto... takto... potom takto... a tuto sme už mali špajzu. To bol môj prvý umelecký zážitok.


  L: Nehýbte sa! Ako sa tak na vás dívam, vaša matka bola tiež umelkyňa, však?


  S: Pravdaže. Vyšívala goblény. Na počkanie.


  L: A váš otec?


  S: Ten nebol.


  L: Kde?


  S: Nikde. Jednoducho nebol. Raz vyšiel z izby balkónovými dverami a my sme nemali balkón.


  L: Prijmite moju úprimnú sústrasť. Vidíte, hneď som vedel, že ste chudák.


  S: Ale prečo? Ja som veselý človek. Ráno vstanem a už sa smejem. A potom zas celé dni plačem. Smiech a plač - to je
moje krédo. Aj vy máte krédo?


  L: Prečo? Niečo na mne vidieť?


  S: Ani nie. Podľa tváre...


  L: No, ako vyzerám podľa tváre?


  S: Podľa tváre by som usudzoval, že ste mechanik.


  L: No dovoľte, aký mechanik?


  S: Jemný mechanik.


  L: Ja nie som mechanik!


  S: Nie?


  L: Ja sa len tak tvárim. Som profesionál. Ovládam si svoju tvár. Keď prídem medzi veľkopodnikateľov, hneď vyzerám ako veľkopodnikateľ. Keď prídem medzi čističov okien - som jedným z nich. A medzi úžerníkmi sa tvárim ako úžerník. Hádajte, ako sa tvárim teraz?


  S: Zememerač?


  L: A teraz?


  S: Zememerač vo výslužbe?


  L: Nie. Mičurin!


  S: Juj, a kto vás to všetko naučil?


  L: Sám život. Úplne sám.


  S: Vy ste museli mať mimoriadne ťažký život.


  L: Ale prečo? Narodil som sa v departemente...


  S: Azda v apartemente.


  L: ...v departemente Sur la pont Avignon. Bolo to v jedno zarosené slnečné ráno. Pamätám sa na to, ako keby to bolo dnes. Na raňajky sme mali kaviár, ustrice, potom priniesli Božole…


  S: Božole nemám rád. Sú mastné.


  L: Narodil som sa ako jediný syn grófa de Pible Pabigneu a jeho manželky grófky poľského pôvodu Elizabeth Goralu Czyci ne žal.


  S: Ajajajajaj! Nezávidím vám! To muselo byť strašné detstvo. Ráno všelijaké majonézy z kurčiat, na obed vo fraku, na večeru v žakete, počúvajte, vy ste spávali v pyžame, čo? Čo ste vy vlastne z toho detstva mali?


  L: Práve že nič. My sme sa totiž hneď po mojom narodení presťahovali sem.


  S: Aha. Tak vám gratulujem. Vybrali ste si výborne. Dúfam, že neovládate nijaký cudzí jazyk?


  L: Čo som sprostý? Keď chcem, tvárim sa ako Francúz, keď chcem, tvárim sa ako Američanka.


  S: A keď chcete, tak sa tvárite, ako keby nič. Ale aj tak vám nezávidím. Vás doma bili, však?


  L: Podľa čoho usudzujete?


  S: Podľa tváre. Máte to celé také posunuté.


  L: Nikdy ma nebili. Môj otec bol humanista. A matka tiež nebola celkom normálna. Ale pretvarovať sa vedeli. Život ich naučil. Otec - humanista sa celý život tváril ako nihilista. Znechutene. Prišiel domov hladný ako vlk, obed na stole...


  S: A on - ham, ham polievočka, chrum, chrum kuriatko...


  L: Naopak. Vraví - obedy neuznávam, večere neuznávam. Načo jesť, načo piť, načo spať, načo žiť. Až jedného dňa...


  S: Umrel od hladu.


  L: Nie. Jedného dňa, vlastne jednej noci ho matka nachytala v špajzi.


  S: Preboha, s kým?


  L: Ako hlce šošovicu.


  S: Šošovicu uznával? Zvláštny svetonázor.


  L: Ale matka hneď vedela, na čom je. Tak mu vraví - aha, taký si ty nihilista? Za misu šošovice predá svoje presvedčenie, s kým som to len žila, zbabelec - a otcovi neostávalo nič iné, len dojesť tú šošovicu a začať sa tváriť ako materialista. Ale matka mu už nikdy nevarila.


  S: Neverila.


  L: Ani to.


  S: To je hotová tragédia jednotlivca. A viete, prečo sa to takto skončilo? Pretože váš otec si vybral jeden z najnáročnejších spôsobov pretvárky.


  L: Pravdaže. Nihilizmus, to je prvá kategória. Byť holičom a tváriť sa ako kaderník - to je nič. Ale byť humanistom a tváriť sa ako nihilista - to už zasahuje vnútro človeka, duchovno. Ale sú takí, čo to dokážu. Medzi nami je plno nihilistov, ktorí sú v hĺbke duše humanistami, plno militaristov, ktorí sú v hĺbke duše pacifistami a aj zopár imperialistov, ktorí sú v skutočnosti... nechajme to tak.


  S: Najdôležitejšie je, aby sa človek vedel tváriť dostatočne hlúpo. Ja som si zvolil ten najjednoduchší, povedal by som ľudový druh pretvárky - tváriť sa hlúpo.


  L: Hlavná vec, že sa vám to darí.


  S: Už v škole sa mi to darilo. Učiteľ sa spytuje - koľko je 5x6, a ja nič. Tváril som sa ako drúk.


  L: Správne. Netreba hneď všetko prezradiť. Ale vedeli ste, koľko je 5x6?


  S: No dovoľte, to vie každé malé dieťa. 5x6 je... (Tvári sa ako drúk.) No, asi takto som sa tváril. A my sme boli doma všetci takí. To má veľké výhody. S tým vystačíte v každej situácii, v každej spoločnosti. Len jednu nevýhodu to má. Ľudia ma majú strašne radi. Zastavujú ma na ulici, chodia za mnou do bytu, požičiavajú si nábytok, ja mám doma už len soľničku. V nej žijem. To je strašné, keď vás ľudia majú tak radi.


  L: Tak sa tvárte múdro, možno ich to prejde.


  S: To sa nedá. Už som si zvykol.


  L: Viem. Niekomu to zostane do smrti. Ale nerobte si z toho nič. Ja vás mám aj tak rád.


  S: Vidíte? Už aj vy začínate! Nuž čo, dáko sa už pretlčiem. Vždy som sa pretĺkol.


  L: TÍkli vás doma?


  S: A ako! Matka bola veľmi despotická osoba. Ale inak čistotná. Ráno vstala, vyumývala si palice a tĺkla nás až do večera. Raz mi aj nohu zlomila. Táto nie je moja, tú mám po staršom bratovi. A vždy, keď ma bila, hovorievala s dojatím: Aj keď ťa zabijem, ale musí byť z teba poriadny človek! Potom si sadla unavená do kúta, začala vyšívať tie svoje goblény na počkanie a tíško si pospevovala. Takú clivú melancholickú melódiu.


  Hajaj, búvaj, krásne dieťa,

  keď sa zobudíš, stlčiem ťa.


  O chvíľu slniečko vstane,

  už ma svrbia obe dlane.


  Spinkaj, spinkaj, púčik malý,

  aj domček sa do tmy halí.


  Ráno v kúte zvolenom


  zas ťa strieskam polenom.Cis, gis.


  Satinský spieva a Lasica chodí medzi ľudí a vyberá peniaze do taniera. Ľudia dávajú, pretože ľudia sú v podstate dobrí.


  


  


  Životopisy


  S: Ja som si to vzadu skúšal.


  L: Čo?


  S: To pretvarovanie sa.


  L: A podarilo sa?


  S: Hej. Pozrite, ako sa tvárim. (Grimasa.)


  L: Už som vám povedal. Ako chudák.


  S: Ešte stále? Prosím vás, pomôžte, vy ste vzdelaný človek.


  L: Dajte pokoj! Mám tri semestre filozofie a už mi to každý vyhadzuje na oči. Pomôžte si sám.


  S: Nemohli by ste predsa len... (Dá mu päť korún.)


  L: Dobre. Urobíme malý pokus.


  S: Môže byť aj väčší. (Dá mu celú peňaženku.)


  L: Dobre. Môže byť aj väčší. Ja vám dám zaucho a vy sa budete tváriť ako keby nič.


  S: A vy sa ako budete tváriť?


  L: Ako keby som vám dal zaucho.


  S: Ako keby? Takže to zaucho nedostanem?


  L: Dostanete. Ja sa len budem tváriť, ako keby som vám ho nedal.


  S: Veď zato.


  L: Postavte sa sem. Nadýchnite sa. Máte zuby?


  S: Dva.


  L: To stačí. (Rozoženie sa.)


  S: Moment! Dostanem zaucho pre nič za nič a mám sa tváriť ako keby nič?


  L: Ide o pokus, nechápete? Ak to vydržíte, viete sa pretvarovať. Nadýchnite sa...


  S: A nemohli by sme to skúsiť naopak? Ja vám dám zaucho a vy  ako keby nič.


  L: Prečo?


  S: Nechápete, ide o pokus! Ak to vydržíte, ste chlap. Ak nie, o dva-tri týždne ste z nemocnice von.


  L: Vy ste ani nie taký chudák, ako vyzeráte.


  S: Už sa to zlepšuje, čo? Budem sa tváriť ako Cassius Clay. Dám vám na solar.


  L: Dajte pokoj. Športovcov nemám rád. (V tejto chvíli kopne Lasica Satinského do zadku. Keď sa to napíše, je to trápne, ale na scéne to pôsobí perfektne. Ľudia padajú od smiechu zo stoličiek.)


  S: Idem si vyskúšať do zákulisia nejaké nové tváre. Rád by som napodobil nejakého významného svetového politika. Napríklad toho...


  L: Toho radšej nie. To nie je také jednoduché. Viete, čo som musel všetko obetovať, kým som sa naučil meniť tváre?


  S: Čo?


  L: Celý život!


  S: Celý život? A čí?


  L: Samozrejme, že svoj. Ešte pár ľudí na to doplatilo, ale to nestojí za reč.


  S: Celý život! Božemôj! Vy ste museli mať mimoriadne dobrodružný život.


  L: Veru musel. Už len to detstvo. Moje detstvo - jedna dráma. Ráno vstanem, idem na záchod.


  S: Ježišmária! A tam...


  L: A tam som takých desať-pätnásť minút.


  S: A potom?


  L: Potom do kúpeľne.


  S: Vy ste mali dobrodružné detstvo! Ja som si myslel, že ste celý život presedeli na záchode.


  L: Prídem do kúpeľne, umyjem sa a rovno do kuchyne.


  S: A v kuchyni...


  L: Postavím mlieko na varič a vtom ten varič zapnem.


  S: Preboha! To sú nervy!


  L: Kým mlieko zovrie, skočím do schránky po noviny a prinesiem ich hore. Medzitým vstal otec, takže mi noviny zoberie, sadne si za stôl a číta. Čítam noviny z druhej strany a raňajkujem. Zrazu pozriem na hodinky a vidím - o päť minút tri štvrte. Tak vstanem a utekám.


  S: Božemôj, kam?


  L: Do školy. Prídem do školy, začne sa hodina, potom prestávka a potom zas hodina a zas prestávka a hodina a prestávka a hodina a prestávka...


  S: Juj, ako sa to skončí?


  L: Skončí sa to o druhej popoludní. Prídem domov, zjem obed, idem na ulicu, vrátim sa o šiestej, zjem večeru, idem na záchod...


  S: Zase?


  L: Veď som nebol od rána! Potom do kúpeľne, umyjem sa a šup do postele! A tak som žil dvadsať rokov!


  S: Poviem vám, to bol nervák! Aj tak vám to závidím. Moje detstvo - hotová nuda. Ráno vstanem, som v Londýne. Večer si líham v Paríži. A medzitým Rio de Janeiro, Kalkuta, Rím, to jednotvárne sťahovanie sa z miesta na miesto... Poznáte púšť Gobi?


  L: Z videnia.


  S: Na púšti Gobi nám zahynula naša najobľúbenejšia ťava Grundig. Celú púšť Gobi sme museli prejsť pešo.


  L: Celú púšť pešo?


  S: Celú. A viete, čo nás najviac bolelo? Nohy! Alebo Hong-kong!


  L: Viem. Černosi!


  S: Čoby černosi! Číňania!


  L: Nevravte! Už aj tam?


  S: V Hongkongu nás začali Číňania naháňať. A naháňali nás takou rýchlosťou, až nás predbehli. A tak sme sa zachránili. Ženevské jazero. Sedíme v jazere, vynorí sa čašník, podá nám lístok s odkazom: Utekajte, lebo vás zabijeme!


  L: Tak ste zas utekali?


  S: Kdeže! Zabili nás! Jednotvárne detstvo!


  L: Mali ste vy vôbec promóciu?


  S: Ani maturitu! Kde? V Grónsku? Viete, aká je tam zima? V učebniciach sa nedá listovať. Všetko je tam primrznuté.


  L: Také detstvo, to sa radšej nenarodiť. A keď, tak sa hneď zmárniť.


  S: Mamička sa chcela zmárniť. Vyskočila z lietadla. Ale mala smolu. Ešte sme nevzlietli. A predstavte si tú situáciu - ja v lietadle a mamička pešo až do Bruselu. Roky som bol v Bruseli sám ako prst.


  L: Tak už viem, prečo vyzeráte ako chudák. Sám v Bruseli!


  S: Dajte pokoj! O mojom detstve nikdy nehovorme. Vám sa nevyrovnám. Ráno na záchod, potom do kúpeľne, škola, hodina, prestávka, obed, ulica, záchod, kúpeľňa, posteľ... Kedy ste sa v tom zhone stihli pretvarovať?


  L: Celý čas som sa pretvaroval. Vy ste chodili po svete a ja som sedel doma a pretvaroval som sa. Tváril som sa, že sa učím, ale neučil som sa. Robil som nákresy. Chcel som objaviť lietadlo.


  S: Lietadlo už dávno objavili!


  L: To som práve nevedel. K nám na vidiek sa to nedostalo. Robil som si nákresy - malé, väčšie, celkom veľké. Keby mi ich učiteľ nebol zhabal, tak dnes nesedíme tu, ale v mojom lietadle sa vznášame nad Himalájami. (Obaja letia nad Himalájami.) Páčia sa vám Himaláje?


  S: Ujde to. Jano, čo robíš na Himalájach? Hybaj domov, prepadne ti vízum!


  L: A v škole som tiež lietal, iba po chodbách, dával som spolužiakom podnožky, aby som zistil príčiny voľného pádu. A doma som nespal, len som sa tváril, že spím. Robil som nákresy, výpočty...


  S: A prišli ste na niečo?


  L: V tom čase vznikol prvý variant môjho prístroja - spola výťah, spola lietadlo a ešte sa to dá použiť aj ako kladivo. Výhoda tohto výťahu je v tom, že hoci ho namontujete do päťposchodového domu, môžete sa v ňom vyviezť až na tridsiate druhé poschodie.


  S: Ako je to možné?


  L: Tak, že som do toho výťahu namontoval tridsaťdva gombíkov! A to je už len krok k dobytiu celého vesmíru! Ešte pár gombíkov a sme tam!


  S: To už hej! Dobyť vesmír vo výťahu! Stratosféra, ionosféra, hemisféra, ježišmária...


  L: Saturn, Venuša, Jupiter... Pípípí... (Obaja sa razom ocitnú v kozmickej lodi.) A takto sme sa mohli vznášať hore-dolu po vesmíre, keby mi ten výťah dovolili namontovať do nášho domu. Aleja som sa nevzdal. Presťahoval som sa do útulného bytu v strede mesta a prišiel som na ďalšie vynálezy.


  S: A síce!


  L: Air armchair.


  S: Air armchair. To ste vymysleli vy? (Obecenstvu.) Ladies and gentlemen, thaťs Mr. Lasica. Air armchair constructor. He is absolutly stupid.


  L: Áno, to som ja.


  S: Prosím vás, čo je to vlastne - air armchair?


  L: Lietajúca stolička.


  S: A, repulö sék! Mister Lasica, repulö sék konštruktorja éš autorja. Mohli by ste nám ukázať nejaký nákres, mademoiselle Lasica?


  L: Prosím. Toto je stolička K, obyčajná, kuchynská, k nej je pripevnená špagátom M páka P. Pákou P voľne pohybujete, podľa toho, v akej výške sa chcete vznášať. Celý vynález je sústredený do jedného bodu a síce bodu Ž. Ten ešte nemám.


  S (prekladá): Pont Ž. Ninčen.


  L: Inak to mám pokope. Stoličku K som zobral z kuchyne od susedov. Špagát M som odrezal z kúpeľne, obesil sa na ňom môj strýko Aladár...


  S (prekladá): Aladár báči kaput.


  L: Páku P ja polučil od tovarišča Iljušina.


  S: Nenužno perevodiť.


  L: Akurát bod Ž mi chýba.


  S: A ako vyzerá ten bod Ž?


  L: Taký malý, čierny, bezdetný.


  S: Ten už ani nezoženiete. Ten sa už dávno vysťahoval.


  L: Kam?


  S: Do nekonečna.


  


  Mám ústa plné


  L: Dobré ráno, pán Satinský.


  S: Dobré ráno? To nemyslíte vážne, pán Lasica?!


  L: Prečo? Je predsa desať hodín. Noc práve ustúpila dňu. Deň zo spánku sa prebúdza.


  S: Kto to povedal?


  L: To povedal básnik.


  S: To je možné. Ale nepovedal to o desiatej predpoludním. Musel to povedať ráno o šiestej.


  L: Prosím vás, videli ste už básnika vstávať ráno o šiestej?


  S: Nie. Ja som ešte básnika vstávať nevidel.


  L: No tak. Básnik si ráno o šiestej ešte len líha.


  S: O šiestej? Líha? Básnik nemusí na pol siedmu do práce? Ako my, obyčajní ľudia?


  L: Básnik pracuje v noci. Keď my spíme.


  S: V noci? A potme? Prosím vás, a to sa mu chce?


  L: Chce? On jednoducho musí!


  S: Ale čo nepoviete! Básnici musia pracovať v noci? To som netušil. Nejaké zvláštne nariadenie pre všetkých básnikov? V noci pracovať, vo dne spať? A ako dlho pracujú? Osem hodín? Či viac? A majú voľné soboty? A dostávajú príplatky za nočnú službu? A koľko za noc? Tisíc, dvetisíc? Iste aspoň tritisíc. A zaslúžia si to? Ja driem celý deň v kancelárii ako kôň, a taký básnik má za akési ponocovanie  tritisíc na ruku! A ktovie, či vôbec v noci pracujú? Neulievajú sa? Kontroluje ich niekto? Tak čo, pracujú alebo nepracujú?


  L: Pracujú. Ale niekedy celú noc nenapíšu ani riadka. Aj to sa stáva.


  S: To som si mohol myslieť. Ani riadka za celú noc! A viete, koľko ja toho musím za celý deň podpísať? Keby ste všetky moje podpisy položili vedľa seba, tak dvakrát obopnú zemeguľu! A to všetko za pár korún - pre dobro spoločnosti! A keby som ich vydal knižne, to by bol spis!


  L: Básnici nepodpisujú. Básnici píšu. Básnik, ktorý podpisuje, prestáva byť básnikom. A básnik, ktorý odpisuje, sa ním ešte nestal. Ale to už je iná téma. Slovom, básnici musia pracovať predovšetkým v noci, pretože noc vie inšpirovať. Napríklad: Mám ústa plné tvojich úst, mám dlane plné tvojich dlaní. Myslíte, že toto by mohol básnik napísať doobeda o pol jedenástej vo vašej kancelárii? Nie. To sa dá napísať jedine v noci. Je ticho, tma, spustené rolety, básnik sedí vo svojom obľúbenom kresle a čaká. A vtom okolo pol tretej vchádza do izby...


  S: ...maskovaný zlodej.


  L: Neprerušujte ma stále. A vtom okolo pol tretej vchádza do izby Inšpirácia.


  S: Inšpirácia? O pol tretej v noci? Do temnej izby?


  L: A zažili ste už, aby Inšpirácia prišla ráno o pol deviatej do kancelárie?


  S: Ja som Inšpiráciu ešte nezažil.


  L: A prečo? Pretože Inšpirácia nechodí po kanceláriách, ale po básnikoch.


  S: Už len to by mi chýbalo, aby nám Inšpirácia začala chodiť po kanceláriách. Ešte šťastie, že na vrátnici sedia spoľahliví ľudia.


  L: To je naozaj šťastie. Lebo keby sa Inšpirácia dostala do kancelárií, znamenalo by to, že úradníci by prestali podpisovať spisy a začali by spisovať básne. A k vám, ako k vedúcemu oddelenia, by sa namiesto úradného vyrozumenia dostal spomínaný verš: 'Mám ústa plné tvojich úst, mám dlane plné tvojich dlaní.


  S: To by som nikdy nepodpísal!


  


  Vtip


  L: ...a tak sa smiali, až popadali z postele. Juj, to je dobré.


  S: Tiež by ste nemuseli stále rozprávať tie staré vtipy. Povedzte aj niečo vážne.


  L: A načo?


  S: Aby si ľudia nemysleli, že berieme všetko na ľahkú váhu. Tuto okolo nás sa dejú veci, a vy stále len vtipkujete.


  L: Niečo sa zase deje? Máte informácie?


  S: Ale čo by sa dialo! Celý život, všetko je neveselé.


  L: To je pravda. Celý život. Smutný, beznádejný, situácia je vážna. Vtipkujeme a zatiaľ na Novom Zélande - jedno zemetrasenie za druhým.


  S: Nový Zéland mi môže byť ukradnutý v takejto situácii.


  L: Prečo? Zemetrasenie nie je špás. Viete, ako dokáže také zemetrasenie znechutiť obyvateľstvo? Ľudia začnú byť apatickí, do ničoho sa im nechce, podliehajú depresívnym náladám...


  S: Koho to zaujíma? My tu podliehame depresívnym náladám aj bez zemetrasenia! Hovorte k veci. Povedzte čosi, čo sa bezprostredne dotýka mňa, ich, vás!


  L: Moja sestra dostala ekzém.


  S: Ekzém! Čo nás do toho. Niečo vážne povedzte.


  L: Náhodou ekzém je vážna vec pre dievča v jej veku. Chudinka, hanbí sa vyjsť na ulicu.


  S: Prosím vás, prestaňte. Hanbí sa vyjsť na ulicu! Aspoň sa neskazí.


  L: Nehnevajte sa, ale vy to zľahčujete. Vidno, že ste ešte neboli v situácii mladého dievčaťa, ktoré dostalo ekzém. To je vážna vec, tak nevtipkujte.


  S: Ja že vtipkujem. Veď ja vôbec nemám zmysel pre humor. (Obecenstvu.) No povedzte, mám ja zmysel pre humor? (Lasicovi.) Vy furt vtipkujete!


  L: No dovoľte! Kedy ste ma počuli vravieť vtip? Kedy? Ja si vtip vôbec nezapamätám. Napríklad: Stretli sa dvaja blázni... no, a ďalej si to nepamätám!


  S: No len pomaly! Aj minule ten vtip, čo ste mi rozprávali…


  L: Ktorý?


  S: Ten o tom chlapíkovi, ako prišiel domov...


  L: A čo je na tom vtipné? Prišiel domov. (Obecenstvu.) Je na tom niečo smiešne? Prišiel domov.


  S: No dobre, ale čo doma?


  L: Čo doma?


  S: Manželka v posteli.


  L: No a čo? Manželka v posteli. Chorľavie, pokašliava, dlho nevydrží. To je smiešne? Veď to je tragédia! Manželka v posteli!!

  S: Lenže lekár..


  L: Aký lekár?


  S: Čo ju vyšetroval.


  L: No veď. Vyšetroval ju. Chuderu. A aký bol k nej ohľaduplný. Vraví jej  milostivá, vám už ani farár nepomôže.


  S: To si vymýšľate. Vtip je práve v tom, že manžel príde domov, žena v posteli a lekár...


  L: ...vyšetruje, vyšetruje.


  S: Čoby. Lekár tiež v posteli.


  L: A čo tam robil?


  S: Aha. No pozrite, ako by som vám to vysvetlil, aby ste ma pochopili. Už v minulom storočí, čo v minulom, už v predminulom storočí... moment, takto: Človek je tvor spoločenský. Nevie žiť sám. Potrebuje kohosi, s kým by si porozumel. A tento lekár... chápete?


  L: Nie.


  S (obecenstvu): Prosím vás, nie je tu nejaký lekár? Nech mu to vysvetlí.


  L: Ale čo tu treba vysvetľovať? Veď nie som sprostý. Žena v posteli - chorľavie. Lekár v posteli - tiež chorľavie. Ani lekári všetko nevydržia. Ak je tu nejaký lekár, nech povie. Čo tu treba vysvetľovať!


  S: Lenže pozor! Žena v posteli - chorľavie a lekár v tej istej posteli. No? Chápete?


  L: Pravdaže. Čo je na tom nepochopiteľné? Prišiel si k nim poležať. Pretože aj lekár je človek a človek je tvor spoločenský, nevie ležať sám, potrebuje kohosi, s kým by si porozumel.


  S: Dobre, povedzme, že si lekár prišiel k nim poležať. Nech je po vašom.


  L:Ale samozrejme, veď môj strýko je lekár. Mne budete rozprávať!


  S: Ale čo manžel?


  L: Aký manžel?


  S: Manžel tej ženy.


  L: To je ten lekár.


  S: Ale nie!


  I,: On si ju nevzal?


  S: Kdeže! Manžel, to je ten, čo príde domov.


  L: Jáj! To potom celú vec úplne mení!


  S: No, konečne! Manžel príde domov, žena v posteli, lekár v posteli, čo povie manžel?


  L: Dobrý deň, pán doktor.


  S: A ďalej? Čo povie ďalej?


  L:Dobrý deň, pán doktor, môžem ďalej?


  S: A čo ešte povie ten manžel? To najdôležitejšie.


  L: Len ležte, pán doktor, nevstávajte, ešte by ste prechladli. A môže dodať - zas nekúria, zasrani! Ale to nemusí. To je len taká eventualita.


  S A manželke čo povie?


  L: Ten manžel? Čo by jej vravel?


  S: Veď ju vidí s lekárom v posteli, tak jej niečo musí povedať!


  L: Nuž, pozrie na ňu a povie: Chorľavieš, chorľavieš? Nemám zavolať lekára?


  S: Veď lekár je v posteli! Vedľa nej!


  L: No práve! A žena mu odpovie: Netreba volať, pán doktor prišiel ako na zavolanie.


  S: Len toľko mu povie? Vlastná žena? Manželovi? V takej situácii?


  L: Nie. Ešte dodá: Sadni si a cíť sa ako doma.


  S: Tak dobre. A on si sadne, a povie jej: Doniesol som ti kompót, vonku prší, chlapci sú v poriadku, akurát Jožka skoro prešiel vlak. Potom ešte chvíľu posedí a po chvíli povie: Tak ja zasa musím ešte skočiť do úradu, to vieš, stále nedajú pokoj, zajtra sa zastavím. A potom odíde.


  L: Nie, nie. To ste úplne poplietli. To, čo vy vravíte, to sa odohráva v nemocnici. A toto bolo doma. Manžel príde domov, žena v posteli, lekár v posteli, manželka mu povie: Sadni si, cíť sa ako doma, čo bolo v úrade, a on povie: To vieš, stále nedajú pokoj, plno roboty. A potom sa jej opýta: Čo robia chlapci? A ona povie: Hrajú sa v tuneli, Jožka skoro prešiel vlak. A on povie: Ach, tie vlaky, furt meškajú. Chudák Jožko, ešte že sa mu nič nestalo. A ona povie: A keby aj, veď je tu pán doktor, aha, ten by ho dal do poriadku. A on povie: Jaj, aký som len unavený, aj by som si zdriemol. A ona povie: Tak si ľahni. A on sa vyzlečie, pristúpi k posteli a povie: Pán doktor, posuňte sa trochu. A doktor sa posunie. A všetci traja ležia v posteli, chlapci sa hrajú v tuneli, vonku prší, manžel už-už zaspáva, ale ešte si vzdychne: Ach, v Indii hladujú a my sme furt nespokojní. A zaspí.


  S: A potom sa zvečerí, chlapci sa vrátia z tunela a vidia: otecko v posteli, mamička v posteli, pán doktor v posteli, tak sa pekne pozdravia a mamička sa pýta: Tak čo, chlapci, ako bolo v tuneli? A chlapci povedia: Dobre, mamička, dnes sme vykoľajili tri vlaky. A mamička vraví: Nákladné, chlapci moji, či osobné? A chlapci vravia: Nákladné, mamička. A prázdne, či plné, pýta sa mamička. Plné, mamička, vravia chlapci. A čo v nich bolo, pýta sa mamička. Tanky, hovoria chlapci. Ej, chlapci, chlapci, vraví mamička a hrozí im prstom: len čo trochu ochoriem, už vystrájate, to budem musieť povedať oteckovi, keď sa zobudí. A chlapci sa tíško smejú a mamička sa pýta: Čo sa smejete, chlapci? A oni vravia: Otecko chrápe aj pán doktor chrápe. A mamička zosmutnie a povie: Vidíte, chlapci, obidvaja vylihujú a ja aby som si ruky zodrala. A tiež zaspí.


  L: A zrazu je už deväť hodín, chlapci si tiež ľahli, už spia, a vtom sa otecko zobudí, drgne do pána doktora a povie: Tak čo, schrupli sme si? Schrupli, povie pán doktor, veď sme si zaslúžili. A otecko sa opýta: Tak čo, na pivo nepôjdeme? Poďme, povie doktor, ale pozor, aby sme nezobudili nemocnú. Lenže nemocná sa zobudí a skríkne na doktora: Tu zostaneš! Ja ti dám po krčmách sa vláčiť, nestačí, že mám muža ožrana, aj ty chceš začať, už len to mi chýbalo! Manžel povie: Ale, Marta. Ty čuš, vraví Marta, ja to poznám. Choď si, kde chceš, ale doktorovi daj pokoj! A tak manžel ide na pivo a doktor zostane s manželkou v posteli, chvíľu leží, už-už zaspáva, ale ešte si vzdychne: Ach, v Iráne vešajú a my si tu vylihujeme. A zaspí.


  S: A manžel zatiaľ sedí v krčme, popíja pivo, díva sa pred seba, potom si k nemu prisadne kamarát a vraví: Servus, Ferko, sedíš, sedíš? Sedím, sedím, vraví Ferko. A poznáš ten vtip, pýta sa kamarát. Ktorý, pýta sa manžel. Nuž ten, vraví kamarát, o tom chlapíkovi, čo prišiel domov, žena v posteli a pri nej lekár, tiež v posteli. Ten poznám, vraví manžel, ten poznám. Tak servus, vraví kamarát a strašne sa smeje. A manžel ešte chvíľu sedí, dopije pivo, zaplatí a odíde.


  L: A potom príde domov, otvorí dvere a čo vidí? Žena v posteli, lekár v posteli, tak sa vyzlečie, drgne do doktora a povie: Pán doktor, posuňte sa. A doktor sa posunie a zasa všetci ležia, len doktor sa ešte tíško, aby žena nezačula, opýta manžela: Tak ako bolo? Fajn, povie manžel tíško, počul som dobrý vtip. A porozpráva doktorovi vtip o tom chlapíkovi, ako prišiel domov, otvorí dvere, žena v posteli, pri nej doktor tiež v posteli a polom sa obidvaja ešte dlho smejú, ale celkom ticho, aby sa žena nezobudila.


  


  Sme v riti


  L: Pamätáte sa na Godota?


  S: Na koho?


  L: Na Godota.


  S: Godot, Godot... vy myslíte toho...


  L: Toho.


  S: Na toho sa pamätám. Kto by sa nepamätal? Kto by sa opovážil nepamätať? Všetci sa pamätáme. A kto sa nepamätá, ten sa musí spamätať. Kým nie je neskoro. A kto to vlastne je?


  L: Kto?


  S: Godot.


  L: No to je predsa ten...


  S: Ach, áno. Viem. To ja len tak. Či to viete aj vy.


  L: Samozrejme, že to viem. Kto by to nevedel? Kto by sa opovážil nevedieť? Všetci to vieme, a kto to nevie, ten by si mal dávať pozor, aby sa to nikto nedozvedel, že to nevie. Pozor! Pozor! A hlavne: aby sa to nedozvedel On. Apropos, kto to vlastne je?


  S: Kto?


  L: Godot.


  S: Vy to neviete? To je predsa ten, čo vymyslel to...


  L: To on? To vymyslel on? On vymyslel to?


  S: On vymyslel to i ono.


  L: To viem, že vymyslel ono, o onom sa hodne písalo, polemizoval ten i onen. Ale nevedel som, že vymyslel aj to... To som netušil! Ako ho to napadlo?


  S: Čo?


  L: No predsa to... Čo vymyslel!


  S: Ach tak! No napadlo ho to, tak čo mal potom robiť - vymyslel to!


  L: Teda najprv ho to napadlo a potom to vymyslel!


  S: Áno! Alebo to najprv vymyslel a až potom ho to napadlo? Teraz neviem.


  L: No na tom nezáleží, hlavná vec, že je to tu. Buďme radi, že je to tu.


  S: Čo?


  L: Čo - čo?


  S: Čo je to tu?


  L: Kde?


  S: Tu. Čo je to???


  L: Tutok? Čo je?


  S: Vraveli ste: buďme radi, že je to tu.


  L: To som nepovedal.


  S: Pred chvíľou ste vraveli: buďme radi, že je to tu.


  L: To som nepovedal. Ja som povedal (nežne): buďme radi, že je tu!


  S: Čo?


  L: Predsa to... čo vymyslel predtým, než ho to napadlo...


  S: Koho?


  L: No jeho! Godota.


  S: Ach tak! Prečo to nepoviete hneď? Samozrejme, buďme radi, že je to tu.


  L: Čo?


  S: No predsa to, čo vymyslel...


  L: Čo vymyslel?


  S: To, čo je tu!


  L: To on? To vymyslel on? Aj to vymyslel on? Že ho to vôbec napadlo?!


  S: A čo jeho nenapadlo? Jeho napadlo všetko. A čo ho napadlo, to vymyslel. Všetko vymyslel. Všetko, čo existuje.


  L: On vymyslel aj drevo?


  S: Áno. Napadlo ho drevo, tak ho vymyslel.


  L: On vymyslel aj sneh?


  S: Áno. Napadol mu sneh. Tak ho vymyslel.


  L: Aj policajta vymyslel?


  S: Napadol ho policajt - vymyslel ho.


  L: Ale ja som ho nenapadol. Aspoň si nespomínam.


  S: Nenapadli ste ho, tak vás ani nevymyslel! Jasné, nie?


  L: Povedali ste, že ho napadlo všetko?


  S: Všetko, čo existuje.


  L: A všetko čo existuje vymyslel?


  S: Áno.


  L: Teda všetko čo existuje  ho napadlo?


  S: Všetko.


  L (s hrôzou): Ja som ho nenapadol.


  S: Nerobte si z toho nič, ani ja som ho nenapadol. (Strnie.)


  L (uvedomí si, že neexistujú): Koniec. Sme v riti.


  S (víťazoslávne): Sme zachránení. Riť existuje. Videl som ju. Na vlastné oči! V žurnáli! Existuje, to značí, že ju vymyslel. Asi ho napadla. Takže existujeme aj my, keďže sme v nej, ako ste povedali.


  L: To nie je útecha. Kto to má vydržať? To radšej nebudem existovať. To je, prosím, nepriama existencia. Buď ho napadnem ja osobne a budem existovať priamo, ale existovať prostredníctvom nejakej... v podstate nespoľahlivej... inštitúcie... To nie!


  S: Čo budeme robiť?


  L (nervózne): Čo budeme robiť... čo budeme robiť! To sú blbé otázky! Čo budeme robiť! (Po chvíli.) Čo budeme robiť?


  S: Niečo musíme robiť! Nemôžeme ostať naďalej v... tomto položení! Niečo nás hádam napadne!


  L: Nás! Napadne! Nás! Nás môže napadnúť! Nás môže napadnúť jedine to... veď viete, kde sme!


  S: Áno. Nás nemôže napadnúť nič, pretože... Moment! Sme zachránení!


  L: Ále, to poznám! To ste už raz povedali, a ako sa to skončilo!


  S: Počkajte! Nechajte na dohovoriť! Nás nemôže nič napadnúť. Pretože niečo napadnúť môže iba jeho!


  L: Koho?


  S: No, kto to všetko vymyslel? No???


  L: Nejaký blbec, čo?


  S: Ale nie! Koho to všetko napadlo? Drevo, sneh, policajt? No??


  L (pochopí): Ach tak! No samozrejme! Už chápem! Koho to všetko napadlo? No? No?


  S: No, Godota!


  L: Správne! Správne! (Po chvíli.) A čo má byť?


  S: To znamená, že počkáme na neho!


  L: Načo? Ja nemám čas!


  S: Musíme počkať na neho, keď sme v tom... ako ste pred chvíľou povedali! Počkáme a uvidíme! Jeho už niečo napadne! Určite!!


  


  Nečakanie na Godota


  Na scéne sedia dvaja chlapi v stredných rokoch. Sú netrpezliví. Keď prvý sedí, druhý chodí a keď prvý chodí, druhý sedí. Potom chvíľu obaja chodia a chvíľu obaja sedia.


  L: Prezraďte mi, prosím vás, čo tu vlastne robíte? Nečakáte náhodou na niekoho?


  S: Ja? Na koho by som čakal? Ja som tu len zostal, lebo keby som odišiel a niekto by sem náhodou prišiel, tak by som tu nebol. A to nemôžem riskovať.


  L: Vy si myslíte, že sem príde?


  S: Kto?


  L: No predsa ten...


  S: Ten? On má prísť? Ale to by ho tu potom niekto čakal, nie? A kto to vlastne má prísť?


  L: No ten... čo ste ho spomínali.


  S: Vy myslíte toho, čo vymyslel to? (Neurčité gesto.)


  L: Áno. To i ono. (Neurčité gestá.) Keby prišiel, mohol by nám povedať svoj názor.


  S: Na čo?


  L: No predsa na to, čo vymyslel. Napríklad na drevo, na sneh, na policajtov - to všetko sú veci, ktoré dnešného človeka trápia. Počkajte a uvidíte!


  S: Vy na neho čakáte? Zostali ste tu kvôli nemu?


  L: Ja? Ja som tu nezostal. Ja som sa len vrátil, aby som sa presvedčil, či tu náhodou nie je. Aj vy ste sa vrátili?


  S: Nie. Ja som sa nevrátil, pretože som nikam neodišiel. A nikam som neodišiel preto, aby som sa náhodou nevrátil neskoro. A vy ste sa prečo vrátili? Budete čakať?


  L: Kdeže! Mám toľko práce, že som rád, keď sa konečne dostanem do postele. Keby som čakal - keby som si našiel čas na čakanie - použil by som jednu z premnohých čakární. Nebudem predsa čakať hocikde, keď máme čakárne.


  S: Ale, pán kolega, dnes sa už minuli časy, keď sa muselo chodiť čakať do čakární. Dnes môžete čakať aj v iných miestnostiach. Napríklad v jedálni alebo v knižnici.


  L: Môžem čakať aj inde. Prečo by som nemohol? Ale mne je to už jedno. Najradšej čakám v čakárni. ( Vytiahne poznámkový blok a číta.) Podľa môjho názoru rozsiahla sieť čakární, ktorú sme vybudovali, potrebuje ľudí na čakanie dobre pripravených. Ľudí, ktorým je jasné, na koho čakajú a či naňho môžu v tomktorom období čakať, ako o tom píše Godot vo svojom výraznom pamflete Nečakaj ma už nikdy.


  S: Ide o to - de quoi sagit-il, ako hovoria na Miami a my s nimi súhlasíme - ide o to, komu je tento pamflet adresovaný. Nám ide predovšetkým o adresnosť. Keď napíšeš list, nezabudni napísať adresu, keď napíšeš adresu, nezabudni napísať list! píše Godot v smerniciach pre poštových holubov z povolania. Áno. Máme najhustejšiu sieť čakární na svete, ale treba uvážiť, či kvantita čakární, ktoré sme vybudovali temer z ničoho, má aj takú kvalitu, aby sa v nich dalo čakať. Treba sa zamyslieť, prečo nám v súčasnej dobe čakajúci do čakární len veľmi málo chodia, a keď chodia, tak len veľmi málo?!


  L: Postavil by som celú otázku inak. Áno. Čakárne sú prázdne, až poloprázdne. Ľudia do nich prestali chodiť. Ale nie pre
kvalitu samotných čakární, veď drvivá väčšina čakární je dobre vykúrená, zásobená novinami veľkého i stredného formátu i pitnou vodou a rôznymi modernými vymoženosťami, spríjemňujúcimi čakanie - oni prestali chodiť do čakární pre nedostatok vlastných morálnych kvalít. Ľudia zabudli na nezabudnuteľné slová Godota, ktoré povedal v čakárni trolejbusu číslo 13 na Mamatejovej ulici: Kde sú čakárne, tam sa vždy čaká. Ale tam, kde sa čaká, nie sú vždy čakárne. Ľudia na tieto slová zabudli, nuž nečudo, že sa dnes čaká pokútne, úchytkom, v jedálni alebo, ako ste to pekne vystihli  v knižnici.


  S: Nemôžem s vami súhlasiť! Podľa môjho oficiálneho názoru bude chyba predsa len v čakárňach samotných. Nedokázali sme presvedčiť čakajúcich, že čakanie je nevyhnutnou súčasťou spoločenského svojbytia. Výstižne to upresnil Godot vo svojom improvizovanom cestovnom poriadku, kde naznačil, že síce 17.26 a 18.31, ale aj 21.44 a 16.64. Ak sa nad týmto výrokom len trochu zamyslíme, musí nám byť jasné, že keby sme v každej obci denne presvedčili len piatich čakajúcich, aby išli čakať do čakárne, tak by to činilo v celokrajinskom meradle... Koľko máme obcí?


  L (nazrie do bloku): Obcí máme neúrekom.


  S: No vidíte! Tak by bolo plných čakární neúrekom. Priznajte sa otvorene, kedy ste boli naposledy čakať v nejakej čakárni.


  L: Ja? Nuž veru... veľmi dávno. (Hanbí sa.)


  S: Priznávam sa: aj ja. (Hanbí sa.) Osobne veľmi rád čakám doma v spálni. Človek čaká do večera, potom si unavený ľahne a zaspí. Ráno vstane, umyje si zuby a môže čakať ďalej... Lenže ak sa takýmto spôsobom vyhýba čakaniu v čakárňach priemerne sto ľudí z dvadsiatich, nemôžeme sa čudovať, že čakárne sa nám postupne vyprázdňujú.


  L: Úpenlivo nesúhlasím!!! Veď jednotlivé čakárne podávajú mesačné hlásenia, podľa ktorých je záujem o čakanie veľký. Takže čakárne spĺňajú v každej obci dôležitú úlohu a tou je  ja sa to nebojím povedať  sústredenie čakajúcich do čakární za účelom čakania. Napokon Godot to spomína vo svojom dosiaľ neprekonanom klavírnom výťahu, kde okrem iného píše: Lento... presto... adaggio... staccato!


  S: Záleží na tom, ako tento výrok pochopíme! Ale v každom prípade sa z neho musíme poučiť. Naznačuje nám totiž, že hlásenia o činnosti čakární do značnej miery skresľujú situáciu. Väčšinou ide totiž o organizované čakanie čakajúcich a síce z radov dôchodcov a školskej mládeže. Háčik je v tom, že kým školská mládež nevie čakať tak trpezlivo ako dôchodcovia, dôchodcovia, ktorí sú trpezliví, nemajú zas pred sebou takú bohatú perspektívu čakania ako školská mládež.


  L: Ale kto je na vine, že mládež nevie poriadne čakať? Treba ju od útleho veku viesť k tomu, aby si navykla čakať, a to priamo v čakárňach. Pekné, usporiadané čakanie v čakárňach, namiesto bezcieľneho potulovania sa po okolí, pomohlo by našej mládeži nájsť si správny životný cieľ!


  S: V tom s vami zásadne súhlasím. Spomeňte si na slová Godota: Čakáreň je prostriedok, nástroj, pomocou ktorého sa čakajúci navzájom čakajú. A ja sa bojím, že dnešná mládež už ani nevie čakať!


  L: To je tá najväčšia chyba! Oni nečakajú! Len sa hrnú dopredu!


  S: Asi nevedia, čo ich čaká.


  L: Keby sa nehrnuli, keby vždy počkali ako my, dozvedeli by sa, čo ich čaká...


  S: ...že ich čakáme my...


  L: ...aby sme spoločne vtrhli do čakární...


  S: ...v ktorých by sme odvážne čakali a nedovolili naše čakanie nikomu narušiť...


  L: ...a tak by sme čakali v čakárňach a nie hocikde, ako čakáme teraz. Veď každý vidí, že čakáme len na to, aby sme mohli čakať v čakárňach...


  S: ...a ešte sa načakáme, kým čakajúci vymenia čakárne za čakany a postavia...


  L: ...nové krajšie čakáme, v ktorých budeme môcť čakať ešte lepšie a radostnejšie.


  S: A nebudeme musieť čakať po všelijakých jedálňach, knižniciach alebo prepytujem v spálni! Sme proti pasivite! Sme za aktívne čakanie! A to je možné len a len v čakárňach!


  L (po chvíli): Myslíte si teda, že sem nepríde?


  S: Kto?


  L: No predsa ten... na koho čakáte?


  S: Ja? Ja nečakám. Keby som na niekoho čakal, mohlo by sa stať, že by som sa nedočkal. A to nemôžem riskovať.


  Obaja sa s pochopením usmejú, sadnú si a mlčia.


  


  Majetkové skutočnosti


  S: Dobrý deň. Viem, že vás to veľmi nebaví, ale z času na čas si musíme dať do poriadku majetkové skutočnosti. Ako ste na tom s majetkom?


  L: Mám pomerne pekný majetok v pivnici. Večer vždy zídem so sviečkou do pivnice, pootváram truhlice a dlho do noci rátam. Prehŕňam sa vo svojom zlate, striebre, šperkoch a šepkám si: Moje, moje zlato, môj milý majetoček, rozširuj sa, rozširuj!


  S: A nemovitosti?


  L: Prosím?


  S: Nemovitosti. Majetok rozdeľujeme na movitý a nemovitý. Movité veci sú také, ktoré sú vo dne v noci movité. Movia sa. No a nemovitý majetok je taký majetok, ktorý nie je movitý, nemoví sa.


  L: Jáj, no na! Veď sme sa o tom učili! Aký je len človek zábudlivý. Pamätám sa: -ný, -natý, -itý, -istý, -ový, -mový, -movitý. Naproti tomu poznáme: -nený, -nenatý, -neitý, -neistý, -nemový a -nemovitý.


  S: A čo z toho máte vo svojom vlastníctve?


  L: Mám doma krásne veci. Niektoré sú nené, iné, naté, ité... Zohnal som aj zopár vecí, ktoré sú dokonca ičelé!


  S: Ičelé? Vy máte doma niečo ičelé? Ale čo nepoviete? Ičelú vec som už dávno nemal v ruke.


  L: Ani by som vám ju do ruky nedal. Niečo také krehké som ešte nevidel. Ale kde sme to prestali?


  S: Chceli sme si preskúmať majetkové pomery. Viete, poviem vám niečo - ale nech to zostane len medzi nami: všade sa píše o ochrane spoločného majetku, o rozkrádačoch spoločného majetku. Áno. Máme spoločný majetok. Ale mal by byť presne a spravodlivo rozdelený. Nikto nič nevie, čo je zo spoločného majetku jeho a čo ostatných v spoločnosti.


  L: Hovoríte mi z duše. Napríklad taký spoločný majetok: železnica. Nikto nemá priamy pocit vlastníctva. Ale keby mi povedali: na kilometri 179 medzi obcami Veľké Trmošany  Sydneyovce sú tri metre koľajníc a dva drevené podvaly moje - chodil by som v nedeľu s rodinou na kilometer 179, opatroval by som ten kúsok svojich koľajníc, vysidoloval by som ich. Poležali by sme si na našom úseku, opaľovali by sme sa.


  S: A čo keby po vašich koľajniciach prešiel vlak? Nerobil by vám tieň? Ja by som si svoje koľajnice radšej zobral domov. Istota je istota.


  L: Ako chcete. Sú vaše.


  S: Spomínali ste opaľovanie. A čo slnko?


  L: Myslíte slnečné lúče? Veľmi presne ich rozdelíme medzi obyvateľstvo. Každý si svoj lúč presne označí visačkou so svojím menom.


  S: Nebolo by lepšie, keby mal každý od svojho lúča kľúč? Zamkol by si lúč na dva-na tri západy (slnka) - podľa ľubovôle.


  L: K lúču kľúč? To nie je zlý nápad. V prvom štádiu. Potom by si začali ľudia vo veci slnečných lúčov dôverovať. Boli by ohľaduplní. Vidím - zasvietil na mňa cez roletu lúč, ktorý patrí cudziemu človeku. Pustím sa do behu a utekám, kým ten lúč neprestane svietiť na mňa.


  S: Ale lúče by boli na predaj.


  L: Áno. Predám lúč (slnečný), ktorý dopadá na roh Michalskej a Sedlárskej ulice. Zn.: Lúčničiarka. Alebo: Vymením šikmo dopadajúci lúč na vidieku za taký istý v meste. Zn: Ak treba, prisvietim.


  S: A nedôjde k chaosu? Veď by si každý svietil so svojím slnečným lúčom, kedy by chcel! Neboli by noci. Východ a západ slnka by si každý reguloval sám. Slnko by vlastne neustále vychodilo a neustále zapadalo.


  L: Slnko nechajte tak. To nehrá žiadnu rolu. Slnko zrušíme. Hlavná vec sú slnečné lúče. Tie si rozdelíme a slnko zrušíme. Ja mám iný problém. Ľudia sú už takí. Niektorí i po známosti zoženú viac slnečných lúčov. Budú mať doma celé zväzky, zatiaľ čo iní budú sedieť v chládku.


  S: Čo ma po iných. Hlavná vec, aby lúče svietili na mňa.


  L: Hovorí z vás doba.


  S: Doba si...


  L: Prečo? Veď som nič nevyparatil!


  S: Doba si môže robiť, čo chce.


  L: Podľa toho, ktorá doba to je. Už Beethoven hovorieval: Pr-vá do-ba, dru-há do-ba, tre-tia do-ba...


  


  Telefón


  S: Haló, to si ty?


  L: Áno, to som ja.


  S: Si doma?


  L: Hej. Čo je?


  S: Tak ako?


  L: Veď vieš. Stále rovnako. A ty čo?


  S: Ale nič. Čo robíš?


  L: Nič. Zaváram.


  S: Zaváraš?


  L: Zaváram. A ty? Tiež zaváraš?


  S: Nie. Len tak sedím. Nudím sa. Ty sa nenudíš?


  L: Nie. Ja zaváram.


  S: Zaváraš? Že sa ti to chce!


  L: Čo mám robiť? Nudím sa. Tak zaváram.


  S: Čo?


  L: Za-vá-ram.


  S: Nekrič, počujem.


  L: Tak čo sa spytuješ?


  S: Čo zaváraš sa spytujem.


  L: Prečo?


  S: Len tak zo zvedavosti.


  L: Aha. Čo nového?


  S: Nič. Čo si robil včera?


  L: Zaváral som.


  S: Čo?


  L: Za-vá-ral som!


  S: Čo si zaváral sa ťa spytujem.


  L: Ani neviem. Myslím, že čerešne. Alebo slivky? A ty?


  S: Ja som nezaváral.


  L: Nie? A čo si robil?


  S: Kedy?


  L: Včera.


  S: Prečo?


  L: Len tak.


  S: Aha.


  L:No.


  S: Včera?


  L:Včera.


  S: Počkaj... včera... aha, už viem!


  L:Čo?


  S: Bol som v kine.


  L: V kine?


  S: Mhm.


  L: V akom kine?


  S: V normálnom.


  L: Hej?


  S: Mhm.


  L: Čo som to chcel... aha, čo hrali?


  S: Kde?


  L: V kine.


  S: V kine?


  L:Mhm.


  S: Čo hrali?


  L:Mhm.


  S: Neviem.


  L: A je to dobré?


  S: Dá sa to vidieť.


  L: Ešte to hrajú?


  S: Možno.


  L: Ako sa to volá?


  S: Počkaj... aha... neviem. Pozri do novín.


  L: Dobre.


  S: Ty... čo som to chcel... bodaj ho... chcel som sa ťa dačo spýtať.


  L: Čo?


  S: To práve neviem.


  L: Zabudol si?


  S: Mhm.


  L: Tak si spomeň!


  S: Dobre. Ako sa máš ináč?


  L: Dobre. To si sa chcel spýtať?


  S: Neviem. Ešte som si nespomenul. Čo robíš ináč?


  L: Ja?


  S: Mhm.


  L: Zaváram.


  S: Čo?


  L: Zaváram!!!


  S: Viem. Ale čo?


  L: Počkaj, pozriem... slivky.


  S: Slivky si zaváral včera.


  L: Hej? Tak čerešne.


  S: Čerešne? Nevrav! Koľko?


  L: Štyri.


  S: Len?


  L: To mi stačí. Nemám rád čerešne.


  S: Predvčerom sme sa videli.


  L: Kde?


  S: V meste.


  L: Aha. Už viem. To si bol ty?


  S: No, kam si išiel?


  L: Do obchodu.


  S: Do obchodu? Načo?


  L: Nakupovať.


  S: Uhlie?


  L: Nie. Teraz v lete?


  S: A čo?


  L: Neviem. Ale nemali to.


  S: Nič nedostať. A kto to bola tá, čo si s ňou išiel?


  L: Jeden známy.


  S: To bol muž? Čo je on?


  L: Inžinier.


  S: Od vás z podniku?


  L: Áno.


  S: A ten druhý?


  L: To je jeho manželka.


  S: On je ženatý? Odkedy?


  L: Odjakživa.


  S: S ňou?


  L: Mhm.


  S: Nevrav! To som nevedel.


  L: Ty ho poznáš?


  S: Nie.


  L: On je od nás z podniku.


  S: Inžinier?


  L: Ako vieš?


  S: To hneď vidieť. Ty, nie je on žid?


  L:Žid? Neviem. Asi nie.


  S: Nie? Prečo?


  L: Cert ho vie. Prečo sa spytuješ?


  S: Len tak. Nevyzerá. A ten, čo sa pri ňom pristavil, to bol kto?


  L: Jeho brat.


  S: Inžinier?


  L : Nie. Redaktor.


  S: Aha. Od vás z podniku?


  L:Nie. Od novín.


  S: Od novín? Tak to by som povedal: redaktor!


  L: Ty ho poznáš?


  S: Nie. To je jeho brat, čo?


  L: Koho?


  S: Toho inžiniera.


  L: Hej?


  S: Nie je žid?


  L: Ten inžinier? Ale nie.


  S: To viem. Ale jeho brat?


  L: Ten redaktor? Asi hej.


  S: To som si mohol myslieť. Ale tá jeho žena, to je kus!


  L: Je rozvedená.


  S: To mi neprekáža. Veru, veru. A ináč ako sa máš, čo robíš?


  L: Nič. Telefonujem.


  S: Ty máš telefón?


  L: No.


  S: To je fajn. Musím ti niekedy zavolať.


  L: Dobre. Porozprávame sa. Vieš moje číslo?


  S: Približne.


  L: Tak cengni.


  S: Čo ste robili v stredu, keď bola tá búrka?


  L: Nič. Chodili sme hore-dolu.


  S: My sme sa schovali na evanjelickej štácii.


  L: My sme katolíci. My sme zmokli.


  S: Tak dohodnuté - zajtra zavolám.


  L: Čakám pri telefóne.


  


  Festival

  tanečnej piesne


  S (vybehne spoza bielej oponky v nepatrnom prevleku, má náušnice):


  Dámy a páni, dovoľte, aby som otvorila Festival tanečnej piesne.


  Lejdiz end džentlmen. Áj em sory, bat endependnejšn grend festivol from popmjuzik end drops, pops, flops evrgrín stáring blums.


  Medam e mesjô, anšanté grán festival, liberté fraternité, egalité!


  Meine damen und hern, ich möche fröchte ain semlvais festival šützung, ich möchte maine damen šnel, auf níder, auf vídersén.


  Fing ming ťiang, čung fjun ung ďun kjun Bratislava džun!


  Dorogije druzja! Načinajetsa festival pjesenky, katoraja otnositsja k vsjemu miru.


  A teraz zaznie víťazná pieseň v podaní víťaza!


  Pajot znakomaja pevica-ptica Lasica! (Rozhŕňa oponku.)


  L (ďakuje a spieva):


  It was fascination I know.


  S (oznamuje): Občania, ktorí sú určení ako palivo, nech sa okamžite dostavia do kotolne!


  L: And it might have ended right ten at the start.


  Just a passing glance. Just a brief romance.


  And I might have gone on my way empty harted.


  S: Upozornenie! Zajtra o štvrtej bude čaj o piatej!


  L: It was fascination I know


  standing here alone in the moonlight above.


  Then I took your hand and the moment I kissed you.


  S:Súdruhovia, ktorí ešte nie sú ministri, nech sa ihneď hlásia u súdruha Žinčicu!


  L: Fascination I love...


  S: Máte telefón, ja to dokončím... (Spieva.)


  ...jú!!


  Opona sa zatvára, ozývajú sa výkriky  bravó, bravissimo  herci odchádzajú do šatne a obecenstvo, ako v každom divadle, ide na malé občerstvenie. Pretože v našom divadle nemáme bufet, odchádza obecenstvo na ulicu, kde je dostatok čerstvého vzduchu.


  


  Pred rodným domom


  Lasica si nalieva víno, chce naliať aj Satinskému.


  S: Nie! Ďakujem, už nebudem.


  L: Prečo?


  S: Stúplo by mi do hlavy.


  L: Ale čo sa tu pretvarujete! Veď o vás je známe, že veľa zvládzete...


  S: Myslíte, že by som si mal dať ešte jeden? Ja sa poznám, keď ho vypijem, tak tu zostanem sedieť, kým niečo bude vo fľaši!


  L: To sa mi na vás práve páči. Tá veľkorysosť. Jedna fľaša sem alebo tam, vám je to fuk. Bol som v Londýne a tam na jednej návšteve naliali každému do pohára a fľašu schovali.


  S: Zato tam majú všetkého dosť.


  L: Ale čoby mali!


  S: Nerozprávajte! To len my sme takí nemožní. Nič nevieme. Sedíme tu, popíjame! Viete, čo by z toho tu urobil taký Ford?


  L: No čo? Filiálku. Čo už iné vie Ford robiť? A na čo by nám bola ďalšia filiálka?


  S: Niečo na tom je. A vo filiálke by sme museli robiť my Slováci.


  L: Veď to je to svinstvo. A ešte k tomu by nám nezaplatili v našich peniazoch, ale v tých ich dolároch! Podvodníci!


  S: Pravda, oni nútia človeka pracovať. Ale bez práce naozaj nikdy nič mať nebudeme!


  L: To je pravda. Nikdy z nás nič nebude.


  S: My nič nevieme. My nič nedokážeme.


  L: Samé plány, za všetko sa nadchneme, a keď príde na vec, zhasneme.


  S: Samé reči!


  L: Aj toto divadlo. A čo všetko sme mohli v tomto predstavení ešte mať: bengálsky oheň alebo čo, a my tu len sedíme a sedíme.
S: Tak je to. A čo, poďme domov!


  L: A čo doma? Najete sa a zaspíte.


  S: Ráno mám aj tak robotu.


  L: Vy máte robotu?


  S: Čo sa čudujete? Vy nie?


  L: Čoby som nemal! Aj my máme zajtra robotu. V komisii.


  S: Ktorá komisia?


  L: Hospodárska. Človeče, my ti máme starosti! Niektoré podniky začínajú byť rentabilné! Nikomu nič neoznámia a zrazu nám spravia takúto vec!


  S: Veď hovorím, nevieme ako na to. Mne minule Jožo vyčítal, že veľa pijem. A prečo pijem? Pretože sa stýkam s ľuďmi. A prečo sa stýkam s ľuďmi? Pretože pijem. Človeče, u nás v mandátnej nám niekto minulý týždeň ukradol ceruzku!


  L: U novinárov ste hľadali? Ach, ešte aj takéto starosti nám ľudia robia!


  S: Si spokojný tam u vás? Mohol by si prísť ku mne. Vediem nové oddelenie. Tuším metalurgické, alebo pre námornú plavbu.
L: Námornú plavbu má predsa Imro!


  S: Ozaj, máš pravdu. Ale veď je to jedno. Príď medzi nás! Dám ti 4 800 brutto - netto, všetko dohromady. Sme tu dobrá partia: ja, Ďuro, Karol a Ondro. Akurát s Ondrom máme starosti. Prestal s nami chodiť na ryby. Ale vyzná sa vo všetkom. Tri razy bol na protialkoholickom liečení, a nedostali ho!


  L: Ešte uvidím. Núkajú mi aj školstvo.


  S: Ako chceš. Aj tak tam nič nedosiahneš. U nás sa to nedá. Nemáme ľudí, odborníkov, na všetko sme sami dvaja.


  L: Vyzeráš prepracovane.


  S: Už mi to lezie na nervy! Veď aj z toho Liptova by sa dal spraviť taký krásny uhoľný revír. Nemuseli by sme chodiť do Ostravy.


  L: To je ťažko, keď tam nemáš nikoho, kto by to zorganizoval!


  S: Človek sa len rozčuľuje, rozčuľuje a nikde nič. Už by sme mali niečo začať, doboha!


  L: Ale no tak, nenadávajte, veď si zničíte zdravie.


  S: Čo by som nenadával. Koho by nenahneval taký debilizmus!


  L: To je práve chyba, že nadávate a stále pritom opakujete tie vaše dve nadávky. Čo nemáte slovnú zásobu? Veď sme kultúrny národ. My sme jeden z najkultúrnejších národov v Československu!


  S: Čo? Akú slovnú zásobu? Máme tri nadávky: idiot, blbec a tú tretiu ani nemôžem povedať, lebo sú tu ženy.


  L: Ešte dostanete infarkt.


  S: A čo? Nemám nadávať? Kristušát!


  L:Naopak, treba nadávať, lenže civilizovane, kultúrne. Pozrite, poviem vám otvorene - teraz je najvhodnejšia doba, aby sme zriadili ministerstvo pre nadávanie. Prídete na ministerstvo a na dotazník vám vydajú zoznam nadávok, schválených
jazykovým ústavom SAV. Ani by ste neverili, koľko írečitých šťavnatých nadávok zozbierali pracovníci Matice. Matičiari
chodili z dom do domu a keď ich ľudia hnali motykami kade ľahšie, šikovní matičiari si ešte stačili zapisovať všetky nadávky a porekadlá. Predbežný návrh nadávok, ktoré predkladám, je tento. Nie medzinárodné slová, ako idiot, imbecil, dentista, ktoré sú našim ľuďom cudzie. Ale naše srdečné: papľuh, strela ti do matere, krepáň, čaptoš, pľundriak, budzogáň, ogrgeň, kykymor, hrochoť s možnosťou použitia hrochoď do čerta, odvarok, padrť, chrcheľ, a pretože nezanedbávame ani národnostné menšiny - az anďalát! To je zoznam nadávok pre súkromnú potrebu.


  S: Ale to sa dá použiť len na Slovensku. Čo ak ma osud zanesie do Anglicka? Ako sa povie po anglicky pľundriak? The pľundriak?


  L: Bohužiaľ, ako už toľkokrát v histórii, sme nútení my Slováci naučiť sa aspoň základné nadávky v cudzích rečiach.


  S: Koľko rečí vieš, toľkokrát si človekom.


  L: A vidíte tú nespravodlivosť? Takému Angličanovi stačí byť človekom iba raz a dohovorí sa všade. Slovák musí byť človekom aspoň dva razy, ak chce vynadať Angličanovi.


  S: Ale má to pre nás aj výhody! Ak je u nás každý len trikrát človekom, čo nie je problém - stačí slovenčina, maďarčina, čeština, tak je nás vlastne trikrát viac, ako nás je!


  L: Pomaly by sme mohli znovu vyhlásiť vojnu Amerike.


  S: Zničili by smejú a ten zvyšok úbožiakov v Amerike, ktorí by to prežili - tí by mali možnosť hľadať si prácu na Slovensku.


  L: A konečne by sme mali aj pre nás tak prepotrebné kolónie. Američania by chodili k nám na Slovensko jednak za prácou

  a jednak študovať na naše vynikajúce vysoké školy.


  S: Ale prisťahovalectvo by sme regulovali! Jedného dňa budeme musieť povedať: Dosť! Zostaňte doma, Američania, veď sa nepomestíme.


  L: Nuž čaká nás veľa starostí aj s černochmi.


  S: Treba ich držať nakrátko. Za trest ich pošleme vždy do Tatier. Tam je sneh, to vie černocha vždy rozľútostiť.


  L: Viete si predstaviť tie pochody hladu z Prievidze do Bratislavy? Tie transparenty: Slobodu černošskej štvrti v Trnave!

  S: Čaká nás ťažké obdobie. Mnohí budú proti agresívnej politike.


  L: Tých pozatvárame. Od Nového roku predsa sedia v slovenských väzniciach iba Slováci.


  S: Viete, aký to musí byť dobrý pocit pre dozorcov, keď si budú môcť s väzňami pohovoriť v materčine?


  L: Prečo si zabiu Ďura, Mišo?


  S: A či ja viem? Veď pán prokurátor už dačo vymyslia.


  L: Božemôj, nič nevieme. Za svoju osobu môžem zodpovedne vyhlásiť, že nič neviem.


  S: Ale čo by ste nevedeli! Len o tom neviete, že niečo viete! Čo by ste tak mohli vedieť...


  L: Nič. Akurát... ale to vie každý.


  S: Nebuďte taký znechutený! Niečo musíte vedieť! Obliekate sa sám?


  L: Samozrejme.


  S: No prosím. To je veľmi náročné. Ktorá topánka na ktorú nohu... A pri jedení si vždy trafíte do úst?


  L: Poväčšine. Tu a tam sa mi stane, že si napchám dezert do ucha.


  S: To nič. Ja som minule zhltol slúchadlo. A čo čítať, písať, viete?


  L: To viem.


  S: A viete, koľko ľudí na svete nevie ani čítať ani písať?


  L: Koľko?


  S: Neviem.


  L: Tiež nič neviete.


  S: Nesmieme podliehať týmto depresívnym náladám! Ja vám dokážem, že toho viete dosť. Vedecky. Malý test. MY SA PÝTAME - VY ODPOVEDÁTE. Pre začiatok vám budem klásť celkom jednoduché otázky, neskôr prejdem k zložitejším - abeceda atď. Keby ste niečo nevedeli, opýtajte sa mňa. Ste zdravý?


  L: Som.


  S: No prosím! Ako nám to pekne ide.


  L: Ale občas ma tuto pichá a bolesť ide...


  S: Aha. No tak počujte. Musíme to skúsiť ináč. Druhá otázka: Čo ste?


  L: No tak..


  S: No člo... člo..


  L: Človák.


  S: Vy neviete vysloviť S alebo E? Skúsme to ešte raz. Prvá otázka: Tečie Dunaj? ÁNO tri body, NIE dva body. Máte na to minútu. (Lasica rozmýšľa.) 59, 60 cŕr´. Minúta uplynula. Nula bodov. Ďalšia otázka: Je Boh? ÁNO tri body, NIE dva body.


  L: Koľko bodov už mám?


  S: Zatiaľ nič.


  L: Tak je.


  S: Tri body. Ďalšia otázka: Koľko obyvateľov má Čína? ÁNO tri body, NIE dva body.


  L: Moment... stodvadsaťštyri, stodvadsaťpäť.. potom je tam Čou en laj - stodvadsaťšesť.


  S: 59, 60 cŕŕ, minúta uplynula. Ďalšia otázka: Jedzte zeleninu  je zdravá!


  L: To predsa nie je otázka.


  S: Za odvrávanie kvízmajstrovi automaticky nula bodov. Ďalšia otázka. Sústreďte sa. Na tejto si už nejeden vylomil zuby: Keby som bol vtáčkom, letel by som za les? ÁNO tri body, NIE dva body. (Lasica rozmýšľa.) 59, 60 cŕŕ, minúta uplynula, nula
bodov. Ste nervózny?


  L: Trošku.


  S: Trošku... trošku. Odpovedáme celou vetou. Nula bodov. Božemôj, ako to len spočítam! Ďalšia otázka: Ste ministrom? ÁNO tri body, NIE štyri body.


  L: Štyri body?


  S: 59, 60 cŕŕ, minúta uplynula. Nula bodov. Zistite si to. A teraz posledná otázka.


  L: To sa musím sústrediť.


  S: Máte na to pol minúty... 29, 30 cŕŕ. Sekundová ručička sa nedá podplatiť! Sústredili ste sa?


  L: Pýtajte sa!


  S: Smiem prosiť? ÁNO nula bodov, NIE nula bodov.


  L: Áno je koľko bodov?


  S: Nula bodov.


  L: Tak potom nie.


  S: Tiež nula bodov. Teraz to zrátam. Mám na to minútu. 59, 60 cŕŕ. Minúta uplynula. Máte tri body, gratulujem vám. (Lasicovi gratulujú aj hudobníci.) Vážení prítomní, tu vidíte, koľko múdrosti a rozhľadenosti je v našom ľude. Taký jednoduchý až prostý človek ako je Lasica, a tu ho máš - získa tri body! To sa na Slovensku ešte nikomu nepodarilo.


  L: Ďakujem. Všetkým vám ďakujem, dovoľte, aby som sa touto cestou poďakoval za nadobudnuté vedomosti môjmu triednemu učiteľovi Vojtechovi Lajošovi ako aj ostatným odborným učiteľom, ktorí mi umožnili doštudovať. Vám, milí diváci, ďakujem, že ste ma počas celej súťaže tak trpezlivo sledovali a vám takisto, milí pracovníci bezpečnosti, že ste ma tak trpezlivo sledovali. Aj vám, milý pán kvízmajster, ďakujem za skvelé vedenie súťaže. Robíte to už dlho?


  S: Áno. (Zaznačí si to.) Tri body.


  L: Ja som mal tiež tri body, prosím vás, čo z toho vyplýva?


  S: Tri body., malý tučný so sklonom k vulgárnym výrazom.


  S: Tak to by sme mali za sebou. Dúfam, že som vás presvedčil o tom, že niečo viete!


  L: Hovorím: som vám veľmi vďačný. A koľko je nás takých na Slovensku! Máme danosti, vlohy a nie sme využití!


  S: Je nás dosť. Veru, keby sa zobudil Štúr, bol by hrdý na svoju malú vlasť. Koľko krásnych, múdrych, užitočných vynálezov sme venovali ľudstvu: Kempelen šachový stroj, Pajdušáková observatórium, Melkovič brumendo.


  L: A to je ešte len začiatok. Pre každý národ je prvých tisíc rokov slobody najťažších. Potom to už pôjde.


  S: Najťažšie bude predbehnúť Japoncov.


  L: Ale prečo? Veď napríklad v produkcii bryndze sme ich nechali ďaleko za sebou! My vyrábame na jedného obyvateľa tri gelety a Japonci ani jednu.


  S: Viete, takto z diaľky sa zdá byť Japonsko automatizované, elektrifikované - ale stačí tam zájsť - nič zvláštneho!


  L: Jedného môjho známeho tam tak potriaslo, že si to bude do smrti pamätať.


  S: A čo ho tak potriaslo, ak sa smiem spýtať?


  L: Elektrina.


  S: Jój, to poznám. Oni sú v tom Japonsku v nezávideniahodnej situácii. Navyrábali si elektriny navyše a teraz nevedia kam s ňou.


  L: Nuž to je tá ich preslávená konjunktúra. Obrovské množstvo museli minulý rok odviezť priamo do mora.


  S: Viem, rybári protestovali. Medzinárodné vody trasú. Najvyšší čas, aby Jožko ten problém rozvíril v Bezpečnostnej rade.
L: A na Jožka dajú! Minule, keď sa Arabi škandalizovali, že sme im dodali gumipušky, dobre ich Jožko usadil. Vraj, čo sa rozkrikujete? Arabi! Domov sa choďte rozkrikovať, Arabi!


  S: A nebol trochu podnapitý?


  L: Nuž bol - nebol, ja by som sa mu vôbec nečudoval. To nervové vypätie v tej OSN je obrovské. Je to velká budova, len trafiť do správnej rokovacej sály si žiada mať oceľové nervy!


  S: A potom, Jožko je v ďalekej cudzine, clivo mu za otčinou. Minule vraj na Hospodárskej rade zanôtil Hazám, hazám, te drága szép!


  L: Ťažký chlebík majú tí naši diplomati. Japonci provokujú, treba sa usmievať. A na rokovanie púšťajú len bez valašky.
S: Buďme radi, že sme doma!


  


  Satinský štrikuje. Hudba hrá Starý rodný dom.


  S: Som mamka Pôstková a každý večer chodím na štáciu vyzerať svojho synovca, ktorý sa mi má vrátiť z ďalekej cudziny. Aj dnes ráno. Nachovala som svine a sliepky a potom hybaj popri Zuzanke Hraškovie, popri Ežovi a Gabovi Vlkolinskovcoch rovno na štáciu.


  L: (spieva):


  Vždy navečer tam u nás zastaví malý vlak,
či na mňa ešte niekto na stanici čaká?


  S: Veru čakám. Veď sme aj sviňu zaklali.


  L: Čaká, že raz skončím svoju púť,
verí, že neviem zabudnúť,
že sa vrátim tam, kde stojí rodný dom.


  S: Len sa vráť. Parádnu hostinu vystrojíme. Adam Šangala bude rečniť.


  L: Raz navečer tam u nás zastavil malý vlak...


  S: Božemôj, vláčik prichádza. Jaj, skoro ma prešiel.


  L: ...či na mňa ešte stále na stanici čaká?...


  S: Tu som, synovček môj jediný.


  L: ...verí, že raz skončím svoju púť,
už viem, najkrajší sveta kút
je tam, kde stojí starý rodný dom.


  S: Či sa len všetci budú tešiť. Pôjdeme na dva dni do Chujavy.


  L: Tam, kde čakajú ma milej pery...


  S: A veď Margita je besná!


  L: ...a mať, ktorá mi verí...


  S: A mať ti už dávno tráva kryje.


  L: ...tam, kde stojí starý rodný...


  S: A dom vyhorel do základov. (Plače.)


  Lasica zosmutnie a opäť odchádza do sveta.


  


  Nech boh ochraňuje báťušku


  Voľne podľa Saltykova a Sčedrina


  


  L: Často si kladiem otázku: existuje vôbec nejaký vývoj?


  S: Ako často?


  L: Čo ako často?


  S: Ako často si kladiete otázku, či vôbec existuje nejaký vývoj?


  L: A prečo vás to zaujíma?


  S: Zaujíma ma to čisté profesionálne. Koľkokrát denne maximálne si môže človek položiť otázku, či existuje vôbec nejaký vývoj.


  L: S vami je ťažko hovoriť o dôležitých veciach. Vás zaujíma just to najnepodstatnejšie!


  S: Ako? Veď na tom je založený celý vedný odbor: štatistika! Inak by som do smrti nemohol zostaviť tabuľku, kto ako často si kladie otázku, či vôbec existuje nejaký vývoj.


  L: Ale či vôbec existuje nejaký vývoj, o tom neuvažujete!


  S: Nemám čas myslieť na také hlúposti. Práve som chcel začať hovoriť o restovanej pečeni na cibuľke, všetko som mal premyslené a vtom prídete s tým, že si často kladiete otázku...


  L: Závidím vám. Vám je všetko jasné a môžete celý deň meditovať o takých veciach, o ktorých sa môj mozog hanbí vôbec rozmýšľať.


  S: Neverte! Nie je mi dobre! Aj ja vám závidím. Vy máte vôľu, disciplínu. Vydržať o hlade a smäde celé dni a v takom stave si ešte klásť otázku, či vôbec existuje vývoj - pred takým človekom klobúk dolu. Vy ste meditatívny typ! Ja som si minule položil otázku: Odkiaľ prichádzaš, človeče? a tak ma rozbolela hlava, že som si musel drgnúť slivovice!


  L: To vám verím. Otázka Odkiaľ prichádzaš, človeče? je jedna z najhlbších, najmä keď si ju kladiete sám sebe a celý deň ste nevytiahli päty z domu.


  S: Ale predsa som si ju zodpovedal. Musel som použiť lesť. Šiel som do špajze, potom som sa vrátil do kuchyne, kde obyčajne meditujem a hneď som si položil otázku ešte raz: Odkiaľ prichádzaš, človeče? a odpoveď mi bola jasná: Zo špajze.


  L: Čiže, ako vás počúvam - v ľudskom myslení predsa len existuje akýsi vývoj...


  S: Existuje. To je fakt. Inak človek rozmýšľa v kočíku a inak neskôr. Ja som bol v dojčenskom období taká naivka, že som všetkých okolo volal mama.


  L: Aj personál pôrodnice?


  S: Samozrejme. Ale potom som nadobudol určité skúsenosti. Už som vedel: toto a toto a toto je tata a tamto je mama. Samo má rád mamu. Mama má rada Sama. Brano zavíra Samo.


  L: A vôbec najmúdrejší je človek v starobe.


  S: Ale nehovorte?! S tým som sa ešte nestretol.


  L: Starý človek - hotová kniha. Precestoval svet, vystriedal zamestnania, ovdovel, sedí si pred vlastným domom na slniečku, ranné slniečko hreje, fajočka bafká..


  S: Nože sa pomkni, bratku...


  L: Čo?


  S (kričí mu do ucha): Aby si sa pomkol. Na tej strane lavice je chládok...


  L: Aha. Neskoro ide jar. Prineskoro!


  S: Do kostola ma už nohy nedonesú. A bez kostola sa mi ani nezdá, že je nedeľa.


  L: Pravdu vravíš, bratku. Ech, boli že to časy, ani nedele sme nepoznali, vojna bola. Pop spieval rovno na poli. (Spieva.) Bóg, móžet zapričechálsjááá pomýýlúúj...


  S (sa chce pridať, ale už nevie text nábožnej piesne): Mužik zasial, zem voňala, prišla armáda, na roli kľačala. Pop dospieval a v mene božom do útoku. Keď chlapi skríkli urrá, vždy som sa prebudil a hybaj s vintovkou vlasť brániť!


  L: Nuž bývali sme pekne pripití... Zvony zvonili...


  S: Nech boh ochraňuje báťušku cára a celú jeho rodinu. (Vstali obaja a pri týchto slovách sa rýchlo prežehnávajú a klaňajú pravoslávnym spôsobom.) Poplakali sme si a hybaj do Francúzska! A za Uralom bolo teplejšie...


  L: Jeho Blahorodie lajtnant zastalo. Kôň strihal ušami, para nad močiarom sa zdvihla. Jeho Blahorodie zakričalo: Vojaci, hento je Európa!


  S: Európa - neeurópa, museli sme sa zariadiť po novom.


  L: Aj som si handry z nôh odmotal, aj som šustra ošmekol…


  S: Čižiem bolo dosť. Aj žien.


  L: Boli sme pri sile.


  S: A my sme po uliciach chodili a domy obzerali. Vojdeš do domu a rebríka nikde! A zrazu prudký kopec kameňov. Pekne jeden na druhom poukladané, aj chodiť sa po nich dalo.


  L: Chodili ste?


  S: Nuž my nie. Ale jedného Rakúšana som videl po tom chodiť. Šikovný bol. Išiel dohora. Jedna noha na spodnom kameni, druhá už na vyššom. Tak to striedal, nohami prepletal, aj by hore vyšiel. A ja pušku namieril: puf!  hneď sa skotúľal!


  L: A my sme v jednom meste videli studňu.


  S: Bolo aj vedro?


  L: Vedra nikde! Všakovakej zveri z kameňa zhotovenej voda priamo z papule vytekala. Napili sme sa a strašne sme sa smiali.


  S: Ženy sú tam hlúpe. Schmatnú ti košeľu, gate a šup s nimi do vody. A máčajú ich vo vode, takou mazľavou kockou potierajú. Z kocky sa pena hrnie, ako keď Jeho Blahorodie šampus otvára. Aj som trochu ochutnal. Ako keby ma diabol posadol - aj bubliny som pľul. Farebné.


  L: Nuž jedla bol dostatok. Aj cukríky na paličke. Cukrík bol chrumkavý, palička bez chuti.


  S: Po večeroch som chodil s bratmi k jednému chlapíkovi. Náramný blázon. Súkna mali doma až po povalu. A čo s ním robil! Rezal ho na menšie kusy. Ale s čím! Bodaj ho čert vzal! Mal dva nože, šikovne k sebe prišraubované a šmyk, šmyk  nože rezali súkno! A pritom len palec a ukazovák používal! Z tých kúskov rubášky zošíval. Bolože to smiechu!


  L: Och mladosť - pochabosť! Kiež by som mohol ešte raz zažiť tú viedenskú posteľ. Ja som ti mal posteľ so strechou! Potiahneš jednu šnúru, zakryje ťa záclona, potiahneš druhú, chlapík v krátkom kabátci ti džbánik vína prinesie. Posteľ? Biela, mäkušká. Aj som si čižmy pod prikrývkou slamou podložil, nech to bielô bielym ostane!


  S: Sláva bohu na výsostiach! Ja som prespal u jedného doktora, zídem na raňajky a čo nevidím! Chlap si na oči nasadil také sklíčka! Drôtom prichytil za uchále, opičiak jeden! Vraj lepšie vidí. Daj, vravím, oprobujem sklíčka.


  L: Pravdu vravel?


  S: Klamal, sviniar. Pozriem cez sklíčka. Vidím dvoch!


  L: A nám ženy na stôl nosili. Prišla prvá, mäso v omáčke doniesla. Prisadni si, Lujza, vravím jej. Schmatol som mäso a jedol som. A Lujza? V jednej ruke nôž, v druhej taký malý štvorzubec a začala ti to mäso v omáčke na tanieri štvrtiť. Hovorím: Čo neješ rukami, Rakúšanka?! A ona si to mäso s omáčkou tými vecami kládla do úst. Aj ten nôž bol zvláštny. Zo striebra. Vraj príbor. Príborom to volajú. Vravím Lujze: Ty máš príbor. Ty si pribórnaja. Ja mám úbor. Ja som ubórnaja! Od smiechu som tú omáčku Vaskovi od kanonierov, čo sedel oproti, rovno do ksichtu vyšpľachol.


  S: Boh daj večnú slávu Jeho Excelencii Michajlovi Illarionovičovi Kutuzovovi! Ale sekírovať vedel! Umývať sme sa museli!


  L: Nuž, páni to tiež nepreháňali. Trochu oči, trochu prsty a lodekoloň.


  S: Ale tých Rakúšanov to neodnaučíš. V nejednom dome som videl: majú takú malú izbičku s vodovodom.


  L: Aj s dvoma som videl. Dolu tieklo, aj zhora tieklo...


  S: Keby len to! Steny v tom prdienci sú bielymi kockami vyložené, vydrhnuté - nikde sliepka, nikde myš. A uprostred stojí také podlhovasté čosi..


  L: Taký válov.


  S: Válov. Ale hlbší ako naše válovy. A oni ti ten válov horúcou vodou napustia, do izbice sa zamknú a vraj úplne nahí do válova vlezú!


  L: Bohuotcuprisahám! Veď sme ich tou dierkou, čo majú na každých dverách, bohvie prečo, pozorovali. Zdravého rozumu nemajú. Jeden tam v tej horúcej vode ležal až do večera  dobrú hodinu! Keď sme ho vypočúvali, nie a nie sa priznať, čo tým sledoval...


  S: Čudní ľudia žijú mimo našej dŕžavy!


  L: Vraj aj poddanstvo zrušili, aj dve cárovné majú. Máriu a Teréziu.


  S: Sklíčka nosia, kamene po domoch hromadia, vo vode sa váľajú, surové uhorky nejedia... baby idú z kostola, aha!


  L: Bratku, nože nepohrdni buteľkou chudobného suseda! Uhni si pred obedom!


  S: Na zdravie! Nech boh ochraňuje báťušku cára a celú jeho rodinu!


  


  Piková dáma


  S ( privádza na javisko Lasicu): Tak poďte sem. Vy ste vraj utékli z domu?


  L: Áno. Raz ráno som išiel po noviny, a keď som si ich prečítal, už som sa radšej nevrátil.


  S: A gde ste sa zdržovali?


  L: Stravoval som sa po bufetoch, spával som pod mostami, ale potom sa mi podarilo predať zopár vynálezov, takže...


  S: Vynálezy, vynálezy, človek je neska rád, keď sa sám vynájde. No! Ešče kúsek a sme v mojej kancelárii. Tak. Sadnite si. To je útulné kreslo. (Lasica si sadá.) Elektrické. (Lasica vstáva.) Nebojte sa, už tri týdne nemáme prúd. (Tiež si sadá.) Tak. Ja ked som bol malý chlapec, též som bol bezprizorný. Ale potom sa mi podarilo získať československú štátnu prízornost a zamestnanie.


  L: A kde ste zamestnaný, ak sa smiem spýtať?


  S: Môžete sa opýtat. Ale čo je vás do teho?! (Upokojí sa.) To je tam, jak idete električku po hlavnej ulici a pred očama sa vám mihne taká budova a na nej je taká tabulka a na tej tabulke je napísané... čo je vás do teho, čo je na nej napísané?!


  L: A dali vám aj niečo jesť?


  S: Čo je vás do teho?! (Upokojí sa.) Nedali. To bolo tak. Já sem tam prišél vlani, asi o pol tretej a oni mi povedali dobrý den, tak som im to hned vrátil - dobrý den, a oni mi povedali, že tam budem robit inšpektora. Tak sem to zebral.


  L: Pravdaže. Veď to je iste výnosné povolanie.


  S: Já to nerobím pre penáze. Mna to baví. Já pri tom pocitujem takú živelnú katastrofu... totiž radost. Ale treba to vedet. (Skríkne.) A gde ste zamestnaný vy?


  L: To sa spytujete služobne?


  S (upokojí sa): Nebojte sa, čo si myslíte, že sem fízel? (Skríkne.) Tak odpovedajte, gde ste zamestnaný? A gde ste boli zamestaný pred štyricátým pátým a pred tricátým pátým a pred dvacátým pátým a pred patnáctým a pred pátým a pred mínus pátým a... gde ste?


  L: Tu. A nekričte na mňa. Ja sa vás aj tak nezľaknem. Viete, koho ja poznám?


  S: Kého? Pošuškajte mi to do ucha. Ale nahlas! (Lasica mu šepká do ucha.) A, to ste mali povedat hned. Toje néčo celkom iného. Teho súdruha ja vôbec nepoznám. (Skríkne.) A odkál ho poznáte vy?


  L: Ja ho tiež poznám len z počutia. Býva nad nami. Strašne tam dupoce.


  S: Už vím. S tým súdruhem sme mali spolu sedet. Ale potom z teho zišlo, poneváč vysvitlo, že on má lístek na úplne opačnú stranu kina. (Skríkne.) Chodíte do kina?


  L: Občas.


  S (obráti sa k sekretárke, ktorá je imaginárna, lebo divadlo nemalo peniaze na živú): Marta, piš! Chodí do kina. A čo ste videli naposledy?


  L: Videl som kino Úsmev, Paríž, Metropol...


  S: Metropol je tuším dvojdílný. Pokračujte.


  L: Nechodím iba do kina. Videl som aj Pikovú dámu.


  S: Počkajte... Piková... Piková... neni to dcéra teho Wilhelma Píka?


  L: Rodičov nepoznám.


  S: Piková... Marta, nemali sme tu Pikovú? To nepiš! (Skríkne.) A gde steju videli vy?


  L: To bolo už dosť dávno, presne neviem...


  S: Víte, čo vám pomôže? Dedukujte!


  L: Ja si radšej spomeniem.


  S: Nebudete spomínat. Všetci dedukujeme, akurát vy si budete spomínat! Dedukujte, lebo na vás namírim stolnú lampu! Marta, čo urobíme s tým prípadem Jánošík a spol? Já navrhujem trest smrti. Daj mi tam krížiky, já už budem vedet, čo to znamená. (Lasicovi.) Tak už ste dodedukovali?


  L: Áno. Videl som ju za oponou. Tá opona sa otvorila a tam  nikto.


  S: Nigdo? Marta, počuješ ho? Dávajte si pozor! Všetko, čo povite, môže sa použít proti mne!


  L: Ale pred oponou bola diera. A tam všetci sedeli a čakali.


  S: Zbabelci! Po ďúrach sa ukrývajú. Šak my s nima zatočíme! Mala tá ďúra dvere?


  L: Áno.


  S: Boli tie dvere na otvárané?


  L: Aj na zatváranie. Boli to kombinované dvere.


  S: Vešel nima négdo?


  L: Jeden pán.


  S: Polovník?


  L:Bol oblečený vo sviatočnom.


  S: Aha! Svátečník! Pokračujte!


  L: Vošiel a tí, čo tam sedeli, ihneď vstali.


  S: Tak to bol učitel a to boli žáci.


  L:Ten pán podišiel k jednému z tých žiakov, podal mu ruku a niečo mu hovoril.


  S: Vím. Hovoril mu - dones šunku, dones vajcá, nebude dvojka z mravov. A jako to bolo dálej?


  L: Tí žiaci si zas posadali...


  S: A prečo? No? (Lasica nevie.) Poneváč mali stoličky!!


  L:Ale ten učiteľ si nesadol.


  S: A prečo? No!! (Lasica nevie.) Poneváč nemal stoličku!


  L: To je fakt.


  S: Vidíte? My šecko zistíme!


  L: Ten pán nemal stoličku. Mal puzdro.


  S: Na hlave?


  L: Vo vrecku. Vytiahol puzdro, otvoril ho a tam bola taká malá palička. Chytil tú paličku do ruky...


  S: A začal ich mlátit hlava-nehlava, tak ich mlátil, až iskry létali, vznikel požár... já to hradit nebudem!!


  L: On ich nezačal mlátiť.


  S: Šak ste teraz povedali, že ich začal mlátit!


  L: Ja som to nepovedal!


  S: No, počúvajte! Tak já sem to povedal, né? No to je dobré! Šak tu máme zápisnicu! Marta, prečítaj to! Jaj, ty nevíš čítat. Tak nič. Pokračujte!


  L: Ten pán chytil paličku do ruky a zrazu urobil s tou paličkou prudký pohyb zhora nadol.


  S: Zhora nadol, zhora nadol. To si musíme zachytit. Marta, vstaň, zdvihni písací stroj nad hlavu. Ked povím pät, vy napodobníte ten pohyb, a Marta, ty to zachytíš. Pät! (Lasica urobí pohyb zhora nadol.) Tak, Marta, pozbíraj klapky a piš dálej. Tot máš Q. (Podá jej písmeno.) Pokračujte.


  L: Teda ten pán urobil s paličkou ten pohyb a vtom tí ostatní, čo tam sedeli, začali vyhrávať...


  S: Čo? Dovtedy prehrávali?


  L: Na husliach začali vyhrávať.


  S: Oni mali husle?


  L: To som vám nepovedal?


  S: To ste mi zatajili! Marta, počárkni!


  L: Všetci mali husle. Jedni väčšie, druhí menšie, jeden tam mal aj čelo.


  S: Len jeden mal čelo? (Klope si na čelo.) A ostatní čo tu mali? Kúsek plechu?


  L: Ostatní mali tiež, ale on mal ešte jedno.


  S: A gde ho mal, to druhé čelo? Pod pazuchú? Šak ho to muselo ščeglit!


  L: Pred sebou ho držal. Takto.


  S: Tak držal čelo? To je zamotaný prípad. Zatál ešče neni som na stope. Marta, budeme muset použit daktyloskopiu. A čo ten s tú paličkú?


  L: Ten pred nimi stál, v pravej ruke mal tú paličku, robil také vláčne pohyby a ľavou rukou ukazoval raz na jedného, raz na druhého huslistu. Slovom - hádal.


  S: Už vím! To bola televízna sútaž.


  L: Musel uhádnuť, ktorý z tých huslistov práve začal hrať. Huslista začal hrať a on hneď na neho - ty si to bol, ty si to bol!


  S: A uhádel ždycky?


  L: Áno.


  S: Tak to mali pripravené, tí televizní podvodníci. Rozdali otázky aj odpovede. A oni chcú, aby sme im zavédli barevnú televíziu! Prd im zavedeme!!


  L: Len raz neuhádol.


  S: Raz neuhádel? Tak to sem se zase zbytečne rozčertil. Aj minule sem tu takto troch zastrelil. Čo sa dá robit.


  L: Ako tak hádal, zrazu ukázal rukou na tú dieru, hore, a tam nebol huslista, tam stála jedna pani. Staršia dáma, celá zadychčaná. Stála tam a hovorila niečo tomu s tou paličkou.


  S: A hovorila mu to nahlas alebo potichu?


  L: Ona mu to vlastne spievala.


  S: Spívala? Marta, spívala s tvrdým y. A on - spíval též?


  L: Nie. Počúval ju a stále mával rukami.


  S: Ukazoval jej, aby odišla, že nemá čas, že musí hádat. A to bola jeho žena, prišla mu povedat, že sa doma néčo stalo, že sa pustil plyn...


  L:Nie. Plyn nebolo cítiť. Skôr bolo cítiť také napätie.


  S: Kolko voltov?


  L:Napätie v ovzduší. A v tom napätí pribehol k tej dáme jeden pán a tiež začal spievať.


  S: Takže celý ten dvojčlenný kolektív spíval? Marta, zapiš. A ten s tú paličku nespíval? Marta, nezapiš.


  L:Ten ich počúval, ale asi nič nerozumel, pretože zrazu urobil s rukami taký pohyb, ako keby chcel povedať nestojí to za nič a vtom tí huslisti prestali hrať, tí dvaja prestali spievať, tá pani sa poklonila, aj ten pán sa poklonil, aj ten s tou paličkou sa poklonil, huslisti sa tiež klaňali...


  S: Čo nepovíte? Šeci sa klaňali? To boli nejakí moslími. A na kerú stranu sa klaňali?


  L: Na východ.


  S: Ešče že tak.


  L: Ale na núdzový.


  S: A čo dálej?


  L: Ten s paličkou zas podal ruku tomu istému huslistovi ako na začiatku a niečo mu hovoril.


  S: Pýtal sa ho, čo chcela tá pani.


  L: No a potom odišiel tými dverami a huslisti sa hrnuli za ním.


  S: A hrnuli sa organizovane alebo neorganizovane?


  L: Jeden cez druhého.


  S: Cudzím slovom - neorganizovane. A ked sa tak hrnuli, nemali takto ruky nad hlavama? (Zdvihne ruky.)


  L: Nemali.


  S: Tak tam nebol nigdo od nás, Marta. (Skríkne.) A gde ste celý ten čas sedeli vy?


  L: Vzadu. V tej miestnosti.


  S: A čo ste robili? Též ste spívali?


  L: Nie. Chvíľu som sa díval, chvíľu som jedol...


  S: Mali ste čo jest?


  L: Z domu som mal tlačenku...


  S: Aj s cibulku?


  L: Aj.


  S (skríkne): A teraz nemáte nič?


  L: Nemám.


  S: Nemá nič, Marta. Pokračujte.


  L: Potom zhasli svetlo, všetci poodchádzali, tak som aj ja vstal a odišiel som z divadla domov.


  S: Tak dokončíme zápisnicu. Marta, píš. Prítomný vstal... a odišiel z divadla... domov. Bodka. Čo? Z jakého divadla? To bolo v divadle?


  L: Pravdaže. Piková dáma. To bola tá pani.


  S: Jáj, to ste mali povedať hned! Piková dáma - operní tvorba. Pučíni. Do divadla chodím.


  L: Služobne?


  S: Čoby, súkromne. To je mój koníček. Huby! Počkajte, čo sem to videl naposledy...


  L: Názov si nepamätáte?


  S (rozmýšľa): Název se volal... čo nemám mozeg?


  L: To som nevidel.


  S: To neni název, to si len tak pripomínam, čo mám a čo nemám.


  L: Veď ste si museli kúpiť lístok.


  S: Predstavte si! Já sem si musel kúpit lístek.


  L: Tam musel byť ten názov. Čo bolo na tom lístku napísané?


  S: Prídem hned. Ne! To bol iný lístek. To som videl na mlékarni. Na tomto lístku bolo napísané... Galéria číslo tricatsedem a pod tým bolo napísané Stred. Alebo Vpred? Teraz nevím.


  L: To divadlo bolo v galérii?


  S: Galéria bola v divadle. Vejdem do tej galérie a tam vám bolo také rembrandtovské zešerení. A Rembrandta nigde.


  L: Krádež obrazov?


  S: To nebola obrazová galéria. To bola bustystická galéria. Busta pri buste a za bustú busta. Tie busty boli poukladané okolo takého plyšového zábradlia, na takých nízkych podstavcoch. Tak sem si to se zájmem prezeral a jak sa dívam na jednu tú bustu - tá vám zrazu začala plakat. A hovorí mi: Nevidím, nevidím! A vtedy som si uvedomil, jaké je to umení mocné! Ze nepoučuje, neusmernuje, len tak jemne človeka pinkne. Aj tá busta ma pinkla, až sem skoro preletel cez to zábradlie. A tam sem uvidel prjepast. Ale udržovanú. A na samom dne tej prjepasti vám bolo javisko. Malé javiščátko. A tam sa odehrával ten dej. Jak sem sa tak zhora díval, vidím, jak tam prišli dve nohy, potom ešče dve nohy a ešče dve nohy, takže to máme spolu... trikrát dva... to je nejmenej sedemnáct...


  L: Šesť.


  S: Len šest? Aj to je dost. Tak teda šest nóh tam bolo, prešlapovali tam hore-dole, potom štyri nohy odešli a vrátili sa len tri. A potom sa ten dej zaplétel, ale potom sa zas odplétel a na tom javisku ostala len jedna jediná noha.


  L: To poznám. To som videl. Príbeh ozajstného človeka.


  S: Též chodíte do divadla?


  L: Divadlo mám rád. Aj tých, čo píšu divadelné hry.


  S: Gramatikov. Víte, kterého gramatika mám najračej? Šnekspír. Ale to není Slovák!


  L: To je Brit.


  S: Správne. On chodí po tej Británii a každého sa pýta: Brit alebo nebrit? Nebriti ven!! Víte čo? Zahrajme si néčo od neho. Ja to zorganizujem. (Obecenstvu.) Ludkovia, vy zostanente sedet na svojich místach, nehýbte sa. Marta, ty chod domú, zeber aj písací stroj. A my sa ideme preobléct. Šnekspír! Teho sme si tu minule parádne podali!


  


  Hamlet


  S (vybieha na scénu v čiernom plášti s kapucňou a kričí do zákulisia): Čuj, syn môj, čuj! Ak niekedy si otca miloval - pomsti tú ohavnú, tú zvrhlú vraždu! Ó, zbohom, zbohom, zbohom! Nezabudni!


  L: Stoj, kto tam? Stoj, kto tam? Tu Guildenstern!


  S: A, to ste vy?


  L: Tak čo, milý Rosenkrantz? Ako sa to skončilo?


  S: Všetko je v poriadku. Hamlet išiel stále za mnou. Vravím mu: Poď, som duch tvojho mŕtveho otca, Claudius mi nalial do ucha jed, pol litra, aha! A potom som sa rozplynul. A vy ste sa ako vyspali?


  L: Celú noc som oka nezažmúril. Myslel som na tú včerajšiu divadelnú hru. Už okolo polnoci by som aj bol zaspal, keď tu zrazu niekto vošiel do mojej spálne, sklonil sa nad mojou posteľou a objal ma.


  S: Objal vás. To je záhada!


  L: Objal ma a povedal: To nie si ty, Gertrúda? A ja som povedal: Nie, to som ja, Guildenstern, Moyzesova 29. On na to povedal Damned a odišiel.


  S: S kým si vás len mohol pomýliť?


  L: Nemám potuchy.


  S: Ako vás oslovil?


  L: Gertrúda.


  S: Tak si vás pomýlil s Gertrudou.


  L: Kto je to Gertrúda?


  S: Gertrúda je predsa naša kráľovná!


  L: Naša kráľovná sa volá Gertrúda? Veď jej manžel sa volá Claudius?


  S: Ona si nechala dievčenské meno. Tak vás si pomýlili s kráľovnou! To je zlé!


  L: To je veľmi zlé!!


  S: Mali ste ísť za tým človekom a poriadne mu vynadať!


  L: Išiel som. Idem za ním, po chodbe, so sviečkou v ruke, ešte si vravím: škoda že som tú sviečku nezapálil, aspoň by som dačo videl. A tu zrazu - na konci chodby - kráľ!


  S: Čo tam robil?


  L: Kľačal pred krucifixom a niečo si mrmlal. A tu vidím, že ku kráľovi sa blíži tieň.


  S: Jeho vlastný tieň?


  L: Cudzí. Vlastný tieň mal pri sebe. A zrazu nad kráľom sa zjavil tieň dýky!


  S: A dýka nikde, čo? Haha!


  L: Čoby! Tú dýku držal v ruke kráľov synovec.


  S: Ktorý je to?


  L: Ten malý blonďák, čo ho stále strašíte na hradbách.


  S: Á, Hamlet! Toho poznám. Veď je to hlavná postava. Veľmi sčítaný človek.


  L: Tiež si to myslím.


  S: A viete, že takí ľudia, čo veľa čítajú, môžu na to doplatiť?


  L: Myslíte?


  S: Napríklad ja. Minule idem po hradbách a zrazu oproti mne  Anna Kareninová.


  L: Obidva diely?


  S: Vravím jej: Anča, čo tu robíš? a až potom som si uvedomil, že je to púhy prelud mojej sčítanej mysle. Tak som sa s ňou rozlúčil. Išla do jedálne. Bola hladná ako vlk.


  L: Strašne je hladná, odkedy je brožovaná.


  S: Tak ako to bolo s tou dýkou?


  L: Hamlet stál s dýkou nad vlastným strýkom. Vravím si: bože môj, ešte mu dačo vyparatí. Mohol mu napríklad poodrezávať gombíky. Reku, zabránim tragédii. Zakričal som na Hamleta, celkom ticho, a podišli sme do temného kúta. Tam som mu dohováral. Hamlet, nehanbíš sa? Strýko sa ti modlí a ty tu hore-dolu s dýkou? Veď sa nevie sústrediť! A on, že vraj nič, že je nervózny a už sa tou dýkou blížil ku mne a vraví mi: Guildenstern, Guildenstern, choď do kláštora!


  S: Do kláštora? V najlepšom veku?


  L: Ale vtom sa našťastie otvorili dvere a vošiel sluha. Vraví Hamletovi: Vaša Jasnosť, očakáva vás Jej Jasnosť! Ja som hneď vedel - kráľovná Gertrúda volá Hamleta k sebe. Povedal som si: Guildenstern, nechoď do kláštora, choď za Hamletom. A predbehol som ho takou skratkou - neviem, či ju poznáte: hore po schodoch do veže a z veže po schodoch dolu do skladu.


  S: Poznám. Kto by ju nepoznal?


  L: A v tom sklade sú jedny tajné dvere...


  S: Tajné dvere? Poznám. Kto by ich nepoznal?


  L: Otvorím tie tajné dvere a viete, kde som sa ocitol?


  S: V sušiarni!


  L: Nie! Priamo v spálni kráľovnej Gertrúdy. Za bielou záclonou. Tak sa dívam spoza tej záclony, len jedným okom, aby ma Gertrúda nezbadala - a ona tam bola sama. A len tak naľahko!


  S: Naľahko?! (Strašne sa smeje.)


  L: Mala len negližé. A chodila hore-dolu po spálni.


  S: Negližé nosila so sebou?!


  L: Áno. Mala ho zrolované pod pazuchou. Chodila hore-dolu, ja za ňou a vtom som začul akýsi šuchot. Obzriem sa, a viete, kto vošiel tými tajnými dverami za záclonou?


  S: Ja!


  L: Veď vy ste boli na hradbách! Polónius!! Tiež poznal tú skratku. Tak mu vravím: Počúvajte, Polónius, sem sa dvaja nevmestíme! A on, že vraj o ňom kráľovná vie. A vynoril sa spoza záclony a vraví Gertrúde:


  Hneď príde, povedzte mu doprosta,

  že to, čo stvára, je už neúnosné

  a že ho chránila len Vaša Milosť

  a stála medzi ním a veľkým hnevom.


  Ja hneď tu zmĺknem - len ostro naň!


  Ruky bozkávam.


  Takto ju nahuckával na Hamleta! Vo veršoch!


  S: A čo vy?


  L: Vravím si - idem ju odhuckať. Tiež vo veršoch. Pripravil som si takú nezáväznú básničku: Ja list vám píšem, no a čože, čo už riecť môžem listom tým? ...keď vtom vošiel do spálne rozzúrený Hamlet.


  S: Neviem, čo je v poslednom čase taký nervózny. Aj sa mu ruky trasú, aj sa povráva, že sa na Oféliu vykašlal.


  L: Čudujete sa, že je nervózny, keď ho po celé noci strašíte na hradbách?


  S: Môžem ja za to, že ma strašenie tak baví? Bububu, od rána do večera bububu. Sám sa vždy zľaknem.


  L: Polónius bol za záclonou. Ako som už povedal, bolo nám tam tesno. Vravím mu: Počúvajte, Polónius, nemohli ste ostať v sklade? Veď aj tam všetko počuť! A on mi vraví: Do skladu choďte vy! Idiot!


  S: Takto vám povedal? Zabime ho!


  L: Ja som mu povedal svoje, nebojte sa! Vravím: Čo sa nadrapujete? Vy ropucha. Začal do mňa strkať, ja do neho, potom som mu vrazil jednu do brucha - a predstavte si, porezal som sa. Pozriem lepšie, a tomu prefíkancovi trčala z brucha moja dýka.


  S: Polónius nosil v bruchu vašu dýku? Čo si už tí ľudia nedovolia!


  L: Moju dýku! Vzápätí sa zvalil na zem. Niekto ho cez tú záclonu prebodol.


  S: A kto to mohol byť?


  L: Neviem. Gertrúda to nebola, Hamlet to nebol, ja som tiež rýchlo odišiel. Počúvajte, Rosenkrantz, keby sa vás niekto vypytoval - dnes v noci sme boli spolu.


  S: Vylúčená vec. Dnes v noci som bol sám.


  L: Potrebujem alibi. V čase vraždy som nebol vo svojej izbe.


  S: Tak vám treba. V čase vraždy má byť každý vo svojej izbe. Predstavte si, že by chceli zavraždiť vás. Chystajú sa na to tri mesiace, a keď k tomu dôjde, nie ste vo svojej izbe.


  L: Lenže dnes v noci zavraždili Polónia. Po jeho vrahovi sa pátra. Pátranie vediem ja.


  S: Vy vediete pátranie? Pardon. Môžem pri vypočúvaní povedať, že dnes v noci sme boli spolu?


  L: Ale veď ste boli sám!


  S: Lenže ja potrebujem svedka na to, že som bol sám! Vražda je vážna vec! Chudina Ofélia, úbohá sirota...


  L: Oféliu mi ani nespomínajte! Tá sa zas ráno utopila.


  S: Zas? Málokto vie plávať v štáte dánskom. A kde sa to stalo?


  L: V potoku pod hradom.


  S: Boli ste pri tom?


  L: No dovoľte!


  S: Pardon.


  L: Samozrejme. Tri razy som ju musel ponoriť a furt spievala. Doremifasollasido.


  S: Počul som len Doremifa, potom ma Hamlet poslal po cigarety.


  L: Aké cigarety? Veď to bolo v stredoveku! Vtedy cigarety ešte nevymysleli!


  S: Ale čoby! Veď Hamlet fajčí ako Turek.


  L: Vy ste Hamleta nikdy v živote nevideli!!


  S: Ja?!! Veď ja som bol zamestnaný v tej budove na hlavnej ulici. Tam hrávali Hamleta, každý večer, a ja som hral tých štyroch kapitánov, čo vynášajú mŕtveho princa zo scény.


  L: Štyroch kapitánov? Vy sám?


  S: Áno, sám. Taký som bol herec!


  L: To by som rád videl, ako ste ho vynášali!


  S: Jednoducho. Najprv som chytil truhlu vpredu, potom som prebehol dozadu a už som bol zo scény preč. Diváci ma ani nestačili zrátať.


  L: A truhlu s mŕtvym princom ste potom zložili v zákulisí...


  S: Kdeže! Každý večer som ju nosil pani Hamletovej. Po čase bola dosť nervózna. Vraví mi: Načo mi to sem stále nosíte, už mám toho plnú pivnicu!


  L: Tak sa mi vidí, že ste divadelný odborník.


  S: Pochopiteľne. Hral som vo všetkých hrách. A tie, v ktorých som nehral, tie som videl.


  L: A poznáte ten kus...


  S: Samozrejme, výborne napísaná vecička.


  L: ...ako ona tam príde, a on ju nečaká?


  S: Ona sa potom pozrela na dvere, však!


  L: Tam neboli dvere. Tam boli schody!


  S: Ale nad schodami boli dvere!


  L: Nad schodami bolo okno! Tam sa odohrala najdramatickejšia scéna celej hry. Tá herečka stála v proscéniu a bolo vidieť, že už nevládze ďalej. Život ju unavil. A vtom sa rozhodla. Vybehla po schodoch, otvorila okno a povedala: Prší! A potom sa pozrela na dvere.


  S: Veď ste vraveli, že tam dvere neboli!


  L: Akože by neboli? A kadiaľ odišla?


  S: To je práve to! Aj by bola odišla, ale nemala kade! Nemala východisko!


  L: To je fakt! Ale na tej žene nebolo nič vidno. Tá to hrala!


  S: V tom je práve ten herecký kumšt, že na nej nebolo nič vidno!


  L: To bola herečka! V treťom dejstve na nej tiež nebolo nič vidno. Zabili ju a na nej nebolo nič vidno. Ešte tri minúty chodila po javisku so sekerou v chrbte. Až potom pribehol riaditeľ a skríkol: Padni, lebo dostaneš výpoveď! Tak padla.


  S: Ani na tom riaditeľovi nebolo nič vidno. Ten vyzeral ako inštalatér.


  L: A pamätáte sa na toho chlapíka v štvrtom dejstve, ktorý prišiel pomstiť tú herečku, čo ju zabili? Ani na ňom nebolo nič vidno.


  S: Áno. Ten nemal ucho a stále načúval.


  L: Viete čo? Zahrajme si tú vrcholnú scénu. Ako vravia umelci, skúsme si tú sekvenciu naevokovať. Ani by ste neverili, aká dôležitá je evokácia v divadelnom umení.


  S: Viem. Veď cez vojnu evokovali celé rodiny.


  L: Tak vy budete vrah, tu máte sekeru. Stojíte nad obeťou.


  S: Ešte krváca? Ja neznášam krv.


  L: V hereckom umení je najdôležitejšie vžiť sa do duše postavy. Ste obyčajný vrah. Ale nesmie byť na vás nič vidno! Stojíte nad obeťou. Ja som pomstiteľ, stojím za dverami. Hráme. (Odíde za dvere a zaklope.)


  S: Počúvajte, tu niekto klope!


  L: Veď to som ja!


  S: A čo chcete?


  L: Chcem zahrať tú scénu! Ste vrah, stojíte nad obeťou, ja som pomstiteľ, stojím za dverami. Keď zaklopem, poviete ďalej.


  S: A dovtedy čo mám robiť?


  L: Dovtedy čušte! Až keď zaklopem, poviete ďalej s takou predtuchou. (Ide za dvere, klope.)


  S: Ďalej! Ježišmária, dačo tuším!


  L (vstúpi): Vidno na mne niečo?


  S (prezrie si ho): Nič.


  L: No vidíte. Nič na mne nevidno a ja som vás prišiel zabiť.


  S: Ako zabiť? Hádam len nie naozaj?


  L: Prečo nie? Veď ste mi zabili matku, aha! (Ukáže na dlážku.)


  S: Ale to sme sa len tak dohovorili!


  L: Dohovorili sme sa, že si ju vezmete.


  S: Veď ja som už ženatý!!!


  L: Á! Ty sviňa! Ty hnusný, chlipný vrah!


  S: Čo ste sa zbláznili, Lasica!


  L: Mňa nazývaš bláznom? Po tom, čo si tu porobil? Po tej hnusnej prefíkanej vražde? (Vrhne sa na zem.) Mamička moja, v svadobných šatôčkách mi tu ležíš.


  S (chodí popred neho): Spamätajte sa, veď tu nikto nie je!


  L: Nešliapte mi po matke! Neboj sa, mamička, pomstím ťa!


  S: Pán Lasica, tu máte pilulku...


  L: Tak?! Nestačilo ti, že si mi matku zmámil, aj mňa chceš zabiť? To si odpykáš! (Škrtí ho.) Vidno na mne niečo? Vidno na mne niečo?


  S (z posledných síl): Nie, nie, nevidno!


  L (pokojne): No. A to je to herecké umenie. (Satinský je nadšený a s úctou tlieska.) A teraz si to skúsme obrátene. Ja budem vrah a vy pomstiteľ.


  S: Neviem, neviem, doteraz som ešte nemal väčšiu hereckú príležitosť. Hral som akurát Vassu Železnovovú.


  L: To stačí. Som vrah, stojím nad obeťou, ste pomstiteľ, stojíte za dverami. (Satinský ide za dvere.) Moment! Sekeru nechajte tu! (Berie mu imaginárnu sekeru, postaví sa nad obeť a čaká. Satinský vzápätí vojde s výrazom plným zloby.) Čo je?


  S: Čo by bolo? Vy máte povedať ďalej.


  L: Ale veď ste neklopali.


  S: Čo na tom, že som neklopal? Veď ste mi zabili matku! A ešte budem vyklopávať?!


  L: Akú matku, do čerta? Mali ste zaklopať!


  S (ukáže na dlážku): A toto je čo. To je moja matka! Neboj sa, mamička, pomstím ťa! Krv, Jago, krv! (Škrtí Lasicu a spieva.) Mississippi, ty rieka stará..


  L (umiera): Nenávidím rasizmus!


  S: Preč škvrny z mojich rúk, preč!


  L: Škvrny odstráni čistiaci prostriedok Čikuli! (Obráti sa na Satinského.) Július!


  S: Už aj ty, môj syn Brutus? (Lasica mu vrazí dýku do boka.) Ach, dnes asi nepôjdeme do senátu...


  L: Romeo!


  S: Júlia!


  L: Umrime spoločne!!


  S: Súhlasím. (Vypije jed a umrie.)


  L: Juj, ale som ju dostal!


  S: Keď ste si ma upiekli, tak si ma aj zjedzte! Ujújújújújúj! (Vyskočí na šibenicu a chvíľu sa hompáľa.) Tak čo, ste spokojný? Pretvaroval som sa už lepšie?


  L: No spočiatku vám to nešlo, ale teraz to bolo obstojné. Patríte na šibenicu.


  S: Patrím do divadla. Divadlo mám strašne rád.


  L: Ja tiež. Divadlo - to je jediné miesto, kde to pretvarovanie má aký-taký zmysel.


  Lasica a Satinský zakývajú obecenstvu a úplne spotení vypadnú za kulisy.


  


  Muž


  L: Počúvajte, máte rád divadlo?


  S: Ktoré?


  L: Nemyslím konkrétne divadlo, mám na mysli divadlo ako také.


  S: Ach, vy myslíte divadlo án gró.


  L: Prosím?


  S: Divadlo án gró myslíte?


  L: Prečo?


  S: Veď ste to hovorili.


  L: Ja som sa spytoval, či máte rád divadlo ako také. Všeobecne. Divadlo vôbec. Divadlo ako celok.


  S: An gró. Všetko, čo ste tak zdĺhavo vysvetľovali, povedia Francúzi jedným výrazom: án gró.


  L: To sú blázni.


  S: Prečo? Šetria slovami. Povedia: án gró a hneď viete, na čom ste.


  L: Slovami netreba šetriť. Naopak, slová treba používať. Stále znova, nové slová, nové výrazy, nové nuansy..


  S: No vidíte. Nuansy, aj to je francúzsky výraz.


  L: Po slovensky odtiene. Nové slová, nové tiene i odtiene, ansy aj nuansy. Slová sú krásne.


  S: Aj hnusné slová existujú.


  L: To neviem. Ale aj hnusné slová musia byť svojím spôsobom krásne. Ako hovoria Francúzi napríklad to známe slovo...


  S: Ale to hádam nie. Nebudeme tu predsa používať vulgarizmy.


  L: Prečo? Možno by to ľudí zaujímalo, ako také slovo znie na scéne v preklade do francúzštiny.


  S: To nemôžete vedieť, či by ich to zaujímalo. Možno by sa urazili.


  L: Neviem, či by to zaujímalo všetkých, ale mám tu zopár známych a tí by sa určite neurazili. Tak, ako sa to povie po francúzsky?


  S: Čo?


  L: Ten najpoužívanejší výraz.


  S: Teraz naozaj neviem, ktorý myslíte.


  L: No, ten... keď vás niekto pošle niekam... án gró...


  S: Nerozumiem, čo chcete povedať.


  L: Ježišmária, ako vám to mám vysvetliť... án gró... rozumiete... choďte án gró.


  S: Án gró nemôžete nikam ísť. Ísť môžete niekam celkom konkrétne.


  L: Tak choďte konkrétne do čerta.


  S: To je ten výraz?


  L: Nie. Počkajte, vysvetlím vám to. Človek...


  S: Viem. Je tvor spoločenský.


  L: No práve. Človek je tvor spoločenský. Stýka sa s ľuďmi, žije medzi nimi, potrebuje ich. Ale z času na čas...


  S: Potrebuje byť sám.


  L: Správne. A vtedy povie ostatným ľuďom - án gró - alebo niektorým celkom konkrétne - choďte do... no a teraz to povedzte po francúzsky.


  S: Čo?


  L: To, do čoho majú ísť.


  S: Á! Chápem! Prepáčte, ja som to celý čas bral politicky. Nevedel som, že to myslíte tak celkom ľudsky.


  L: No dovoľte! Keby som to myslel politicky, tak ta nebudem posielať vás.


  S: No, tak ten výraz, po francúzsky, to je... myslíte, že tu nie sú nijakí Francúzi?


  L: A čo keď sú? Aspoň niečomu porozumejú.


  S: Ja len, aby to nebrali osobne. Tak po francúzsky sa to povie... ja sa hanbím.


  L: Veď to je po slovensky.


  S: Viem. Ale ja sa to hanbím vysloviť.


  L: Ale dajte pokoj! Nech si ľudia zvyknú na veľký svet!


  S: No, po francúzsky sa to povie... merde!


  L: Merde?


  S: Áno. Páči sa vám to?


  L: Ešte neviem. Musím to zažiť. Merde. Merde. To sa nedá nič robiť. Francúzština, to je reč! Tá má zvuk! Merde! Tá naša riť je proti tomu úplné hovno. Ježišmária! Prepáčte, ja som to nechcel povedať, akosi mi to vykĺzlo. Kde sme prestali?


  S: Spytovali ste sa, či mám rád divadlo.


  L: Tak čo, máte rád divadlo?


  S: Čo ja viem? Ktoré divadlo?


  L: Napríklad toto.


  S: Nuž, je to trocha malé.


  L: Ale veď môžeme byť radi. Sme tu dvaja na scéne, nikto sa do nás nestará, vravíme, čo chceme, ako ste sám pred chvíľou počuli, nik nám nediktuje, nerozkazuje, nehrozí. Aj myslieť si môžeme, čo chceme.


  S (na obecenstvo): To si môžu aj oni.


  L: No, myslieť si to môžu. Ale my si to môžeme aj predstaviť.


  S: Áno, to je krásne. Môžeme si predstaviť, čo chceme. Môžeme si predstaviť aj nepredstaviteľné. Nemáme javisko, nemáme oponu, ani kulisy, ale keď chceme, tak si môžeme predstaviť nádhernú scénu, 15x25 metrov...


  L: Predstavme si 15x30. Pokojne!


  S: 15x30. To je predstava! Môžeme si predstaviť aj krásnu zamatovú oponu, ktorá sa rozťahuje...


  L: Ja si predstavujem, že sa dvíha.


  S: ...ktorá sa dvíha, dvíha, a keď sa zdvihne celkom, čo vidíme?


  (V tej chvíli príde na scénu Muž v hubertuse s rádiovkou, sadne si na stoličku za ich chrbtom, sedí, mlčí, díva sa.)


  L (zbadá ho): Čo to vidíme?


  S (pokračuje v predstavách): Vidíme uchvacujúcu scenériu, predstavujúcu stredoveký kaštieľ, spálňa hradnej panej, hradná pani sedí pred zrkadlom a kochá sa v čarovných krivkách svojho mladého tela.


  L (Satinskému): Vy ste dohovorení? Ja o tom nič neviem.


  S: Neprerušujte ma, nevidíte, že som v zajatí vlastných predstáv? Hradná pani sa díva, díva, jej telo sa vlní, vlní...


  L: Ja len, či ste dohovorení. Mne nikto nič nepovedal.


  S: ...a vtom vojde do tej komnaty komorná, tiež úplne nahá, prinesie raňajky, ale hradná pani sa jedla ani nedotkne...


  L: To má byť prekvapenie, však? Aby som sa zľakol, však?


  S: Aké prekvapenie?! To si vymýšľam! Hradná pani sedí pred zrkadlom v mojich predstavách, rozumiete?


  L: Aha. A tu zasa niekto sedí za stolom v našom divadle. A na hradnú paniu veľmi nevyzerá.


  S (zbadá Muža): Kto je to?


  L: Vy neviete?


  S: Nie.


  L: Tak si to predstavte, keď ste taký šikovný. Ja som sa nazdal, že to má byť taká svojrázna scénická ilustrácia vašich predstáv.


  S: Kto je to? Čo tu chce?


  L: To sa aj ja spytujem. Kto je to, čo tu chce? To máme z toho, že ste sa pred chvíľou tak rozplývali, ako nám je dobre, keď sme len dvaja.


  S: Ja som sa nerozplýval, vy ste začali: sme dvaja, nik nás neruší...


  L: A kto začal o opone? Scenéria stredovekého kaštieľa, nahý komorník? Hradná pani sa ho ani nedotkne? Veď to nie je pravda. Oponu nemáme, tým menej stredoveký kaštieľ! Toto je obyčajná pivnica. Toto nie je ani divadlo. Takto sa nedá rozprávať: sme dvaja, nik nás neruší...


  S: Ale veď sme len dvaja...


  L: To je naša vec. Nemusíte to hneď každému vešať na nos. Nemusíte to hneď roztrubovať. Naopak, my musíme tajiť, že sme len dvaja. Musíme tvrdiť, že nás je tu viac, že nás je toľko, že sa sem vôbec nezmestíme, takže niektorí z nás musia stáť na dvore, kým sa neuvoľní miesto po tých, čo omdleli. Keď budete vykrikovať, že sme len dvaja, ešte nám sem niekoho dajú.


  S: Už nám dali. Pozrite. Sedí a díva sa. Čo chce?


  L: Dívam sa naňho a furt neviem, kde som ho už videl. Čo chce? Mali by sme sa spýtať, nie?


  S: To je nápad! V istých chvíľach presne viete, čo treba robiť. Spýtajte sa.


  L: Prečo ja? Ja som ho sem nevolal. Vy sa spýtajte. Vy ste starší.


  S: Odkedy som ja starší? Okrem toho vy pôsobíte dôstojnejšie. Pozrite na mňa. Pôsobím dôstojne? Mne by ani neodpovedal. Ja som taký chudák.


  L: A ja nie som chudák? Veď ja vôbec nemôžem dýchať nosom!


  S: Môžete dýchať ústami, ale ja už inak vyzerať nebudem.


  L: Môžete si dať urobiť plastiku, mám známeho chirurga.


  S: Plastiku? Ja? Viete, čo by to stálo peňazí? Ja sa spýtať nepôjdem.


  L: Tak musíme losovať.


  S: Dobre, budeme losovať. (Vyberie korunu.) Vy ste orol, ja som panna!


  L: Počkajte, ja budem hádzať.


  S: Prečo?


  L: Ja som starší a pôsobím dôstojnejšie. (Vezme korunu.) Vy ste orol, ja som panna!


  S: Vy ste orol, ja som panna.


  L: Netárajte, vy nemôžete byť panna. To by bolo nechutné. Ja som panna. Vy ste orol. (Hodí korunu.) Panna. To ste vy. Idete sa spýtať.


  S: To neplatí. Vy ste to narafičili. Ja losujem. Dajte tú korunu.


  L: Zoberte si svoju, keď ste taký múdry.


  S: Ja mám len stokorunáčku.


  L: Ja vám nemám rozmeniť.


  S: Losujeme stokorunáčkou. Vy ste orol...


  L: Ja som panna.


  S: Veď vravím. Vy ste orol, ja som panna.


  L: Ja som panna.


  S: Áno. Ja som panna, vy ste orol.


  L: Vy ste panna a ja som tiež panna.


  S: A kto bude orol?


  L: To je jedno. Potom sa dohodneme. Losujte. (Satinský vyhodí stokorunu do vzduchu, skôr než dopadne, schmatne ju Muž v rádiovke, strčí si ju do vrecka.) To je orol.


  S: Nehnevajte sa, to je už priveľa, to sú moje peniaze, ja som si ich statočne požičal a teraz ich nemám, vráťte mi sto korún.

  L: Nekričte na mňa, ja som vám ich nevzal.


  S: Tak mi aspoň požičajte sto korún. Ja ich musím vrátiť.


  L: Ako vám ich požičiam, keď nemám. Ibaže by som si ich od neho vypýtal a potom vám ich požičal.


  S: Fajn. Choďte, ja tu počkám.


  L: Ale neodíďte. (Pristúpi k Mužovi.) Dobrý deň. (Muž mlčí.) Neodpovedá.


  S: Počkajte, nechajte mňa. (Milo.) Dobré ráno. (Muž mlčí.) Nič.


  L: Pravdaže nič, veď je večer.


  S: Ani na dobrý večer neodpovedal.


  L: Prečo by mal odpovedať, veď sme sa ho na nič nespytovali.


  S: Spýtajte sa ho.


  L: Čo?


  S: Čo tu chce.


  L: Nebude to trochu bezočivé?


  S: Prečo bezočivé, veď je to naše divadlo a on sem prišiel a nikto ho nevolal a nás je tu na javisku tolko, že sa sem nepomestíme, ďalší stoja na dvore, čakajú, kým niekto omdlie, a on si tu pokojne sedí, to by som sa pozrel, aby sme sa nemohli ani opýtať, čo tu vlastne hľadá, môže byť rád, že sme na neho slušní, mali sme ho hneď odtiaľto vyhodiť... (Muž mu dupne na nohu.) ...no, hneď by sme ho vyhadzovať nemuseli, možno, že sa mu tu páči, alebo sa sem dostal omylom a teraz nevie, čo má robiť.


  L: Ja sa ho spýtam. (Mužovi.) Dobrý večer. Nie že by sme vás vyháňali, kdeže, my sme dobrosrdeční ľudia, máme síce malé divadlo, ale dobrých Slovákov sa veľa zmestí... (Muž mu zakrúti nos.) To nie je Slovák.


  S: Musíme voliť celkom iný spôsob nadviazania kontaktu. Zistím, kto je a čo chce. Počkajte ma tu. (Mužovi.) Bona séra... Bona séra... (Lasicovi.) Nič.


  L: Pokračujte. Ale opatrne. Keby niečo, vôbec sa nepoznáme.


  S (Mužovi): Nechcem sa vnucovať, bridí sa mi to, iste máte svoje starosti, ale my by sme radi vedeli, na čom sme. Je to také nečakané, skoro by som povedal prekvapujúce, táto vaša návšteva. Sme pohostinný národ, to je fakt, ale dalo by sa povedať, že ste nám dlžný vysvetlenie..


  L: Nielen vysvetlenie, aj sto korún ste nám dlžný. (Muž dupne Satinskému na nohu.)


  S: Sto korún? Ja si nespomínam, a boli to moje peniaze. Nevšímajte si priateľa, je nervózny, nemôže dýchať nosom, chudák. (Lasicovi.) Čo ste sprostý? Nevidíte, že na to treba ísť okľukou?


  L: Akou okľukou? Kto je v tomto divadle doma? On alebo my? Čo to má znamenať? Prečo tu sedí? Prečo sa díva? (Muž vstane.) No dobre. Tak okľukou.


  S: Teraz vy. Musím si oddýchnuť.


  L: Furt len ja. (Mužovi.) Páči sa vám u nás? Je tu pekne, však? To sme si vybudovali sami. Dovolíte, ja by som si rád prisadol. No dobre. Ja aj postojím. Toto je divadlo, viete? Rozumiete? Divadlo! To je taká vec - ako by som vám to vysvetlil  miestnosť, rozumiete, a v tej miestnosti  javisko. A na javisku - herci, chápete? Herci chodia po javisku, hrajú, ale nie len tak, sami pre seba, hrajú pred obecenstvom, viete? A obecenstvo sedí tiež v tej istej miestnosti, lenže nie na javisku, ale v hľadisku a hľadí na tých hercov, ako chodia po javisku a hrajú pre to obecenstvo, ktoré sedí v hľadisku a hľadí na tých hercov, ako chodia po javisku. Rozumiete?


  S (šepká): Herečky!


  L: Čo?


  S: Spomeňte herečky. To zaberie.


  L (Mužovi): Aha! Teraz som si spomenul - aj herečky chodia po javisku. Herečka, to je - ako by som vám to vysvetlil - to je taká žena, môže byť aj matka, ktorá sa rozhodla, vlastne... povedala si: čo s voľnými večermi? Nebudem predsa chodiť po ulici, to budem radšej chodiť po javisku. A tak chodí po javisku a obecenstvo sa na ňu díva. A v obecenstve sú tiež ženy, ale to nie sú herečky, tie nesmú sem, na javisko, to máme tak zariadené. Každý je tam, kam patrí. Herci na scéne, diváci v hľadisku a ostatní doma. To je taká tradícia stáročná, rozumiete. Takže, keby ste láskavo, ak ste divák, išli do hľadiska, ak ste herec, tak hrajte a ak ste ostatní, tak choďte domov. (Muž mlčí.)


  L (Satinskému): To nie je herec.


  S (Mužovi): Vy nie ste herec? To snáď ani nie je možné. Človek by si myslel, že ste sa na javisku narodili. Už podľa vzrastu, podľa výrazu tváre, podľa vrodenej elegancie by sa dalo súdiť, že máte za sebou peknú hŕstku dramatických postáv. Napríklad Othello. Neviem, aký máte vzťah k farebným, ale Othello je rola ako stvorená pre váš exteriér. Ja osobne nenávidím rasizmus. (Lasicovi.) Povedzte ešte nejakú dramatickú postavu.


  L: Kohn a Grün.


  S: Dajte pokoj, to boli Židia. (Mužovi.) Tak vy nie ste herec? Nič to. Možno ste čalúnnik, to je tiež pekné povolanie. Od malička som chcel byť čalúnnikom - no a nevyšlo to. Zabijem sa? (Lasicovi.) Povedzte rýchlo nejaké povolanie.


  L: Harfistka.


  S: Niečo iné!


  L: Božemôj, ja si nespomeniem. Ja si nespomeniem!


  S: Nekričte tak, zazerá.


  L: Počúvajte, prečo nič nepovie?


  S: Nie je mu do reči. Veď vidíte.


  L: Nebude hluchonemý?


  S: Myslíte? (Ide k Mužovi, napodobňuje posunky hluchonemých. Muž. sa hrozivo díva.)


  S: Hluchonemý nie je.


  L: Ani herec nie je, ani čalúnnik nie je, ani hluchonemý nie je, mňa to už nebaví. O chvíľu si to všimnú ľudia. Veď ani v bulletine nie je, ani na plagáte nie je.


  S: On azda vôbec nie je.


  L: Tak ho vyhoďte. Keď nie je, tak tu nemá byť.


  S (podíde k Mužovi, zašteká, Muž vyberie notes, niečo si poznačí): No zbohom. Zapísal si ma.


  L: Tak načo naňho štekáte? Kto vám to kázal? Nevidíte, že sa ho to dotklo?


  S: Zapísal si ma. Božemôj. Prosím vás, neopúšťajte ma teraz, veď sa poznáme už roky.


  L: No, tak dlho sa zase nepoznáme, to preháňate.


  S: Veď ste môj partner!


  L: A prečo? Pretože ste ma k tomu donútili! Ja som nechcel byť hercom, ja som trémista. (Obecenstvu.) Neviem, či ste si to všimli, ja som strašný trémista. Keď vyjdem pred obecenstvo, hneď sa mi trasú kolená, ani hlas nemám v poriadku, počujete ma? Vravím, že mám slabý hlas! O dikcii ani nehovorím. Niektoré slová neviem vôbec vysloviť. Napríklad padrť. To nevyslovím a nevyslovím. (Satinskému.) Nebyť vás, mohol som pokojne pracovať ako potápač. Tam človek nepotrebuje vysloviť PADRŤ.


  S: Ja vás to naučím. Len ma tu nenechajte samého. PADRŤ. Najprv musíte postupne hláskovať PADRŤ a potom naraz. PADRŤ. Skúste to.


  L (hláskuje): PADRŤ.


  S: No vidíte. Teraz spolu.


  L: No nevyslovím. Hrochoť vyslovím, ale padrť nedokážem.


  S: Stačí aj Hrochoť. Ja Hrochoť nevyslovím, ani keď ma zabijete.


  L: To nie je ťažké. Musíte najprv postupne hláskovať...


  S: Ja sa to naučím, ale čo mám robiť teraz? On si ma zapísal.


  L: Poproste ho, aby vás vygumoval.


  S: Nemohli by ste to vy? Ja sa tak nerád angažujem vo vlastných veciach. Poproste ho. Ja vás naučím vyslovovať padrť a ešte vám dám aj galoše.


  L: Skúsim to. Ale nič nesľubujem. (Mužovi.) Tuto priateľ je trochu nesvoj, že ste si ho zaznamenali. Nie, že by mu to prekážalo, ale je nesvoj. Odpusťte mu, nechal sa uniesť. Ak by ste ho ráčili vygumovať, zohnal by som gumu, ak nemáte poruke. (Satinskému.) Nereaguje.


  S: Možno chce úplatok. Ponúknite mu galoše.


  L: Skôr si myslím, že je hladný. Pozrite na neho.


  S: Ja vám poviem, ten nejedol, ani sa nepamätá. Preto sa tak díva. Ja to poznám. Ja viem, čo je to hlad. Čo mu dáme?


  L: Mám keksy.


  S: Myslíte, že keksy? Aby sa neurazil.


  L: Ak je hladný, neurazí sa. Ak nie je hladný - boh s nami. (Podíde k Mužovi.) Keksy. To sú také, ako by som vám to... (Muž vezme keksy a je.) Vzal.


  S: Chvalabohu.


  L: Ešte dačo vypiť. Po keksoch sa žiada.


  S: Nalejte mu. (Vytiahne z vrecka ploskú fľaštičku.)


  L (naleje, Muž vezme celú fľašku)'. Vypil.


  S: Dajme mu ešte niečo.


  L: Ja mám ešte keksy.


  S: To už mal.


  L: Klobásu.


  S: Máte? Odkiaľ?


  L: Domáca. Ochutnajte.


  S (zahryzne si, Muž vstane)'. Prepáčte, nechcel som, ani neviem, ako sa to stalo. Od malička som bol pažravý. (Podá klobásu Mužovi.) Aj nožík vzal.


  L: Čo tam po nožíku. Hlavne, že mu chutí. Pozrite, ako žerie, až mi je ho ľúto.


  S: Možno ma teraz vygumuje, čo poviete?


  L:Možno. Chutí mu, bude mať lepšiu náladu.


  S: Nemáte cibuľu?


  L: Nemám.


  S: Škoda. Takíto majú radi cibuľu.


  L: A čo potom, keď doje?


  S: Uvidíme.


  L: Nech vysvetlí, čo tu chce.


  S: Možno by sme mali vysvetľovať my.


  L: Čo my máme vysvetľovať? My sme tu a dosť.


  S: A čo tu chceme?


  L: Čo by sme chceli? My sme tu zamestnaní.


  S: Možno sa mu práve to nepáči. Že sme tu zamestnaní. Možno by chcel byť sám.


  L: Tak nech to povie, keď sa mu to nepáči.


  S: Možno na nás berie ohľad. Tak len sedí a mlčí.


  L: Alebo je dezorientovaný.


  S: Tak mu treba určiť polohu. Zemepisnú šírku, dĺžku, mesto, štát. Stručné údaje.


  L: Že by bol z inej planéty?


  S: Ktovie.


  L: Na Marťana nevyzerá.


  S: Bude odtiaľto.


  L: Odkiaľ?


  S: Zo zemegule. Treba zistiť, z ktorej časti, aby sme mu mohli vysvetliť, kde je.


  L (Mužovi): Prepáčte, že ruším pri jedle, je to nevychovanosť, ale kto ma mal vychovať? Moji rodičia sa utopili už v útlom veku. (Satinskému.) A čo ďalej?


  S: Poloha!


  L (Mužovi): Čo poviete, nakreslíme si takú malú mapku, len tak pre zábavu. A na tej mapke si vyznačíme, kto z nás odkiaľ pochádza. Aspoň sa nasmejeme. (Satinskému.) Nič.


  S: Snažte sa z neho dostať, odkiaľ prišiel.


  L (Mužovi): Odkiaľ ste prišli?


  S: Opatrne! (Mužovi.) Ako vidím, jete klobásu. Dobrú chuť. Klobása je výborná. Je to domáca klobása. Klobása patrí medzi naše národné jedlá. Náš národ je malý, ale dokáže vyrobiť veľké klobásy. Klobásy sa vyrábajú... (Lasicovi.) Z čoho sa vyrábajú klobásy?


  L: Neviem.


  S: Klobásy sa vyrábajú za veľmi ťažkých podmienok. Pri výrobe klobás často ide o život. Je to nebezpečné povolanie, ale v našom národe existujú ľudia, ktorým toto povolanie prirástlo k srdcu, tak ako národu prirástli k srdcu klobásy. Títo ľudia sa neboja riskovať a vyrábajú klobásy s nasadením života i svojich blízkych, za čo dostávajú príplatky. Náš národ má klobásu. A vy? (Muž grgne.)


  L: S klobásou to nevyšlo. A už to bolo na krajíčku. Skúsme to ešte raz so zemepisnou polohou.


  S: Pozor na svetové strany!


  L (Mužovi): Jedno je isté - zem je guľatá. (Muž pozrie na neho.) Vlastne to ani nie je také isté. Len sa to predpokladá. (Muž pozrie na neho.) Aby som vám pravdu povedal, osobne tomu neverím. Furt len balamutia, vraj guľatá, ale kto to dokáže? Možno je hranatá. (Muž sa díva na neho.) Nie, hranatá nebude. (Muž sa stále díva.) Zem vlastne vôbec neexistuje. Ďakujem za pozornosť. (Satinskému.) Toto nebola najlepšia myšlienka. Veď ten vôbec nevie, že zem je guľatá.


  S: A je to dokázané?


  L: Samozrejme, už Giordano Bruno...


  S: Toho upálili. Tak nevravte, že je to dokázané.


  L: Každý to vraví.


  S: Všeličo sa povraví. A zrazu zistíte, že to tak nie je.


  L: A ako zistíme, kto je to? Čo tu hľadá?


  S: Ako viete, že niečo hľadá? Prišiel si posedieť, zajesť, pouvažovať.


  L:Prečo práve sem?


  S: Jeho vec. Človek má právo slobodne sa rozhodnúť, kam si príde zajesť, pouvažovať.


  L: Zajesť. Našu klobásu. Prečo si nedoniesol svoju, keď je taký hladný?


  S: A viete vy, či tam, odkiaľ prichádza, majú klobásu?


  L: Tak si mal doniesť to, čo majú.


  S: Možno nemajú nič, chudáci.


  L:Niečo hádam len majú. Pozrite na tú čiapku. Celkom vhodný doplnok.


  S: Aj kabátik je chutný, spolu s čiapkou tvoria veľmi vkusný komplet.


  L: Prečo si nezloží čiapku, keď je na návšteve?


  S: Možno mu je zima.


  L: Vie, že je na návšteve? Nemyslí si, že je doma?


  S: Vylúčená vec. Doma predsa nebude sedieť v kabáte a s čiapkou na hlave. Zabudli sme ho privítať. (Mužovi.) Sme veľmi radi, že ste prišli medzi nás. Pravdu povediac, ani sme v to nedúfali. Netušili sme, že si nájdete chvíľku voľna, veď váš pracovný deň je iste nabitý. Strašne sa tešíme. Už aj bežím, aby som to oznámil ostatným. Budeže to radosti na pracoviskách! Zatiaľ, nech sa páči, sadnite si, zložte sa, pomôžem vám z kabáta... (Muž pozrie na neho.) ...alebo ak chcete, ostaňte oblečený. Máte pravdu. Načo sa stále vyzliekať, obliekať, vyzliekať, obliekať.


  L (Mužovi): Cigaretu? (Muž si vezme, Lasica mu pripáli zapaľovačom.) To je zapaľovač. To je taký vynález. Šmyk  horí, šmyk - zhasne. Skúste, prosím. (Muž skúsi, popáli sa a poznačí si čosi do notesa.) No. Už aj mňa si zapísal. Sme v tom obaja.


  S: Prečo obaja? To bol váš zapaľovač. Načo ste mu ho pchali! Stačili zápalky.


  L: Či som mohol vedieť, že ešte nevidel zapaľovač?


  S: A akýže je to už len zázrak ten zapaľovač? V starom Grécku zapaľovače nemali, a aká to bola kultúra!


  L: Už si dám pozor. Fakt, tieto moderné vynálezy človeka len do nešťastia privedú. Zapaľovače, vreckovky, ponožky, načo je to všetko? Načo sú mi ponožky? Ako keby som nemohol chodiť naboso! Rimania sa bez ponožiek dostali až do Trenčína! Akurát ja musím mať ponožky. Môžem sa hanbiť.


  S: Takto sa to začína. Obujete si ponožky. Používate vreckovku. Pripaľujete si zapaľovačom. A jedného dňa začnete nosiť kravatu!! A potom vás už nič nezachráni!


  L: Juj, kravatu pred ním ani nespomínajte. To by ho strašne rozčúlilo. Radšej mu zarecitujme.


  S: Viete niečo naspamäť?


  L: Nie, ale môžem prečítať.


  S: Nečítať! To by bola provokácia. To musí byť z hlavy.


  L: Tak mi šepkajte. (Satinský šepká z knihy, Lasica recituje)


  Išiel som raz cez horu


  Uvidel som potvoru


  Ja len sám a dokola


  Ako v rohu tma bola


  A nahore zo skaly


  Sovy polnoc hlásali


  Čože mi to za mátoha


  Ak si dobrô chváľ boha


  Zadupala nohami


  Do mňa pošla rohami


  Nuž tak? Tebe do duši


  Lapil som ju za uši


  Hodil som ju o bralo


  Len tak pod ňou zdundžalo


  Páči sa mu to. Musíme pridať. Šepkajte.


  S (šepká): Pozdravujem vás...


  L: Pozdravujem vás, lesy, hory, z tej duše pozdravujem vás...


  S: Aj ja vás pozdravujem, aj ja...


  L: Aj ja vás...


  S: To už nešepkám. To hovorím na záver. Ako pointu.


  L: To malo úspech. Ešte by sme mali zaspievať.


  S (spieva): One, two, three...


  L: Radšej niečo iné. Viete ľudovú?


  S: Viem. Ale strašne svinskú.


  L: Začnite. (Spievajú.) Hľadal mi ju za uchom... Pridajme, zaspáva.


  S (pridá na hlase): A ja ju mám pod bruchom.


  L: Nie na intenzite! Pesničku pridajme.


  S (spieva):


  Spi duša spi zavri očičky


  ty môj púčik ružový


  spi sladko spi


  ty moje dieťa nádherné


  spi sladko spi


  zavri očičky


  tarárá


  L: Zaspal.


  S: Zaspal.


  L: Myslíte, že naozaj, alebo nás len skúša?


  S: Začnime mu nadávať. Ak nespí, tak sa nezdrží.


  L: Ale potichu. Ak nespí, tak sa nezdrží.


  S (Mužovi): Spíš, truľo?


  L: Ak nespíš, povedz, chruňo.


  S: Ak spíš, spi, magor.


  L: Chutila ti klobása, trkvas?


  S: A mojich sto korún je kde, zlodej pľuhavý?


  L: A mňa si si prečo zapísal, papľuh pľuhavý?


  S: A mňa prečo, ty hovädzí chvost?


  L: Čo tu chceš, svinský rypák? (Muž sa pohne, Lasica a Satinský začnú spievať Spi duša spi.) Spí.


  S: Spíš, ty cap?


  L: Spí.


  S: Čo teraz?


  L: Ujdime.


  S: Vylúčená vec. Nájde nás.


  L: Nenájde. Viem o skrýši...


  S: Nájde. Ak nie, počká nás tu.


  L: Už sa nevrátime.


  S: A čo tam budeme robiť?


  L: Budeme chodiť po zboji.


  S: Hlúposť. To je zakázané.


  L: Ujdime len tak.


  S: Ľudia by nás preklínali.


  L: Ľudia nám prepáčia. (Obecenstvu.) Však nám prepáčite? Chápete, kde sa vzal, tu sa vzal, nikto nevie, čo tu chce, sedí, díva sa, vezme sto korún, zje klobásu, zapíše nás do notesa... Ujdime spolu.


  S: Ale potichu, aby sme ho nezobudili.


  L: Spievajte, ja zatiaľ zorganizujem útek. (Satinský spieva.) Urobíme to takto: ja ujdem prvý a vy sa potom odtiaľto tiež nejako dostaňte. Dobre?


  S: To je nespravodlivé. Všetci sme na jednej lodi. Sú tu predsa ženy, matky, možno aj deti. Urobíme to takto: ja by som odišiel prvý a vy potom pekne potichúčky...


  L: Tak to nie. Tu zostanete. Pôjdeme spolu. Urobíme to takto: my dvaja odídeme prví a keď budeme na ulici, začneme utekať. (Obecenstvu.) Vy za ten čas narátajte do stodvadsať a potom odchádzajte po jednom, aby to nebolo nápadné. Najprv by mali odísť tí, čo sedia vzadu a potom postupne, až prídete na rad vy, v prvých radoch. V šatni sa nezdržujte, spomalilo by to priebeh akcie. Na kabáty sa vykašlite, kúpite si iné. Zbohom. (Chce odísť.)


  S: Zobúdza sa.


  L: Spievajte!


  S (spieva): Spi duša spi...


  L (obecenstvu): Zostaňte na svojich miestach! Akciu rušíme až do odvolania.


  S: Zase spí.


  L: Spí.


  S: Počúvajte, čo keby sme ho...


  L (zhrozene): Ježišmária, ježišmária! (Vecne.) Ale čím?


  S: Niečo sa nájde. Len som chcel vedieť, či súhlasíte.


  L: Samozrejme, že nesúhlasím. Je to neľudské. Tak čím by sme ho?


  S: Áno, je to neľudské. Strašne neľudské. Až mi mráz behá po chrbte. Nemáte sekeru?


  L: To by som nikdy nemohol urobiť, ovaliť človeka, hanbím sa čo len pomyslieť na také zverstvo. Sekeru, bohužiaľ, nemám.


  S: Predstavte si, že má deti, ostali by bez otca...


  L: Aj bez matky. Tá by sa určite od žiaľu zmárnila. Mám požičať sekeru?


  S: A deti, chúdence, sirôtky, kto by ich vychoval? Nikam nechoďte, ovalím ho mikrofónom.


  L: Museli by žiť v sirotinci, tam by im bolo clivo, možno by im ani jesť nedali. Mikrofónu bude škoda.


  S: Ach, dietky úbohé, vyrastú, otca nepoznajú, matku nepoznajú, to by bol strašný údel. Čo poviete na túto stoličku?
L: Nie. Takéhoto zverstva nie som schopný, aj keď práve nie som svätec. Tá by sa zlomila, treba dačo tvrdšie.


  S: To by sme si do smrti vyčítali, svedomie by nás hrýzlo, spávať by sme nemohli. Zhoďme ho zo schodov.


  L: Jeden druhému by sme sa do očú pozrieť nemohli. Kde tu máte schody?!


  S: Vy by ste to možno ľahšie zniesli, ale ja by som si to nikdy neodpustil. Nemáte špagát?


  L: To ma zle poznáte. Zabiť človeka... ja by som sa od hanby prepadol. Mám nožnice.


  S: Vždy som bol proti násiliu. Nožnicami sa to nedá.


  L: Násilie je odporné. Človeka si treba vážiť. Zapojme ho do zástrčky.


  S: Ja by som ani muche neublížil, nie to ešte... Tu je slabý prúd.


  L: Muchu nepoviem, je škodlivá, ale človeka... Zhoďme naňho klavír.


  S: Ja veru ani muchu. Klavír nezodvihneme.


  L: A ja muchu hej, je škodlivá. Tak ho tresnem gitarou.


  S: Dobre. S hudobným nástrojom to nebude také drastické.


  L: Tiež si myslím. Struny sa rozozvučia, žiaľ sa zmierni.


  S: Musíte, pravda, gitaru chytiť správnym hmatom, aby z nej vyšiel pekný akord. Navrhujem G7 v molovej stupnici.


  L: Bude to vlastne také malé rekviem.


  S: Veď si ho zaslúži, chudák.


  L: Aj mi ho je trochu ľúto. Už som si naňho zvykol.


  S: Hádam to prebolí. Čas zahojí rany.


  L: Bol to fajn chlap.


  S: Dobrák. Skromný, nenápadný.


  L: Ale zato plný energie.


  S: Budeme na neho dlho spomínať.


  L: Ja na neho nikdy nezabudnem.


  S: A aký bol hladný, keby sme mu nedali jesť, tak hádam od hladu aj zomrie.


  L: Veru, zachránili sme mu život. Len aby som ho trafil.


  S: Musíte mieriť rovno do hlavy.


  L: Nemohli by ste mi ju trochu pridržať?


  S: Pridržím. Len mi nepolámte ruky.


  L (rozoženie sa): Zbohom, kamarát. Počkajte, ale čo s ním potom?


  S: Aha! Na to sme nemysleli.


  L: Nemôžeme ho tu nechať. To by bolo trápne.


  S: Posadíme ho do hľadiska a povieme, že zomrel od smiechu.


  L: To by bolo podozrivé. Taká sranda tu zas nie je.


  S: Už viem.


  L: Čo?


  S: Napcháme ho do pianína.


  L: Myslíte, že sa zmestí?


  S: Nič to. Zvyšok strčíme do bubna.


  L: Do bubna? Tam je to strašne nepohodlné.


  S: Jemu už na tom nezáleží.


  L: To je pravda.


  S: Tak do toho. (Drží hlavu Mužovi, Lasica sa rozoženie gitarou.) Moment! Skúste si ten hmat. G7. Molová stupnica. (Lasica zahrá akord, Muž sa zobudí, zbadá, že ho Satinský drží za hlavu.) Hrajte, lebo bude zle!


  L (hrá stále G7): Spievajte!


  S (spieva): Spi, duša, spi.


  L: Išiel som raz cez horu, uvidel som potvoru.


  S: Zavri očičky.


  L: Ja len sám a dokola ako v rohu tma bola.


  S: A nahore zo skaly sovy polnoc hlásali.


  L: Čože mi to za mátoha! Ak si dobrô, chváľ boha.


  S: Zadupala nohami, do mňa pošla rohami. Spi, duša, spi.


  L: Nuž tak? Tebe do duši! Lapil som ju za uši. Zavri očičky.


  S: Hodil som ju o bralo, len tak pod ňou zdundžalo. Ty môj púčik ružový, spi sladko, spi.


  L: Pozdravujem vás, lesy, hory, z tej duše pozdravujem vás...


  S: Aj ja, aj ja. (Muž sedí a díva sa.)


  L: Z najhoršieho sme von.


  S: To je fajn, že si nás nezapísal. Dva zápisy, to by bol koniec. Nemáte klobásu?


  L: Mám už len keksy.


  S: Dajte mu keksy. (Lasica mu ich dá.) Vzal.


  L: Ja som to vedel. To je slušný človek.


  S: Sedí, díva sa, nevyrušuje.


  L (obecenstvu): Nechápem, čo ste sa tak rozčuľovali, veď nám vôbec neprekáža.


  S: Nám neprekáža. Vravíme, čo chceme... povedzte niečo.


  L: Padrť.


  S: Prosím. Vravíme, čo chceme, pohybujeme sa, ako chceme.


  L: Aha - vstanem, sadnem si, zodvihnem ruku... ako keby tu nebol.


  S: Tak skromne sedí, ako keby tu nebol. Možno tu ani nie je. Ktovie.


  L: O čom sa budeme rozprávať? Nadhoďte nejakú poriadnu tému.


  S: Počasie.


  L: Nuž počasie, to je pochábeľ. Raz prší, hneď zase slnko svieti, to by ste neverili. Aj toť, pozavčerom spŕchlo a tých, čo boli na ulici, všetkých do poslednej nitky premočilo. Chacha. A tí, čo boli doma, tí dobre obišli. Ostali suchí. Do bytu nenaprší. Byt je v dome, dom má strechu a strecha - tá dážď neprepustí, aj keby krúpy padali.


  S: Ale podaktoré strechy sú deravé. To keď hospodár zle sa o strechu stará a potom cez tú dieru dažďová voda aj do pitvora nakvapká. A voda v pitvore, to vám je hotová pohroma. Pozalieva všetko, nič nešanuje a kto nevie plávať, ten radšej nech ani domov nechodí.


  L (obecenstvu): No vidíte. Taká chúlostivá téma a pustil nám to. Neviem, čo ste robili takú paniku. Nikto nás neobmedzuje.

  S: Naopak. Až priveľa voľnosti máme.


  L: Lenže my sme už takí. To je v nás.


  S: Tak sa upokojte. Vidíte, nič sa nedeje.


  L: Pokojne môžete odísť.


  S: Aj kabáty si môžete zo šatne zobrať. Pokojne! Tadiaľto do šatne a potom hore schodami na ulicu.


  L: A nemusíte ísť rovno domov. Choďte sa prejsť. Poseďte si v kaviarni.


  S: A potom rovno domov!


  L: A keby ste našli doma niekoho neznámeho sedieť za stolom a dívať sa, nevšímajte si ho.


  S: Pokojne si ľahnite, o nič neprídete.


  L: Keď sa ráno zobudíte, ešte stále tam bude sedieť.


  S: Nezabudnite mu dať cibuľu. Uvidíte, aký bude na vás dobrý.


  L: Zbohom.


  S: Zbohom.


  


  Zápletka


  L: Dobrý večer. Upozorňujem vás, že dnešné predstavenie nebude mať zápletku.


  S: Ale to neznamená, že nebude mať bohatý dej. Porozprávame vám najprv stručný obsah tohto predstavenia. Najprv obidvaja prídeme a upozorníme vás, že toto predstavenie nebude mať zápletku.


  L: Potom vám porozprávame stručný obsah deja a obidvaja odídeme vľavo.


  S: Hneď nato príde orchester. Preruší dej niekoľkými vzrušenými akordmi a pripraví náladu pre ďalšiu scénu.


  L: V ďalšej scéne vystupujem ja sám. Poviem niekoľko slov bokom a diabolsky sa pozriem na dvere. Dvere sa otvoria a vojde Satinský. Predvedieme vám humoristický dialóg. Ja potom odídem a Satinský tu ešte chvíľu ostane.


  S: Poobzerám sa a rýchlym, vzrušeným krokom odídem do zákulisia.


  L: Javisko zostane na chvíľu prázdne, vy sa začnete hniezdiť na sedadlách. Poniektorí sa začnú tešiť, že sa stal trapas. Ale máme! Všetko je do dôsledkov premyslené!!


  S: Pretože po menšej zvade, ktorá prebehne za kulisami, takže ju nebudete počuť, vrátime sa na scénu a zdôveríme sa vám so svojimi trápeniami. Poďakujeme sa za dôveru a spolu odídeme. Ja sa vzápätí vrátim a niečo vám poviem.


  L: Povie vám, že príde orchester.


  S: Áno. Členovia orchestra ma obklopia a bez slova začnú hrať. To bude pre mňa znamenie, aby som si odskočil.


  L: Dej, plný melancholickej predtuchy, začne nadobúdať vzrušujúce dimenzie zásluhou nášho náhleho oznámenia. Oznámime vám, že bude prestávka.


  S: Potom už bude záležať iba od vás, ako sa dej tohto predstavenia vyvinie ďalej. Ponúkame vám dve alternatívy. Prvá: odskočíte si na chodbu vyfajčiť cigaretu a pozdraviť sa so známymi. Druhá: zostanete sedieť na mieste.


  L: Tých, ktorí sa rozhodnú pre prvú alternatívu prekvapíme, lebo len čo sa vrátia po cigarete z chodby, resp. po chodbe z cigarety - vyjdeme na javisko a povieme vám ďalší humoristický dialóg!


  S: Medzitým vybavíme niekoľko súkromných telefonických rozhovorov, takže chvíľu sa nebudeme vedieť dovolať a budeme sa musieť dohodnúť, kto zavolá prvý.


  L: Vypočítať na prstoch. Vznikne dlhý telefonický rozhovor, ktorý objasní niektoré temné miesta v deji. Telefónny účet zaplatíme zo sumy, ktorú sme vybrali na vstupnom. Ak by si niekto želal, aby sme telefonovali dlhšie, zaplatí príplatok. Dĺžka telefonického rozhovoru bude sa rovnať výške príplatku poukázaného vami na adresu Mestských telekomunikačných spojov. Doba splatnosti: osem dní. Ak máte požadovanú sumu v hotovosti, stačí naznačiť výkrikom (počuť výkrik) či gestom, sumu osobne zinkasujeme.


  S: Po telefonáte zostanem na javisku sám, pretože medzitým bude volať Lasicu jeho manželka.


  L: Ale nebude sám dlho. Pribehne totiž za ním jeho manželka a bude ho hnať domov s výkrikmi: Ja ti dám chodiť do divadla! Doma plačú nezaopatrené deti, tri či štyri, a ty sa tu budeš zabávať!


  S: Tento sociálny motív nebudeme rozvádzať. Neviem, či by nebolo lepšie, keby sme to celkom vynechali. Publikum je presýtené podobnými témami. Namiesto mojej manželky prídete na javisko vy.


  L: A budem vás hnať domov s výkrikmi: Ja ti dám... 


  S: Nie. Vojdete, poobzeráte sa, zbadáte ma, podídete naliehavo ku mne a začnete recitovať.


  L: Nebolo by lepšie predviesť niečo atraktívnejšie? Urobiť stojku na hlave alebo uháčkovať kríž na uši.


  S: Trvám na recitácii. Ľudia ešte stále milujú poéziu. Aj napriek tomu, že sa toľko recituje.


  L: Tak dobre. Zarecitujem - bude to, ak dovolíte - na vašu zodpovednosť. No vtom - zrazu - vojde orchester. Chvíľa napätia: Začnú hrať? Nezačnú? Muzikanti vyberajú nástroje zo záňadria a už je to tu! Nečakaná skladba! Po skladbe orchester vľavo - to je vymyslené, čo?


  S: Sprava vyjde Lasica a hneď aj odíde. Uvedomí si, že mal vyjsť zľava.


  L: Áno, áno. Tá roztržitosť! Vyjdem teda zľava Satinského, ktorý si nevšimne, že stojím na javisku a bude sa špárať v nose. Porozprávame sa o budúcnosti ľudstva.


  S: Všimnite si, že v predstavení ešte stále nedochádza k zápletke !


  L: K zápletke dôjde až po predstavení.


  S: Chvíľkovú jednotvárnosť deja preruší koniec predstavenia. Lasica si pripravil niekoľko slov na rozlúčku. Čo poviete?


  L: Nerád by som to prezrádzal, ale poviem asi toto: Lúčime sa s vami a tešíme sa do skorého videnia. Však to sami budete počuť. Dej sa definitívne skončí naším odchodom z javiska. Zmena programu vyhradená.


  S: Dej tohto predstavenia, ktorého obsah sme vám porozprávali, sme si vymysleli úplne sami. Čerpali sme najmä z diela Čechova, Ibsena, Georga Bernarda Shawa a...


  L: Navonok sa na javisku nebude diať nič. Ale ubezpečujeme vás, že náš orchester, ako aj my dvaja, sme plní vnútorných rozporov.


  S: Aby ste tieto rozpory lepšie vybadali, rozhodli sme sa niektoré miesta nášho predstavenia prešpikovať podtextami a inotajmi.


  L: Podtextov máme päť, inotaje tri. Ten z divákov, ktorý uhádne všetkých päť podtextov a všetky tri inotaje, vyhráva prvú cenu. Druhú cenu získava ten z obecenstva, ktorý uhádne najmenej štyri podtexty a dva inotaje... a tak ďalej. Podtexty a inotaje uverejní v najbližšom čísle časopis Krížovkár a hádankár na 43. strane dolu.


  


  Mátoha parohatá


  Hudobná zvučka. Štúdio tesne pred začiatkom programu. Obecenstvo si sadá do hľadiska amfiteátralného tvaru, kameramani dostávajú posledné pokyny od režiséra, šum, zmätok, napätie. Do štúdia vchádza Lasica v sprievode troch maskérok, ktoré na ňom robia posledné úpravy  brada, fúzy, nos atď. Program sa začína.


  L: Dobrý večer. Ďakujem vám, že ste prišli, dúfam, že ste všetci. Teším sa, že sme sa znovu stretli v spoločnom televíznom programe. Naposledy sme sa v takomto programe videli viac ako pred rokom. Chceli sme v tom pokračovať, ale vždy nám do toho niečo prišlo. Najprv prišla premiéra v divadle, takže televízia musela nabok, potom prišli prázdniny, po prázdninách zas prišli horúčavy veľké, takže to nešlo. A tak sme sa stretli až teraz, v tomto televíznom programe. A dúfam, že nám do toho už nič nepríde. Takže môžeme začať. Princíp televízie ako takej vysvetľovať nemusím, ten iste všetci poznáte. Je to to isté ako v rozhlase, lenže s obrazom. V rozhlase obraz nepoužívajú, nechce sa im, alebo na to nemajú, to neviem, jedným slovom, zaostali. Ale zato, po federatívnom usporiadaní, majú začať v rozhlase vysielať aromaticky, to znamená, že so zvukom tej ktorej relácie bude sa z rádia šíriť aj príslušná vôňa. Pripraviť tento program nebolo pre nás jednoduché. Potrebovali sme napríklad spevákov. To bol problém. Svetoznámi speváci spievajú väčšinou vo svete a nejako sa im sem nechce. Mnoho našich slovenských socialistických spevákov takisto spieva vo svete a tiež sa im sem nejako nechce. Ani nemôžu. Neviem, či poznáte bližšie kapitalizmus, ale je to taký krutý systém, že títo speváci tam musia pracovať za... slovom, musia tam pracovať. My našťastie tento typ spoločenského zriadenia už máme za sebou. Ale vráťme sa k programu. Napokon sa nám všetko podarilo vyriešiť a na úvod by som chcel, ako to už býva, vymenovať niekoľko vynikajúcich osobností speváckeho sveta. Predovšetkým Tom Jones. Populárny a slávny spevák. Iste sa naňho tešíte. Tak Tom Jones v tomto programe spievať nebude. To sa nám podarilo vybaviť. Išlo to pomerne hladko. Potom tu máme manželov Ofarimovcov. Tí sú výborní. Tí tiež nebudú spievať. Ale sú výborní. Ani Bécauda neuvidíte, a čo nám to dalo práce, kým sme ho odhovorili. A čo sa nám obzvlášť podarilo je to, že sa nám nepodarilo získať ani známu sovietsku speváčku Marfu Voskresenskú s jej populárnym šlágrom Počemu ty brosil piano v menja. Len jedna vec nám nevyšla. Nepodarilo sa nám zabrániť, aby v programe nevystupoval Július Satinský.


  S (vchádza, k Lasicovi): Prichádzam z vyšších miest. Hovorili sme o vás. Ako sa voláte?


  L: Lasica.


  S: Tak to nebolo o vás. Pardon. V každom prípade dajte si pozor na papuľu. (Obecenstvu.) Ďakujem za potlesk. Som zvyknutý. (Lasicovi.) A vám srdečne gratulujem. Máte veľké šťastie, že ste ma získali. To sa zatiaľ nepodarilo nijakej televíznej spoločnosti. Sledujete Viedeň?


  L: Občas.


  S: A videli ste ma tam?


  L: Nie.


  S: No vidíte. Ani v americkej televízii som nevystupoval. Nepodarilo sa to ani Dánom, Nórom, Rumunom, ani Japoncom, a tí majú techniku v malíčku. A sľubovali mi hory-doly. Pretože človek pred kamerou musí mať určité danosti, predovšetkým celkový zjav. Vy napríklad by ste v televízii vystupovať nemohli.


  L: Ja o to ani nestojím. A vy máte nejaké zvláštne danosti... teda okrem zjavu?


  S: Že či! Mám vám napodobniť vtáka? (Pokúša sa vzlietnuť.) Nevadí. Skúsme reťaz. Máte dúfam reťaz?


  L: Pochopiteľne. (Podáva mu reťaz.)


  S: Stačí takáto reťaz a trochu sily... (Pokúša sa ju roztrhnúť.) A keď chcem, tak to roztrhnem. To si žiada televízny divák. Alebo oheň. Máte oheň?


  L: Áno. Ale cigarety nemám.


  S: Stačí oheň. Cigaretu som ešte nikdy nezhltol. Ale silu mám, čo? No a všetky tieto danosti sa dajú využiť v programoch takéhoto typu. Čo je to za žáner?


  L: Show. Pesničky, speváci...


  S: No, to je presne to, čo robím. Spevom vyjadriť šťastie i nešťastie. Viete, mňa to už nebaví hrať stále v divadle. Som unavený. Zájazdy, stále ten istý partner...


  L: Mne to nemusíte vysvetľovať. Ja to poznám. Aj zájazdy, aj ten istý partner.


  S: No tak sa naňho vykašlite.


  L: Ale ako mu to mám povedať?


  S: Choďte za ním a povedzte mu to. Je dobrý?


  L: Prosím vás! Už sa to nedá vydržať. Keby nie mňa, tak máme prázdne divadlo. Je hrozný. Starne. Napokon, príďte sa na nás niekedy pozrieť. Aj tak tam furt chodia samí intelektuáli, aspoň raz tam budeme mať ozajstného... príďte.


  S: Ja do divadla nechodím. Mňa to nebaví. A keď vám ten partner ide na nervy, skúste to so mnou.


  L: A čo budú robiť naši partneri?


  S: Nech hrajú spolu. Ale nie často. Tak - a my, do toho. Mám rád tento žáner. Čo bude teraz?


  L: Nejaká pesnička by mohla nasledovať.


  S: Správne. Spievam rád. (Spieva.)


  L: Nebolo by lepšie, keby sme to zverili niekomu inému? Hneď na začiatku by sme si nemali vystreliť najlepšie číslo.


  S: A máte tu niekoho?


  L: Prosím. (Prichádza spevák.)


  S: Aha! Toho poznám. To je ten... spevák. Vy ste spevák, však?


  SPEVÁK: Áno.


  S: To hneď vidieť. A čo tu chcete?


  SPEVÁK: Spievať.


  S: Sám? A zvládnete to? Spev, viete, to je čertovsky náročná záležitosť. Predovšetkým práca s bránicou. Máte bránicu? A hlas máte? Lebo aj to je dôležité. Musíte sa poriadne nadýchnuť a vypúšťať vzduch cez hlasivky... rozumiete? Vytvoriť tón! Keby vám to nešlo, tak ma zavolajte...


  Spevák zaspieva a odchádza.


  S: Neuveriteľné, ako krásne to všetko zapadá jedno do druhého. Najprv pesnička, potom ticho a zas... Krásne to zapadá. To je pripravené, čo?


  L: Neviem, ja som sa nepýtal.


  S: To musí byť vopred pripravené. To nemôže prebiehať len tak živelne. To ste sa museli vopred dohodnúť, tuto obecenstvo, stoličky, dlážka...


  L: To tu všetko už bolo, keď som prišiel.


  S: To som vedel. To je premyslené. (Ide k oponke.) Napríklad toto. Kde ste to zohnali?


  L: Aj to tu už bolo.


  S: Myslel som, že to máte z domu. Počúvajte, to muselo stáť fúru peňazí, čo?


  L: Čo?


  S: Toto všetko.


  L: No...


  S: Mne to môžete povedať. Koľko to stálo. Celé. Aj s obecenstvom.


  L: No tak... najprv sme kupovali klince... potom sme išli na obed... no ja vám poviem... to je drahá vec takýto program... pripínačky sme zháňali... to by ste neverili... aj leukoplast sme museli kúpiť... ja nechcem preháňať, ale pod stovku to nikdy nejde.


  S: Božemôj. Každý program?


  L: No. A niektoré sú vraj ešte drahšie..


  S: Človeče, keby sme všetky tie peniaze vrazili do zbrojenia, kde sme už mohli byť.


  L: Ale to si my nemôžeme dovoliť. Zbrojenie. To my radšej kvalitnú televíziu, ako kupovať nejaké lacné zbrane pod rukou. Viete, čo stojí pod rukou tank? Aspoň 650 Kčs. A možno aj 700. To nie je pre nás. My sme malý národ.


  S: Áno. Sme malý národ. Ale máme ideálnu polohu.


  L: No, to by som netvrdil.


  S: Neverte. Máme ideálnu polohu. Kdekto nám ju závidí. Minule som sa rozprával s jedným z Antarktídy, ten išiel puknúť od závisti. Vraví mi - keby sme my mali vašu polohu…


  L: A vy ste mu čo povedali?


  S: To isté. Keby sme my mali vašu polohu.


  L: Ach jaj. Sme príliš podlhovastí, príliš podlhovastí. Keby sme tak boli trošku zvislí.


  S: Chceli ste povedať závislí?!


  L: Nie, to neprichádza do úvahy. Zvislí. Rozumiete? (Idú k mape ČSSR, Lasica obracia republiku do zvislej polohy.) Tu hore by bol Aš. A tu dole Čierna nad Tisou.


  S: Fí, ale ako to urobiť? A čo susedia? Protestné nóty!


  L: Ale to snáď nie. Ja si myslím, že by sa nemiešali do našich vnútorných záležitostí.


  S: Aha, na to som zabudol. Aj tak to treba urobiť tak, aby to nikto nezbadal. A keď to bude v suchu, povieme, že je to prírodný úkaz. A proti prírode si nikto nič nedovolí, pretože to by bolo proti prírode.


  L: Správne. Urobíme to nebadane. V noci.


  S: V noci? A budeme na to vidieť?


  L: Kúpime si baterky. Počúvajte. Len čo sa zotmie, všetci Česi sa vyzujú a tichúčko, na prstoch, prejdú na východné Slovensko.


  S: A tam ich budú čakať Slováci s malým pohostením. Radostné zvítanie, prípitky, tichý spev postupne prechádza v bujnú veselicu... Pardon. Nechal som sa uniesť.


  L: No. A tu by sa sústredilo všetko obyvateľstvo Československa. Jeden vedľa druhého. A tesne pred svitaním na pokyn by obyvateľstvo jednotne nadskočilo a tým by sa republika vychýlila v 90-stupňovom uhle.


  S: Máme na východnom Slovensku 90-stupňový uhol? Pochybujem.


  L: Nevadí, zoženieme.


  S: Takže tým pádom by sa východné Slovensko ocitlo pri Jadrane.


  L: A západné Čechy pri Balte.


  S: Ale to by sme museli poriadne nadskočiť.


  L: Veru. Nikto by sa nesmel ulievať.


  S: A Česi by sa vrátili naspäť.


  L: Ako sa to vezme. Naspäť. Vrátili by sa domov, hore na sever.


  S: To im nezávidím. To je hore kopcom dobré štyri hodiny turistickej chôdze. Ale stálo by to za to. Košičania by sa kúpali v Jadrane a Pražania by po večeroch pozorovali polárnu žiaru.


  L: A možno, že by sa na ňu vykašlali. Čo vy na tento plán?


  S: Fajn. A keď sme už pri tom, nedalo by sa to celé niekam odniesť?


  L: Lenže kam?


  S: Žeby sem, alebo sem, alebo sem...


  L: Alebo takto by to možno bolo najideálnejšie. Ktovie. (Rozkrúti republiku. Speváčke.) Milostivá pani, čo myslíte, aká poloha je podľa vás najideálnejšia? Nemáte zájazd na východné Slovensko?


  SPEVÁČKA: Mám.


  S: Nezabudnite poriadne nadskočiť.


  


  Monoskop


  L: Dobrý večer. Hneď na začiatku vám musím oznámiť dosť nepríjemnú vec: dnešný program nebudeme môcť vysielať farebne.


  S: Vieme sa vžiť do vašej situácie. Ešte ste si ani nestačili poriadne zvyknúť na farebnú televíziu, a už sme tu s takouto správou! Mimochodom, ani náš prvý tohtoročný program sme nevysielali systémom farebnej televízie, ale to sme zistili až dodatočne - priamo pri vysielaní.


  L: Verte nám, nebola to ľahká vec zistiť závadu, pre ktorú ani len jeden záber nebol farebný.


  S: Presedeli sme s kolegom Lasicom, ako aj s ostatnými inžiniermi, dlhé dni a noci v debatách práve na túto tému.


  L: Viete si predstaviť, koľko sme vypili čiernej kávy, vyfajčili cigariet. Bolo nám všetkým veľmi zle.


  S: Chceli sme zachrániť, čo sa dá. Navrhli sme, aby účinkovali v programe spolu s nami farební.


  L: Išlo nám predovšetkým o čínskych spevákov, lebo, ako je známe, žltá farba pôsobí veľmi upokojujúco.


  S: Žltá aj modrá, potom zelená, oranžová...


  L: Nuž, ani jednu z týchto farieb v dnešnom programe neuvidíte. O konkrétnej príčine, o závade vás poinformuje teraz kolega Satinský.


  S: Ja?


  L: No čo sa dívate? Máte pri sebe schému, nie?


  S: Schému mám, ale...


  L: No tak vytiahnite schému a povedzte im to.


  S (vytiahne schému, ktorá je veľká ako vreckový kalendár): Tak toto je schéma.


  L: To je schéma?


  S: Áno.


  L: Nemáte väčšiu?


  S (plače): Načo? Náš malý, ťažko skúšaný národ si konečne nakreslil schému svojej farebnej televízie...


  L: Neplačte! Veď my tú schému po čase zväčšíme. Ale k veci. Hovorte o závade:


  S: Tak toto je... (Nevidí dobre na schému.) ...tak tuto toto…


  L: Tu máte okuliare.


  S (nasadí si okuliare, samozrejme, že sa díva rovno vedľa schémy): Toto je bod B. Alebo D. Čo poviete?


  L: Ukážte! (Bez okuliarov ani on nevidí.) To je jedno. Hlavná vec, aby ste vysvetlili, prečo nevysielame farebne.


  S: Tak ten obraz ide tadeto... potom tadeto... tu sa prudko zatáča a odbočuje tadiaľto... (Schému drží vodorovne, ale ukazuje prstom do výšky.)


  L: To je na tej schéme? Dočerta, je to na tej schéme?! Dajte to sem!


  S: Tak to vysvetlite vy, keď ste taký rozvážny.


  L (schytí schému a preberie okuliare): Len veľmi stručne. Stojím pred kamerou. Povedzme, že som bod X. Kde je bod X? (Hrozivo sa obráti na Satinského.)


  S: Zakrývate si ho palcom.


  L: No preto. Na bod X je namierená táto kamera K. Sníma ma. Ako by som vám to vysvetlil? Jednoducho - sníma ma. Vtom  čo sa to deje?


  S: Preboha, kde?


  L: Tu na schéme. Čo sa to deje? Môj obraz G vniká do kamery a mohutným tokom prúdi po kábli H až sem na samučký okraj schémy. Podržte mi tú schému! (Satinský drží malú schému a Lasica chodí po celom priestranstve.) Kábel H je dlhý, skrúca sa, obraz je ešte stále v ňom, možno farebný. Obraz sa búri, kolotá, napreduje, podporuje ho elektrina, rôzne vlny, a tu zrazu - farba sa načisto stratí! Ako? Prečo? Nikto nevie!


  S: Čo to tu tárate? Ja sa z toho zbláznim! Vy ste odborník? Dajte to sem!!! (Vytrhne schému Lasicovi z ruky.) Dajte sem okuliare! Tak. Toto je schéma. Tuto Lasicu sníma kamera. Alebo mňa? Teraz neviem. No jedno je isté. Funguje to! Zatiaľ všetko funguje. Vtom zrazu, nevedno či počasie alebo elektrický prúd - niečo vypovie a ani pánboh to nedá dohromady. Ľudia! Musíme si pomáhať! Kde je chyba?


  L (hrozivo sa blíži k Satinskému): To by sme chceli vedieť. Dajte to sem! Načo je vám schéma, keď sa v tom nevyznáte? Tu máte vašu schému. Aha! (Dotrhá schému na márne kúsky.)


  S: Preboha, čo ste to urobili? Veď to bola naša jediná schéma. Požičal mi ju pán kameraman. Teraz budú musieť celý program snímať bez schémy!


  


  Ponorky


  S: Iste sa dobre pamätáte...


  L: Podľa toho na čo!


  S: Tak povedzte rovno, na čo sa chcete pamätať a ja sa vás na to opýtam.


  L: Najprv sa ma opýtajte a ja vám poviem, či sa na to pamätám.


  S: Tak teda, iste sa dobre pamätáte...


  L: Podľa toho na čo! Pochopte, že sa nemôžem pamätať na všetko! Môj mozog nie je kybernetický prístroj. Aj za mnou treba vidieť človeka.


  S: A za človekom treba vidieť vás. A vôbec, za všetkým treba vidieť človeka. Pozrite sa za záves, či tam nie je nejaký človek.


  L: Nie je tu nikto, môžete mi klásť otázky.


  S: Iste sa dobre pamätáte...


  L: Podľa toho na čo!


  S: Na svoje detstvo.


  L: Nuž, čo budem zapierať  mal som detstvo! Možno mi nebudete veriť, ale je to tak. Mums, šarlach, osýpky, čierny kašeľ, ideály, to všetko som prekonal. A dlho som to ani netušil, len teraz, v poslednom čase mi to odhalili. Rodičia.


  S: Najvyšší čas, vedo pár rokov je po vás. Tí rodičia si všetko nechávajú na poslednú chvíľu. A to ešte netušíte, čo všetko vysvitne o vás po vašej smrti. Nechcem vás strašiť, ale hovorí sa o vás, že ste mali aj zápal stredného ucha.


  L: To nie je pravda! To by som neprežil.


  S: Veru, veru, dnes vychádzajú najavo všelijaké veci. Mne napríklad rodičia zatajili, že som bol hračka...


  L: Kúpili vás v obchode?


  S: Nie, ja som sa narodil ako hračka prírody. Mal som pomerne dlhý čas dve hlavy. Malo to svoje nevýhody: dve čapice, dve zubné kefky, dvoch zubárov som musel mať. Ale tie výhody: v škole napríklad pravá hlava sa naučila botaniku, ľavá hlava politickú ekonómiu; alebo na križovatke: pravá hlava sa podívala doprava, ľavá doľava a ja som šiel vždy rovno za nosmi. A najlepšie to bolo po stránke názorovej: ľavá hlava bola pre, pravá bola proti, alebo naopak, takže som sa vlastne nikdy do ničoho nemiešal. Keby to tak bolo zostalo, v tomto veku som mohol byť jednou hlavou hlavou rodiny a druhou hlavou hlavou štátu. A takto som iba jednou nohou v hrobe.


  L: Ako sa vám podarilo prísť o hlavu?


  S: To nie je problém prísť o hlavu... Stratil som ju. Ale dosť dlho visela na hradnej bráne. Pre výstrahu.


  L: Takže sa vás už ani nepýtam, ktorú hlavu ste stratili. Je to jasné.


  S: A s touto hlavou, ktorá mi ostala, neviem nič pochopiť.


  L: Nechápem - čo je tu nepochopiteľné! Kolobeh vody v prírode. Voda sa mení na skupenstvo, podľa toho, ako sa jej to hodí. Kade vietor, tade plášť. Čo je na tom nepochopiteľné? Veď aj za vodou treba vidieť človeka.


  S: A za človekom teba vidieť vodu! Voda, to je jednoduché. Ale čo žiarovka? Do tejto mojej hlavy, ktorá mi ostala a ktorá si denne kladie otázku: čím budem? - pretože nie je ani hlavou rodiny ani hlavou štátu, do tejto mojej hlavy, ktorú mám dnes (neviem, čo bude zajtra), sa snažili moji učitelia fyziky natĺcť, že v žiarovke nie je vzduch! Tvrdenie, že v žiarovke nie je vzduch, to je vyslovene hmlistá formulácia. A čo dýchali robotníci, ktorí žiarovky vyrábali?


  L: Nuž, vtedy, keď vám vtĺkali do hlavy, sa často ani nedýchalo. Ale chyba bola v žiarovkách, nie vo vzduchu, vzduchu bolo dosť. Vzduch neumlčíš. I keď ho nepočuť.


  S: Ale gramofón počuť, a tomu tiež nerozumiem.


  L: Čo je na tom nepochopiteľné? Máte gramoplatňu, priložíte na ňu ihlu a niť a z platne sa ozve napríklad: Hoc som ja gazda, malučký gazda... gazda... gazda...


  S: Azda... azda... azda... by sme mohli previesť reč na niečo iné. Nehovorme o príliš zložitých prístrojoch, ktoré nie je mi súdené nikdy pochopiť - pasca na myši, zápalky, záchranné kolo kolo mlýnske... ale vezmime si jednoduchý, pritom však grandiózne premyslený prístroj, najväčší objav človečenstva od čias Galilea Kopernikovského - písací stroj!


  L: Na písacom stroji ma najviac udivuje to, že máte tam klapku s písmenom H. A v momente, keď udriete na klapku s písmenom H, zjaví sa na papieri tiež písmeno H! Há! To je priam nepochopiteľné. Keby sa tam na papieri zjavilo písmeno B, Q, C, je to v dnešnej situácii prirodzené... Ale H... Slovom, štimuje to. A to je nepochopiteľné.


  S: To je asi preto, že to H nemôže na ceste od úderu klapky až po ten papier nikto prekrútiť. Lebo do písacieho stroja sa nezmestí ani ten najmenší prekrúcač!


  L: A aj diaľkopisy majú tú istú výhodu. Klapnete písmeno H v Košiciach, samozrejme s maďarským prízvukom, a nič netušiaceho poštmajstra v Jihlave nad Bečvou prebudí hlasné klapnutie písmena H - na jeho prístroji ovšem už s českým prízvukom. Čo si má počať nešťastný poštmajster v Jihlave s tým nevyspytateľným H? Nemôže s každým H bežať na prezidentskú kanceláriu!


  S: Tam majú dosť svojich starostí!


  L: A tak to H klepnuté diaľkopisom leží na jihlavskej pošte a ľudia chodia okolo a tvária sa, ako keby to H nevideli.


  S: A to tie diaľkopisy nie sú spojené žiadnymi šnúrami? To pracujú len tak neviazane?


  L: Vy si to zjavne mýlite s rádiom ako takým!


  S: V rádiu majú šnúry?


  L: Samozrejme. Inak by nemohli robiť tzv. reportáže zo života. Dajme tomu, že rozhlasový reportér interwievuje. To znamená, že si zoberie tolko šnúry z budovy rozhlasu, aby mu vystačila až po Žáryho byt.


  S: A čo náš reportér Ján Čierny v Paríži?


  L: Pracuje tým istým spôsobom. Pričom šnúra, ktorá prechádza rôznymi krajinami, sa dá všelijako využiť. Ale aj zneužiť! Podľa toho, cez akú krajinu šnúra prechádza.


  S: Nuž, u nás sa taká šnúra používa väčšinou na bielizeň. Alebo potom - ako švihadlo. Ale kolektívne! Dvaja švihadlo držia a ostatní skáču. A v bezvýchodiskových situáciách sa dá šnúra použiť ako vešiak.


  L: A okrem toho má tá šnúra aj tú výhodu, že reportér, ktorý je na jej druhom konci, sa po takej šnúre môže vrátiť späť. Nezablúdi. Nestratí kontakt s domovom. Keby k niečomu došlo, tak v rozhlase dva-trikrát šnúru potiahnu, na to sú určené špeciálne poťahovačky, šnúru potiahnu poťahovačky v rozhlase a reportér v Paríži hneď vie, čo má robiť. Vráti sa po tej šnúre domov...


  S: Aby nemal poťahovačky. Ale keď sa robí taká reportáž z Prešova a šnúra vedie až z Bratislavy, alebo nedajbože z Prahy, tak má reportér poriadne dlhé vedenie.


  L: Alebo v súrnych prípadoch, ak v rozhlase chcú, aby reportér prišiel naspäť ihneď, pustia do šnúry elektrický prúd.


  S: Ak ide o reportéra, ktorý sa s nikým nezhovára, pustia jednosmerný prúd. Ak sa reportér práve s niekým zhovára  pustia striedavý prúd.


  L: Takže každý má svoj prúd. Rozdielne elektrické prúdy však vôbec nenarúšajú mohutný a jednotný ideologický prúd reportéra a unterwievovaného.


  S: Pričom elektrický a myšlienkový prúd majú veľa spoločného.


  L: Isteže. Pri niektorých myšlienkach človeka strasie.


  S: No, prejdime radšej k ponorkám. Čo poviete na ponorky?


  L: Ako vojak alebo ako človek? Ako vojak musím o ponorkách mlčať a ako človek sa vám priznám, že sa v ponorkách nevyznám.


  S: Škoda. Máme jednu ponorku vo Váhu na takom hlbšom mieste. Stojí tam a posádka pozoruje, kto je na dne. Majú prehľad. Ani by ste neverili, koľko známych ľudí je teraz na dne. A v tej ponorke samotnej majú ťažkosti s nováčikmi, sú to hotové tragédie.


  L: Máte na mysli prvé vychádzky, však? Nuž človek je zábudlivý tvor a ten skafander si niekedy zabudne. Ale potom si zvyknú aj na skafandre. Človek si zvykne aj na skafander.


  S: Človek si zvykne na všetko.


  L: A aby som nezabudol, aj za dôstojníkom treba vidieť človeka.


  S: A za človekom dôstojníka.


  L: Ale predovšetkým si treba konať povinnosti.


  S: Áno, konanie - to je moje! Konanie v priestore. Ja niekedy priam cítim potrebu konať. A naopak. Konanie nás poháňa dopredu. Cítite, ako sme vpredu. (Obaja sú už na rampe.)


  L: Možno, že sme trochu príliš vpredu. Nebolo by zlé podísť trochu dozadu, aby sme mohli zas ísť dopredu. (Konajú.) Keby sme stále išli dopredu, tak by sme o chvíľu boli na ulici a ľudia, ktorí si tu zaplatili, by nevideli, ako ideme dopredu. A takto, trochu dozadu, potom zasa trochu dopredu, dozadu a zasa trochu dopredu, takže môžu všetci pekne vidieť, ako ideme dopredu, práve preto, že stojíme vlastne na jednom mieste. Dobre vymyslené, čo?


  S: Máte pravdu. Nemožno ísť na vec len tak hŕ-hŕ. Treba mať koncepciu. (Kroky dopredu.) Ako hovorieval Eugen Onegin: Lepší holub v hrsti ako zajac na streche!


  


  Práca doma


  S (pristupuje k speváčke): Prosím vás... (Poobzerá sa.) ...ja by som k vám mal jednu veľkú prosbu.


  SPEVÁČKA: Nech sa páči.


  S: Nie tak hlasno. Prosím vás, mne sa odtrhol gombík. Tu na saku. Zohnal som si ihlu a niť, boli by ste taká láskavá, aby som nestrácal čas... (Speváčka prišíva Satinskému gombík.)


  L: Čo tu robíte? To nemôžete ísť niekam inam?


  S: To len tak narýchlo, provizórne. Doma mi to došije sused.


  L: Váš sused šije?


  S: Áno.


  L: Prečo?


  S: Veľmi ho to baví. (Speváčka došije a odíde.)


  L: A šije dobre?


  S: Prvotriedne. (Vyťahuje vreckovku a ukazuje ju Lasicovi.)


  L: A kde robí?


  S: Doma.


  L: Dobre, ale kde je zamestnaný?


  S: Doma.


  L: Ako doma?


  S: To ste ešte nikdy nepočuli, že niekto robí doma?


  L: Ale veď taký by sa stále len ulieval.


  S: To si myslíte vy! Nič by nezarobil.


  L: Neuveriteľné. Veď ho nik nenúti. Nekontroluje!


  S: No vidíte, a predsa pracuje. Prečo? Lebo domov je domov, to je raz darmo. Minule nám čalúnnik robil nový poťah na gauč. Hovorí mi: U vás sa mi veľmi dobre robí, pán Satinský. Všetci by mali robiť doma. Ja byť na čele republiky, zruším fabriky, úrady, nemocnice a zväčšil by som byty.


  L: Všetky profesie v súkromných bytoch?


  S: Všetky. Tam sú ideálne podmienky pre nerušenú plodnú prácu.


  L: Nehovorím, kuchári sa správajú slušne na súkromí. Aj inštalatéri. Ale čo ostatní?


  S: Všetci by sa uplatnili. Niekto zvoní. Otvoríte a pred dverami stoja Mimi Kišonová-Hubová a Janko Blaho. Vojdú do jedálne a dueto z Predanej nevesty znie len pre vás. Po malom pohostení by pridali Bohému a šli by svojou cestou.


  L: Alebo niektorí by mali chuť na balet. Odpratali by sa stoličky, stoly, koberec a balet Labutie jazero v podaní sólistov a zboru SND by očaril všetkých príslušníkov domácnosti.


  S: A baletní umelci by radi riskovali.


  L: Prečo by mali riskovať?


  S: Uvedomte si: v malom byte, princ skáče grandžeté, okno je otvorené, prichádza sanitka  niet nádeje.


  L: Na hrobe bude nápis: Tu leží nezabudnuteľný Siegfried z Labutieho jazera. Skonal pri predstavení na Hodžovej ulici číslo šestnásť. Česť jeho pamiatke.


  S: A prečo ste nechali otvorené okno, prečo? pýtala by sa vás Siegfriedova matka, hneď potom, ako by sa k vám nasťahovala.
L: Aby som mohol vyhodiť aj vás, milostivá pani, odpovedal by som čestne. Balet u mňa v byte? Nikdy!


  S: Ale nielen umelci, aj ostatná inteligencia, robotníci, roľníci, mládež budú sa hrnúť do bytov.


  L: Zazvoní lekár: Dobrý deň. Prišiel som vám vyoperovať slepé črevo. Mohli by ste mi požičať nôž? Ale ostrý.


  S: A po operácii by sa občerstvil a povedal by: Keď som už tu, vyberiem vám aj mandle!


  L: Alebo k vám príde organista z Dómu sv. Martina.


  S: Ale my nemáme doma organ.


  L: Nevadí. S každým organistomn bude chodiť jeden orgán.


  S: Aj uhlia by bolo dosť. Keď vám taký baník začne s chuťou vŕtať šachtu pod posteľou, čert by v tom bol, aby neprišiel na dáku žilu. Alebo narazí na naftu a štát je povinný v tom prípade postaviť vám v byte vežu!


  L: Myslíte si, že by ste museli chodiť na futbal? Načo? V nedeľu popoludní príde k vám jeden hlavný a dvaja postranní...


  S: Artikulujte poriadne!


  L: Postranní rozhodcovia! Sadnú si ako keby nič, ale pritom budú dávať pozor na fair-play. Milostivá pani, stojíte v ofsajde. Zapískal by. Budúci zať by práve požiadal dcéru o ruku. Rozhodca by ju ale odpískal, takže by z toho nebolo nič. A spisovatelia? Viete, ako tí budú po domácnostiach zarábať? Zazvoní spisovateľ: Dobrý deň. Ja som Mináč. Čo by ste potrebovali?


  S: My by sme potrebovali jednu novelu o našej najstaršej dcére. Raz sa v nej nevieme vyznať.


  L: Prosím, jedna novela, mohol by byť aj preddavok?


  S: Tu máte päť korún a poďte ďalej.


  L: A spisovateľ sa usadí na dva-tri týždne v domácnosti. Zháňa informácie, chodí s najstaršou dcérou na prechádzky, rozpráva sa s ňou, jedáva s ňou, spáva... u nich.


  S: Dopíše novelu a hybaj do ďalšej domácnosti, popísať osudy deda-záletníka.


  L: A čo my? Kde by sme pracovali?


  S: Sedeli by sme doma pri okne a mávali pracujúcim.


  L: U koho začneme?


  S: Napríklad... (meno speváka). Nepotrebujete doma divadlo?


  


  Cibuľa na masti


  I. VÝSTUP

  CIBUĽA NA MASTI


  S: Dobrý večer. Nech vás neprekvapuje, že som len tak po domácky, ale my sme sa rozhodli urobiť to dnes trochu naopak. Nám totiž začalo vadiť, že keď herec vystupuje v televízii, tak sa vlastne vnucuje. Človek si doma sedí, rozmýšľa, číta noviny... nie, noviny nečíta. Veď je doma. Tak len sedí, je alebo drieme, je mu dobre, a zrazu okolo siedmej sa v kúte rozsvieti obrazovka a tam sa zjavia herci a začnú vyrušovať. A nemusia to byť len herci. Môžu to byť trebárs... herečky alebo čo. A tak človek, ktorý celý deň behal po stavbe, nevravím, že pracoval, ale nabehal sa, chudák, večer si chce vydýchnuť, a nedá sa, pretože súkromie je tak povediac

  narušené. A tak sme sa rozhodli nevnucovať sa, nevtierať sa do vašich príbytkov, ale pozvať vás k nám. Postavili sme si tu príbytok, prosím, stolička, z pravého dreva, stôl, z pravého dreva, má päť nôh, pardon, len štyri, táto je moja. Tiež z pravého dreva.


  


  Tu bývame s Lasicom. On pracuje a ja som v domácnosti. Ale nemyslite si, že sa flákam. Roboty mám vyše hlavy. Dnes som mal veľké pranie a ešte som musel aj navariť. Lasica sa má každú chvíľu vrátiť, pracuje cez čas, pretože v lete sa chceme pozrieť k moru. Večera je už hotová. Ja strašne rád varím. Možno ste si všimli, že ženy varia z nevyhnutnosti, ale muži varia z plezíru. Pretože muži aj pri varení prejavujú fantáziu. Dnes som pripravil špecialitu, podľa vlastného receptu, môžem vám to nadiktovať, ak chcete. Vojdeme do kuchyne, otvoríme kredenc a vyberieme z neho hrniec. Hrniec postavíme na sporák a pustíme plyn. Chvíľu váhame, ale potom predsa len škrkneme zápalkou a plyn horí. Do hrnca dáme trochu masti a počkáme, kým sa roztopí. Potom vojdeme do špajze, vezmeme cibuľu, olúpeme ju a olúpaný povrch cibule hodíme do koša na smeti. Samotnú cibuľu potom položíme na špeciálnu doštičku a pokrájame ju nožom. Teda cibuľu, nie doštičku. Slzy si pritom utierame vreckovkou, ktorú máme vo vrecku. Pokrájanú cibuľu vysypeme do hrnca a počkáme, kým sa opraží do ružova. Keď je cibuľa opražená, pridáme ešte soľ, korenie, prípadne, ak máme poruke, trochu majoránky. Ešte párkrát to dôkladne pomiešame vareškou a už je hotová moja špecialita - cibuľa na masti. Servírujeme na striebre a zásadne s príborom. Ešte malé upozornenie  potravu treba dôkladne požuť. Príprava cibule na masti je nenáročná, rýchla a v neposlednom rade lacná. Jedlo sa dá pripraviť aj na spôsob studenej misy. V takom prípade cibuľu pokrájame a hneď aj zjeme. Ďakujem za pozornosť.


  II.VÝSTUP STRIPTÍZ


  L (vchádza): Dobrý večer.


  S: No konečne! Teraz sa chodí domov?


  L: Nehnevajte sa, mal som rôzne vybavovačky.


  S: Poznám tie vaše vybavovačky. Dýchnite na mňa! Poriadne! No prosím, jeden koňak a malé pivo. Kde je výplata?


  L: Dnes to bolo slabšie. (Dá mu dve koruny.)


  S: Len dve koruny? S tým teda do budúcej výplaty nevystačím.


  L: Nebojte sa, Fero mi zajtra vráti tých päťdesiat halierov, čo som mu požičal na auto.


  S: Tak je dobre. V tom prípade môžem zajtra korunu zaniesť do sporiteľne. Večera je na stole.


  L: Zase cibuľa na masti? Veď sme ju mali včera.


  S: Čo, vy nemáte rád cibuľu na masti? Ja tu celý deň vyváram, a ešte sa vám nepáči?


  L: Čoby som nemal rád. Mám rád cibuľu na masti. Len som si myslel, že ste dnes mohli navariť niečo iné.


  S: Nerozčuľujte sa, zajtra uvarím mrkvu na divoko. Čo bolo dnes v robote?


  L: Ako vždy. Ráno sme tam prišli a večer sme odišli. A medzitým - to sa už ani nepamätám. Je to nuda. Už mi to ide na nervy.


  S: Netárajte, také miesto len tak nezoženiete. A čo to vlastne tam u vás vyrábate?


  L: Veď som vám to už hovoril, také tie malé oné...


  S: Aha! Tie, čo sa potom tak zaondia do toho oného... A to by ste chceli opustiť? Veď to by bol hriech.


  L: Prosím vás, viete, aké báječné a vzrušujúce povolania existujú? Napríklad... no, povedzte nejaký príklad.


  S: Napríklad... striptérka.


  L: Striptíz je fajn, ale potrebuje to nápad.


  S: Ja mám nápad na striptíz. Dávajte pozor: Jedna slečna by sa vyzliekala.


  L: No, to je dobrý nápad.


  S: Moment! Ona by sa vyzliekala, ale obecenstvo by sa na ňu nedívalo...


  L: Tak to nie je dobrý nápad.


  S: Počkajte! Obecenstvo by sa na ňu nedívalo len tak voľným okom, ale všetci by mali v rukách také doštičky a tam by bola vyrezaná kľúčová dierka a cez tú kľúčovú dierku by sledovali, ako sa tá slečna vyzlieka.


  L: Áno, takže by to malo tú pravú príchuť zakázaného ovocia. Ale tá kľúčová dierka by bola taká väčšia, netreba to brať celkom doslovne.


  S: Samozrejme, to by bola kľúčová dierka pre dve osoby.


  L: Ale tá slečna by sa nevyzliekala len tak...


  S: To nie, tej by to zaplatili.


  L: To viem, ale ide mi o spôsob, ako sa vyzlečie. Ja by som do toho zakomponoval nejaké národné prvky.


  S: Správne. Na stene by visel Jánošík. Tiež úplne nahý.


  L: Áno! Mal by na sebe len valašku. A tá slečna by mala na sebe...


  S: Valacha.


  L: Akého valacha? Kroj by mala na sebe.


  S: To je ono. Prostonárodný slovenský kroj a pod tým krojom... by bola celkom nahá!!


  L: To hej. Ale ten kroj by si musela vyzliecť. Rozumiete  ľudový kroj, strašne veľa sukní...


  S: A ľajblík. Mala by aj ľajblík.


  L: A strašne veľa sukní. A zrazu by tie sukne začala odkladať, jednu za druhou, druhú za treťou, tretiu za štvrtou, štvrtú za piatou...


  S: Ja by som sa chodil dívať až na posledné tri. Čo tam budem celý večer zízať na sukne!


  L: Pozor! Odkladala by sukňu za sukňou, až by prišla na tú poslednú sukňu - a tú by už nemala! To by bolo prekvapenie, čo?


  S: Ja vám poviem! Pár ľudí by to nevydržalo s nervami. Podaktorí by možno pri takej dvadsiatej siedmej sukni aj rezignovali. To by bolo na zbláznenie. To je skoro také strašné, ako keď lúpete kapustu.


  L: Ale tí, čo by nerezignovali, tí by sa aj dočkali. Tí by videli! Šesťdesiata siedma sukňa, šesťdesiata ôsma, šesťdesiata deviata, sedemdesiata - a už je to tu. Anča, tak, ako ju Pán Boh stvoril!


  S: Ale pod tým celým by musela ísť vhodná hudba.


  L: Pravdaže. Tá slečna by spievala.


  S: A kerú, kerú, pán veľkomožný?


  L: Nuž tú našu:


  Sedemdesiat sukieň mala,
a predsa sa nevydala.


  A aj nemám ani jednu,
pýtajú ma až za Viedňu.


  III. VÝSTUP
MŔTVE RAMENO


  S (štrikuje): Dovolíte? (Naťahuje Lasicovi na hlavu nedoštrikovaný kríž na uši.)


  L (číta noviny): Čo je? Nevidíte, že čítam?


  S: Musím vám to skúsiť, nie?


  L: Čo je to?


  S: To bude kríž na uši.


  L: Čo?


  S: Kríž na uši. To je taký kríž, ktorý keď si dáte na uši, tak máte na ušiach taký kríž.


  L: Aha. A prečo?


  S: Aby vám nebola zima. (Štrikuje ďalej.) Čo píšu?


  L: Kto?


  S: Noviny. Čo píšu?


  L: Nič. O futbale.


  S: Ako sa skončili zápasy?


  L (číta): 4:3, 2:1, 3:2 a 0:0, polčas 0:0.


  S: Hm. Minulý týždeň to bolo lepšie. Tuším nie sú vo forme. Prečítajte inzeráty. Zoznámenia. Tam bývajú dobré veci.


  L (číta): Štyridsaťosemročná, rozvedená hľadá partnera primeraného veku. Značka: Uvidíš.


  S: Hm. Tie dnešné dievčatá...


  L (číta): Nájde mladá, zdravotne nezávadná inžinierka spoločníka na cestu životom? Značka: Preskoč Amur, prestaň sa zdráhať.


  


  S: No vidíte. Človek by si myslel - inžinierka - vystačí s diplomom, a tu ho máš. Osamotená duša. Vždy som vravel  diplom nie je všetko.


  L: Ale zišiel by sa, čo?


  S: Načo? Aj bez diplomu toho človek zažije až až. Aj minule - prechádzam sa len tak bez určitého cieľa a zrazu som naďabil na mŕtve rameno.


  L: Mŕtve rameno? A hlásili ste to na bezpečnosti?


  S: Nikomu som nepovedal ani slova. Vyzliekol som sa a ľahol som si vedľa toho ramena do trávy.


  L: Vedľa mŕtveho ramena ste si ľahli? A len to rameno tam bolo? Čo ostatok, kde sa podel?


  S: Neviem. Keď som tam prišiel, už tam bolo len to rameno. Tak som si tam ľahol.


  L: A nebáli ste sa?


  S: Prečo? Ležím si, ležím, dívam sa len tak - Pánu Bohu do okien, idú na mňa driemoty, a zrazu, ako sa tak dívam Pánu Bohu do okien, predstavte si: On sa zjavil v obloku. Polieval muškáty a kýval na mňa prstom. Vravím si: Čo odo mňa  ateistu - chce?


  L: A išli ste?


  S: Najprv sa mi nechcelo. Ale potom ma začal volať po mene. Vraj, Julo, chcel by som sa s tebou porozprávať medzi štyrmi očami, máš čas? Tak som išiel.


  L: Len tak v plavkách?


  S: Aj som sa okúňal, ale tam chodili všetci v plavkách.


  L: Aj on?


  S: On mal župan.


  L: A všetci boli doma?


  S: No. Pozvali ma aj na obed. A po skromnom obede som s ním zotrval v dlhšom srdečnom rozhovore.


  L: Ako sa cíti?


  S: Dobre vyzerá - na tie roky... Vraj sa pravidelne díva na naše programy. Vraj sa mu aj páčia. Neviem, ako to myslel. Strašne ma chválil.


  L: A mňa?


  S: Vás tiež. Ale nie tak strašne.


  L: To zato, že som luterán.


  S: Hovoril mi, že mám taký jemný, inteligentný výzor.


  L: Aha, tak už viem. To sa vám snívalo. Ležíte pri vode a snívajú sa vám všelijaké voloviny. Tiež by ste nemuseli len tak vylihovať. Vari vás vôbec netrápi základná tragédia slovenského národa?


  S: Ktorá je to tá základná, ja sa už neviem presne orientovať.


  L: Predsa more! My, taký húževnatý a statočný národ nemáme more! Netreba nám oceán, nuž ale aspoň také malé, útulné more...


  S: Celkom malé. Bez rýb, bez ostrovov...


  L: Samozrejme, ešte aj stroskotancov budeme živiť, už len to by nám chýbalo!


  S: Ja vám poviem, keby si každý dovolenkár doniesol za pohár mora domov, tak ho tu za chvíľu máme.


  L: Neviem, či sa môže more prevážať cez hranice.


  S: V malom množstve áno.


  L: Viete si predstaviť Trebišov ako prímorské mesto?


  S: Pravdaže. Trebišov má stopercentnú prímorskú atmosféru. Len more mu chýba.


  L: Stovky občanov by boli na mol...


  S: Na móle.


  L: A dívali by sa do diaľky.


  S: A v diaľke by sa črtal ružomberský maják a inak široko ďaleko nič. Len Trebišov a more! Vravelo by sa: Vidieť Trebišov a zomrieť.


  L: A predstavte si gondoly v uliciach Michaloviec. Gondolieri by kričali: Trimajce še! a gondoly by boli plné turistov z Prahy.


  S: A tie správy v novinách...


  L: Trebišov. Ako oznamuje náš spravodajca, do tunajšieho prístavu priplávala dnes na priateľskú návštevu maďarská eskadra Géza. V trebišovskom prístave sa zdrží tri dni.


  S: Lietavská Lúčka. Slovenská atómová ponorka JANO začne plavbu okolo sveta za 80 dní.


  L: V pondelok otvára Slovenská plavebná spoločnosť pravidelnú linku Prievidza - Filipíny a späť. V prievidzskej lodenici odmenia pri tej príležitosti vzorných námorníkov. Námorníci dostanú od vedenia spoločnosti plniace perá a odznak Za zásluhy o vlnobitie.


  S: Zaoceánsky parník New York - Lisabon - Zvolen - Môťová pre nečakanú búrku pri Palárikove mešká dva týždne. Opravujem: dva mesiace.


  L: Ja vám poviem. Keby sme tak mali more! Sadli by sme na loď, vyplávali do Indie, a to by bol v tom čert, aby sme pri tej príležitosti neobjavili Ameriku.


  


  IV. VÝSTUP

  INDIA


  S: Pamätáte sa, ako ste chceli pred chvíľou vyplávať do Indie?


  L: Čo by som sa nepamätal. A pri tej príležitosti som chcel objaviť Ameriku.


  S: A do Indie by ste už potom nešli?


  L: Načo? Veď Indiu už objavili.


  S: Ja by som chcel ísť do Indie. Mňa to strašne láka.


  L: Čo vás tam láka? Čo už India...


  S: Všetko ma tam láka. Tie nádherné fjordy...


  L: Aké fjordy? Veď fjordy sú v Maďarsku.


  S: No tak dobre! Tak fjordy nie! Ale iné zaujímavosti sú v Indii. Napríklad takí Indovia. Interesantní vychudnutí Indovia. Chcel by som aspoň chvíľu žiť medzi nimi.


  L: Prosím vás! Veď sú to väčšinou fakíri! Okrem toho, tam je veľmi ťažký život. Čítal som v novinách, že sedemdesiat percent Indov stále zomiera na sanskrt.


  S: Ja by som si dal pozor. Predstavte si, že tí fakíri dokážu zhltnúť hada a nič sa mu nestane.


  L: To je nič. Predstavte si, že tam sú takí fakíri, čo si sadnú pred dom na chodník, takto zodvihnú ruku a držia ju tak dvadsať rokov.


  S: To viem. Ruka im potom celkom zoschne a už im to tak zostane. Haha.


  L: Takže sa potom automaticky stávajú členmi indického národného zhromaždenia.


  IV. VÝSTUP
MÁJ


  L: Počúvajte, nie je vám zima? Mne je strašná zima.


  S: Vidíte? Ešte mi budete ďakovať za to, že som vám uštrikoval kríž na uši.


  L: A inokedy nebýva taká zima.


  S: Hej. V júli je teplejšie. Aj v máji.


  L: Máj! Toje vôbec najlepší mesiac. Predstavte si máj. Máte? Na všetkých lavičkách, vo všetkých parkoch našej drahej vlasti, všade vysedávajú milenci a vášnivo diskutujú o slovenskej tanečnej hudbe. Tak vášnivo, že častokrát aj zabudnú, načo vlastne prišli do parku.


  S: Božemôj, a keď si tak človek uvedomí, aká je v máji krásna príroda. Slnko, voda, vzduch.


  L: Áno. Najmä voda má takú čerstvú májovú príchuť. Ochutnajte.


  S: Výborná. Kde ste ju zohnali?


  L: V kúpeľni. Aj kúpeľne sú v máji nádherné. Boli ste už v máji v kúpeľni?


  S: Bohužiaľ nie. Do kúpeľne sa väčšinou dostanem až tesne pred Vianocami.


  L: Kúpeľňa v máji. Všade vodovodné kohútiky, zrkadlá, rozvoniavajúce mydlá... mydlo, to je taká vec, čo sa používa pri umývaní.


  S: Viem, počul som. A májové noci plné hviezd a májová bryndza plná viatmínov a Mayove knihy plné dobrodružstiev. Po celom svete znie sladké slovo - máj.


  L: Angličan spieva svojej milej: Máj bjutiful bejby.


  S: Maďar šepce svojej Maďarke: Zuži, kel libamáj vaď kačamáj? A milenci, akí sú pozorní! Podaktorí so sekerou v ruke...


  L: ...podídu k svojej milej a milá padne ako podťatá.


  S: Ale čoby. Milenci so sekerami v rukách kráčajú do lesa.


  L: Máte pravdu. Vražda v lese, obeť prikrytá jemnými konárikmi, v korunách stromov spievajú drozdy Valčík na rozlúčku.


  S: Nie. Oni nevraždia. Nie sú to ľúti vrahovia, oj, nie. Sú to švárni junáci, ktorí sekerami vytínajú stromy a odnášajú ich do dediny.


  L: A iní mládenci zas rozoberajú domy a vozia ich do lesa. Čosi-kamsi stojí v dedine hustý les a v hustom lese dedina.


  S: Vy ste ešte nepočuli, ako sa stavajú máje? Starý slovenský zvyk. Za tmavej noci vytne mládenec strom a postaví ho milej pred dom.


  L: Za tmavej noci? Veď sa môže pomýliť.


  S: Myslíte, že by mohol vyťať vedľajší strom?


  L: Nie. Ale strom môže postaviť pred vedľajší dom, v ktorom býva Jožo Ťapko, starý mládenec. Ten by sa čudoval.


  S: Hlúposť. V každom dome majú predsa dcéru.


  L: A ak nemajú? A pred domom je máj?


  S: Tak sa ráno vysťahujú. A tí, čo majú dcéru sa tam nasťahujú.


  L: A nebolo by lepšie, keby sa rodičia s dcérou usadili v máji rovno pod tým stromom, ktorý chce mládenec vyťať? Nemuseli by nikoho deložovať a šetrili by sa lesy. Mládenec by im nosil pod strom jedlo a dcéra by mu dala, ej, perečko belavé.


  S: To sa nedá. To by potom ľudia robili aj cez Vianoce. Každý by sa nasťahoval pod svoju jedličku. Predstavte si tie opustené domy, mestá.


  L: Domy treba zbúrať, mestá treba zrušiť. Všetci by sme mali újsť do lesa. Pod stromy. A pretože ľudia nie sú zábudliví, čochvíľa by sme boli zase na stromoch. A bolo by po starosti. (Satinský zíva.) Nudím vás?


  S: Nie, len som trochu unavený. Dnes som mal veľké pranie.


  L: Tak poďme spať.


  S: Viete, že v našej televízii ešte nebol striptíz?


  L: To nie je možné. Ani v košickej?


  S: Nikde.


  S: Keď nie, tak nie.


  L: Neskúsime to?


  S: My dvaja? Myslíte, že sa to hodí? Ja mám ploché nohy.


  L: No ja neviem. Ak by sa niekto z obecenstva, prosím, my sa nechceme naucovať, len som si myslel, že by sme to mohli skúsiť, keď sme už tu. No ak by sa niekto z prítomných chcel vyzliecť, nech sa páči, samozrejme, my sa môžeme aj dívať, nemusíme všetko sami. Len by som rád upozornil, že je to dosť chúlostivá vec - milióny divákov pred obrazovkami, to si nemôže hocikto dovoliť, len tak sa vyzliecť. Toto nie je nijaký lokál, toto je masovokomunikačný prostriedok a tu treba brať do úvahy aj iné veci, nielen telo ako také.


  S: Čo už telo! Zmýšľanie je dôležité. Aj keď sa človek vyzlieka, aj vtedy musí zaujať nekompromisný postoj. To nie je len tak: hore ruky - dole gate! Ale čo je za tým, to treba vidieť!


  L: Tú námahu, tú lopotu! Myslíte si, že nám je ľahko? Veď aj my sa hanbíme.


  S: Nás drží nad vodou len to, že sme priekopníci. Hudbu prosím! (Za zvukov lahodnej hudby sa Lasica a Satinský synchrónne vyzliekajú, zostanú v dlhých nočných košeliach a líhajú si do postele.)


  L: No tak vidíte, a už to máme za sebou.


  S: Tak vám ďakujem za návštevu. Dobrú noc. (Obecenstvo vstane zo sedadiel, rytmicky sa pohybuje a spieva pieseň Monja.)


  L (do hudby): Čo bude zajtra na večeru?


  S: Cibuľa na masti.


  L: Nezabudnite ráno vyluxovať. Toľko ľudí tu dnes bolo. Určite sa nevyzuli.


  S: Mal by som zájsť ku krajčírovi. Už nemám čo na seba.


  L: A tie galoše, čo som vám doniesol zo Žiliny?


  S: Tie sú mi malé.


  L: Tak dobrú noc. Ech, ráno zas do roboty.


  S: Čo tu ešte postávajú? Zhasnite!


  


  Ako robiť show


  I. VÝSTUP

  AKO ROBIŤ SHOW


  Lasica a Satinský vo frakoch a cylindroch privádzajú spevácku hviezdu. Obrovské show dopĺňa balet, ktorý zostávana scéne aj počas ďalšieho programu. Pri tancovaní, už keď sa končí pieseň, sa Lasica zahladí na Satinského rukáv.


  L: Čo vám to trčí z rukáva?


  S: To je pyžamo.


  L: Aké pyžamo?


  S: Pyžamový kabát. Ale mám k tomu aj nohavice. Sú z tej istej látky. Je to pyžamový komplet. (Vyhŕňa si nohavicu a pod ňou sa ukáže pyžamo.)


  L: Vedel som, že všetko zasa pokazíte! Všetci sa tu snažíme robiť show program, pekne sa vyobliekame, a vy si nevyzlečiete pyžamo!


  S: Ukážte mi, kde je napísané, že si slobodný človek nemôže nechať pod šatami pyžamo? Kým sa vy doma vyzlečiete, ja už budem dávno v posteli!


  L: Doma, doma! Tu nie ste doma! Díva sa na vás ja neviem koľko miliónov ľudí, ktorí očakávajú bezchybné, presné show. Tu musí všetko bez chyby, presne fungovať.


  S: To je pravda. Tu človek nemôže poskakovať, ako sa mu zachce! Show má presnú choreografiu! Dúfam, že viete, na čo narážam?


  L: Nie.


  S: Nuž teda narážam na to, ako ste tancovali.


  L: No dovoľte! Pri show si dávam zvlášť veľký pozor na kroky a na držanie tela.


  S: Držanie tela! Je tam toho! Ale držanie hlavy! Výraz tváre! Na tvári sa musí odrážať nadšenie z pohybu, radosť zo života! Vy ste sa príliš nadšene netvárili.


  L: Ako som sa mal tváriť nadšene, keď vidím, že vám z fraku trčí pyžamo?


  S: To, čo ste spravili, bol amaterizmus najnižšieho stupňa! Keď vidím, že sa stal kolegovi malér, má nejaký toiletný defekt - no tak ho na to nenápadne upozorním! Ale nenápadne! Ľudia nemuseli nič zbadať! Vravím: nenápadne. Dávajte pozor, ja vám to predvediem. Urobte si nejaký toiletný defekt. (Lasica si hneď chce spustiť nohavice.) Nemusia to byť hneď nohavice!


  L: Nemohli by ste ten defekt urobiť vy, ja na seba bez zrkadla strašne zle vidím.


  S: No tak napríklad košeľa. Trochu vám ju natrhnem a už hrozí trapas. (Trochu natrhne Lasicovi košeľu.)


  L: Tomuto vravíte natrhnutá košeľa? To je len trochu rozdrapnuté. Poriadne musíte myknúť rukami, látka sa poddá. Asi takto. Dovolíte? (Natrhne poriadne Satinskému košeľu.)


  S: Nech sa páči. Aha, takto ste to mysleli, máte pravdu, je to viac vidieť. (Poriadne rozdrapí košeľu Lasicovi.)


  L: Už je to lepšie. A trápne je, keď sa vám stane, že si rozdrapíte košeľu až potiaľto. (Rozdrapí Satinskému košeľu celkom.)


  S: Asi takto myslíte? (Postupne si zničia košele na franforce.) No a teraz sa vžite do situácie: Začal sa veľký show program, vy ste hlavný účinkujúci a máte zreteľne natrhnutú košeľu. Ja tancujem vedľa vás. Čo urobím?


  L: Nadšene odtancujete celý tanec.


  S: Veľmi správne. Úsmev nesmie zmiznúť z mojej tváre. Akurát vám veľmi nenápadne pri tanci pošepkám: Košeľa.


  L: Prosím?


  S: Vy nesmiete tak otvorene hovoriť. Keď ste nerozumeli, nenápadne mi šepnete: Čo je?


  L (šepká nenápadne): Čo je?


  S: Košeľa!


  L: A čo mám robiť s košeľou?


  S: To ja už neviem. Ja som vás len upozornil, že máte niečo s košeľou. Hlavná vec, aby ľudia nezbadali ten malér. V tom spočíva celé show.


  L: A čo vaše pyžamo pod frakom?


  S: To je to, čo sa nemalo stať. Mňa nikto nenápadne ne upozornil, že mi niečo trčí z rukáva. Ale teraz už viete, ako asi sa zachovať v podobnej situácii. Kolegialita predovšetkým! Tak, ako by ste mi to zašepkali?


  L (šepká): Košeľa! Košeľa! Košeľa!


  S: A vidíte, to je práve chyba! Vy ste zašepkali zlé slovo. Vy ste mali zašepkať: Pyžamo! Pyžamo!


  L: Ach, už chápem. Vždy treba zašepkať niečo iné, nové.


  S: Áno. To, čo je chybné. Minule mi zašepkal istý tanečník: Uši! Uši! a hneď som vedel - zaľahlo mi v ušiach! Show je presné, chladné a vypočítavé umenie, ktoré vzniklo na Západe. Ale keď ho tí, čo to show robia, preteplia na javisku solidaritou a láskou k blížnemu - môže byť užitočné a stráviteľné.


  L: My zatiaľ také poriadne show nevieme urobiť.


  S: Ale prečo? Prečo by sme nevedeli? Keď chceme - vieme dať programu tempo, rytmus, gradáciu. Aha, dávajte pozor! (Divákom.) Dámy a páni! Nasleduje najnovší hit v podaní tej, ktorú máte radi, tej, ktorá spieva len pre vás - ešte sekunda, ešte pol... na javisku sa objavuje vaša obľúbená - Eva Sepešiová! (Bombasticky rozťahuje obrovskú oponu a veľkým gestom ukazuje za seba. Nie je tam nikto.)


  L: Vidíte? Čo som vám hovoril? Toto je typický nedostatok našich televíznych programov. Materiálu dosť, kompozícia celého programu perfektne pripravená - a organizácia zlyhala. Toto už by sa v takej vyspelej sovietskej, francúzskej alebo americkej televízii nestalo! Otvoríte oponu, a speváčka za ňou nestojí.


  S: V Sovietskom zväze, vo Francúzsku alebo v Amerike je to práve naopak! Otvoríte oponu a speváčka tam stojí!


  L: Veď práve v tom je ten rozdiel. Tam organizácia nemôže zlyhať. Vo veľkých televíznych štúdiách - napríklad v Kanade - je veľmi presná organizácia. No dobre, ale tam má každý zamestnanec na rukách hodinky!


  S: Keby len hodinky! Kalendáre majú!


  L: Ale čo nepoviete! Aj kalendáre majú na rukách?


  S: Kalendáre majú na stenách. To je u nich taký zyvk. Na každý deň nový list s označením dátumu. Oni vedia už dopredu: toľkého a toľkého bude Frank Sinatra stáť za tou a tou oponou v tom a tom televíznom štúdiu. Pre takého človeka, ktorý sa to dozvie je hračkou zavolať Sinatrovi do bytu a povedať mu, kde bude stáť!


  L: Tam to všetci vedia! Sinatra bude stáť vtedy a vtedy tam a tam. Hneď sa tam vyberú s kamerami, prípadne kto chce nechať Sinatrovi nejaký odkaz, tak ho počká. Ale naši tu v televízii nevedia nič! Opýtajte sa niekoho, kde budem stáť 3. júna tohto roku...


  S: Vy budete stáť na trolejbusovej zastávke číslo 11.


  L: To viete vy, lebo som vám to náhodou včera povedal, ale nikto iný!


  S: Organizácia je tu nanič. Aj teraz. Neviem, či tu mám stáť, alebo či mám odísť.


  L: Verte mi, Julo, divákom dobre padne, keď na chvíľu zmiznete z obrazovky. Choďte preč a ja programu dodám tempo a švih.


  S: Keby ste niečo potrebovali, zavolajte mi. Budem doma. ( Odíde.)


  L (divákom do kamery): Vidíte? Niektorých účinkujúcich treba v pravý čas poslať preč, a hneď celý program začne mať úroveň. Odchod Satinského považujem za výrazný úspech zábavnej redakcie bratislavskej televízie.


  


  


  II. VÝSTUP

  CHÔDZA


  S (mrmle si pre seba): To je vylúčená vec! Ale kdeže! Takto nie!


  L: Čo je? O čom hovoríte?


  S: Pozrite na seba. Pozrite, ako chodíte! My si tu dávame všetci pozor na chôdzu, a vy na to jednoducho kašlete! V show programe nemôžete chodiť, ako sa vám zachce!


  L: Čo sa vám nepáči? Mám nadskakovať alebo čo?


  S: Nemusíte nadskakovať! Tempo, rytmus chôdze je dôležitý! Ako chodíte, to sú kroky bez tempa!


  L: Celé leto chodím po horách. Robím hrebeňové túry. Viete, koľko kilometrov dokážem prejsť za deň?


  S: To ma nezaujíma. Tu nejde o vzdialenosti. Nemôžete chodiť po javisku turistickým krokom, musíte chodiť nonšalantne.


  L: Božemôj! Nonšalantne? A mne vraveli, že stačí s noblesou.


  S: Stačilo by aj s noblesou. Ale kde ju vezmete s tými vašimi haksňami? Noblesa z neba nepadá a na horách nerastie!


  L (obzerá si nohy): Ale že som si to doteraz nevšimol! Topánky nemôžu byť na vine, čo?


  S: Ukážte? To sú ortopedické? (So záujmom si prezerá Lasicove topánky.)


  L: Nie. Šnurovancie antihermetické.


  S: A ponožky máte?


  L: Na každej nohe mám jednu a okrem toho mám tu vo fraku pár rezervných.


  S: Poďme na vec z inej strany: nehrali ste nikdy normálne divadlo? Myslím činohru alebo operu?


  L: Kedysi som hral Snehulienku v siedmich trpaslíkoch a vodníka v Carmen.


  S: Tak už mi je všetko jasné. Vy si myslíte, že je jedno, ako sa chodí v opere a v televíznom show? V opere si môžete vybrať chôdzu, akú chcete, nikto vám nič nepovie.


  L: Viete, že máte pravdu? Teraz si spomínam. Ako trpaslík som chodil, ako sa mi zachcelo. Na nikoho som nedal, len som chodil sem a ta.


  S: Keď je pekné počasie a vietor fúka do chrbta, prejde taký trpaslík za hodinu aj osem centimetrov.


  L: V opere mi dali s chôdzou pokoj. Vyšiel som ako vodník celý mokrý z rybníka a hybaj cez prízemie do bufetu. Ako som šiel, to nikoho nezaujímalo.


  S: Musíte ich chápať. Prídu na javisko napríklad dobrí priatelia Herodes a Herodias. Nikto od nich nemôže chcieť, aby mysleli na to, ako kráčajú. Majú dosť iných starostí. Ako sa zbaviť Artuša Vilányiho, Eža, Gaba Vlkolinského a pri tom všetkom pozdravovať hory, lesy...


  L: Ja ich chápem.


  S: Všetci ich musíme chápať. Ale tu vám to ľudia neuznajú. Váš krok musí byť svieži ako celá relácia. Krok dokonca pripravuje diváka na určité tempo hudobného čísla. Prídete pomalým rytmickým krokom - všetci cítia: nasleduje pomalá rytmická skladba. Pribehnete k mikrofónu veselo a bezstarostne: všetci vedia - pesnička bude rýchla.


  L: Prebehnem cez javisko a pri mikrofóne sa ani nezastavím: všetci vedia - budova horí.


  S: Tak sa mi to páči. Musíme si pomáhať! Vy ste ma upozornili na pyžamo, ja vás na revanš varujem: Dajte si pozor na každý svoj krok!


  L: Berme si príklad od baletných umelcov. Tí sú kolegiálni, solidárni. Žena nevládze ďalej, muž ju zodvihne do výšky a chvíľu ju nosí. Ženy chodia obyčajne vo štvorke - padekatr. Keby jedna odpadla, tri ju dopravia do bezpečia. A muž za nimi kryje ústup.


  S: Človek vie z každého ich pohybu, čo cítia, ako sa majú.


  L: My musíme ísť v chôdzi ešte ďalej. Podľa konferencierovej chôdze vytuší divák náladu skladby. (Zakráda sa ako zlodej.) Eine kleine Nacht Musik.


  S: Alebo náladu dirigenta. (Chodí ako pripitý dirigent.) Eine kleine Salon Spitz.


  L: Sú na svete takí konferencieri, ktorí nemusia ani nič hovoriť. Chodia hore dolu po scéne.


  S: Ale ako chodia! Radosť pozrieť!


  L: Vedia chodiť! Vedia, čo s nohami. A nielen s nohami, aj s rukami! Vy čo robíte s rukami?


  S: Týmito rukami si zarábam na živobytie. Pletiem svetre, kríže na uši...


  L: Ale pri chôdzi. Čo robíte s rukami?


  S: Čo ja viem? Mám ich pri tele, alebo kývam nimi.


  L: Veľká chyba! Showman si rukami pomáha, takto nimi pri chôdzi kolíše. (Ukazuje showmanský krok.) Pozrite: chôdza bez rúk... A teraz s rukami! Kolosálny rozdiel! Skúste to! (Satinský to skúsi. Dopadne to katastrofálne. Kráča tou istou nohou i rukou dopredu.) Úplne zle! Keď ide dopredu pravá noha, zároveň musí ísť ľavá ruka. Vždy opačná ruka. Skúste to! (Satinský žalostne skúša pohyb rukami a nohami.) Myslím, že bude predsa len lepšie, keď pri vystupovaní v televízii budete sedieť na jednom mieste.


  III. VÝSTUP

  REKLAMA


  L: Kam sa tak ponáhľate?


  S: Idem si kúpiť topánky.


  L: A kde dostať kúpiť topánky?


  S (tajuplne sa poobzerá): Vo všetkých predajniach obuvi!


  L: Teda nie v mliekárňach?


  S: Nie. Topánky dostanete v predajniach obuvi!


  S: Kam sa tak ponáhľate?


  L: Idem po mlieko.


  S: A kde dostať kúpiť mlieko?


  L: Vo všetkých mliekárňach!


  S (k divákom): To by sme si mali všetci zapamätať! Mlieko dostaneme kúpiť v mliekárňach! A topánky v predajniach obuvi.


  


  


  IV. VÝSTUP

  BALET!


  Lasica a Satinský už prichádzajú pravým showmanským krokom. V husom pochode tesne za sebou, s klobúkmi od seba v pravej ruke. Zvuk: optimistický pochod.


  L: No prosím! Ľudia hneď podľa chôdze vidia, že nasleduje niečo optimistické. Začnite!


  S: Dnes sú tomu štyri roky, čo nám zomreli naša starká. Boli taká - chúďatko - zúbožená, celá akási scvrknutá. Zapálili sme okolo nej sviečky a za oknami sa tíško dívali zvedavci...


  L: Balet! (Balet pokračuje krátkou tanečnou kreáciou.) Čo ste sa zbláznili? Keď neviete, o čom máte rozprávať, tak radšej mlčte! Ľudia sa chcú smiať, veseliť sa. Ešte že nás zachránil balet.


  S: Ľudia sa veľmi radi smejú. Aj ja sa veľmi rád smejem. Minule na školníkovom pohrebe to bolo úžasné! Už ani neviem, kto to začal.


  L: Asi školníčka, nie? Ale vráťme sa k baletu. S baletkami treba vychádzať v dobrom. Ony môžu zachrániť tie najneočakávanejšie trapasy. Vidíte, pred chvíľou, z ničoho nič ste si spomenuli na niečo, čo sem nepatrí, a ešte predtým, než sme sa všetci rozplakali, zasiahol balet. Alebo sa môže stať niečo iné: rozmýšľali ste už, čo urobíte, keď zrazu nebudete mať čo povedať, alebo budete mať čo povedať, ale nebudete vedieť, ako to máte povedať?


  S: To hovoríte mne? Ja sa vždy vynájdem. Viete, akú mám ja obrovskú slovnú zásobu? Ja používam aj také slová ako minimax, plejáda, antagonizmus a preparát! O kiežby a Montmartre ani nehovorím! O mňa strach nemajte, ja sa vynájdem.


  L: Ale predsa sa môže stať, že sa dostanete do úzkych. A viete, čo urobí pravý showman, keď sa dostane do úzkych?


  S: Utečie do pivnice.


  L: Ale kdeže! Vykríkne len jedno slovo: Balet!


  S: Ale to musí byť vopred s baletkami dohovorené.


  L: Každá dobrá profesionálna tanečnica, ktorá vystupuje v takomto programe vie, čo je jej povinnosťou, keď zaznie výkrik: Balet! Je to niečo podobné, ako keď hasič začuje výkrik: Horí!


  S: Viem. Baletky ležia na poschodí, čítajú si noviny, a keď zaznie signál, schmatnú prilby a sekerky a zvezú sa po dlhej kovovej štangli na prízemie. Tam ich čaká choreograf so zlatou prilbou na hlave, s dvoma sekerkami v ruke.


  L: Vy sa tomu smejete, ale balet naozaj môže zachrániť celý program.


  S: No tak si to vyskúšajme.


  L: Dobre. Vy ma dostaňte do úzkych, ja nebudem vedieť, čo mám povedať a zakričím: Balet!


  S: Tak začíname: sedemkrát tri?


  L: Dvadsaťjeden.


  S: Úžasné! Tomu hovorím pohotovosť!


  L: To ešte nie je nič. Dávajte pozor! Štrnásť!


  S: To je dvakrát sedem!


  L: Vidíte? Vedel som výsledok skôr, ako ste mi povedali príklad. Učitelia sa išli zo mňa v škole zblázniť. Mňa len tak ľahko do úzkych nedostanete.


  S (podá Lasicovi obálku): Nekričte hop, kým ste nepreskočili! Čo je v tejto obálke?


  L (prikladá si ju na čelo ako Hanussen - tajomná hudba): Andromeda sa spojila s Blížencami. V obálke nie je nič!


  S: Dobre, dobre, to je známy trik.


  L: Ak chcete, môžete schovať ľubovoľný predmet niekde tu v budove a ja vám ho nájdem.


  S: S okultizmom dajte pokoj! Tak mi zmizol strýko Ján. Stiahol rolety, vraj dívajte sa všetci do stola, a potom písal zo Švajčiarska.


  L: Vy ste začali. Tak ma dostaňte do úzkych!


  S: Pomôžte mi trochu. Vyjdite mi v ústrety! Ako sa máte?


  L: Balet! (Baletky krátko pretancujú.) Baletky nikdy nesklamú. Bohuotcuprisám!


  S: Viete, čo sa mi nepáči? Vaša reč.


  L: Slovenčina je ľubozvučná!


  S: Nemyslím vašu materinskú reč. Je takmer taká ľubozvučná ako naša krásna maďarčina alebo nemčina, ale nezabúdajte, že show je presné, chladné a vypočítavé umenie, ktoré vzniklo na Západe. Tento žáner treba pretepliť príjemnými zvratmi. Nie bohuotcuprisám, ale - tenis, pouvoir.


  L: Ako? Ja som doteraz nepoužil v programe ani tenis, ani pouvoir? To som si teda dal!


  S: Vy síce viete, čo robiť s nohami, s rukami, chodíte tu ako Doležal - ale neviete, čo s rečou, dajte si povedať. Show potrebuje predovšetkým zveličovanie.


  L: Máte pravdu, najmä v jazyku. Ľudia majú zveličizovanie radi. Je rozdiel, ak poviete: V nasledujúcom čísle vystúpi na javisko známy žonglér Leonardo da Vinci, ako keď poviete: V nasledujúcom číslisku vystúpi na javiščisko známy žonglérisko Leonardo da Vinčisko.


  S: Ale tak som to nemyslel s tým zveličovaním! Také zveličovanie nevedie k ničomu.


  L: K ničomisku... by som povedal...


  S: Buďte tichisko! Zveličujete, zveličujete, a ujde vám podstatisko!


  L: Ja mám byť tichisko? Veď za to, že tu hovorím, dostanem peňaziská! Choďte domiskov, keď nemáte trpezlivostisko!


  S: Čoby som nemal trpezlivostisko! Ale vám tu napadajú také hlúpostiská, že to pomaly hraničí so šialenstviskom!


  L: Čo som bláznisko? Nemáte vy v hlavisku?


  S: Ježišmária, baletisko! (Baletky pretancujú.)


  


  Ako vzniká sliepka


  I. VÝSTUP
ĎAKOVNÉ LISTY


  Hracie hodiny odbíjajú dvanástu. Okrem hodín je na scéne veľmi málo - tmavý horizont, náznaky starého nábytku a skutočný nábytok: dve kreslá, stolík, na ňom fľaša a poháriky.


  S: Dobrý večer. Nadišla hodina duchov, takže sme s Lasicom zase medzi vami. Po odvysielaní predošlých Bumerangov sme dostali tisíce ďakovných listov...


  L: No, netreba to zase zveličovať... tisíce...


  S: No tak stovky...


  L: Aké stovky...?


  S: Tak desiatky listov... Čo sa ondiete?


  L: Čoby som sa ondial? Čo to budem tajiť! Jeden list sme dostali.


  S: Len jeden? A čo tie tri ostatné?


  L: Tie som napísal ja. Aby ste nemali komplexy.


  S: No, to ste mi pomohli. Tak ešte raz. Po odvysielaní predošlých Bumerangov sme dostali jeden ďakovný list...


  L: No... že by bol práve ďakovný, to nemožno povedať...


  S (smutne): Nie je ďakovný?


  L (smutne): Veru nie.


  S: A čo sa im nepozdáva?


  L (smutne): Ále...


  S: Tak to prečítajte! Nedostatky napravíme, kritiky sa nebojíme. Čítajte!


  L (vyberie list): Mám?


  S: Smelo!


  L: Neviem. Sú tu totiž určité výrazy, povedal by som nedôstojné masovokomunikačného prostriedku.


  S: To nič. Budeme chvíľu vysielať hviezdičku a deti pôjdu za ten čas do budoáru.


  L: Do akého budoáru? Kto má u nás budoár?


  S: Neberte ma hneď za slovo. Nechcel som to povedať tak tvrdo - deti pôjdu za ten čas na chodbu. No. Čítajte.


  L (chce čítať): Ja sa hanbím.


  S: S vami je ťažko. Tak vynechajte tie nevhodné výrazy a prečítajte to, čo sa dá. Ostatné si domyslíme.


  L (číta): Vážení súdruhovia. Umením za mier. Ostatné si musíte domyslieť.


  S: Ani to nebolo také strašné.


  L: Ešte je tu P. S.


  S: Čítajte.


  L: Radšej to poviem svojimi slovami. Že vraj nám nenaletí na to, že sa nám tu v štúdiu niekto smeje na tom, čo hovoríme, že tu aj tak nikto nie je a že sa to smejeme my sami. Umením za mier.


  S: Tak to teda nie. My že sa smejeme?


  L: Že keď hovorím ja, tak sa smejete vy a naopak.


  S: No dovoľte! Ja som sa predsa v živote nezasmial na tom, čo hovoríte vy. Čo je na tom smiešne? Hádam sa nebudem smiať nasilu?


  L: Čo na mňa kričíte? Ja sa tiež neváľam od smiechu pri tých vašich táraninách. Podstatné je, že ten človek neverí, že tu máme obecenstvo.


  S (ukazuje na publikum): Akože? A toto je čo? Živí ľudia!


  L: Aby sme predišli takýmto nedorozumeniam, navrhujem, aby sme dnes naše obecenstvo predstavili.


  S: Súhlasím. (Do publika.) Ako sa voláte? Ale naraz!


  L: Stop! (Do publika.) Po jednom. Každý povie svoje meno, priezvisko, miesto a dáta narodenia, povolanie, stručný životopis a najveselšiu príhodu z detstva.


  S: To by dlho trvalo. To musí letieť. Kontrola dochádzky!


  L (vytiahne zoznam): Budem postupovať podľa zasadacieho poriadku. Babušiaková...


  HLAS: Tu!


  L: Boďáni...


  HLAS: Itvan.


  L: Maťáková... hláste sa!


  S: Tá je u lekára.


  L: Bublíková... Bublíková... čo je, Bublíková, koľko ráz sa mám spytovať?


  S: Bublíková je tiež u lekára.


  L: Čaradinová... tak bude to?


  S: Išla k lekárovi.


  L: Takáč... Takáč...


  S: To je ten lekár.


  L: Aha. Nechýba už nikto? Tak k tabuli príde... Baráni.


  S: K akej tabuli? Čo ste sa zbláznili?


  L: Prepáčte, príliš som sa vžil. Choroba z povolania. Tak už nechýba nik. Ako ste sami videli, priatelia pri obrazovkách, obecenstvo v štúdiu je živé.


  S: My sme, priatelia, takisto živé osoby, hoci pôvodne sme mali byť pre tento program vyrobení z umelej hmoty, čo by však televíziu vyšlo príliš draho.


  L (dotkne sa Satinského tváre): Toto nie je nijaké líčidlo. To je zdravá a svieža farba mladosti. (Otrie si ruku do kabáta.)


  S: Starostlivo dbáme o svoj zovňajšok. Nikdy sa nemôže stať, aby sa Lasicovi pri programe odlepil nos alebo brada, pretože používa stopercentné lepidlo značky Budzogáň. (Potiahne Lasicu za bradu.)


  L (skríkne): Aj ošatení sme, ako sa patrí. Šijeme u prvotriednych krajčírov a z prvotriednych materiálov. (Odstrihne Satinskému kus kravaty.) Prosím, dajte kolovať. Je pravda, že v niektorých zahraničných televíznych štúdiách majú plno personálu, ktorý chaoticky pobehuje vo vyhradených priestoroch. My máme iba jedného kameramana, ale ten stojí za to. Napokon, nech on sám ukáže, čo vie. Jožko! (Kameraman sa ukloní, nafúkne papierové vrecko a rozpučí ho.)


  S: To bol náš Jožko. Napriek veľkej snahe, ktorú vyvíjajú mamutie televízne štúdiá, málokedy sa im podarí získať umelca, ktorý by bol ochotný vystupovať v okuliaroch. Nám sa hravo podarilo získať umelca nie menšieho formátu, ako je Tomáš Seidman, ktorý má okuliare štyri a pol dioptriové. A to je ešte len na začiatku svojej kariéry.


  L: Iste ste si všimli - nemáme veľký orchester. A veď načo? Pretože týchto päť junákov dokáže hrať na niekoľkých hudobných nástrojoch naraz. Demonštrácia! (Muzikanti predvedú ukážku.) Okrem toho ovládajú naši muzikanti perfektne tak lokál ako aj inštrumentál.


  S: Pričom partitúra je na notovom papieri.


  L: To je predsa všade.


  S: Áno. Ale u nás je to ručná práca. Každá skladba je napísaná v určitom, vopred dohovorenom tempe a jednotlivé takty sú oddelené zvislými čiarami. (Predvádza.) Aha!


  L: Proti krádeži sme dali poistiť každú notu na sto, slovom jednosto korún. Myslíme na všetko. (Vezme pohár a fľašu.) A toto je čo? Zafarbený čaj? Nie! Je to pravé perlivé víno značky Ruffino. (Naleje do pohára, dá ochutnať niekomu Z publika.) Na zdravie. A nepite toľko.


  S: A teraz to najdôležitejšie. Vážení priatelia pri obrazovkách, prosím vás, vstaňte. Stojíte? Sadnite si. Počuli ste? Vaše stoličky vŕzgajú. Tak je to.


  L: Naše stoličky nevŕzgajú. Sú totiž vyrobené z pravého, nefalšovaného dreva. Táto baroková stolička má aspoň dvadsať rokov, ak nie viac. Presvedčte sa sami.


  S (odreže kúsok stoličky a ukazuje do kamery): Baroko, rokoko, limpopo.


  L: Nešetríme peniazmi ani na kuriozitách, takých dôležitých v takomto type ľudovej zábavy. Podarilo sa nám zohnať pravý čínsky gong až z Talianska. Môžem naň udrieť, ale neurobím to, pretože si môžete gongnúť sami. Dostanete sa do obrazu a súčasne dáte pokyn na štart drobnej hudobnej vložky.


  Niekto z publika udrie na gong. Muzikanti spustia rezkú
pesničku. Lasica a Satinský ju zaspievajú, Satinský potom
odíde.


  L: Môj kolega si odskočil. Jeho to vždy strašne dojme, keď spievame. Nemôže sa zmieriť s tým, že nás ešte nezaradili do Hit parády. Mám taký dojem, že by chcel byť exkluzívnym spevákom Supraphonu. To je jeho túžba. No a ako vieme, sú túžby splniteľné a nesplniteľné. Tie splniteľné nechajme tak, tie sú na to, aby sa splnili a nie na to, aby sa o nich hovorilo. Nesplniteľné túžby - to sú vďačné témy úvah, rozhovorov a snov. Každý alebo aspoň každý druhý z nás má svoju nesplniteľnú túžbu. Túžbu, ktorá je krásna a lákavá práve preto, že je neskutočná a nerealizovateľná. A každý si svoju nesplni teľnú túžbu chráni ako oko v hlave, aby sa nepoškodila, aby sa neporušila, aby sa nesplnila, pretože by hneď stratila svoj pôvab, svoj pravý zmysel. Nesplniteľné túžby sú rôzne: niekto by chcel byť znovu mladým, iný by chcel byť niekým iným ako je, ktosi by zas chcel jednoducho byť, niekto by chcel nebyť. A byť znovu mladým, byť niekým iným, byť alebo nebyť je oveľa ťažšie ako mať. Mať dom, mať deti, mať dobrú náladu, mať reumu. My so Satinským máme jednu peknú nesplniteľnú túžbu. Je to spločná túžba. Vlastníme ju už dávno. Už sú to roky, čo sme zrazu, obaja súčasne zatúžili po jednom a tom istom. A odvtedy túžime pri každej príležitosti, pretože príležitosť na túženie sa vždy nájde. My by sme nechceli byť niekým iným, to nie. To ani nie je možné, aby z nás dvoch boli zrazu Rimskij Korsakov. Sme a to nám stačí. Ak človek je, nemusí byť niekým iným na to, aby bol. Ale predsa: chceli by sme raz, len raz, sedieť obidvaja v jednej obyčajnej električke. A tá električka by šla. Pozor, to ešte stále nie je nič. Ale tá električka by šla po koľajniciach. Furt nič zvláštneho. A teraz to príde. Tá električka by prišla až na konečnú, kde sa koľajnice končia a všetky električky sa vracajú späť. Ale naša električka nie! Tá by šla ďalej, bez ohľadu na koľajnice, len tak nezáväzne. A konečnú stanicu - tú by nemala vôbec. A Satinský by sedel za tou pákou, ja by som stál pri ňom a nehovoril by som za jazdy s vodičom. A sem-tam by som cvikol nejaký

  lístok, pretože kto by chcel, mohol by sa s nami zviezť. Trebárs za päť korún. Alebo za päťdesiat? Ešte neviem. Ja viem, že sa to nikdy nestane. Ja dúfam, že sa nám táto túžba nikdy nesplní, pretože by sme si potom museli vymyslieť novú túžbu. A to by bola pravdepodobne túžba, aby sa tá električka už konečne niekde zastavila, aby sme mohli vystúpiť. Pretože sedieť celý život v električke - to musí byť tiež pekná otrava. A vôbec sedieť  to musí byť strašná otrava.


  Lasica zaspieva smutnú pesničku. Prichádza Satinský.


  S: Počúvajte, vy ste tu spievali bezo mňa. Čo to má znamenať? Ako si to predstavujete? Veď ľudia majú právo na plnohodnotnú zábavu.


  L: Načo odskakujete. Viete, že využijem každú príležitosť, aby som sa uplatnil. Kde ste boli?


  S: Mám starosti. Taký zvláštny problém. Už sa s tým trápim niekoľko rokov.


  L: Aký je to problém?


  S: Ako vzniká sliepka.


  L: Aha. Tiež som na to svojho času myslel. Podľa mňa je najprijateľnejšia teória akademika Šmidta.


  S: Myslíte?


  L: Rozhodne.


  S: Uvidíme. Ešte nič nie je isté.


  


  II. VÝSTUP
BUMERANGY


  S: Mimochodom, nemáte dvadsaťpäťhaliernik?


  L: Načo vám je?


  S: Musím si zavolať do krematória.


  L: Kam?


  S: Do krematória. Čo sa tak dívate? Vy si myslíte, že tu budete naveky? Musím volať do krematória. Som totiž v poradovníku na poprednom mieste a ešte sa mi akosi nechce... to viete, človek si nakoniec zvykne aj na ten život.


  L: Nečudujem sa vám. Veď život má tolko nádherných stránok... napríklad... čo ja viem... napríklad... kolky.


  S: Známky - kolky?


  L: Nie. Kolky - šport. Triafanie guľou do nehybne stojacich drevených panákov. To je predsa krásna náplň života.


  S: No dobre - a čo ak netrafíte? Do nehybne stojacich panákov.


  L: Tým lepšie. Netrafíte na prvý raz, netrafíte na druhý raz a tak vás to vzruší, taká vášeň vás pochytí, že budete triafať po celý život.


  S: Čo je to už za život. Triafať do nehybne stojacich drevených panákov. Keby tam boli živí panáci, nepoviem. To by som si rád zatriafal.


  L: Živí ľudia žeby tam stáli? A ktorí?


  S: Nebojte sa, ja by som si už vedel vybrať. Viac, než by sa ich tam pomestilo.


  L: Triafať guľou do živých ľudí? To snáď nie. Veď tí by sa uhýbali. Ľudia sú strašne nedisciplinovaní. Naproti tomu drevený panák stojí nehybne, neuhýba sa, neprotestuje. Stojí a vy sa celý život usilujete, aby ste ho trafili. A keď ho trafíte, nereptá - padne ako podťatý. Nuž, či by si ho človek neobľúbil?


  S: Neviem. Netriafam do nehybne stojacich panákov, tobôž ak sú z dreva. Okrem toho, myslím si, že je to žalostné povolanie - byť nehybne stojacim panákom. A celý život stáť na jednom mieste a úpenlivo čakať, kým vás niekto netrafí. Je to povolanie smutné, až bezvýchodiskové.


  L: Nemyslím. Raz predsa musí prísť chvíľa, keď vás niekto trafí, vy padnete ako kus dreva, znovu vás postavia a môže sa triafať ďalej.


  S: Hej. A potom ma znovu trafia, zase padnem a znovu ma postavia. To nie je zamestnanie pre činorodého človeka, ako som ja.


  L: Akýže ste vy činorodý človek, keď už na vás čakajú v krematóriu?


  S: To je iné. Tam som sa sľúbil. Nemám rád konvenčné pohreby.


  L: V tom s vami súhlasím. Konvenčné pohreby - hotové nešťastie. Nárek, plač, krik - nemám to rád. Človek si ani po smrti neoddýchne. A akí sú nevďační tí pozostalí! Bol som na jednom pohrebe a tam vdova kráčala za truhlou a kričala na celú dedinu: Jožko, toto si mi ešte nikdy neurobil.


  S: Ja som bol na kare. Zomrel istý Fero. Po pohrebe sme sa všetci zhromaždili v prednej izbe a smútiaca vdova začala nosiť na stôl. Potom sa zháčila, poobzerala sa po izbe a pýta sa: Ste tu všetci? A jej brat vraví: Hej, všetci, len Fero zostal na cintoríne. Smutné veci sú to.


  L: A naozaj tam zostal?


  S: Čo ja viem. To je jeho vec. Každý má právo na kus osobnej slobody.


  L: Nehnevajte sa, ale toto sú strašne smutné témy. Pozrite na tých ľudí - sedia ako zarezaní.


  S: Čo sa dá robiť? Prišlo to na nás, tak to musí von. Nemôžeme stále rozprávať len samé srandičky. Niekedy musíme aj tie vážnejšie veci preventilovať. Život nie je majáles.


  L: To je pravda. Veď toto je už šiesty Bumerang, čo spolu robíme. To je už samo osebe dosť veľká psina, tak čo by sme ešte žartovali.


  S: Šiesty? Dobre som počul? Ako ten čas letí! Veď len nedávno sme robili piaty.


  L: Áno. To bol, myslím, minule.


  S: Minule? Minule sme predsa robili štvrtý.


  L: Máte pravdu. Ja si to furt pletiem. Piaty sme robili... kedy sme robili piaty?


  S: Piaty? Moment. Minule sme robili štvrtý, predtým tretí...


  L: ...a predtý piaty. Alebo druhý? Teraz neviem.


  S: Ani ja neviem. Ale viem, že pred druhým sme robili prvý a pred prvým sme nerobili nič.


  L: To sa pamätám. To boli časy! Nerobili sme nič a to ešte v nepravidelných intervaloch!


  S: Ale vždy sme sa na to dôkladne pripravovali!


  L: No a potom sa toto tvorivé obdobie skončilo a začali sme robiť Bumerangy.


  S: Čo začali! Boli sme prinútení. Ľudia si nás jednoducho žiadali. Stovky listov...


  L: Listy by som radšej nespomínal. To sme tu už dnes mali. Pamätáte sa, prvý Bumerang ste písali sám.


  S: Sám? A nebál som sa?


  L: Nie. Bál som sa ja. Ale potom prišiel druhý a ten bol výborný. Ten sme písali spolu.


  S: Áno, áno. Tam ste mali jednu vynikajúcu vetu. Tú, čo ste nevedeli vysloviť.


  L: Nespomínam si. Aká to bola veta?


  S: To práve neviem. Nevedeli ste ju vysloviť.


  L: Ale zlepšil som sa. Teraz už vyslovujem perfek... perf...dobre vyslovujem.


  S: Dá sa to vydržať. Z tohto aspektu bol myslím najlepší tretí Bumerang.


  L: Tretí? Ja by som skôr povedal piaty. Tam sme totiž išli až na koreň veci.


  S: Mýlite sa. Na koreň veci sme išli vo štvrtom. V piatom sme už len nezáväzne žartovali.


  L: Pamätám sa. Spadli ste zo schodov. Veľmi sme sa nasmiali.


  S: Áno. To mi vyšlo.


  L: Hej. Podarilo sa vám to. A ako sa vám zrástla zlomenina?


  S: Ruku mám už v poriadku. Noha je ešte v gypse. Prinesú mi ju, len čo sa zrastie.


  L: Nuž hej. Trochu ste to vtedy prehnali.


  S: To nič. Hlavná vec, že diváci si prišli na svoje.


  L: To práve neviem. To sa celé vystrihlo. Ľudia totiž nemajú radi zlomené nohy.


  S: Čo sa dá robiť. Smola.


  L: Našťastie ja mám nohy v poriadku. Budem ich ešte potrebovať.


  S: Čože? Naháňajú vás?


  L: Tak trochu. Minule ma skoro dostali.


  S: Kto vás naháňal?


  L: Chuligáni z Petržalky. Celý život sa mi snívalo, ako ma naháňajú a ja utekám. A raz ráno niekto zvoní, zobudím sa, otvorím dvere, koho nevidím - chuligáni z Petržalky. Hneď som začal bežať.


  S: To je nepríjemné, keď sa sen uskutoční. Jedna pani sa z toho zbláznila. Stále sa jej snívalo, že ide hore kopcom, na kopci dom, na dome okno, z okna sa vystrčí ženská hlava a skríkne: Jano, obed je na stole! To bol celý sen. A raz išla tá pani na dovolenku do hôr. Bola na výlete, išla hore kopcom, na kopci dom, na dome okno, z okna sa vystrčila ženská hlava a skríkla: Jano, obed je na stole!


  L: A tá pani sa chcela zobudiť, ale nemohla, pretože nespala. Máte pravdu, to je strašné, keď človek nevie, či je to naozaj alebo len tak.


  S: Tu sú len dve možnosti: alebo si myslíte, že je to naozaj a v skutočnosti je to len tak, alebo si myslíte, že je to len tak a v skutočnosti je to naozaj.


  L: Ale niekedy si myslíte, že je to len tak a naozaj je to len tak. Ale to je zriedkavý prípad.


  S: Obyčajne je to raz naozaj a raz zasa len tak.


  L: Veru S Lentakom ani s Naozajom to nie je také jednoduché.


  


  III. VÝSTUP
O ŠPIÓNOCH


  S: Milí priatelia, dovoľte, aby som na tomto mieste otvoril našu pravidelnú poradňu, v ktorej vás budeme pravidelne informovať o veciach každodennej potreby. V improvizovanej besede sa budeme vždy rozprávať na témy, ktoré vás zaujímajú a z ktorých môžete načerpať ponaučenie pre váš každodenný život. Dnešnou témou bude špionáž.


  L: Prepáčte mi, ak sa tým, čo poviem, dotknem niektorých ctených divákov, ale ja nemám rád špionáž. Či mám rád
špiónov, to neviem. Možno ich aj mám rád, ale nemôžem predsa tušiť, kto je špión a kto nie. Oni sa totiž pretvarujú.


  S: A tu sme pri koreni veci. Špionáž je veľmi ťažké povolanie. Ešte ťažšie ako elektroinštalatérstvo. Ak elektrikár nevypne hlavný prívod prúdu, môže ho potriasť tak, že má z toho opletačky na celý život. Lenže skúsený elektrikár hlavný prívod prúdu vypne a opletačky nemá. Na druhej strane špión sa potĺka bez domova a ustavične musí všetkých nenávidieť. Starí, skúsení špióni nenávidia aj v noci, keď spia.


  L: Áno. Špionáž vyžaduje celého človeka. Zvoní v noci telefón: Pri aparáte špión, kto tam? V telefóne sa ozve: Tu šéf celej špionáže, ako sa máte, špión? A špión vie, že tejto noci nebude spať, lebo bude vykonávať špionáž.


  S: Konkrétna úloha: treba ísť na tri roky pozorovať jeden plot na Madagaskare. Vy si poviete: To hej, pozorovať plot a brať za to peniaze! Ale nie je to také jednoduché. Na takú prácu treba mať oceľové nervy. Skúste to raz sami - pozorovať tri roky plot na Madagaskare! Každý deň sa vás stovka Madagaskarčanov opýta v ich rodnej reči: Was machen sie hier? A vy musíte iba krčiť plecami, nič neprezradiť a ďalej´pozorovať spomínaný plot.


  L: Ak si myslíte, že špióni a špiónky sa môžu obliekať ľubovoľne, tak ste na omyle. Špión si nemôže v Stockholme nasadiť tropickú helmu, akokoľvek by tropické helmy zbožňoval. Stal by sa totiž podozrivým. Najmä ak špión slúžiaci v Stockholme je černoch.


  S: Aké dopravné prostriedky používajú špióni? Budete sa čudovať, ale predovšetkým detské kočíky. Je to nepohodlné, ale aj nenápadné. V kočíku špión hrká hrkálkami, reve a nezrozumiteľne bľaboce. Keď vystúpi z kočíka, je síce celý dolámaný, ale svoju úlohu splnil.


  P: A preto pozor! Ak by sa vám stalo, že stretnete svoju známu na prechádzke s malým batoľaťom, ktoré sa vás začne vypytovať na vaše zaradenie v armáde, neváhajte, vyberte dieťatko z kočíka a odneste ho na najbližší okrsok.


  S: A čo chvíle oddychu? Baník alebo mäsiar si večer sadne do kresla, vyberie z knižnice Ovídia a číta. V tom istom čase si špión tiež sadá do kresla s knižkou v ruke. Lenže, keď ju otvorí, nie je v nej nič vytlačené. Teda - medzi nami - je. Ale neviditeľným špionážnym písmom. Aby si špión mohol prečítať niečo hodnotné, musí používať sviečku, lupu, lepidlo a iné chemikálie.


  L: A to sa málokedy stáva, že písmo nie je poriadne zašifrované. Keby napríklad mamička nechala oteckovi na stole lístok s textom: BX 6547893 ČQW, oteckovi by to nič nepovedalo, respektíve, pomyslel by si o mamičke len to najhoršie. Ale špión vie, že BX 6547893 ČQW znamená: Večeru máš v trúbe, Mária.


  S: Pracovníci špionáže musia tiež dokonale ovládať tajné heslá. Tieto heslá sú stále zložitejšie a zložitejšie. Niektorí špióni sa ich musia učiť celé dni. Veď nie je jednoduché zapamätať si napríklad takéto vety: Eruptívnosť vo fázovaných pokusoch robí ťažkosti pri výrobe chlorečnanu icibiličného, však, slečna? alebo Sú pelargónie, o ktorých mi rozprával Samuel z Moravskej Třebovej, kde sa šťastne oženil s Helenou Padimírkovou, ešte stále na predaj? Zapamätať si takéto vety vyžaduje veľa odriekania.


  L: Napriek všetkým nevýhodám je však špionáž stále prekvitajúcim remeslom. Príčinou, pre ktorú špionáž nemôže len tak ľahko zaniknúť, je zrejme obava, aby potom nemuseli zrušiť aj kontrašpionáž.


  S: To bola naša poradňa, heslo Špionáž.


  L: Ešte sme mnohé veci zabudli spomenúť.


  S: Čo?


  L: Že kde všade sa špióni môžu vyskytovať. Nielen v detských kočíkoch. Ale dívate sa napríklad na televíziu, vidíte hercov, a to v skutočnosti nie sú herci, ale špióni.


  S: Netárajte. Ešte sa prestanú pozerať.


  L: To nemyslím na nás. O nás všetci vedia, že by sme tie komplikované vety nikdy nedokázali vysloviť. Ale napríklad v takej Ságe... taký Soames...


  S: Dajte mu pokoj. Ten už zomrel.


  L (smeje sa): Viem. Padol naňho obraz. Vidíte, ako umenie ničí ľudí.


  Obaja spievajú Ságu.


  IV. VÝSTUP

  SÁGA

  (text Tomáš Janovic)


  S: Juj, nebite ma, pán kapelník!


  L: Sága rodu Forsytovcov.


  Na hornom konci na dolnom konci

  Nabrúsil Soamesi kosu


  Hej tá kosa veru dobre kosí


  L: Spieva Július Satinský. A teraz ja!


  Hej a Soames ju po Hyde Parku nosí


  S: Nič zvláštneho, a vraj tenor!


  L: Prvý diel. Rytmus: tango.


  S: Illustrato!


  Irena


  To meno vábi ako rosa


  S: Irena, kde ste? Prekliata londýnska hmla!


  Irena


  To meno zvoní ako kosa


  S: Ach, to ste vy, Bossini? A prečo bez nohavíc?


  Na hornom konci Wapp!


  Na dolnom konci Chuap!


  Všade si krásna keď tancuješ bosá


  S: Môžete sa obuť, milostivá pani!


  Všetci kamaráti by ťa chceli mať

  Všetci do jedného nežne poláskať

  Bossini aj starý Forsyte

  Bútora a Čútora

  Všetci by ťa chceli zamknúť

  Do svojho hej do dvora

  Nevädze kúkoľ vlčie maky

  Človek je taký


  L: Druhý diel. Bez prestávky.


  Irena


  Ja na rukách by som ťa nosil


  L: Začína to byť napínavé! James, ale James!


  Irena


  Aj keby Soames už trávu kosil


  L: Núkate mi lásku alebo majetok? Davajte majetok!


  Na hornom konci

  na dolnom konci


  Všade by som ťa o lásku prosil


  L: Znám jednu dívku, ta má dukáty!


  Všetci kamaráti by ťa chceli mať


  L: I love you!


  Všetci do jedného poláskať


  L: A ktoríže sú to menovite?


  Peťko, Palko z Malužinej


  Aj sám Turčín Poničan


  Ale ja ťa ale ja ťa


  Pokosím aj celú sám


  L: Ja si to píšem!


  Nevädze kúkoľ vlčie maky

  Človek je taký


  Lovek je taký


  Ovek je taký


  S: To je kóda.


  L: Škoda!


  Vek je taký


  Ek je taký


  Kje taký


  S: Hlásky sa míňajú.


  Je taký


  L: Aj my sa minieme.


  E taký


  Taký


  Aký


  Ký


  Irena!


  V. VÝSTUP

  AKO VZNIKÁ SLIEPKA


  L: Chudák Soames, strašne by sa tešil, keby počul túto pesničku.


  S: Soamesovi dajte pokoj, vráťte sa k môjmu problému. Z čoho vzniká sliepka.


  L: Už som vám povedal. Najprijateľnejšia je teória akademika Šmidta. Sliepka vzniká trasením.


  S: Nerozumiem. Myslíte, že vajce sa tak dlho trasie od strachu, kým sa z neho nevykľuje sliepka?


  L: Nie. Akademik Šmidt tvrdí, že keď sa sliepka trasie, či už od strachu alebo z iných dôvodov, vypadne z nej po čase vajce. A z toho vajca sa zase vytrasie sliepka. A tak by sa dalo pokračovať až do nekonečna, ako tvrdí akademik Šmidt.


  S: A čo slepačia farma? Kolektív sliepok, ktoré sa odmietajú triasť. Pretože keď sú sliepky v kolektíve, tak sa neboja.


  L: V tom prípade treba použiť zemetrasenie, hovorí akademik Šmidt.


  S: Aha. Zemetrasenie. To sa mi pozdáva. Pretože zemetrasenie, to musí byť obrovský zážitok. Teraz hovorím všeobecne. Nie o sliepkach.


  L: Iste. Zemetrasenie je veľký zážitok. Predovšetkým pre tých, čo ho prežijú.


  S: Prečo sa na všetko dívate tak pesimisticky? Už ste videli niekoho, kto zemetrasenie neprežil?


  L: Nuž, nevidel.


  S: Tak vidíte. Nie je to také strašné. Každé, aj to najväčšie zemetrasenie sa dá pokojne prežiť. Len sa človek musí natriasať rovnomerne, tak, ako sa natriasa zem. Musíte jednoducho zachytiť daný kmitočet. Vy sa natriasate, zem sa natriasa, takže stabilita je vlastne zachovaná. Nič sa nemôže stať, treba sa natriasať.


  L: Máte pravdu. SĽUK takto prežil významné zemetrasenie v Južnej Amerike. Prišlo to zrazu, počas programu, tanečníci sa natriasali na pódiu, predstavenie i zemetrasenie sa skončilo súčasne, členovia súboru nezbadali nič, ale keď sa išli klaňať - obecenstvo nikde.


  S: Odišli pred koncom, chrapúni?


  L: Čoby. Prepadli sa. Dodnes ich hľadajú.


  S: To je nepríjemné. Aspoň im mali vrátiť vstupné. Ako k tomu človek príde, aby sa prepadol pri sledovaní umeleckej produkcie? A k tomu ešte v kolektíve. A naozaj ich nenašli?


  L: Nezostalo po nich ani stopy. Len veľká diera na mieste, kde bolo hľadisko.


  S: Možno, že im je tam dobre a nechcú vyjsť.


  L: Vylúčená vec. To by sa boli ozvali, keď usporiadatelia kričali poďte hore, program sa už skončil. Nie. Prepadli sa
do nenávratna.


  S: No, z nenávratna sa tak skoro nenavrátia. Ale možno, že sa prepadli na druhú stranu, k protinožcom do Japonska.


  L: To je možné. Muselo to byť obrovské prekvapenie, keď sa na hlavnej ulici v Tokiu vynorilo spod zeme celkom neznáme obecenstvo a začalo tlieskať. Japonci boli isto celí bez seba.


  S: Prečo? Určite začali tlieskať aj oni.


  L: Ale dlho tlieskať nebudú. Pretože v Japonsku sa strhne zemetrasenie a milé obecenstvo sa opäť prepadne ta, odkiaľ prišlo - do Južnej Ameriky.


  S: A to je práve ten kolobeh obecenstva v prírode. Ale, ako vraví akademik Šmidt, keby namiesto toho obecenstva sedeli na predstavení SĽUK-u sliepky, tak by k ničomu podobnému nedošlo, pretože by čo?


  L: Pretože by natriasaním zniesli množstvo vajec, z ktorých by sa ďalším trasením vykľul nový kolektív sliepok - sľukárok.


  S: Pripúšťa akademik Šmidt pokusy?


  L: Predovšetkým pokusy.


  S: Tak do toho. (Podídu k stolu, na ktorom je asi sto vajec.) Myslíte, že v každom z nich je sliepka?


  L: Každé vajce je budúcou sliepkou, píše akademik Šmidt.


  S: Uvidíme. (Vezme vajce a trasie ho.) Zatiaľ nič.


  L: Možno v tomto. (Vezme iné vajce.)


  S: Alebo žeby tuto? (Ďalšie vajce.)


  Postupne skúšajú všetky vajcia, trasú ich, potom ich začnú rozbíjať a hľadajú v nich sliepky.


  


  Dialóg pre pamätníkov


  S: Hojój, vtedy to bolo iné!


  L: Čo ste sa tak rozcitliveli?


  S: To boli časy! Nikde autá, komíny - kde len oko dovidelo: samí štúrovci!


  L: Už viem, na čo narážate! Na naše študentské časy. Ach, kde ste, Levoča, Kláštor pod Znievom? Jena, naše rodné lýceum v Prešporku! Kdeže ste, časy mladosti! Boli sme smelí, plní elánu, nádejí... Ak sa smiem spýtať - vy kde ste bývali počas lyceálnych štúdií? Na priváte?


  S: Na priváte. Traja sme sa zložili na rohovú izbu pod Hradom. Pred nami ju mal akýsi Petöfi. Samko Hroboň potom prestúpil do Kežmarku, takže sme zostali s Jankom Kráľom sami. Janko Kráľ strašne chrápal, tak som nahovoril Palkoviča, aby zariadil výmenu. Pred koncom školského roka sa nasťahoval Daxner z Tisovca.


  L: Ja som býval s Lajkom Štúrom zo Zvolena u tej malej tučnej Böži pod Michalskou bránou.


  S: A vy ste tiež hneď po príchode do Bratislavy začali buntošiť?


  L: My sme buntošili s Lajkom vo dne v noci. Až kým nás nevyhnali do Levoče. Lajko zaplatil aj kočišov aj víno. Veľký človek.


  S: Hrebendovi sme natreli kľučku... počkajte - čím sme mu my tú kľučku natreli... - tuším brilantínou. Ale to sa už dobre nepamätám. Vy ste boli s nami v tridsiatom deviatom v Budapešti?


  L: Akoby nie. Štyri roky predtým, ako sa dohodli pajtáši na liptovskej slovenčine na fare v Hlbokom. Dodnes ňou rozprávame a treba zaklopať na drevo - drží sa tá naša rodná reč.


  S: A viete, že si vás z tej Budapešti nepamätám?


  L: Ja som priplával až s tou druhou skupinkou. Zháňali sme plavky. A okrem toho Janeček zvaný Žižka vyprovokoval Windischgrätza k ostrej streľbe. Museli sme byť hodnú chvíľu pod vodou.


  S: Už si spomínam. Hurban nám o tom vravel v Ostrihome. Nemal rád Janečka. Janeček sa chcel spojiť s Maďarmi proti Viedni. Radšej so samým čertom, kričal vtedy Milo Hurban v plavkách pred katedrálou.


  L: A kde ste vy potom zmizli z lýcea?


  S: Prepadol som. Končil som diaľkovo s Kalinčiakom v Rotaridesovom ročníku.


  L: To som o vás ani nevedel, že ste Rotaridesov konškolák. Čo to bol za človeka?


  S: Večne kdesi lietal s celou partiou. Vtedy to ťahali spolu s Bórikom, Šulekom, Jankom Kráľom a len-len že ich nezavreli.


  L: Akože nezavreli? Zavreli. Ja to musím vedieť najlepšie. Veď som za ten judášsky groš kúpil otcovi motyku. Ojoj! Ja som vtedy poudával ľudí! Ale to vtedy boli také časy. Neudáš ty - udajú teba.


  S: A tie divadlá, čo sme hrávali. Pamätáte sa na Francisciho v Divotvornom klobúku?


  L: Nuž hej, ale to bolo v Mikuláši.


  S: Tak jest - v Mikuláši. Aj sestry Kolenyicsove hrali. My dvaja sme tam mali taký výstup s kravami.


  L: A nebolo to v Martine?


  S: Aj v Martine sme výstup zahrali, aj v Brezne. Samovi Chalupkovi sa od smiechu traky roztrhli. Museli sme mu výstup večer na fare zopakovať.


  L: Pamätám sa. Paprikáš sme jedli. Ako sa to začínalo?


  S: Dojíš, Ďuro, dojíš?


  L: Ach áno! Jedno dojíš sme potom škrtli. Lajko Štúr zasiahol. Vraj menej je niekedy viac. Ale nedojili sme skutočne?


  S: Nie. Dojenie sme iba predstierali. Kravky boli až do konca leta hore na martinských holiach.


  L: Veru, okrem nás dvoch sa už hádam na ten výstup v maštali sotva kto pamätá.


  S: Hádam dáky Timravin vnuk alebo kto. Nože si ho zrepetírujme, domine spactabilis...


  


  Koncert pre bubon a sekeru


  


  Dvaja roľníci doja kravy strednej veľkosti. Roľníci debatujú, kravy mlčia.


  1. ROĽNÍK: Dojíš, Ďuro, dojíš?


  2. ROĽNÍK: Dojím, Ondro, dojím. (Po chvíli.) A ty, Ondro, dojíš, dojíš?


  1. ROĽNÍK: Dojím, Ďuro, dojím. (Po chvíli.) A ty, Ďuro, dojíš, dojíš?


  2. ROĽNÍK: Dojím ti ja, dojím.


  1. ROĽNÍK: Veď tak, Ďuro, veď tak. Len doj, doj.


  2. ROĽNÍK: Mám? Nuž čo, dojme, dojme.


  1. ROĽNÍK: Mňa ti to tak dojme, keď ti dojím, že dakedy ani neviem čí som a len dojím a dojím.


  2. ROĽNÍK: Hádam už len dáko dodojíme.


  1. ROĽNÍK: Podojíme, dodojíme, odovzdáme, uvidíme.


  2. ROĽNÍK: Aj toť, minule, dojím ti ja, dojím, a zrazu ti ma pochytila dáka pliaga. Dojíš, dojíš, pomyslel som si, a čo nadojíš? Aj na tú kravku som pozrel, a aj tá mala dáke čudné oči. Raz neviem, čo sa to so mnou porobilo. Tak som sa ti napajedil sám na seba, že som zobral drúk a tresol som tú kravu rovno medzi oči.


  1. ROĽNÍK: A ja zas včera vykračujem hore grúňom a tu ti mi zišlo na rozum takôto: načo si ty, Ondro, to ako ja, vykračuješ hore tým grúňom, keď budeš musieť čochvíľa zísť zasa dolu tým grúňom. Tak som sa zvrtol a hybaj do krčmy.


  2. ROĽNIK: Bolo by načim do nedele slivky pozbierať... Aj tie noci sú pridlhé. Ale ony sa skrátia. Človek kone popása, dookola samé hviezdy, sedím si, sedím, ani ohňa som nenakládol. Čo ja viem, skade sa to vo mne vzalo. Včera v noci. Vstal som a hviezdam som sa bakuľou pohrozil. Ale čože už zmôžeš bakuľou proti všehomíru? (1. roľník mlčí.) Zopár hviezd aj popadalo, ale to len tak. Hádam o tom ani nikto nevedel, že majú spadnúť. Tak som vyskočil na Faka, zdrapil som ho za hrivu a poďho krížom cez lúku. Len tak, aby som Fakovi dokázal, že už dáko bude.


  1. ROLNIK: A my sme pozavčerom zakáľali. Poriadna sviňa to bola. Hádam aj vyše metra mala. Vždy, keď som ju po bruchu poškrabal, tak si ľahla na zem a len škrabať a škrabať. Tak som ti ju škrabal po tom brušisku a ona na zemi vyvalená, ak chrochce, tak chrochce. Hádam jej to dobre robilo. A poza včerom sme ju zakáľali. Keď ju Jano, to ako švagor, s nožom po dvore naháňal, tak ti kvíkala ani zdivená a len ku mne utekala, veru by ju bol ani nedochytil. A ja som ju po bruchu poškrabal, ľahla si na chrbát, a vtedy ju Jano, to ako môj švagor, zaklal. Hádam sa nazdala, že ju budem po bruchu škrabať, či čo. Poriadna sviňa to bola. Veď sme vám aj jaternice poslali.


  2. ROĽNÍK: A čože sme my už za ľudia, keď už len tie svine obhaniame. Aj Zuza. Navarila bôbu a doniesla mi ho pod Bôrik. Naložil som seno, vyškrabal som sa na voz, Faka som posúril a len tak, na chrbát som si ľahol. Na to seno. A ako tak do neba hľadím, zrazu mi zišlo na rozum: čo ak tak Fako s tým senom do Švajčiarska či do Rumunska zájde. Zídem z voza a nebudem rozumieť ani slova. Čože Fako, ten sa vo svete nestratí. Prvý raz zvonili, keď sme vošli do dvora. Tak som zoskočil, vošiel do kuchyne a poriadne som Zuzu po papuli vymlátil. Aj novú chalupu by sme mali začať, ale dosák nieto.


  1. ROĽNÍK: Nieto dosák, nieto. Ani slanina vraj nebude. Mara spomínala. Ešte že sliepky nesú. Ale sprosté sú tie sliepky, človek by neveril. Len to behá po tom dvore a hádam ani nevie, že je sliepka. Vykrikujem na ňu, sliepka si, tak čo beháš, a ona hybaj vnohy. Čo sa človek namorduje aj s tými sliepkami. Ešte že nesú. Bodaj ho!... Mara spadla ráno do potoka. Ani s tými ženami si neporadíš. Bola by sa zatopila. Ešte že ani tej vody nieto. Aj som chcel zájsť do hory, ale čo budem chodiť, keď sa mi porisko dolámalo. Tak pôjdem k dochtorovi.


  2. ROĽNÍK: A čože ti je?


  1. ROĽNÍK: Ále nič. Do krčmy nezájdeme?


  2. ROĽNÍK: Podojíme a zájdeme.


  1. ROĽNÍK: Nuž tak.


  2. ROĽNÍK: Tak ako vravíš.


  1. ROĽNÍK: Tak veru.


  2. ROĽNÍK (zamyslene): Aj sme dojili, aj sme nič nenadojili.


  Doja ďalej a mlčia. Kravy poslušne stoja a dívajú sa pred seba.


  


  Vo vlaku


  Počas celého dialógu zvuk idúceho vlaku.


  Otvoria sa dvere do kupé.


  A: Dobrý deň, máte tu voľné miesto?


  B: Dobrý deň. Celý vlak je prázdny, prečo chcete práve do tohto kupé?


  A: Nechcem vás obťažovať, ale odporúčali mi, aby som nebol sám. Mám sa stýkať s čo najväčším počtom ľudí, konverzovať.

  Preto sa spytujem.


  B: Tak si sadnite. Prosím.


  A: Ďakujem. Dovolíte, vyložím si kufor.


  B: Nech sa páči.


  A (usádza sa): Tak a je to. (Pauza.) Už je úplná jar, nemám pravdu?


  B: Áno. Oteplilo sa.


  A: Služobne, služobne?


  B: Hm.


  A: Je to otrava, to cestovanie.


  B: No... ako sa to vezme.


  A: Teraz na jar kúria. Zasrani!


  B: Hm.


  A: Vždy tak málo ľudí cestuje týmto smerom?


  B: Rád cestujem sám. Vám som zastavil, lebo ste mi sympatický.


  A: To vy ste zastavili?


  B: Ja.


  A: A kto to potom pohol?


  B: Ja.


  A: Vy ste...?


  B: Áno. Som rušňovodič.


  A: A prečo nie ste v lokomotíve?


  B: Bolo mi tam teplo.


  A: Vy tam máte nejaký... automat?


  B: Aký automat? Dal som to do pohybu a ideme. (Pauza.)


  A: Prečo sa tak na mňa dívate? Som vám podozrivý?


  B: Nie. Prečo?


  A: Len tak. Bol som totiž duševne chorý.


  B: Teraz vás prepustili?


  A: Áno. Povedali mi, že je to už lepšie. Ale úprimne vám poviem, necítim sa ešte celkom fit.


  B: Nervy?


  A: Preboha, nie! Schizofrénia. Katatonická pasívna. Dlhé roky som bol kvetináčom v botanickej záhrade.


  B: Tak vy ste nebezpečný blázon?


  A: Ale kdeže! Veď vravím - pasívna schizofrénia. Občas mávam aj halucinácie. Preto mi odporúčali, aby som nebol sám. Mám sa stretávať s čo najväčším množstvom ľudí, konverzovať.


  B: To je iné. Ja som si myslel, že ste nebezpečný. Toto je totiž môj súkromný vlak. Kúpil som si ho za drahé peniaze a tak  chápete - bojím sa oň.


  A: Chápem. Krásny vláčik. A ako rýchlo ide! Nemali by sme si predsa len sadnúť do lokomotívy?


  B: Nie. Ten hluk v rušni by nás rušil. A sám vravíte, že vám odporúčali zhovárať sa, konverzovať. Tak, aký je váš názor na dnešnú mládež?


  A: Sú to cynici. Nechceli mi veriť, že som kvetináč. (Pauza.) A čo ak semafor nebude na voľno? Nemám sa ísť pozrieť?


  B: Netreba. To je môj súkromný semafor. Kúpil som ho za drahé peniaze a ukazuje mi stále na voľno.


  A: Prepáčte, prepáčte. Bol som dlho chorý.


  B: Veľmi mi odľahlo, keď ste povedali, že nie ste nebezpečný. Vžite sa do mojej situácie: sám vo svojom vlaku s nebezpečným bláznom na krku!


  A: Nie, nebojte sa. Vďaka kolektívu lekárov pod vedením docenta dr. Hálu sa vraciam totálne vyliečený.


  B: Bál som sa len preto, že ste vraveli: nie som ešte celkom fit. Nehnevajte sa.


  A: Nehnevám sa. Máte pravdu. Cítim sa trochu nesvoj.


  B: Hádam by vám pomohlo, keby som otvoril okno?


  A: Nie, nie, okno netreba! (Pauza.) A nechce sa vám do lokomotívy? Tam je okno iste stále otvorené.


  B: Keď ja som tak nerád v tej lokomotíve! Človek aby tam stále dával pozor. A potom tí železničiari, čo sú popri trati. Zvyknú po mne hádzať kamene. Neznášam tie vyčítavé pohľady. Nenávidia súkromníkov.


  A: A čo ak pôjde oproti nám vlak? Nie súkromný. Medzinárodný!


  B: Po tejto koľaji? To je moja súkromná koľaj! To je moja koľaj!! Moja!!!


  A: Odpusťte, ešte nie som celkom v poriadku. Nechcel som vás uraziť.


  B: Naopak, ste mi veľmi sympatický. Tak vy mávate halucinácie?


  A: Áno. Väčšinou sú to muži v stredných rokoch. Celkom obyčajní. Takí ako vy. Rozumejte: niekedy, keď som celkom sám, zrazu sa mi zdá, že je niekto so mnou. Tak sa s ním zhováram.


  B: Zaujímavé. A o čom?


  A: Tak. Všeobecne. O počasí. O tom, že sa vraciam z liečenia, že som už totálne zdravý, že mávam občas halucinácie... a podobne.


  B: Úžasné. A čo oni?


  A: Kto?


  B: No predsa halucinácie. Muži v stredných rokoch. Čo vravia?


  A: Predstavte si, že moje halucinácie si vymýšľajú tie najväčšie nezmysly, len aby ma postrašili a zahnali do úzkych. Vodia ma na strechy, nad priepasti, všade tam, kde hrozí nebezpečenstvo a neistota.


  B: Nedajte sa! Nedajte sa!


  A: Je to komplikovaný stav. Obyčajne sa vždy dám nachytať.


  B: Nezávidím vám.


  A: A ja vám zas neželám nič podobné. Je to hrozné! Ten strach! (Pauza.) Počujte, v tej lokomotíve naozaj nik nie je?


  B: Nie. Je tam strašne teplo. Môj vlak sa rúti a rúti po mojej koľaji do mojej diaľky. Je to opojný pocit.


  A: Hovoríte, že sa rúti? A kam vlastne?


  B: To práve neviem. Ešte sa mi nepodarilo dôjsť na koniec mojej trate.


  A: Počúvajte, máte také čudné reči, nechce sa vám do tej lokomotívy?


  B: Hovorím vám, že je tam teplo. Radšej konverzujme. Čo poviete na počasie?


  A: Dajte mi pokoj s počasím. Ja sa začínam báť!


  B: Prosím vás, čoho? Pozrite von oknom. Stromy sa len tak mihajú. To je rýchlosť, čo? Nie je to krásne?


  A: Tak dosť! Nedám sa ďalej zastrašovať a zaháňať do úzkych! Vďaka kolektívu lekárov som totálne vyliečený. Zoberte to na vedomie a straťte sa!


  B: Pozrite sa! Dajte si pozor na reči, lebo dám spiatočku a hneď budete zasa so svojím kolektívom! Vy šialenec!


  A: Nevyhrážajte sa a okamžite zmiznite! Nebojím sa vás, aj keď ste prízrak. Vďaka kolektívu lekárov. Vy... vy... vy... halucinácia!!


  B: Čo si to dovoľujete v mojom vlaku? Ja že som vaša halucinácia? Ja vám ukážem, kto som! (Dá mu zopár zaúch.)


  A: Ááá... ešte raz, prosím... ešte raz... ďakujem vám, srdečne ďakujem. Tak predsa som zdravý! Totálne vyliečený! Presvedčili ste ma.


  B: Odpusťte, nechal som sa uniesť. Ale toto sa mi v mojom vlaku ešte nestalo. A zdali ste sa mi celkom sympatický.


  A: Prosím o prepáčenie. Nie som ešte celkom fit. Bál som sa, že sa mi to vrátilo, ale teraz je všetko v poriadku.


  B: To ma teší. Tak teda konverzujme. Ako sa vám cestuje?


  A: Výborne, nemôžem si sťažovať. Ak sa smiem ešte raz opýtať: v tej lokomotíve naozaj nik nie je?


  B: Už som vám povedal. Je tam príšerne teplo.


  A: Áno, áno. Tiež neznášam horúčavy. Ale, ak sa smiem ešte raz opýtať, čo ak pôjde oproti nám nejaký iný vlak?


  B: Prosím vás! Po mojej trati?


  Zvuk: Zrážka dvoch rýchlikov. Železničné nešťastie.


  


  Rozhovor

  dvoch finalistov

  behu na 5000 metrov

  počas pretekov


  Burácanie štadióna, rev bariér, dvaja spotení bežci.


  1. BEŽEC: Ideálne počasie! V takomto počasí som už dávno nebežal.


  2. BEŽEC: Čo vravíte?


  1. BEŽEC: Že v takomto počasí som už dávno nebežal.


  2. BEŽEC: Len aby to vydržalo!


  1. BEŽEC: Len aby sme to my vydržali!!


  2. BEŽEC: O nás nejde. My beháme celý rok. Ale diváci si zaplatili. Chcú vidieť drámu. Podľa toho, ako utekáte, bude to dnes veľká dráma.


  1. BEŽEC: Hlavná vec, aby sme vydržali tempo, ktoré nasadili Švajčiari. Vidíte ich? Sú ďaleko pred nami.


  2. BEŽEC: Oni to nevydržia. Začali príliš rýchlo.


  1. BEŽEC: Možno sú vytrénovaní. Kto vie?


  2. BEŽEC: Vy trénujete stále?


  1. BEŽEC: Na Vianoce som doma. Inak behám.


  2. BEŽEC: Za koľko robíte byt - kino - byt?


  1. BEŽEC: Sedem minút, dvanásť celých a tri desatiny sekundy. Kino máme dosť blízko. Len štrnásť zastávok električkou.


  2. BEŽEC: A čo manželka?


  1. BEŽEC: Tá má radšej televíziu.


  2. BEŽEC: Tohto roku som bol na dovolenke v Juhoslávii.


  1. BEŽEC: Bežali ste cez Viedeň alebo cez Budapešť?


  2. BEŽEC: Najviac som sa nabehal predtým doma.


  1. BEŽEC: Máte výborné trenírky. To sú reprezentačné?


  2. BEŽEC: Nie. Staršia látka. Máte záujem? Môžeme si vymeniť.


  1. BEŽEC: Až po pretekoch. Vyhovuje vám moje tempo? Nechcete ma predbehnúť?


  2. BEŽEC: Zatiaľ nie. Azda neskoršie. V cieľovej rovinke.


  1. BEŽEC: Vidí sa mi, že sme sa už niekde videli...


  2. BEŽEC: To je možné. Boli ste v Tokiu?


  1. BEŽEC: V Tokiu som bol. Ale tam som vás nevidel. Videli sme sa tu. Niekde priamo na dráhe.


  2. BEŽEC: Možno pri štarte.


  1. BEŽEC: Vylúčené. Pri štarte som bol zohnutý.


  2. BEŽEC: Tak potom neviem. Aha! Švajčiari sú už za zákrutou.


  1. BEŽEC: Nebojte sa! Nevydržia. Počkajte, možno som vás videl až po štarte - priamo na dráhe.


  2. BEŽEC: Teraz, pri pretekoch?


  1. BEŽEC: Teraz. Mám pamäť na tváre.


  2. BEŽEC: Ale to by znamenalo, že ste okolo mňa už raz prebehli?!


  1. BEŽEC: Sám neviem. Aj tí Švajčiari - dlho boli ďaleko za mnou a teraz sú ďaleko predo mnou...


  2. BEŽEC: Ak ste už prebehli okolo mňa, mali ste mi to povedať.


  1. BEŽEC: Viete, že som na to myslel?


  2. BEŽEC: Takto neviem, na čom som. Jedno je isté: tottretie kolo je pre nás rozhodujúce.


  1. BEŽEC: Tretie? Veď ja som obehol štadión už štyri razy!


  2. BEŽEC: Určite sa mýlite! Všetci bežíme tretie kolo. Nebežali ste náhodou jedno kolo opačným smerom?


  1.BEŽEC: Vylúčená vec. Na to by ma upozornili usporiadatelia.


  2.BEŽEC: Neverte! Ľudia sú zlí. A bežali ste stále po dráhe? Neprebehli ste krížom cez trávnik?


  1. BEŽEC: No dovoľte, to by bol podvod! Počkajte, spýtam sa toho Švajčiara, je už celkom blízko. Bitte, ich habe eine Frage: Welche Runde laufen Sie?


  ŠVAJČIAR: Ich laufe dritte Runde.


  2. BEŽEC: Čo som vám povedal? Tretie kolo. Možno, že ste začali bežať o jedno kolo skôr...


  1. BEŽEC: A vy ste ma nevideli, keď som bežal okolo vás? Nebolo to tak dávno.


  2. BEŽEC: Naozaj som vás nevidel. Veď by som vám to povedal.


  1. BEŽEC: No a čo mám teraz robiť?


  2. BEŽEC: Ak si myslíte, že bežíte už štvrté kolo, spomaľte, ja vás dobehnem o kolo a bude. Je to vždy lepšie, ako keby ste v cieli zistili, že ste zbytočne bežali o jedno kolo viac.


  1. BEŽEC: Máte pravdu. Nepočkáme na Švajčiarov?


  2. BEŽEC: Prečo nie, kam sa budeme ponáhľať? Veď napokon - všetkých nás spája jeden cieľ.


  Burácanie bariér, rev štadióna, spotení bežci v živej debate pomaly postupujú k cieľu.


  


  Rozhovor

  o pálčivých otázkach prérie

  bez povier a ilúzií


  1: O takomto čase blížia sa skupinky kovbojov na koňoch k mohutnej rieke, ktorú nebudem menovať, aby sa pokochali svorne pohľadom na zapadajúce slnko, ktoré nebudem menovať.


  2: Ak dovolíte, s kovbojmi to nie je také jednoduché, ako sa na prvý pohľad zdá. Pozrime sa už konečne na problematiku Divokého západu bez povier a ilúzií. Zhodnoťme a analyzujme situáciu vecne, racionálne a bez zbytočnej sentimentality, ktorá je pre našu generáciu taká charakteristická.


  1: Bodaj by nebola! Ach, Anča, pamätáš sa, keď som ťa chytal do lasa v okolí rodnej Prievidze? Vtedy si sa vyšmykla...


  2: Áno. Mám tiež niekoľko intímnych rozpomienok, ktoré tu nebudem opisovať, pretože sú neopísateľné. Skôr ma zaujíma skupinka kovbojov blížiacich sa k mohutnej rieke.


  1: Skupinka kovbojov sa blíži k mohutnej rieke, aby sa pokochala pohľadom na zapadajúce slnko.


  2: Že sa blížia, to by bolo v poriadku, ale že sa idú kochať, namiesto toho, aby pátrali po banditoch, v tom je čosi nezdravého. Nemyslíte? Ja myslím, že v poslednom čase si kovboji zvykli nestrkať do ničoho nos. Je im dokonca jedno, či zastrelia jedného alebo šiestich banditov. Prečo? Pretože svoj plat dostanú tak či tak.


  1: Nemyslím. Myslím, že je to otázka vzťahu jednotlivca k streľbe. Tento vzťah sa oproti minulosti v mnohom zmenil. Kedysi išiel kovboj po prérii, uvidel banditu, vytiahol kolt a strieľal. Dnes je situácia zložitejšia. Kovboj rozmýšľa: mám strieľať, nemám, mám vôbec náboje, a ak aj mám, trafím, netrafím, a ak aj trafím, koho trafím, je to vôbec bandita, a ak je - má náboje, nemá, a ak má, bude strieľať, nebude, a ak bude, trafí ma, netrafí, a ak trafí?


  2: Dalo by sa teda povedať, že vzťah jednotlivca k streľbe akosi zmľandravel. A týka sa to nielen kovbojov, ale aj banditov. Kedysi išiel bandita po prérii, uvidel kovboja a začal utekať čo mu nohy stačili. A dnes? Bandita rozmýšľa: mám utekať čo mi nohy stačia, nemám utekať čo mi nohy stačia, a stačia mi nohy, nestačia mi nohy, a mám vôbec nohy, a ak aj mám, tak koľko, dve, tri, a ak dve, stačia mi dve nohy, a ak mi nestačia dve, tak prečo, keď niekomu stačí jedna, tak predsa mám utekať, a ak budem utekať, pred kým budem utekať, nebudem vlastne utekať sám pred sebou?


  1: Áno, je to zamotané. Kovboj a bandita namiesto strelby na jednej strane a úteku čo mu nohy stačia na strane druhej stoja uprostred prérie a uvažujú, takže dnes už vlastne ani nemôžete zodpovedne vyhlásiť, kto je kovboj a kto je bandita, pretože z vlastnej iniciatívy nikto do nikoho nestrieľa a nikto pred nikým neuteká.


  2: Ale na vec sa nemožno dívať iba z tohto úzkeho aspektu. Streľba ako taká totiž nič nevyrieši. Streľba môže mať, na jednej strane, svoj kladný spoločenský dosah, no na druhej strane sa nesprávnym poňatím môže zvrhnúť v púhu prestrelku. A o to nám nejde. Ide o to, na koho a prečo sa strieľa.


  1: Prirodzene. Často sa totiž vie, na koho sa strieľa, ale nevie sa prečo. A naopak: inokedy sa vie, prečo sa strieľa, ale nevie sa na koho.


  2: Tu treba predovšetkým vyriešiť otázku terčov po novom.


  1: Áno. A to závisí len a len od kovbojov samotných.


  2: Na druhej strane nie je to len otázka terčov. Ani zďaleka nie! Nezabúdajte, že za každým terčom treba vidieť človeka. Človeka so všetkými jeho povahovými vlastnosťami: malátnosťou a podobne.


  1: Keď sme už pri tej malátnosti - veľa problémov nám spôsobujú kone. Treba priznať, že niektoré kone nie sú ešte na tej výške, na akej by sme ich chceli mať. Ale sústavným kŕmením a napájaním iste raz dospejeme k tomu, že kovboji budú sedieť na koňoch zdravých a všestranne pripravených.


  2: S koňmi to treba vedieť. Osobne radšej chodím pešo. Priviažem si na chrbát sedlo, dám si klapky na oči a idem.


  1: A viete, že čosi v tom je? Človek po určitom čase začne pociťovať akúsi sebestačnosť, začína byť hrdý na to, že nie je odkázaný na akési v podstate nespoľahlivé zviera, s ktorým sa fakticky nemôžete nikdy natoľko zblížiť, aby ste mali pocit úplného stotožnenia. A naopak - človek sám, so sedlom a s klapkami, sa dokáže oveľa hlbšie vcítiť do postavenia onoho zvieraťa, dokáže s ním takrečeno splynúť, až si napokon prestane uvedomovať ten, na prvý pohľad taký obrovský, rozdiel.


  2: A má to nakoniec aj tú výhodu, že s tým ovsom môžete naložiť podľa vlastného uváženia. Ale to sú práve veci, ktoré kovboji nevedia správne pochopiť. Tak je to aj s výnosom o pasciach na bizóny. Nemôžu predsa zriaďovať pasce tam, kde - to už je raz darmo - nemá do pasce čo padnúť. Ako príde taký bizón k tomu, aby miesto neho popadali do pasce náhodní chodci?


  1: Nuž, predišlo by sa mnohým tragédiám, keby si kovboji, poverení rozmiestňovaním pascí, najprv riadne overili, či sa tam, kde pasce rozmiestňujú, bizóny vôbec vyskytujú. Netreba si myslieť, že bizón príde za pascou. Treba ísť s pascou za bizónom. Hlboké a samoúčelné pasce, prikryté jemnými konárikmi, sú výsledkom nepremyslenej akcie, ktorej iniciátorom bol kovboj Buffalo Béla, stopár maďarského pôvodu. Raz, idúc po prérii vyhlásil: Bizóny, bizóny - čo po maďarsky znamená veru, veru a nie bizóny, bizóny, ako to pochopili niektorí kovboji.


  2: Z toho opäť vyplýva, aké dôležité je svedomite sa učiť cudzie jazyky. Bez maďarčiny sa ani v tomto odbore nezaobídeme. Istenbizony.


  1: Až ma striasa, keď si pomyslím, že nad takouto falošnou pascou sa mohla ocitnúť aj moja manželka Irma.


  2: Nebojte sa! Umožňujeme aj vdovcom, aby sa stali rovnocennými občanmi našej spoločnosti, a to tak, že im posky-

  tujeme primeranú prácu, pri ktorej zabúdajú na svoj neveselý údel. Tak či tak treba čo najskôr skoncovať s nesprávne kladenými pascami, pretože sa v nich ocitajú osoby, ktoré v pasciach nemajú čo hľadať, nehľadiac na to, že nám takto uniká cenný ľudský materiál. Je to nezodpovedné.


  1: Ja by som to nazval ľahostajnosťou. A nielen v pasci, ale aj na ulici a dokonca aj v posteli sa človek u človeka stretáva s ľahostajnosťou. Už aj ženy rodia akosi ľahostajnejšie, bez záujmu. Mnohí kovboji sa aj na stajne dívajú celkom ľahostajne. A to už nehovorím o žriebätách, ktoré sa ľahostajne, bez určitého cieľa pasú. Uvážte len, koľko príležitostí prepasie také zviera za jeden štvrťrok?


  2: Na to nechcem ani pomyslieť. Tieto problémy sa vyriešia, a tu sa vraciam k svojmu pôvodnému názoru, iba presnou a účinnou streľbou v družnom kovbojskom kolektíve. Všetci na jedného - jeden na všetkých.


  1: Áno. Pretože iba v poriadnej prestrelke sa ukáže, kto má kam namierené. Ak v každej prestrelke zahynie len jeden človek navyše, za celý kvartál to bude činiť osemdesiatpäť ľudí. A to je už pekný kolektív, na ktorom potom možno stavať.


  2: Na ktorom možno stavať vkusne tesané náhrobné kamene od firmy Eisenstein a dcéry.


  


  Rozhovor v podvečer


  Agitka


  Priestranná izba. Na pohovke polosedí  pololeží sympatický pán a štrikuje. Pospevuje si, zrejme má dobrú náladu. Cenganie. Pán dvíha telefón.


  1. PÁN: Prosím... nie, tu je súkromný byt, prosím. (Skladá slúchadlo. Štrikuje ďalej a pospevuje si. Opäť cenganie. Dvíha slúchadlo.) Haló... hovorím, že je tu súkromný byt. To je omyl. (Skladá. Pospevuje si a štrikuje ďalej. Cenganie. Dvíha telefón.) Omyl! (Skladá slúchadlo, ale cenganie trvá. Až o chvíľu si uvedomí, že je to cengáč na dverách. Vstáva, ide ku dverám a otvára. Vo dverách stojí iný sympatický pán.)


  2. PÁN: Dobrý deň.


  1. PÁN: Dobrý deň. Želáte si...?


  2. PÁN: Prišiel som vás zabiť.


  1. PÁN: Á, nech sa páči ďalej. (Obaja vchádzajú do izby.) Posaďte sa, prosím. (2. pán si sadá.) Dáte si kávu? Alebo radšej koňak?


  2. PÁN: Trochu vody, ak vám to nerobí ťažkosti. (1. pán mu podá pohár vody, 2. pán ju rýchlo vypije.) Odpusťte, som trochu unavený. Je toho priveľa. Od rána behám ako blázon a ešte mi zostali tri... stránky. Nadľudská námaha, ale človeku to aj tak nikto neuzná. Začneme?


  1. PÁN: Prosím. Ale ak si chcete trochu odpočinúť, nebudem vás naháňať. Nikam sa neponáhľam.


  2. PÁN: Ste veľmi láskavý. V tom prípade by som si dal jednu kávu.


  1. PÁN: Silnejšiu?


  2. PÁN: Prečo?


  1. PÁN: Kvôli nervom. Musí to byť nepríjemné povolanie.


  2. PÁN: Zvykol som si za tie roky.


  1. PÁN: Pravda. Človek si zvykne. (Prinesie kávu.) Prosím.


  2. PÁN: Vďaka. Málokde sa stretnem s pozornosťou. Väčšina... zákazníkov podlieha akejsi zvláštnej nervozite. Sú podráždení, často hysterickí. Celkom to nechápem.


  1. PÁN: To viete, človek sa pomerne nerád lúči s tým... (Hľadá výraz.)


  2. PÁN: So životom, chcete povedať? (1. pán prikývne.) Ale, prosím vás, priateľu... pardon, smiem vás tak oslovovať?


  1. PÁN: Prosím... Moje meno...


  2. PÁN: To je vedľajšie. Tvrdíte, že človek nerád odchádza? Možno máte pravdu. Ale to je práve to.


  1. PÁN: Čo je práve čo?


  2. PÁN: To je práve to, že tí ľudia nič nechápu. Myslím zákonitosti.


  1. PÁN: Zákonitosti?


  2. PÁN: Presne tak. Narodili ste sa a zomriete. Medzitým čosi. Ale to je zákonitosť. Narodiť sa a zomrieť. Nie?


  1. PÁN: Iste. Lenže tak odrazu... človek nie je pripravený.


  2. PÁN: A o čo ide? Treba byť pripravený. Vždy.


  1. PÁN: Nezdá sa vám, že je to trochu nezvyklé?


  2. PÁN: Prosím vás, čo je na tom nezvyklé? Musíte zomrieť? Musíte. Tak čo je na tom...


  1. PÁN: Lenže prečo práve dnes?


  2. PÁN: To sú detaily. Chytáte sa detailov. Topiaci sa chytá slamky. Čo je slamka? Detail. Prečo práve dnes?! Dnes, zajtra, o rok, nie je to jedno? Treba byť stále pripravený. Treba mať istú disciplínu. Kázeň.


  1. PÁN: Áno. Disciplína je potrebná. Bez disciplíny by to šlo dosť ťažko.


  2. PÁN: Tak vidíte. Stačí si to uvedomiť a človeku je hneď ľahšie. Vy vlastne disciplinovane plníte svoju povinnosť voči

  ostatným. To je krásne, priam veľkolepé. Temer vám závidím.


  1. PÁN: Ja tiež.


  2. PÁN: Ach, nemyslite si, že to mám ľahké. Je to hrdlačina. Nie samotný výkon, to ide ľahko, všemožne sa snažím pomáhať, zmierňovať. Dostávam desiatky ďakovných listov. Ale to presvedčovanie! Presvedčiť dotyčného, že robí z presvedčenia, to je hrdlačina! Niekedy sa úplne spotím. Neverili by ste, ale s mnohými je obrovská práca. Za nič na svete nechcú pochopiť tú...


  1. PÁN: Zákonitosť.


  2. PÁN: Tak. Ďakujem vám. Vidí sa mi, že ste celkom rozumný človek. Nebudú s vami komplikácie. Boli ste umelec?


  1. PÁN: Kdeže, kdeže...


  2. PÁN: Hneď som si to myslel. S tými to býva najhoršie. Nechápu vôbec nič. Akoby žili kdesi pomimo života, odrezaní od sveta a od problémov. Slovom, nechápu...


  1. PÁN: Umelci sú zvláštni ľudia.


  2. PÁN: Presne tak. Predstavte si, minule sa ma jeden spytoval, vraj akým právom? Smiešne, nie? Človek by si myslel, že taký umelec je obzvlášť citlivý a chápavý. A on vraj akým právom. Začal mi vykladať čosi o humanizme, vravím, dajte už konečne s tými teóriami pokoj, myslite trochu aj na seba. Tak, tak. Neverili by ste, akí sú ľudia. V takýchto chvíľach.


  1. PÁN: V takýchto chvíľach mnohí sklamú. Je to smutné. A vy? Nemáte problémy? Myslím, či je vám všetko jasné?


  2. PÁN: A čo je na tom nejasné, prosím vás? Hovorím, narodíte sa a zomriete, to je všetko.


  1. PÁN: A niečo medzitým, však?


  2. PÁN: Prirodzene, ale najdôležitejšie sú tie kľúčové momenty - narodenie a smrť. Treba vedieť odísť v pravej chvíli. A kedy je tá pravá chvíľa?


  1. PÁN: Hádam to každý cíti.


  2. PÁN: Čerta starého! Nik to necíti! Preto sa o tom musí rozhodnúť. Viac hláv - viac rozumu. A dotyčný to musí len dodatočne pochopiť. Nie je to jednoduchšie? To by bol, prosím, pekný chaos, keby každý umieral, keď to cíti. A čo ak necítite správne, ha?


  1. PÁN: Ale mám azda právo...


  2. PÁN: Vidíte, už je to tu. Právo. Kto ste, čo znamenáte, aby ste mali právo rozhodovať o takom dôležitom momente vo vašom živote?


  1. PÁN: Možno máte pravdu. Človek sám vždy nevystihne pravý čas.


  2. PÁN: Tak si s tým nelámte hlavu. Je to premyslené, nemajte obavy! Sú na to špecialisti...


  1. PÁN: Aleja o nich nič neviem!


  2. PÁN: Zato oni o vás vedia všetko, priateľu. Buďte bez starosti. Ak sa rozhodlo, že vaša pravá chvíľa je dnes o toľkej a toľkej, tak je to rozhodnutie vopred uvážené a správne. Na to môžete vziať jed!


  1. PÁN: Na to som tiež myslel.


  2. PÁN: Prosím?


  1. PÁN: Nič... Vravíte pravá chvíľa. A ako je to s narodením?


  2. PÁN: S akým narodením?


  1. PÁN: V pravej chvíli zomrieť, v pravej chvíli sa narodiť, tak to bolo, nie?


  2. PÁN: Ach tak, myslíte príchod na svet? Priznám sa, to je ešte akosi nedoriešené. Ale pracuje sa na tom. Rozhodne sa na tom pracuje. Napokon, nemožno chcieť všetko naraz. Postupom času...


  1. PÁN: Vraveli ste, že mnohí nechcú pochopiť nevyhnutnosť...


  2. PÁN: Zákonitosť!


  1. PÁN: ...že nechcú odísť, slovom, že presvedčovanie vám dá veľa práce.


  2. PÁN: Niekedy ma to vyčerpáva.


  1. PÁN: A vravíte, že rozhodnutia sú správne, neomylné? Však?


  2. PÁN: Neomylné? To som nepovedal! Sú premyslené a správne. Nakoniec, mýliť sa je ľudské, nie? Aj kôň má štyri nohy a potkne sa. Nie to ešte človek, ktorý má len dve nohy. Ale zato hlavu! Hlavu!


  1. PÁN: Tak teda rozhodnutia sú správne... Prečo potom presvedčujete? Nie je to zbytočné?


  2. PÁN: Zbytočné? Ako to myslíte?


  1. PÁN: Nie je to zbytočné sedieť u niekoho hodinu a presviedčať ho o tom, čo je správne a nevyhnutné, ak to nechce za nič na svete pochopiť, pretože je, povedzme, nechápavý?


  2. PÁN: Ach tak, rozumiem. Myslíte - bez presviedčania. Ale to nie, priateľu. To by bolo neľudské! Tu ide o človeka. A ten musí byť presvedčený o tom, že rozhodnutie je správne.


  1. PÁN: To znamená, ak by sa dotyčný nedal presvedčiť, nechali by ste ho tak?


  2. PÁN: Áno.


  1. PÁN: A stalo sa vám to?


  2. PÁN: Priznám sa, nie. Ľudia našťastie dajú na múdru radu.


  1. PÁN: Áno. Zdá sa, že máte pravdu. Som presvedčený, že máte pravdu. Môžete začať?


  2. PÁN: Veľmi rád. Ešte malý podpis.


  1. PÁN: Načo podpis?


  2. PÁN: Na papier, prosím. Formalita. (Podáva mu papier, 1. pán podpisuje.) Ďakujem vám. Poriadok musí byť, však? To je tiež...


  1. PÁN: Zákonitosť.


  2. PÁN: Presne tak. Máte nejaké želanie?


  1. PÁN: Pohár vody, ak vám to nerobí ťažkosti. (2. pán mu podá vodu. 1. pán ju vypije.) A zhasnúť svetlo, prosím.


  Zatiaľ čo 2. pán hľadá vypínač, 1. pán pomaly kráča dopredu. Kdesi na rampe, celkom blízko hľadiska ho zastaví tma.


  


  Stáť, lebo stisnem spúšť!


  Dramatická scéna s nešťastným koncom


  Motto: Drž sa, aby si nespadol!


  Albert Lövinger


  Osoby.


  PRVÝ


  DRUHÝ


  Dej sa odohráva na terase sedemposchodového domu.


  PRVÝ: Stáť! Ani sa nepohnite! Stisnem spúšť!


  DRUHÝ: Bože môj, Bože môj, ešte nie! Zadržte!


  PRVÝ: Zadržal by som, ale nedá sa. Treba to dokončiť.


  DRUHÝ: Vám sa to povie, ale mne nie je všetko jedno. To sa
nedá len tak, zrazu. Človek musí byť dôkladne pripravený,
lebo bez prípravy...


  PRVÝ: Mali ste dosť času, nemôžem ďalej čakať. Dnes mám
ešte tri takéto kšefty.


  DRUHÝ: To vám nezávidím. Ja by som sa na to nedal. Všeličo som v živote robil, vystriedal som mnoho povolaní a môžem povedať, že každá práca má svoje osobné čaro, i keď len na určitý čas, ale toto, čo robíte vy, to je, aby som sa tak vyjadril, slovom, ja by som to nemohol. Musíte to robiť, alebo sa vám to páči?


  PRVÝ: Mne sa to musí páčiť, aj keby sa mi to nepáčilo. Jednoducho inej možnosti niet. Robím to celý život, zvykol som si a nič iné neviem. I keď treba priznať, že v detstve som túžil byť pekárom. Nehýbte sa!


  DRUHÝ: Preboha, nemal by som sa oholiť?


  PRVÝ: Zbytočné starosti. No tak, ruky hore!


  DRUHÝ: Stačí takto? Alebo vyššie?


  PRVÝ: To je v poriadku. A nedívajte sa dolu, zakrúti sa vám hlava.


  DRUHÝ: Koľko to má poschodí?


  PRVÝ: Sedem.


  DRUHÝ: No zbohom. Viete, že som ešte nikdy nebol na
takejto terase? Ale výhľad je pekný. Často tu pracujete?


  PRVÝ: Dosť. Držte tie ruky hore nad hlavou!


  DRUHÝ: Aj tak si myslím, že by som nevedel robiť takúto robotu. Platia vám dobre, čo?


  PRVÝ: Mizerne. Dvadsať korún za kus. Viete si predstaviť tú hrdlačinu? Tak pozor! Stojte na mieste, nehýbte sa, ruky hore, trochu vyššie, tak, nedýchajte. To bude záber! V popredí vy, v pozadí obloha - nechcete sa na to pozrieť?


  DRUHÝ: Veľmi rád. (Ide k fotoaparátu.) Nikdy by som nebol veril, že je to také jednoduché. (Pozerá do fotoaparátu.)


  PRVÝ: Nechcem sa chváliť, ale práca mi ide od ruky. Predvčerom som fotografoval istú slečnu, pochopiteľne akt a... no, tak ako, ste spokojný? V popredí vy, v pozadí obloha...


  DRUHÝ: V pozadí obloha, v popredí nič.


  PRVÝ: Prosím?


  DRUHÝ: Obloha ostala - mňa niet. Ráčte sa presvedčiť.


  PRVÝ (díva sa do fotoaparátu): Hm, hm. Skutočne. Inte-
resantné. A bol to taký krásny záber. Nuž čo, musíme začať
odznova. Postavte sa na miesto, prosím. Tak. Ruky hore, výraz,
áno, to je ono, nehýbať sa...


  DRUHÝ: O čo vlastne ide?


  PRVÝ: To nechajte na mňa.


  DRUHÝ: Prepáčte, ale ako fotografovaný objekt mám azda právo vedieť čo, prípadne koho budem týmto postojom znázorňovať, aby som v prípade potreby mohol zaujať k celej veci také alebo onaké stanovisko. Nebolo by napokon od veci vytvoriť si kladný či záporný vzťah priamo k danej osobe alebo veci, ktorú predstavujem, aby sa tak moje ja neskrývalo pod pláštik akejsi anonymity. Slovom, o čo ide?


  PRVÝ: Pozrite: čo je fotografia? Fotografia je zastavený život. Život beží, skutočnosť sa deje, všetko je nedefinovateľné, plné rozporov a ja  vezmem fotoaparát a cvak!  život zastal, nič sa nedeje, v momente je všetko definitívne. Chápete?


  DRUHÝ: Nie úplne, ale časom pochopím. Táto oblasť mi nie je celkom cudzia. Som totiž futbalový rozhodca. Viete, čo chcem povedať, nie? Hra beží, vyvíja sa, rozpory sa hromadia, všetko je v pohybe a vtom - zapískam - všetko ustrnie, stíchne a ja vyslovím svoje stanovisko. Je to nádherný pocit.


  PRVÝ: Pochopili ste ma. Vy zastavujete hru, ja zastavujem život. (Rozšafne.) A život je vlastne hra, nie? Ha-ha-ha. Nehýbte sa!


  DRUHÝ: Ale ešte stále ste mi neodpovedali na otázku. Otázka znela: o čo ide? Inými slovami: aký je to život, ktorého som v tejto chvíli súčasťou a ktorý chcete práve zastaviť pomocou vášho fotoaparátu?


  PRVÝ: Je to ťažký život.


  DRUHÝ: Odpovedajte celou vetou.


  PRVÝ: Je to trochu zložitejšie, ako sa na prvý pohľad zdá.
DRUHÝ: Nič nie je také zložité, aby sa to nedalo zjednodušiť.
Len pokojne vulgarizujte.


  PRVÝ: Mám?


  DRUHÝ: Smelo. Zostane to medzi nami.


  PRVÝ: Prakticky ide o toto: okrem skutočnosti, ktorá práve je a dá sa zastaviť, je aj skutočnosť, ktorá bola - teda už nie je - a nedá sa zastaviť. A tú práve zastavujem, nech to akokoľvek neuveriteľne znie. Dômyselne zaranžujem minulosť v prítomnosti, vezmem fotoaparát a cvak! Vulgárne povedané: vyrábam autentické fotozábery historických udalostí. Ľudstvu treba priblížiť vlastnú minulosť.


  DRUHÝ: Začínam chápať. A teraz konkrétne - o čo ide?


  PRVÝ: Konkrétne ide o fotografiu pod názvom: Mojžiš káže
Izraelčanom. Preto máte ten kostým a ruky nad hlavou. V poza-
dí obloha, Izraelčanov nevidno, je to brané z ich aspektu. Jasné?
Tak a teraz do práce. Ruky hore, výraz, nehýbať sa...


  DRUHÝ: Moment!


  PRVÝ: Čo je zas?


  DRUHÝ: Ale v tých časoch neexistovali fotoaparáty.


  PRVÝ: Vidíte - to mi ušlo. Nič to. Obloha bola rovnaká. Ruky hore! Trochu vyššie, stojte na mieste, krok dozadu, nedýchať... je to perfektné. Na to sa musíte pozrieť.


  DRUHÝ (ide k fotoaparátu, nazerá doň): Prepáčte, ale naozaj nič nevidím.


  PRVÝ (tie z nazerá do fotoaparátu): Hm, hm. Nerozumiem tomu.


  DRUHÝ: Aj ja si to začínam myslieť. Počujte, ste naozaj fotograf, alebo ma len tak balamutíte?


  PRVÝ: Aha, aha, už je to tu. Otázka dôvery.


  DRUHÝ: Nie že by som vám neveril, ale je mi to akési podozrivé. Naozaj nič nevidno. A ja by som chcel mať istotu.


  PRVÝ: Prosím vás, kto má dnes istotu? Isté je len to, čo bolo, a ako vidíte, ani to nie je celkom isté. Mojžiša zrazu niet. Ostala len obloha. No, aspoň niečo. Ale pevne verím, že sa nám to podarí. Len nesmiete váhať. Neváhali ani iní. Svojho času som fotografova] Smrť Marata. Dotyčný sedel vo vani dva dni a vidíte - podarilo sa. Postavte sa pekne na miesto, tak, ruky hore, výraz, spomeňte si na Mojžiša, krok dozadu...


  DRUHÝ: A čo ak sa predsa nepodarí? Mojžiš je ťažký oriešok.


  PRVÝ: Nechajte to na mňa a nezdržujte, prosím. Do večera musíme urobiť ešte tri snímky: Slovenskí študenti odchádzajú do Levoče, Upálenie Jána Husa - to bude robota! - a Napoleon vo vyhnanstve na ostrove Svätej Heleny. Tak vidíte, že mám čo robiť, aby som to stihol! Už som povedal - dôvera za dôveru.


  DRUHÝ: Odpusťte, že som zaváhal. Som iba obyčajný futbalový rozhodca a futbal, ako iste viete, má iba krátku históriu.


  PRVÝ: To nič, časom sa to napraví. Tak do toho! Ruky hore, vyššie, tak, výraz, výraz... nebojte sa, vyzerá to skvele... krok dozadu... len sa musíte na mňa spoľahnúť, veď to robím celý život, hoci v detstve som chcel byť pekárom... ešte krok dozadu... všetci boli doteraz spokojní... ruky vyššie... krok dozadu... (Druhý sa správa podľa pokynov Prvého, ustupuje dozadu, približuje sa k okraju terasy, dostáva sa celkom na okraj, chvíľu balancuje a vzápätí padá smerom na ulicu.) Stáť! Nehýbať sa! Stisnem spúšť! Cvak - a je to. No vidíte, predsa sa podarilo. Nechcete sa na to pozrieť?


  


  


  


  


  


  


  


  


  


  


  


  


  


  


  


  


  Miru mir


  Dve bojové scény, bez prestávky


  Osoby:


  PRIATEĽSKÝ VOJAK
NEPRIATEĽSKÝ VOJAK


  PRVÁ SCÉNA


  Na začiatku je tma. Rachot bômb, mín a granátov. Z hluku preráža hlas.


  HLAS: Agentúra Reuter oznamuje, že na Himalájach už dlhší čas bojujú dve nepriateľské armády. Ďalšie správy v nasledujúcich dňoch.


  Rachot bômb pokračuje, pomaly tíchne a prechádza do zvuku pravidelných tupých úderov. Scéna sa postupne osvetľuje a vidíme na nej dvoch mužov v prilbách, ktorí sa monotónne tlčú po hlavách kopijami.


  


  PV (pozrie na hodinky): Padla. A dosť. (Zloží zbraň, užije dynil a začne si umývať zuby.)


  NV (vytiahne cukríky a je): Čože, čože? Môj rozkaz znie: Bojovať do pol piatej a potom sa dať na ústup.


  PV: Včera sme bojovali cez čas, dnes si dajme pauzu. Nemám záujem o boj.


  NV: A to sa nazývate stopercentný žoldnier? Môžete sa hanbiť!


  PV: Radšej hrať domino s hanbou v srdci, ako mať čisté svedomie a nechať sa búchať po hlave.


  NV: No, o tom som ešte nerozmýšľal...


  PV: Chápem, chápem. Ste vojak.


  NV (hrdo): Vojna, to je môj život! Boj, boj, boj! Najväčšou hrdosťou pre vojaka je... najväčšou hrdosťou je... (Nemôže si spomenúť.)


  PV: ...padnúť v boji za našu vec.


  NV (pozrie do zápisníka, potom ostražité): Súhlasí. Odkiaľ to viete?


  PV: Od nášho generála.


  NV: To predsa povedal náš generál!


  PV: Ale náš generál to povedal skôr!


  NV: No, no, no! Pozor na reči!


  PV: No veď ja nič. Dáme si? (Vyberie domino.)


  NV: Veľmi rád. Po dobrom boji - partia domina. (Hrajú domino.)


  PV: Som zvedavý na nové inštrukcie od štábu. Zatiaľ mám udržiavať otvorený boj a vyhnúť sa akýmkoľvek stratám. A čo vy?


  NV: To vám, bohužiaľ, nemôžem prezradiť. Som viazaný prísahou. Ale už mi to ide na nervy.


  PV: Vojna?


  NV: Kdežeby! Taktika. Rád by som už konečne prelial krv.


  PV: Čo sa vám robí? Sme v boji? Sme. Plníme rozkazy? Plníme. Tak načo ešte prelievať vlastnú krv!


  NV: Nie vlastnú. Vašu.


  PV: Ja som chudokrvný. To sa nevyplatí.


  NV: Ale platí sa to. Teraz mám 3.60 na hodinu. V prípade preliatej krvi u nepriateľa to stúpa temer dvojnásobne.


  PV: Finančne ste na tom celkom dobre.


  NV: Nemôžem si sťažovať.


  PV: Tak či tak, je to nepríjemné povolanie. Vás od toho nebolí hlava?


  NV: Ani nie. To je zvyk. Vy trpíte?


  PV: Po boji užívam dynil. Ale už sa mi míňa. Ešte tam ostala jedna tabletka a potom koniec.


  NV (utešuje ho): Zvyknete si bez dynilu.


  PV: To bude ťažké. Som háklivý. (Stále hrajú.) Počujte!


  NV: Počúvam.


  PV: Nechceli by ste... trochu švindľovať?


  NV: Ako mám tomu rozumieť?


  PV: Celkom jednoducho. Udierať vedľa. Rozkaz bude splnený a...


  NV: Apage satane!


  PV: Prosím?


  NV: To je také porekadlo. Tak švindľovať sa vám zachcelo, holúbok?! Udierať vedľa? A to zasa nie! Ja som čestný človek.
PV: Tak aspoň keby ste slabšie udierali.


  NV: Nie! Mňa neobalamutíte! A dosť! Nehrám! (Vstane a poodíde.) Zdá sa, že budeme musieť upraviť naše vzájomné vzťahy.


  PV: Ako chcete. Ja som len navrhoval. Kvôli tomu dinylu.


  NV: Návrhy neprijímam. (Líha si na zem.) Nemôžem vyjednávať. Nie som kompetentný. Keby ste boli aspoň zamávali bielou zástavou...


  PV: Odpusťte, že som vás urazil. Viackrát sa to nestane.


  NV: Ani by som vám neradil. Dobrú noc.


  PV: Dobrú noc. (Po chvíli, väčšmi pre seba.) Ja som to naozaj nemyslel zle. Keby bolo viac dinylu, nepoviem ani slova...


  NV (skríkne): Ááááá!


  PV (zľakne sa): Preboha, čo je? Nerušte nočný pokoj.


  NV: Zub!


  PV: Kto?


  NV: Zub, vy somár! Bolí!


  PV: To máte od tých cukríkov. Vždy som vám hovoril...


  NV: Nechajte si to! Pomoc! Umieram na slame! Aáááá!


  PV (vytiahne škatuľku): Posledný. Tu máte. Užite ho v pokoji.
NV: Čo je to? Úskok?


  PV: Nie. Dynil. Prejde vám to.


  NV (nedôverčivo): Dinyl od nepriateľa? To sa mi nevidí.
(Skríkne.) Ááááá! To je bolesť!


  PV: To si myslím. Tak, rýchlo ho prehltnite.


  NV: Nikdy. Nie som zradca, aby som užíval nepriateľský dinyl.
PV: Ako chcete. (Líha si.)


  NV (o chvíľu bojazlivo): Hej! Nepriateľko! Počujete?


  PV: Počujem.


  NV: Ja som... len... toto... nuž... reku... onô.


  PV: Dajte pokoj s tými pletkami. (Obráti sa na bok.)


  NV: Haló!


  PV: Tak čo?


  NV: Neviem sa ujať slova...


  PV: Rýchlo. Už som mal dvanásť minút spať. Ešte príde kontrola...


  NV: Ja by som len... dajte mi ten dinyl. (Bolesti.)


  PV: No vidíte. V núdzi poznáš nepriateľa. (Podá mu dinyl - ten ho prehltne.) Je vám lepšie?


  NV: Uvidíme. Ďakujem.


  PV: Tak dobrú noc.


  NV: Dobrú. (O chvíľu.) Počujte!


  PV: Čo je?


  NV: Veď vy ste mi dali dinyl.


  PV: Máte bystrý postreh.


  NV: Posledný...


  PV: Bohužiaľ.


  NV: Tak dobrú noc.


  PV: Dobrú.


  Tma.


  


  


  


  DRUHÁ SCÉNA


  O pár dní. Presný počet podľa uváženia režiséra. Scéna sa osvetľuje. Vojaci sa opäť bijú, ibaže nie po hlavách, ale povedľa.


  PV: To stačí, nie? (Odloží zbraň a značí si do zápisníka.) 8. augusta. Boj sa končí. (Pozrie na hodinky.) Pol dvanástej. No, napíšem 14.30. Priateľu... totiž... nepriatelil, už vám to švindľovanie ide celkom dobre.


  NV: Robím čo môžem. (Žoviálne sa smeje.) Nebolel vás ten druhý a tretí úder? Prepáčte, pozabudol som sa.


  PV: Ale to nič. Už sa stalo. (Umýva si zuby.)


  NV: Prišla pošta. (Podá mu list.)


  PV (číta): Od ženy.


  NV (srdečne): A čo doma? Všetci zdraví?


  PV: Ďakujem, ujde to.


  NV To je hlavné. (Prezerá svoju poštu.) To je hlavné. Aby to čím skôr utieklo. Inštrukcie od štábu. (Číta, postupne sa stáva nesvoj.) Tak teraz neviem.


  PV (veselo): Čože, čože? Môžem vám dať nejakú nepriateľskú radu?


  NV (smrteľne vážne): Predstavte si, mám vás zabiť.


  PV (spotí sa): No zbohom.


  NV: Tak čo teraz?


  PV: Ukážte to. (Číta.) Dnes o 12.30 podniknete útok, obkľúčite nepriateľa a porazíte ho najneskôr do jednej. Mnoho úspechu, váš štáb.


  NV: No prosím. A sme v tom.


  PV: Situácia je napätá, ale...


  NV (povzbudivo): No?


  PV: Čo keby ste...


  NV: Áno, áno! Čo keby som... Čo keby som?


  PV: Trochu povedľa. Chápete?


  NV (nechápavo): Akože?


  PV: Nie že by som sa vám vnucoval, ale čo keby ste netrafili?


  NV (suverénne): Áno, isteže, dalo by sa o tom uvažovať... prirodzene rozkaz je rozkaz... no napokon... isté pochopenie... všakhej... pretože... život sem... život tam... koho by z toho bolela hlava... bolela hlava... dynil. (Zdvorilo k PV). Zrejme máte na mysli obvyklý švindeľ?


  PV (zdvorilo): No práve tak to nazývať nemusíme...


  NV (pateticky): Pravým veciam pravé mená. Vy mne dynil, ja vám život. (Objatie, bozk.)


  PV: Srdečná vďaka. Na revanš. (Plačú.)


  NV: Rado sa stalo. Pokiaľ ide o formality, dovoľte malý náznak. (Pozrie na hodinky. 12.45. Začne kričať, vytiahne bambitku a vystrelí do vzduchu.) Odpusťte, išlo o malé oklamanie štábu. Treba sa preukázať použitým nábojom.


  PV: Chápem, chápem. Človek má byť na všetko pripravený. (Z diaľky výstrel. PV sa naľaká.) Prosím vás, prestaňte s tým. (Nové výstrely.) Čo je to?


  NV: Akási prestrelka. Žeby naši?


  Hľadia kamsi do zákulisia.


  PV: Na našich to nevyzerá.


  NV: Ani na našich.


  PV: Pozrite, strieľajú sa medzi sebou.


  NV: Cudzinci v našom chotári!


  PV: Blížia sa sem.


  Po scéne začnú lietať strely a míny. Vedľa vojakov vybuchne granát.


  NV (vyťahuje si črepinu z ucha): Dočerta. To je trápne. Haló, páni! Máte povolenie?


  Nový granát.


  PV: Tí to myslia akosi vážne. Aby nás tak napadli!


  NV: Oh! Nie som po prvýkrát v ohni. Nemáte chuť si zaútočiť?


  PV: Ďakujem, neprosím. Ponúkam radšej taktický ústup.


  Nový granát.


  NV: Máte pravdu. Poodstúpime z bojového poľa.


  PV (kričí do zákulisia): Páni, na nás nemierte, my sa nehráme.


  NV (obzerá sa dookola): Nedá sa nič robiť, príroda, to je moje.


  PV (tiež zakrýva strach): Tie večne zasnežené končiare. A údolia. (Strašne sa boja.)


  NV: A ten vzduch. (S chuťou sa nadýchne, vtom vybuchne vedľa granát.)


  PV: Vždy som túžil dostať sa sem. Najprv ako horolezec, ale nemal som skoby, potom ako vedec, ale nič som nevedel, takže som sem prišiel ako vojak.


  NV (horlivo načúva, aby zakryl strach): Áno, áno. Zaujímavé. Neviete nejaký nový vtip?


  PV: Ak dovolíte, rozpoviem vám anekdotu. Istý generál si zavolal troch vojakov a povedal im: Ten, kto zodpovie otázku NAČO JE VOJNA? stane sa slobodníkom. Ak nie, bude kratší o nohu. Prvý vojak hovorí: Vojna je na to, aby sme ju vyhrali. Neobstál. Druhý vraví: Vojna je na to, ako soľ nad zlato. Bol o nohu kratší. A tretí, taký pomenší, nevyzeral na vojaka, skôr na holiča, ten vstal a povedal... (Začne sa smiať.)


  NV: No?


  PV (smeje sa čoraz viac): Viete, čo mu povedal? Vojna je na…


  NV: No povedzte to konečne!


  PV (strašne sa smeje): Vojna je na... (V tej chvíli ho omylom zastrelia.)


  NV (stále nechápe): Tak, čo povedal? (Zbadá mŕtvolu.) Haló, veď vy ste mŕtvy! (Kričí do kulís.) Nevychovanci! Zastrelia človeka pri rozhovore. A kto mi teraz dopovie tú anekdotu?


  


  Podpálenie troch domov

  na Štedrý večer o polnoci

  v Lebeňovej


  Na Štedrý deň večer sedeli v lebeňovskej krčme pri zadnom stole dvaja chlapi a tíško sa rozprávali. Nakláňali sa jeden k druhému, sprisahanecky si šepkali, aby ich nikto nepočul, hoci v krčme okrem nich nikoho nebolo. Zvlášť jeden Z nich, poďobaný, hovoril tak ticho, že druhý, zamastený, sa k nemu z času na čas naklonil s rukou na uchu a upozorňoval ho: Vrav hlasnejšie, nepočujem. Poďobaný sa poobzeral a opatrne zosilnil hlas.


  POĎOBANÝ: Urobíme to o polnoci.


  ZAMASTENÝ: Prečo tak neskoro?


  POĎOBANÝ: Aby nás nikto nevidel. O polnoci budú všetci na polnočnej.


  ZAMASTENÝ: Aha. Tak mu treba, chrapúňovi!


  POĎOBANÝ: Máš ten petrolej?


  ZAMASTENÝ: Aký petrolej?


  POĎOBANÝ: Petrolej. Bez petroleja sa nepohneme. Nič tak chytro nehorí ako petrolej. Teraz v zime sa na seno nedá spoľahnúť. Býva vlhké. Ale petrolej chytí jedna radosť. Pooblievame dom popri múroch, zapálime na dvoch miestach naraz a ostatné sa rozhorí samo. Chápeš. Oheň bude postupovať okolo múrov, po stopách petroleja.


  ZAMASTENÝ: Aha. A koľko petroleja bude treba? Dačo mám, ale veľa toho nebude.


  POĎOBANÝ: Stačí desať litrov. Nezabúdaj, že majú šindľovú strechu.


  ZAMASTENÝ: Vidíš. A nebolo by lepšie, keby sme ten petrolej vyliali rovno na strechu? Možno by ho potom ani nebolo toľko treba, keď vravíš, že šindeľ dobre horí.


  POĎOBANÝ: Nevykrúcaj sa. Ľúto ti je petroleja. Ale desať litrov musíš obetovať.


  ZAMASTENÝ: Veď hej. Čože by som neobetoval. Ale na strechu by stačilo hádam aj päť.


  POĎOBANÝ: Päť je málo. Keď vravím desať, tak desať. Musíme oblievať popri múroch. Ako sa chceš dostať na strechu?


  ZAMASTENÝ: Pristavíme rebrík. Rebrík obetujem.


  POĎOBANÝ: Hej. Vyškriabeš sa po rebríku, pooblievaš strechu, zapáliš, a kým sa dostaneš dolu, zhoríš ako fakľa. Aj s rebríkom. Šindeľ vzbĺkne raz-dva.


  ZAMASTENÝ: Aha. Vidíš, nebezpečná záležitosť. Aj rebríka by bolo škoda. Myslel som, že by stačilo aj päť litrov toho petroleja. Hádam by sme mali dom pooblievať len z jednej strany.


  POĎOBANÝ: Nie. Z jednej strany nie. Ak chceš len z jednej strany, tak so mnou nerátaj. Alebo sa bojíš?


  ZAMASTENÝ: Čoby som sa bál! Len som sa nazdal, že aj z jednej strany by stačilo. Veď sa to potom rozhorí.


  POĎOBANÝ: Hej, rozhorí, ale pomalšie. Hádam by to stihli aj uhasiť. Na jednej strane bude horieť a z druhej strany budú vytláčať periny. Keď pooblievame dookola, nedostanú sa dnu.


  ZAMASTENÝ: Cez oheň sa neopovážia. Hádam by sme mu mali zapáliť aj maštaľ.


  POĎOBANÝ: Načo maštaľ?


  ZAMASTENÝ: Len tak. Keď už bude horieť, nech zhorí aj maštaľ.


  POĎOBANÝ: Maštaľ netreba. Ani on by ti maštaľ nepodpálil.


  ZAMASTENÝ: To je pravda. Maštaľ by nechal tak. Ale kurín by mi podpálil. Myslíš, že by sa zľutoval? Riť Paľovu by sa zľutoval. A vieš, aký mám kurín?


  POĎOBANÝ: Netáraj. Veď nemáš sliepky.


  ZAMASTENÝ: Ale kurín mám. Pekný, čerstvo natretý. A on by mi ho podpálil, pankhart.


  POĎOBANÝ: A načo ti je kurín, keď nemáš sliepky?
ZAMASTENÝ: Načo, načo! Každý má kurín. Aj ty máš kurín. Tebe je načo?


  POĎOBANÝ: Ja mám sliepky.


  ZAMASTENÝ: No vidíš, aj on má sliepky. Aspoň kurín mu podpálim, keď vravíš, že maštaľ nie.


  POĎOBANÝ: Kurín podpáľ, ak chceš. Ale bude treba viac petroleja. Aspoň o dva litre.


  ZAMASTENÝ: Dva litre? Na poondiaty kurín? Hádam by stačilo aj so zápalkami.


  POĎOBANÝ: Čerta starého. Dva litre treba.


  ZAMASTENÝ: A nedalo by sa ušetriť s tých desiatich litrov aj na kurín?


  POĎOBANÝ: Nie. Čo ak nám bude chýbať. Ak chceš zapáliť kurín, dones o dva litre viac.


  ZAMASTENÝ: No, ešte uvidíme.


  POĎOBANÝ: Len aby zostalo petroleja aj pre nás. Ak naše domy nezhoria, budú na nás prstom ukazovať.


  ZAMASTENÝ: Veru. Podpálime najprv svoje a uvidíme, koľko nám toho zostane.


  POĎOBANÝ: Nuž po desať bude stačiť aj na naše.


  ZAMASTENÝ: Po desať? Na môj budú stačiť hádam aj tri.
POĎOBANÝ: Z troch nevyhoríš do základov. Neexistuje.
ZAMASTENÝ: A musím do základov?


  POĎOBANÝ: Pravdaže. Ako on. Inak by to bolo na nás. Nože, hybaj k nám a podpáľ to tam poriadne. Ja zájdem k tebe.
ZAMASTENÝ: A čože by si u nás robil? Veď nikto nie je doma.


  POĎOBANÝ: Na teba sa nedá spoľahnúť. Možno by ti ľúto prišlo. A nedá sa nič robiť, zhorieť to musí dôkladne. Rozlejem desať litrov, podpálim ti to v mene božom a zídeme sa u neho.


  ZAMASTENÝ: Zoberieme tam každý po päť. Ja svojich päť rozlejem zo dvora a ty od ulice.


  PODOBANÝ: Dobre. A zapálime naraz. Keď skríknem Mor ho!, škrkni a hoď. Zápalky máš?


  ZAMASTENÝ: Aj zápalky treba? Čertovská robota.


  Obaja chlapi vstali a bez slova sa rozišli. O polnoci horeli v Lebeňovej tri domy. Na Krnáči stáli dvaja podpaľači a dívali sa dolu do dediny. Vidíš, ako pekne horia, vraví poďobaný. Veru,  vraví zamastený, hotová tragédia. 


  


  Tri dni ma naháňali


  Folkloristická feéria
Povolené hrať výlučne
za dlhých zimných večerov
na priadkach


  Osoby.


  JURAJ JÁNOŠÍK, hôrny chlapec


  MARTIN CHLIEB a MATEJ SOĽ, dve tajomné indivíduá, z ktorých sa neskôr vykľujú pracovníci Národopisného ústavu SAV


  Scéna:


  Lesná čistinka na Slovensku


  Opona sa dvíha. Smerom nahor. Svitá. Ešte do tmy zaznie prenikavý motív šansónu Moje srdce je fujara. Z diaľky zvuk blížiacich sa krokov. Po lesnej čistinke sa uberajú dve tajomné indivíduá, Chlieb a Soľ. Asi po polhodinovej chôdzi prichádzajú na scénu. Po scéne prebehne srnka a zmizne v húštine. Skupina zajacov trieli po diagonále. Ostatné zvieratá sú za scénou. Je sparno.


  SOĽ: Ej, bisťu, brat môj, či je sparno!


  CHLIEB: Nuž veru, sparno. Hádam si zdriemneme, domine spectabilis?


  SOĽ: Ba kieho!


  CHLIEB: Koho?


  SOĽ: Ba kieho! To je zvrat.


  CHLIEB: Zvrat - diabla brat! Andrej Melicherčík, Dielo, strana 307.


  Sadajú si do trávy, ktorá je až povyše kolena. Začnú jesť chlieb a soľ. Soľ plnými ústami niečo nezrozumiteľne mrmle. Chlieb takisto mu odpovedá. Týmto spôsobom si vymenia niekoľko zásadných viet.


  SOĽ (prežrie posledný hlt): Žeby? Hneď som si to myslel.


  CHLIEB: Daj na moje slová, Soľ!


  SOĽ (podáva mu soľ): Tu máš.


  CHLIEB: Povedal som Soľ s veľkým S!


  SOĽ: Ach tak! To bolo oslovenie! Chlieb!


  CHLIEB: Prosím, počúvam ťa.


  SOĽ: Chlieb podaj!


  CHLIEB: Ach tak, želanie! (Podáva mu chlieb. Hltavo jedia. Chvíľu obaja mlčia.)


  SOĽ: Možno sa to podarí.


  CHLIEB: Musí sa to podariť! Pivo!


  SOĽ: Kto?


  CHLIEB: Pivo. (Siahne do tanistry a vytiahne fľašu piva.)


  SOĽ: Musí sa to podariť, v opačnom prípade sme stratení.


  CHLIEB: V opačnom prípade sa vôbec nevrátime. Budeme chodiť po zboji. Vieš si predstaviť, čo sa stane, ak sa to prezradí?


  SOĽ: Chápem. Národné tradície! To by bola pekná mätež.


  CHLIEB: Treba to urobiť v tichosti.


  SOĽ: Treba ho k tomu prinútiť.


  CHLIEB: Ale dobrovoľne. Len aby pochopil a nezačal strieľať.


  Kukulienka zakuká jarnú rezkú nôtu. Chlieb a Soľ sa zakukajú na kukulienku.


  SOĽ: A sme tu dobre? By sme nečakali darmo.


  CHLIEB: Áno, sme. Sem chodieval pod večierkom. Tu si s milou vlásky ískavali, do ohníčka hľadievali. (Vytiahne presýpacie hodiny.) Zdá sa, že trocha predsýpajú. Ale každú chvíľu by sa mal zjaviť.


  SOĽ: Ty, Chlieb!


  CHLIEB: Čo, Soľ?


  SOĽ: Ja sa bojím.


  CHLIEB: Tak čo si chodil do lesa? Nič sa ty neboj. Všetko sa na dobré obráti.


  V húšťave čosi zašuchoce. Obaja stŕpnu a čakajú. Z húšťavy vyskočí muž v najlepších rokoch. Vystrelí a skríkne.
JÁNOŠÍK (lebo on je to): Stoj, tisíc hrmených, vyskočia desiati, stoj, daj Bohu dušu a mne dukáty. Stoj! (Chlieb a Soľ hneď vstanú.) A kto ste a čo hľadáte?


  SOĽ: Som Martin Soľ.


  CHLIEB (trasie sa ako osika)'. Aj ja. A ty? Číže si?


  JÁNOŠÍK: Som Juraj Jánošík, Terchová 47. Bohatým beriem a chudobným dávam rady. (Zatne valašku do stromu, až íverčoke lietajú a podá im svoju navštívenku trírohú.) Sem s dukátmi!


  CHLIEB: Čo máme - to dáme. (Ponúka ho chlebom a soľou.)


  JÁNOŠÍK: To poznám! Nijaké kamarátstva! Sem s dukátmi!


  SOĽ: Viem, Ďurko, že nám neuveríš, ale naozaj nič iné nemáme.


  JÁNOŠÍK: Keď nie podobrotky, tak pozlotky. Ukáž tanistru!
CHLIEB (vyprázdňuje tanistru): Nič.


  JÁNOŠÍK: Vrecká, pačrev!


  SOĽ (vyprázdňuje vrecká)\ Nič!


  JÁNOŠÍK: Nič? Žeby naozaj nič?


  CHLIEB: Nič nemáme, sokole hôrny.


  SOĽ: Nič, orle náš podtatranský.


  JÁNOŠÍK: Ste teda naši?


  CHLIEB: Veru vaši. My sme ten ľud úbohý, bitý biedami, čo cudzím dostal sa pod nohy.


  JÁNOŠÍK: Pekne si to povedal. Ešte stále biedite?


  CHLIEB: Všetko má svoj koniec, bratku.


  SOĽ: To je práve to.


  CHLIEB: Vieš, bratku, aby som pravdu povedal, my sme tu... (Soľovi) Začni ty...!


  SOĽ: Nuž, aby som vám pravdu poviedau, my sme tu...


  CHLIEB: Pravdu si poviedau, len smelo!


  SOĽ: Aby som pravdu poviedau...


  CHLIEB (zachraňuje situáciu): Veru, veru.


  SOĽ: Pozri, kamarát: legenda sem - legenda tam...


  CHLIEB: Žijeme v dvadsiatom storočí...


  SOL: A čo je veľa, to je veľa.


  JÁNOŠÍK: Vicišpán vám dačo spomínal?


  SOL: Veď to. Vicišpána už nieto.


  JÁNOŠÍK: Akože, bratia?


  CHLIEB: Kamarát môj, už je aj po vicišpánovi.


  JÁNOŠÍK: Kto ho dostal, zloducha?


  SOL: Čas, priateľu, čas.


  Jánošík hľadí na nich nechápavo ako teľa na dvojo nových vrát.


  CHLIEB: Pozri, poviem to rovno. Zmosta-doprosta: prečo si sa zvesil, há?


  SOĽ: Čo si si to zmyslel? Keď visím, tak visím. A ty takto?


  CHLIEB: Vieme všetko. Našli sme Gajdošíkove zápisky. Tak von s tým, prečo si sa zvesil?


  JÁNOŠÍK (zahovára): Ale pripeká! Hádam spŕchne.


  CHLIEB + SOĽ (spolu): K veci, Ďurko, aký to bol šibeničný vtip?


  JÁNOŠÍK (chvíľu váha, po váhaní sa prizná  ak herec neovláda váhanie, prizná sa hneď): Nuž, bratia, otupno mi bolo. Visím si, visím, už tretí deň, a nič. Nikde nikoho a ja si len visím a fajčím. A vravím si: dokedy budeš takto visieť, veď sa ti už tabak míňa? Tak som sa zvesil, idem po tabak, vrátim sa, a šibenice nikde! Nuž sa odvtedy potĺkam. Sám som ako prst, všetci ma opustili. Uhorčík je v SĽUK-u, Hrajnoha je obchodvedúci v pražskom ÚĽUV-e, Filčík hrá divadlo... (Usedavo sa rozplače.)


  CHLIEB: Nerumádzgaj, Ďuro, všetko sa napraví.


  JÁNOŠÍK: A čo bude so mnou?


  SOĽ: Neboj sa. Veď si ty slávny človek. Uživíš sa.


  CHLIEB: Piesne sa o tebe spievajú, knihy sa o tebe píšu, štúrovci kvôli tebe vznikli, na syroch si vyobrazený. Veľa ľudí z teba žije, veľa.


  Jánošík premýšľa. Trvá mu to trochu dlhšie, nakoľko sa v jeho dobe premýšľalo pomalšie. Chlieb a Soľ spievajú medzitým zopár slovenských ľudových piesní so zbojníckou tematikou. V Jánošíkovi dozrie rozhodnutie.


  JÁNOŠÍK: Priznám sa!


  CHLIEB + SOĽ (spolu): Nie! Stoj!


  CHLIEB: Kde by si chodil? Veď vravím, že z teba žijeme.


  SOĽ: U nás v ústave si všeobecne veľmi obľúbený. A ty sa chceš priznať? To nám nemôžeš urobiť!


  CHLIEB: Nesmieš prísť medzi ľudí ako Jánošík. To by bol koniec!


  SOĽ: My sme si ťa totiž predstavovali úplne ináč. Vysokého ako jedľa. Driečneho ako sosna.


  CHLIEB: Akoby ťa jedna mater mala.


  SOĽ: Nesmieš nám pripraviť také rozčarovanie. To si nezaslúžime!


  JÁNOŠÍK (zamyslene si čistí okuliare): Tak čo si mám počať?


  CHLIEB: Dostaneš slušné miesto. Budeš účtovníkom, vyznáš sa v tom.


  SOĽ: Veď si s pánmi účtovával. Len nezraď, že si Jánošík! Zabudni na to. Čo bolo - bolo.


  CHLIEB: Chápeš, však?


  SOĽ: No a my dvaja...


  CHLIEB: My dvaja, nehnevaj sa, Ďurko...


  JÁNOŠÍK: Čo vy dvaja?


  CHLIEB (bojácne): My sme ťa prišli zlapať. Pre istotu.
JÁNOŠÍK (zahľadí sa na hory, potom na doly, a vzdychne): Keď ste si ma upiekli, tak si ma aj zjedzte! (Pauza, v ktorej si uvedomí, že ho ešte nezlapali.) Moment, chlapci, hneď donesiem hrach.


  Odbehne. Na scénu sa vkráda tma. Chlieb a Soľ ticho stoja a píšu si do blokov poznámky. Z grúňov znej e pieseň Tri dni ma naháňali.


  


  Maják


  Osoby:


  EMILO, starý strážca majáka
GEORGE, mladý strážca majáka


  Skromná izbietka v prízemí budovy majáka. Stôl, dve stoličky, dve lôžka, umývadlo. George spí na svojom lôžku. Zvečerieva sa. Zvonku počuť ostrý hvizd vetra, ktorý napodobňujú všetci zamestnanci divadla. Vojde Emilo, zababušený do nepremokavého plášťa, so strážnym lampášom v ruke. Strasie sa, odloží lampáš, glgne si z fľaše, ktorá stojí na stole a pozrie na hodinky. Podíde k spiacemu Georgovi a zatrasie ním.


  EMILO: Hej! Počuj! Je večer! Vstaň a choď hore!


  GEORGE (pomaly sa prebúdza, čosi sa mu snívalo, pretrie si oči): Čože? (Uvedomí si, že je to Emilo.) Daj pokoj! Ja ta nejdem! Rozumel si? Čo sa tak dívaš? Nejdem hore na vežu!


  EMILO: Počúvaj, daj si pozor!


  GEORGE: Ja ta nejdem a nejdem. Darmo sa namáhaš.


  EMILO: A čo ti prišlo na um? (George zdĺhavo zíva.) Hovorím ti: daj si pozor! A kto ta pôjde miesto teba?


  GEORGE: Nikto. Aj tak to nemá význam.


  EMILO: Čo nemá význam? Čo nemá význam?


  GEORGE (prejde k umývadlu a umýva sa): To nemá význam, aby som tam celú noc signalizoval ako blázon.


  EMILO: Pozri: sme strážcovia majáka?


  GEORGE: Sme.


  EMILO: Treba dávať lodiam signál?


  GEORGE: Treba.


  EMILO: Máš službu?


  GEORGE: Mám.


  EMILO: Tak čo nemá význam? Choď pekne hore a signalizuj! O druhej ťa prídem vystriedať.


  GEORGE: Signalizuj, signalizuj! Neviem načo! Neviem komu! Myslíš, že ma to baví signalizovať len tak?


  EMILO (sadne si za stôl a vyzúva sa): Ako to - len tak? Veď ty kladieš nehorázne otázky! Taký som prekvapený, že ani neviem, čo ti mám na to odpovedať. Čo to znamená signalizovať len tak? Človeče, aký ty máš vzťah k výstražnému znameniu?


  GEORGE: Svoju prácu vykonávam rád. Signalizujem od detstva. Veď som syn strážcu majáka. Stál som na veži v tých najväčších búrkach. Ale vtedy som slúžil na majáku, okolo ktorého chodili lode! Vtedy som signalizoval a lode mi na signalizovanie odpovedali priateľským zahúkaním: hú-hú-hú. Alebo niekedy len hú, ale to stačilo! Nuž ale toto: signalizovať len tak? Prosím ťa - hovorme otvorene - kde by sa tu vzali lode?


  EMILO: Ako to myslíš?


  GEORGE: No... nevysvetľuj si to hneď tak. Nemyslel som to tak. Len som myslel, že ak... totiž... v danom okamihu... počkaj, takto by som to vyjadril... človek a priori má určité... postupne... však... akoby... viacmenej isteže... čo na to povieš?


  EMILO: Nepáčiš sa mi v poslednom čase. Začínaš mať čudné reči. Nie si chorý?


  GEORGE: Neviem.


  EMILO: Tak čo ti chýba? Raňajkoval si?


  GEORGE: Samozrejme. Ešte predvčerom.


  EMILO: Potom naozaj neviem, čo ti je. (Odrazu mu niečo svitne.) Alebo hádam...?


  GEORGE (skočí mu do reči): ...Ale nie! Čo si o mne myslíš! Pozri, poviem ti to dorovná! Chcel by som sa s tebou pozhovárať medzi štyrmi očami. Ako chlap s chlapom. Máš chvíľu času?


  EMILO (podíde ku dverám, otvorí ich, vyzrie, potom ich zatvorí, otočí sa ku Georgovi): Aha, už chápem, si zaľúbený.


  GEORGE: Prosím ťa, do koho by som sa tu mohol zaľúbiť! Vieš dobre, že už roky trčíme v tejto veži sami dvaja.


  EMILO (podíde k nemu): No. Všeličo sa stáva. Ale mne to môžeš povedať. Mám pochopenie pre také veci. Som človek bez predsudkov. Konvencia sa mi bridí. Preto som šiel na maják. Zdôver sa mi. Neoľutuješ!


  GEORGE: Som veľmi rád, že mi vychádzaš v ústrety. Sám by som sa nebol odhodlal. Ale už to nemôžem tajiť.


  EMILO: Ale načo by si tajil? Veď ťa nezjem! Len to povedz a všetko bude v poriadku. Uvarím ti čajík? (Chce ísť k variču.)


  GEORGE (chytí ho za nohu): Nie! Nie. Ďakujem. Vieš, rozmýšľam o tom už pol roka. Stále ma to prenasleduje. V noci nemôžem spávať. Ani signalizovanie mi nejde tak ako voľakedy. Rád by som počul tvoj názor.


  EMILO: Vopred ti hovorím, že nebudeš sklamaný. Len sa už konečne vyslov. Tak dlho som čakal na túto chvíľu. Cítil som, že mi niečo zamlčuješ. Hovor!


  GEORGE: Mám?


  EMILO: Nemuč ma, Žorž!


  GEORGE: Tak to poviem. Mne sa to s týmto naším majákom nevidí.


  EMILO: S majákom? S akým majákom? Ahá! S majákom! Maják, maják, stále len maják. Nehnevaj sa, ale toto hovoríš každý deň, len čo máš ísť signalizovať. Pre mňa to nie je novinka!


  GEORGE: To ešte nie je všetko.


  EMILO (znovu sa blíži ku Georgovi): Tak predsa?


  GEORGE: Pamätáš sa, raz, bolo to asi pred osemnástimi rokmi - sedeli sme tu v izbe pri stole. Vtedy si mi povedal, že signalizovať treba kvôli lodiam, ktoré plávajú po mori s nákladom korenín...


  EMILO: ...vzácnych korenín!


  GEORGE: Áno. Ale mne ide o to, že tie lode tu neplávajú, tým menej s nákladom vzácnych korenín a už vonkoncom nie po mori.


  EMILO (spozornie): Ako to myslíš?


  GEORGE: Prosím ťa, neopytuj sa ma, ako to myslím. Zatiaľ neviem. Ale jedno je isté: tie lode tu neplávajú preto, že tu nie je more! Rozumieš? Jednoducho tu nie je more!


  EMILO: Rozumiem. (Medzitým si nabral polievky a hltavo je.) No a?


  GEORGE: Čo no a? Vravím ti, že tu nie je more! Choď sa pozrieť hore na maják! Čo uvidíš? Dolu lúka, v pozadí les. Nie je ti to podozrivé?


  EMILO: Nie. Prečo?


  GEORGE: Pretože mne je to podozrivé!!


  EMILO: Si príliš temperamentný, nemyslíš?


  GEORGE: Myslím, že kde nie je more, tam nemôžu byť ani lode. Z toho vyplýva, že netreba chodiť každú noc na vežu a signalizovať. Komu? (V rozčúlení schytí metlu a rýchlo pozametá izbietku.)


  EMILO: Moment, nie tak zhurta! Nemám rád predčasné závery. Nie je to také jednoduché. Vieš, bratku, more - to ti je taký nespútaný živel...


  GEORGE: More! Kde by sa tu vzalo more! (Ukáže na veľkú mapu.) Veď pozri na mapu, aha!


  EMILO (díva sa skepticky na mapu): Nuž, na mape nie je. Lenže - možno veriť mape? Čože je to - mapa? Zdrap papiera! A more? More je živel! Napokon, nič nemôžeme s istotou tvrdiť. Kedysi tu more určite bolo. Spomeň si na prvohory, paleocén, plyocén, acetylén... more je večné.


  GEORGE (medzitým vyhrabal kdesi zaprášenú knihu, cituje): Kto z nás môže o nejakej veci povedať, že je večná? Kto z nás vôbec pozná večnosť? Existenciu hmoty mimo času...


  EMILO: Ja viem, ty si fiškál. Stále sa len v tých knihách rýpeš! Už toho mám dosť! Choď pekne hore a signalizuj!


  GEORGE: Ale mne sa nechce!


  EMILO: Tá lenivosť! Že sa nehanbíš, v tvojom veku.


  GEORGE: Nie. Lenivý nie som. Veď všetko čo mám, zadovážil som si prácou vlastných rúk: zubnú kefku, uterák, mydlo, okuliare. Nechce sa mi hore, pretože tam hore mám vždy taký čudný nepríjemný pocit.


  EMILO: To je pocit zodpovednosti.


  GEORGE: Možno. Stojím ti tam, viem, že nijaká loď sa nezjaví  kto to kedy videl, loď na lúke - a predsa signalizujem. Dúfam, že by sa predsa len nejaká mohla zjaviť, hoci viem, že je to nemožné, a napriek tomu čakám a čakám, signalizujem a celý život si vravím: Čo keby? To je strašné!


  EMILO: To vôbec nie je strašné. To je správne. Signalizovať treba. Čo keby...


  GEORGE: Lenže ja si myslím, že signalizovať netreba. Ale keď som hore, tak signalizujem.


  EMILO: Správne. Pretože tu dole signalizovať netreba. Tu ťa nijaká loď nezazrie.


  GEORGE: Hej, ale ani tam hore ma nikto nezazrie!


  EMILO: Prečo? Prečo? Veď zhora je výhľad do okruhu cca štyroch kilometrov.


  GEORGE: Výhľad je. Ale more nie je.


  EMILO: More nie je, ale signalizovať treba.


  GEORGE: Načo? Nie je more - nie sú lode! Logika.


  EMILO: Nie je more, nie sú lode. Hm. Ale je maják! Je maják  sú lode. Sú lode  je more! Logika! Vari nemáš vzdelanie?

  GEORGE: Akožeby nie: sinus, tangens, cotangens...


  EMILO: Tak musíš vedieť, že maják slúži ako výstraha okoloidúcim lodiam, aby nebodaj nenarazili na plytčinu.

  GEORGE: Nuž, plytčina by bola. More nie je.


  EMILO: A o čo ide? O more alebo o plytčinu?


  GEORGE: Ide o maják! Maják, ktorý nie je na mori, ale na lúke - podľa mňa nie je maják!


  EMILO (vzrušene vstane a prechádza sa po izbe): To by som tak celkom isto netvrdil! Tento maják tu stál ešte predtým, než si sa narodil. Každý, kto išiel okolo hrdo hovoril: Toto je náš maják! A ty teraz jednoducho vyhlásiš, že táto veža nie je maják? Teda čo je? Rozhľadňa? (Schytí Georgeho za košeľu a lomcuje ním.) Z rozhľadne sa večer čo večer signalizuje? Za čo dostávaš plat? Z čoho žiješ? Há?


  GEORGE (vyslobodí sa z rúk starého strážcu): Veď to je práve to, čo ma znechucuje. Dostávam mesačný plat za signalizovanie. Platia ma za celkom zbytočnú prácu.


  EMILO: A ty si myslíš, že by ťa platili, keby na signalizovaní nezáležalo? Možno práve dnes narazí nejaká loď na plytčinu! Rovno pod naším majákom! Plytčín - ako si sám povedal - je tu dosť. Vieš, čo by to znamenalo? Dieru v boku!


  GEORGE: Dieru v boku? (Zhrozený.) Nevrav.


  EMILO: No len si predstav: noc, more, búrka, plytčina  prááásk! Nárek cestujúcich na lodi, ktorá narazila na plytčinu. Ich rozčarovanie: verili, že maják im ukáže cestu. Tichou nocou znie Blíž k tebe, Bože môj a beznádejní ľudia, stratení vo svojej opustenosti vyskakujú z lode...


  GEORGE: Lenže načo by vyskakovali? Veď tá loď by sa nepotápala. Nemala by sa do čoho! Tu nie je more!


  EMILO: Tým horšie. Do vody sa skáče oveľa bezpečnejšie. Voda tlmí dopad. A keď nie je voda, vieš aký tvrdý je dopad? Sám som sa o tom presvedčil, keď som minule skočil z veže a v domnení, že skáčem do vody - bola to hlavička, George  dopadol som na betón. Nepríjemné prekvapenie.


  GEORGE: Musel si sa poriadne tresnúť.


  EMILO: Ale nezanevrel som. A je na nás, aby sme takýmto a im podobným prekvapeniam predchádzali. Čím? Sústavným signalizovaním.


  GEORGE: Ako to myslíš? Sám si sa presvedčil, že tu nie je more.


  EMILO: ...že tu pravdepodobne nie je more. Možno je to iba náš subjektívny dojem.


  GEORGE: Tak teda lúka, les, ten tvoj dopad, to je oné... len fatamorgána?


  EMILO: Nie, George, fatamorgána to nebude. Fatamorgány sú na púšti. A my sme na mori.


  GEORGE: Možno sme na púšti, čo my vieme?


  EMILO: Na púšti nie sme. Čo by na púšti robila lúka a les? Sme na mori.


  GEORGE: To je skutočne zaujímavé. Všetko by bolo v poriadku, nebyť tej lúky a toho lesa. Čo s nimi?


  EMILO: Pozri, treba uvažovať logicky: to, že vidíme lúku a les, to ešte nič neznamená. Ak vychádzame z toho, že je tu maják - a to je neodškriepiteľný fakt, musíme si uvedomiť pravdepodobnosť výskytu majákov. A každé malé dieťa vie, že maják sa vyskytuje väčšinou na mori. Prečo by sme práve my mali tvoriť výnimku?


  GEORGE: My? Výnimku? Ešte to by nám chýbalo!


  EMILO: No vidíš. Veď som ti vravel: nestrácať hlavu.


  GEORGE: Nuž veru. More tu síce pravdepodobne nie je, ale predsa bude dobré ísť hore a signalizovať, pretože keď je tu maják, tak tu bude pravdepodobne aj more, aj keď sa nám vidí, že tu pravdepodobne nie je. No nie?


  EMILO: Veľmi presne si to vystihol. Čože lúka a les! To je v našom prípade úplne zanedbateľné. Vieš, George, asi nevidíme do celej veci hlbšie. A prečo by aj? Sme iba jednoduchí strážcovia majáka a ako takí musíme strážiť a ne smieme sa nechať ovplyvňovať kadejakými faktami, nech sú akokoľvek závažné. Chápeš?


  GEORGE (vstáva a oblieka si plášť): Chápem, Emilo. A som rád, že si mi pomohol. Ani neviem, ako sa ti mám za to odvďačiť. (Ide ku kufru a prehŕňa sa v ňom.) Chceš, požičiam ti zubnú kefku.


  EMILO: Ďakujem, to si nemusel. Ďakujem. A teraz choď hore a signalizuj. Keď sa vrátiš, uvarím ti čajík.


  GEORGE (už je oblečený, berie lampáš, podáva Emilovi ruku): Tak idem.


  EMILO: Choď a dávaj si pozor! V tomto ročnom období býva more často rozbúrené. Nespútaný živel. (George už vyšiel s lampášom a počuť len kroky po starých drevených schodoch. Vonku je fujavica. Z diaľky počuť bučanie kravy.) A nie aby si mi prechladol!


  


  Voľný pád


  Zvuk: ruch v rozhlasovom štúdiu, buchot dverí, stáčanie magnetofónových pásov pri maximálnej rýchlosti, nalievanie, štrngot pohárov, hlasy: Rýchlo... o chvíľu ideme... nalej ešte... všetko ste mi vychlastali... a podobne.


  HLÁSATEĽ: Môžem? (Odkašle si.) Vážení poslucháči. Mimoriadne vzrušenie panuje dnes u nás v štúdiu. Nečudo. Veď o chvíľu budeme svedkami nevšednej udalosti: prvého priameho prenosu parašutistického zoskoku. Naši dvaja parašutisti, dobrovoľníci, sú už pripravení, a tak prepájame do lietadla OK BMH 324, ktoré sa vznáša nad naším mestom vo výške 7800 metrov.


  Zvuk: piskot, buchot  ako pri prepájaní, hlas: Už?


  A: (hlas skreslený z veľkej výšky, nekvalitný zvuk, do toho hukot lietadla): Tu Pivoňka... tu Pivoňka... počujete ma?


  HLAS: Tu štúdio... tu štúdio... počujeme vás veľmi slabo... snažte sa hovoriť do mikrofónu... prepájame...


  A: Tu Pivoňka... neviete, kde mám mikrofón?


  HLAS: Tu štúdio... máte ho na prsiach pod kombinézou... prepájam...


  A: Aha... Tu Pivoňka... už ho mám... je to lepšie?


  HLAS: V poriadku... ujmite sa slova... držíme vám palce... prepájam...


  A: Tu Pivoňka... tu Pivoňka... Marcel Pivoňka, člen dobrovoľného výsadkárskeho krúžku pri Dome osvety v Lamači... o niekoľko chvíľ sa s mojím kolegom... ako sa voláte?


  B: Nepočujem...


  A: Ako sa voláte?


  B: Prečo mi vykáš?


  A: To je pre rozhlas...


  B: To už zapli?... ježišmária... Herberger...


  A: O niekoľko chvíľ sa s kolegom Herbergerom pokúsime o prvý rozhlasový zoskok. Mám namontovaný mikrofón pod kombinézou, a tak vám budem môcť opisovať všetky podrobnosti tohto experimentu. Kolega Herberger bude skákať prvý, takže vás priebežne budem informovať aj o jeho zoskoku... ste pripravený?


  B: Som.


  A: Tri, dva, jedna, teraz! Otvárajú sa dvere lietadla, navigátor nám kýva na rozlúčku, kolega Herberger pristupuje k otvoru... moment... čo je, Herberger?... Skáč!


  B: Nemôžem... ja sa bojím...


  A: Neblázni... to sa vysiela...


  B: Ja som indisponovaný... asi som niečo pojedol...


  A: Okamžite vyskoč, lebo ťa dám do hlásenia!


  B: Nestrkaj do mňa, áno?


  A: Tak vypadni! Strácame výšku!


  B: Pusť ma, nedrgaj do mňa!... Ááááá... (Do clony.)


  A: Kolega Herberger na daný pokyn práve vyskočil a letí zatiaľ voľným pádom. Podľa dohody otvoríme padáky vo výške 6900 metrov. Som pripravený a skáčem za ním...


  Zvuk: hukot vzďaľujúceho sa lietadla.


  A: Vážení poslucháči, letím voľným pádom, výškomer ukazuje 7600 metrov... 7500... 7400... Herberger je tesne podo mnou, o chvíľu sa dostanem na jeho úroveň, výškomer ukazuje 7100 metrov, o pár sekúnd obaja otvoríme padáky, 7000 metrov... pozor... zaťahujem páčku, padák sa otvára... všetko prebehlo podľa plánu, pretože celý zoskok sme si dôkladne pripravili s vedúcim nášho krúžku súdruhom Marcijánom. Teraz je pochopiteľne rýchlosť menšia a budeme pomaly a pravidelne klesať smerom do vopred určeného cieľa, ktorým je futbalové ihrisko Telovýchovnej jednoty Lamač, kam o niekolko minút dopadneme presne do stredového kruhu. Cítim sa výborne, nemám nijaké problémy, je to už môj tridsiaty piaty zoskok. Iba na pravej nohe cítim akýsi tlak. Počasie je krásne, viditeľnosť skvelá. Kolega Herberger by mal byť niekde v mojej blízkosti, ale zatiaľ ho ešte nevidím, možno otvoril padák o niečo skôr, takže bude nado mnou, ale šikovným manévrovaním sa o chvíľu dostaneme na rovnakú... preboha, niekto ma drží za nohu... čo to má znamenať?... hej! Hej!... pustite ma!... Kto je to?...


  B: To som ja... Herberger...


  A: Čo je, Herberger? Prečo ma držíš za nohu? Veď to je proti predpisom!


  B: A za čo ťa mám držať? Za slovo?


  A: Okamžite ma pusť, lebo ťa dám do hlásenia! Nepoznáš pravidlá? Podľa bodu sedem mi nemáš právo brániť v zoskoku!


  B: Na pravidlá ti kašlem! Neotvoril sa mi padák.


  A: Čo vravíš?


  B: Že sa mi neotvoril padák!


  A: Ako je to možné? Veď sú to tie nové typy! Zatiahni poistku!


  B: Nejde to! Je zaseknutá... dočerta... ja sa na to...


  A: Nenadávaj, Herberger... všetko ide do vysielania...


  B: Tak to vypni! Toto je mimoriadna situácia.


  A: Nemôžem. Neviem, kde sa to vypína. Namontovali mi to pod kombinézou...


  B: Tak drž chvíľu hubu, ja sa zatiaľ pokúsim vyštverať trochu vyššie.


  Zvuk: ticho, len svišťanie vetra a Herbergerove vzdychy.


  A: Au! Mňa to šteklí!


  B: Ticho! Vydrž ešte chvíľu. Nemôžeš mi podať ruku?


  A: Nemôžem, musím sa držať za popruhy, aby sme nestratili kurz...


  Zvuk: trhanie látky, Herbergerov výkrik.


  A: Čo sa stalo?


  B: Pára sa ti kombinéza! Teraz visím na zdrape...


  A: Ja ťa niečím ovalím... veď dolu budú fotografovať, ako budem vyzerať?


  B: Vytiahni ma hore k sebe, potom ti ju opravím.


  A: Natiahni ruku... ešte... tááák... teraz sa drž!


  B: Počkaj... tak... ešte kúsok...


  A: Chyť sa ma okolo krku... dobre... si v poriadku?


  B: Teraz už hej, ale nebolo mi všetko jedno.


  A: Neboj sa, dáko to už prežijeme.


  B: Myslíš, že nás unesie?


  A: Čo či nás unesie?


  B: Tvoj padák.


  A: Dúfajme. Koľko vážiš?


  B: Pred mesiacom som vážil osemdesiatsedem. Ale tuším som odvtedy trochu pribral...


  A: Hádam to chvíľu vydržíš. Počúvaj, prečo sa ti vlastne neotvoril?


  B: Nemám potuchy. Pozri sa mi na to.


  A: Pritisni sa ku mne, nedočiahnem ti na chrbát... človeče, z teba páchne ako zo suda...


  B: To si nevšímaj, trochu som to včera prehnal. Už dočiahneš?


  A: Mám ho, mám ho... no spánombohom...


  B: Čo je?


  A: Čo to máš v tom padáku? Trenírky, cvičky, tepláky, slanina...


  B: Ježišmária! Ja som to tušil... ja som to tušil...


  A: Čo si tušil?


  B: Syn mi ráno išiel na čunder. Vzal som si miesto padáka jeho ruksak. Ten mi dá, keď sa vráti domov.


  A: To ti teraz môže byť jedno. Hlavne, aby si sa vrátil ty. To máš z toho chlastu. Keby si aspoň pred zoskokom neslopal!


  B: Ty si už ako moja žena. Stále to isté dokola. Neslop, nestreb, nelogaj... dvadsať rokov to počúvam vo dne v noci. Aspoň tu
vo vzduchu som mal trochu od nej pokoj, a teraz už aj ty začínaš!


  A: To teraz riešiť nebudeme. Porozprávame sa o tom na výborovke. Zajtra o 15.30. Nie aby si zase chýbal!


  B: Nuž... ak budeme chýbať, tak potom obidvaja, hahaha.


  A: Prosím ťa, nežartuj! Na také žartíky sme príliš vysoko!


  B: Ozaj, akú máme výšku?


  A: 960. Padáme rýchlejšie, sme ťažší.


  B: No, len mi to nevyčítaj. Koľko vlastne vážiš?


  A: Deväťdesiatpäť.


  B: No vidíš. Si o osem kíl ťažší, tak sa nevyťahuj. Myslíš, že dopadneme presne? Strašne mi na tom záleží. Dal som si záväzok, že dnes dopadnem do kruhu. Ešte nikdy sa mi tonepodarilo. Tak nie aby si mi to pokazil! Manévruj presne. Dúfam, že sa v tom vyznáš!


  A: No dovoľ!? Mám za sebou tridsaťpäť zoskokov! Drž sa ma a máš to isté. Budeme v novinách, za to ti ručím.


  B: Tak je dobre. Ja som vedel, koho sa mám chytiť... hahaha.


  A: Ale s novinármi hovorím ja prvý! To si zapamätaj!


  B: Nech sa páči. Len aby sme trafili do kruhu.


  A: Keď sa nebudeš veľmi vrtieť, tak sa to podarí. Pozri sa dolu, ako to tam vyzerá.


  B: Nemôžem, dvíha sa mi žalúdok...


  A: Ty prasa... počkaj, uhni s hlavou... sme nad sídliskom a vpravo je ihrisko... kurz je v poriadku.


  B: Prosím ťa, nemohol by si manévrovať popri tom šedivom vežiaku?


  A: Ešte si budeš rozkazovať!?


  B: Prosím ťa... Záleží mi na tom.


  A: Ten sivý? S balkónmi? Prečo ti vlastne na tom tak záleží?


  B: Býva tam moja frajerka. Chcel by som jej zakývať.


  A: Tak dobre. Ale nekývaj veľmi, radšej sa drž.


  B: To je ona... Vlasta... Vlasta!... úúú... ááááááá... (Do stratena.)


  A (kričí za ním): Vravel som ti, aby si sa držal! Tu Pivoňka... tu Pivoňka... počujete ma?... Blížim sa k cieľu... futbalové ihrisko TJ Lamač je podo mnou, mierim rovno do stredového kruhu... práve doň dopadol môj kolega Herberger. Uspo riadatelia, reportéri a fotografi sa okolo neho zbiehajú... dočerta, Herberger, zase si ma predbehol...


  Zvuk: piskot, buchot, vrkot.


  HLÁSATEĽ: Vážení poslucháči, priamy prenos parašutistického zoskoku členov dobrovoľného výsadkárskeho krúžku pri Dome osvety v Lamači sa skončil. A teraz chvíľa hudby.


  Zvuk: smútočný pochod.


  


  Ponosuvání sedlácké


  A: Preboha, čo sa vám stalo? Prečo máte na nose leukoplast?


  B: Chcete povedať namiesto nosa. Pokojne to povedzte, nešetrite ma. Už som sa s tým zmieril.


  A: Nechcel som sa vás dotknúť. Napokon akýsi výčnelok vám tam ešte zostal, takže som nepredpokladal, že je to až také zlé...


  B: Je. To, čo vidíte, to je už len torzo. Dobre ste to povedali  akýsi výčnelok, odhryzok, dzindzík, všetko možné, len nie regulárny nos. A vy predsa viete, aké som mal nádherné nosisko.


  A: Pravdaže. Roky sme vás volali Nosorožec.


  B: Alebo Skoba. A v škole ma volávali Buratino.


  A: Veru, to nebol nos, to bol prírodný úkaz. Pamätáte sa, raz sme sa celá partia chystali na maškarný, vyberali sme si umelé nosy a vy ste vtedy vyhlásili: Ja nepotrebujem, nechám si vlastný.


  B: Ani mi to nepripomínajte, lebo sa zasa rozplačem. Božemôj, to boli časy... keď som dostal nádchu; celý barák sa na týždeň odsťahoval. A teraz... vidíte, čo mi zostalo...


  A: Ale ako sa to stalo, prekristoverany? Prešiel vám ho vlak... alebo žeby súboj?


  B: Ani jedno ani druhé. Odhryzli mi ho.


  A: Prosím?


  B: Dobre ste počuli. Odhryzli mi ho. Presnejšie povedané  odhryzol mi ho.


  A: Kto, pes? Nie. To musel byť kôň!


  B: Svojím spôsobom áno. Odhryzol mi ho Mlynarčík. To je môj vedúci. Teda bol. Už nie je. Ja totiž už nie som tam, kde som bol.


  A: A to vám len tak... bez príčiny?


  B: Celkom bez príčiny nie. Povedal som mu svoje.


  A: Vy ste mu povedali svoje? To je nonsens!


  B: A čie som mu mal povedať?


  A: Vedeli ste, že hryzie, a napriek tomu ste mu povedali svoje? Prepáčte, kto vás nahovoril na takú somarinu?


  B: Manželka. A nevedel som, že hryzie. Teda Mlynarčík že hryzie. Ale nepredbiehajme. Začalo sa to takto: Raz večer sme ležali v posteli...


  A: S Mlynarčíkom?


  B: So ženou.


  A: Veď preto.


  B: Podaj sa.


  ŽENA: Čo je zas...?


  B: Podaj sa trochu...


  ŽENA: Čo?


  B: Aby si sa trochu posunula. Spadnem z postele.


  ŽENA: Prestaň...


  B: Aleja naozaj spadnem.


  ŽENA: Dospíš na dlážke.


  B: Ja mám spať na dlážke a ty sa budeš rozťahovať v posteli. Akým právom?


  ŽENA: Nemôžem za to, že je taká úzka. Mal si kúpiť ešte jednu.


  B: Netáraj. Musíme šetriť. Podaj sa.


  ŽENA: Počúvaj, a kým si našetríme, nemohol by si spať na dlážke? Bolo by to od teba gavalierske.


  B: Ja nie som gavalier, ja som inžinier. Podaj sa.


  ŽENA: Nemôžem. Posteľ je dolu kopcom. Vždy sa skotúľam.


  B: Na plachte máš značku. Za značkou je môj rajón. Tu nemáš čo hľadať.


  ŽENA: Veď ja tu nič nehľadám. Ja spím. To sa môže, nie?


  B: Spi na svojej polovici. Za značku sa nepchaj.


  ŽENA: A ako mám zistiť, kde je značka, keď spím. Mal si tam dať ostnatý drôt.


  B: Netáraj, musíme šetriť. Ja sa na tvoju polovičku netlačím.


  ŽENA: To som si všimla už dávno.


  B: Čo tým chceš povedať?


  ŽENA: Nič. Keby si bol čo k čomu, dávno máme dve postele. A možno aj detskú.


  B: Ako to myslíš?


  ŽENA: Nijako.


  B: Tak to nie. To mi musíš vysvetliť, ako si to myslela. Čo k čomu? K čomu by som mal byť?


  ŽENA: K ničomu. To sa len tak hovorí. Spi.


  B: Nemôžem. Každú chvíľu spadnem z postele.


  ŽENA: Už som ti povedala, mal si kúpiť dve.


  B: Treba počkať. Nemajú fondy.


  ŽENA: Tak čakaj. Aleja na značku kašlem.


  B: To je hrozné. Celé národy sa dohodnú, keď ide o územné požiadavky, len my dvaja nie a nie.


  ŽENA: Obráť sa na OSN. Dobrú noc.


  B: Dobrú. Ale... podaj sa trochu...


  B: Počuli ste to. Vyprovokovalo ma to. Vraj, keď sa ozveš, z nosa ti nik neodhryzne, a keby aj, veľa z neho neubudne. To ma naštvalo. A ja keď sa raz naštvem, tak potom je zle.


  A: S kým?


  B: So mnou. V ten večer som sa naštval nevídane. A ráno som pred všetkými povedal Mlynarčíkovi svoje. Priamo a tvrdo. Reku: prosím vás, súdruh vedúci, nedalo by sa dačo s tým mojím platom?


  A: A čo on?


  B: Že nedalo. Vraj treba počkať.


  A: A vy čo na to?


  B: Že počkám.


  A: A za to vám odhryzol z nosa?


  B: Vtedy ešte nie. Až po obede.


  A: V závodnej jedálni?


  B: Mhm. Vlastne, priamo v závodnej nie.


  A: A kde?


  B: Na toalete. Stál som tam len tak, ako to už chodí, veď to poznáte, a vtom vošiel Mlynarčík. Na obed sme mali fašírku, tak som sa naňho usmial a vravím: tak čo, chutilo? A on sa na mňa tak dáko čudne pozrel a hovorí: ešte by som si dačo zahryzol. A chňap mi zubami po nose. Kým som sa spamätal, bol preč.


  A: Rozumiem. Nemáte teda nijakých svedkov.


  B: Nemám. Tá toaleta je len pre dve osoby, takže aj keby... jedným slovom už bolo obsadené. Ďalší záujemcovia museli čakať vonku. Býva tam poriadna fronta.


  A: Ale tam ho predsa niekto musel zazrieť.


  B: Aj ho zazrel. Cabánik.


  A: A čo?


  B: Pozdravil sa mu. Všimol si, že prežúva, tak mu zaželal dobrú chuť.


  A: A čo na to Mlynarčík?


  B: Vraj len pokýval hlavou a zmizol za rohom.


  A: No toto... počúvajte, a to vám odhryzol naraz? Také kusisko?


  B: Trochu pri tom trhol hlavou, ale v podstate to bolo na jeden šup.


  A: Ten musí mať čeľuste! A keď odhryzol, odišiel len tak, bez slova?


  B: Tuším niečo zamrmlal, ale nerozumel som dobre. Mal plné ústa.


  A: Aspoň niečo ste hádam rozumeli?


  B: Myslím, že povedal: Príbeľ, už dávno ma... ale to posledné slovo som naozaj nerozumel.


  A: Čo to mohlo byť? Príbeľ, už dávno ma... nepovedal: už dávno ma zlostíte?


  B: Zlostíte nepovedal. To viem určite.


  A: Nuž čo povedal, to povedal. V každom prípade ste mali niečo robiť.


  B: Šiel som za podnikovým právnikom.


  PRÁVNIK: Neviem, aký postoj zaujať vo vašej záležitosti, pán Príbeľ, pretože, pravdu povediac, s takýmto prípadom som sa ešte vo svojej právnickej praxi nestretol, márne listujem v spisoch, k ničomu takému v našom podniku ešte nedošlo, boli tu, pravda, prípady ťažkého ublíženia na zdraví, ale to sú väčšinou banálne zlomeniny, ktoré bolo možné definovať ako pracovné úrazy, samozrejme s prižmúrením jedného oka, aby nedošlo k zbytočnému súdnemu konaniu, čo by iste neprospelo dobrej povesti našej ustanovizne, ale, ako vravím, ani v odbornej literatúre som nenašiel nič ani len približne podobné vášmu úrazu, ak to tak vôbec možno charakterizovať, vlastne som na rozpakoch, ako by to bolo možné definovať, pretože obyčajné, bežné uhryznutie psom riešime tak, že berieme na zodpovednosť majiteľa zvieraťa, v prípade, že sa majiteľ neprihlási do troch mesiacov odo dňa, keď sa stala nehoda, postupujeme celú agendu príslušnému občianskemu výboru, ktorý potom vyvodí patričné dôsledky, lenže vo vašom prípade nejde o bežné uhryznutie, skôr by sa to mohlo označiť ako odhryznutie podstatnej časti vášho čuchového orgánu, čo rozhodne nie je zanedbateľné nielen zo zdravotného, ale aj, povedal by som, z morálneho a estetického aspektu, nakoľko tým utrpela takzvaná spoločenská prestíž postihnutého, čo môže viesť k závažným psychickým následkom, takže žaloba by bola rozhodne namieste, keby, pravda, existovali aspoň minimálne dôkazy, ktoré, ako dobre viete, nejestvujú, pretože, ako sám tvrdíte, údajný páchateľ doličný predmet skonzumoval, čím sa celá záležitosť stáva pre mňa irelevantnou, nehľadiac na to, že ako zástupca podniku môžem vstúpiť do sporu iba ak ide o poškodenie podnikového majetku, a váš čuchový orgán bol, pokiaľ viem, vo vašom osobnom vlastníctve, takže žaloba na neznámeho páchateľa neprichádza z našej strany do úvahy, azda len v prípade, že by sa jednalo o objekt pamiatkovo chránený, o čom ste však nepredložili nijaké právoplatné potvrdenie, nemôžem teda v danom prípade urobiť nič iné, len vysloviť vám poľutovanie, aj to nie v mene organizácie, pretože na to nie som oprávnený, ale len za svoju osobu a sú časne vás prosím, aby ste to nikomu nepovedali.


  B: Vidíte, právnik bol jasne na mojej strane, ale nedalo sa nič robiť.


  A: To je fakt. Páchateľ zjedol dôkaz. To je smola. Keby bol doličný predmet iba odhryzol a hneď vypľul, situácia by bola podstatne iná. V každom prípade by vám mohli doličný predmet prišiť na pôvodné miesto a nevznikol by nijaký precedens. Prepáčte, že sa vyjadrujem odborne, ale inšpiroval ma k tomu váš právnik. Napokon, znie to oveľa dôstojnejšie, keď poviete: neznámy páchateľ skonzumoval doličný predmet, ako keby ste vyhlásili: Mlynarčík mi zjedol nos.


  B: Máte pravdu. A keby ho nebol skonzumoval, naozaj mi ho mohli prišiť. Lekár povedal, že by to nebol problém. Stačilo by zohnať silnú cvernu. Lenže nos mi nik nedaruje.


  A: Je to nespravodlivé. Čo sa človek napočúva o darcoch krvi. Ale že nosy nie sú, o tom sa nikde nedočítate.


  B: Pokúšal som sa podať inzerát. Kúpim nos, väčší, zánovný, s dvoma dierkami, alebo vymením za garzónku. Značka: Rozdiel doplatím v hotovosti.


  A: Ozval sa niekto?


  B: Kdeže. Ani mi to neuverejnili. S takými srandičkami aby som vraj išiel do Roháča. Tak som išiel.


  A: A čo? Aspoň sa zasmiali?


  B: Nie. Humor je vraj vážna vec. Až keď som im povedal, že nejde o humor a ukázal im tú dieru, čo mi zostala v ksichte, až potom sa začali chichúňať. Tak som radšej odišiel.


  A: A u vás v podniku? Ako na to reagujú?


  B: Tiež sa spočiatku smiali, keď ma zazreli s týmto leukoplastom, ale potom im to zovšednelo. Teraz sa smejú už len stránky. Ale jedna pani raz omdlela a bolo z toho zle. Sťažovala sa a zavolal si ma riaditeľ.


  RIADITEĽ: Sadni si, Pišta.


  B: Ďakujem, súdruh riaditeľ.


  RIADITEĽ: Dáš si voľačo? Mám fajnový koňak. Alebo radšej slivovicu?


  B: Mne je to jedno. Aj tak to nerozoznám.


  RIADITEĽ: Ale ba, veď stačí privoňať... jaj... prepáč. No, ale aspoň sme sa dostali priamo k veci. Pišta, čo mieniš robiť?


  B: Ako to, čo?


  RIADITEĽ: Pišta, takto to nepôjde. Sťažnosti sa množia, ženy omdlievajú... keď ťa zazrú...


  B: Omdlela len jedna. Ostatní sa iba smejú.


  RIADITEĽ: Veď práve. Načo je to dobré, aby sa stránky rehotali, keď prídu do kancelárie. Uznaj, to sa nehodí. A predovšetkým u nás, v pohrebnej službe.


  B: Uznám, ale čo mám robiť?


  RIADITEĽ: Aspoň keby si si ten leukoplast trochu začiernil, nepoviem. Lenže ty si ho hádam prelepuješ každý deň.


  B: Každý druhý. Z hygienických dôvodov.


  RIADITEĽ: No vidíš. A potom z hygienických dôvodov nesplníme plán a prémie budú... nebudú.


  B: Tak ma dajte do invalidity.


  RIADITEĽ: To nejde. Radil som sa s právnikom. Máš smolu, Pišta. Keby si bol prišiel o nohu, je to v suchu. Ale takto sa dá normálne robiť. A ešte máš aj výhodu, že nemôžeš dostať nádchu.


  B: Tak budem normálne robiť. Mne to už nevadí.


  RIADITEĽ: Ale veď pochop. Čo si spadol z duba? Pred chvíľou sme o tom hovorili. Zákazníci sa ponosujú. Keď vojdú do kancelárie, musia sa rehotať, a patrilo by sa plakať. Uznaj. Musím ťa preložiť do kotolne. K starému Čibenkovi. Tomu je všetko jedno. To je náš človek. A plat ti zvýšim o dve stovky. Za každú dierku kilo. Berieš?


  B: Beriem.


  RIADITEĽ: No vidíš, že sme sa dohodli. Tak čo si sa tolko okúňal, ja nehryziem. A keď pôjdeš okolo, zastav sa. Mám fajnový koňak. Dáme si do nosa... jaj... prepáč.


  B: A tak som sa dostal do kotolne. Prikladáme spolu so starým Čibenkom, ktorému je všetko jedno, a práca nám ide od ruky. A to je vlastne všetko.


  A: Keď sa to tak vezme, dopadlo to vo váš prospech. Ozvali ste sa, plat vám podvýšili. Nešlo to síce len tak, ale... nič sa nedá dosiahnuť bez obetí.


  B: Veď ja sa neponosujem. Žena je tiež spokojná, už sa netlačíme v jednej posteli, v kotolni je trochu teplo, ale aj to sa dá vydržať, do zrkadla sa nepozerám, leukoplast si vymieňam už aj po pamäti, všetko by bolo v poriadku...


  A: A nie je?


  B: Viete, ten právnik mal pravdu. Prejavujú sa psychické následky.


  A: V akom zmysle? Máte pocit menejcennosti?


  B: Ani nie. Je to skôr akási ľútosť alebo čo. Skrátka precitlivelo reagujem na určité slová. Napríklad, keď ma starý Čibenko pošle po pivo a zakričí za mnou: Len čapované, fľaškové nenos! To ma dojme, až mi slzy vyhŕknu.


  A: To chápem. Beriete to osobne, lebo vám to čosi pripomína.


  B: Alebo keď mi žena povie: Choď sa ponosovať na domovú správu, zateká nám. A všetky tie výnosy, nánosy, obnosy... poviem vám pravdu, keď má byť v televízii priamy prenos, radšej to vypnem, len aby som to slovo nemusel počuť. Pretože keď počujem také slovo, čosi sa mi zovrie okolo srdca, aj by som začal posmrkávať, keby sa dalo, a zmocní sa ma taká... taká čudná...


  A: Nostalgia.


  B: Božemôj. Ešte aj vy?


  A: Prepáčte, ale to slovo presne vyjadruje vaše rozpoloženie.


  B: Viem. Ale už ho nikdy predo mnou nevyslovte. Prosím vás o to.


  A: Spoľahnite sa. Napokon, dá sa to povedať aj inak. Clivota.


  B: Tak nejako. No... čo bolo, bolo, už je to za nami, ja pôjdem. Budem si musieť vymeniť leukoplast. Ideme so ženou večer do divadla.


  A: Dobrú zábavu. A čo vlastne dávajú?


  B: Cyrana. Už sa teším.


  


  Deň radosti


  Hra v dvoch častiach


  PRVÁ ČASŤ


  Na scénu prichádza Klavirista, otrávene sa díva po obecenstve.


  KLAVIRISTA: No... to som si mohol myslieť... zase nejaká akcia... takéto kšefty mám najradšej... ja toho Fera raz zabijem... jasne som povedal, že na tancovačkách nehrám... ja nie som nijaký harmonikár... ja som náhodou hrával v skupine Silver Shadows, keď to chcete vedieť... začínali sme u nás na Zoborskej v pivnici... dun dun deng deng, everybody loves me too... a skončili sme v Stuttgarte, tiež v pivnici... čo sa dá robiť, taký je vývoj... Kde je zmluva? Jasne som povedal Ferovi, že bez zmluvy nehrám... kam by sme prišli, keby sme hrali len tak... pre radosť... to je už za nami... zmluva, alebo - auf wiedersehen... (Ide ku klavíru, na ktorom leží zmluva.) Zmluva.... (Prezerá si ju.) No... to som si mohol myslieť... jasne som povedal Ferovi, že za stopäťdesiat korún hrubého... (Kývne rezignovane rukou.) Ale veď aj to sú peniaze. (Zahrá úvodné takty predohry.)


  


  Optimista priváža Pesimistu na invalidnom vozíku, obaja sú starí. Pesimista je skleslý, Optimista si škodoradostne mädlí ruky.


  OPTIMISTA: Ja som vedel, že to nevyjde... ja som to od začiatku hovoril... nehovoril som to? (Pesimista mlčí.) Hovoril. Nehovorte mi, že som to nehovoril. Hovoril som jasne: nevyjde to. Tak buďte taký láskavý a nesnažte sa ma presvedčiť, že som to nehovoril, keď som to hovoril. (Pesimista mlčí.) Vy si myslíte, že si to nepamätám, alebo čo si vôbec myslíte? Že neviem, čo hovorím? Ja náhodou dobre viem, čo hovorím, a keď vám hovorím, že som to hovoril, tak som to hovoril. A nie že nehovoril! (Pesimista mlčí.) Vy si myslíte, že nemám na to svedkov? (Pesimista pozrie na neho.) No nemám. A čo? Na všetko musia byť svedkovia? Keby človek na všetko musel mať svedkov, tak... to by sme vyzerali... svedkovia... čo sa na mňa tak dívate? Ja som nezavinil, že to nevyšlo. Veď som sa aj zapojil... no ešte povedzte, že som sa nezapojil... a kto vymyslel ten nápis: Vítame vás, veľkí, malí, v tomto našom areáli? No? Kto to vymyslel? Ja som to vymyslel! A kto zohnal horčicu? Tak mi nehovorte, že som sa nezapojil.


  PESIMISTA: Ja nič nehovorím.


  OPTIMISTA: To viem, že nič nehovoríte, to mi nemusíte hovoriť. Ale myslíte si to!


  PESIMISTA: Ja si nič nemyslím.


  OPTIMISTA: Myslíte.


  PESIMISTA: Nemyslím.


  OPTIMISTA: Nehovorte mi, že si nič nemyslíte, veď to na vás vidieť!


  PESIMISTA: Čo na mne vidieť?


  OPTIMISTA: Že si niečo myslíte!


  PESIMISTA (pozrie sa do zrkadielka): Nevidieť.


  OPTIMISTA: To si myslíte vy, že nevidieť. Stačí sa pozrieť a hneď vidím, že vidieť. Mňa neobalamutíte. Vy si myslíte, že na vás nevidieť, že si niečo myslíte? Na sto krokov to vidno! To neutajíte. To by ste museli mať sakramentskú prax, aby ste to utajili. A to vám práve chýba. Prax. Nemáte prax. Vy máte len samé... myšlienky... furt si niečo vymýšľate a potom sa čudujete, že to nevyšlo. Lenže ja som vám hovoril, že to nevyjde. To nemôžete odtajiť. No povedzte, nehovoril som to? Povedzte!


  PESIMISTA: Hovorili ste to, hovorili.


  OPTIMISTA: Čo som hovoril?


  PESIMISTA: Že to nevyjde.


  OPTIMISTA: To som hovoril?


  PESIMISTA: Áno. A že je to nezmysel, že furt niečo vymýšľam a aj tak to nikoho nezaujíma, že ľudia majú dosť svojich starostí a aby som sa na to vykašlal, že z toho aj tak nič nebude... hovorili ste to...


  OPTIMISTA: Ale... ja som to tak nemyslel...


  PESIMISTA: Tak prečo ste to hovorili?


  OPTIMISTA: Len tak. Ja musím byť vždy proti. Ale len tak, nie naozaj. Ja neviem, prečo je to, mám skrátka takú povahu. Mne aj keď niečo napadne, tak s tým radšej nesúhlasím. Tobôž keď to napadne niekomu inému. Tak sa nečudujte, že som od začiatku hovoril, že to nevyjde. To je už taká profesionálna deformácia, viete?


  PESIMISTA: Ach, ja som to myslel dobre. Ale prečo to nevyšlo? Niekde sme museli urobiť chybu.


  OPTIMISTA: To rozhodne. Niekde ste museli urobiť chybu. Vidíte!?! Už sa zase dištancujem. Strašná vlastnosť. Až by som sa v takej chvíli od hanby prepadol. Ale vždy si poviem  nie si sám, sú vás tisíce, tak čo by si sa práve ty prepadával. Takže, kde ste urobili chybu. Čo?


  PESIMISTA: Radšej o tom nehovorme... nevládzem na to pomyslieť... veď som mal všetko do detailov premyslené... tamto mal byť náučný chodník, tam sa mal podávať guláš... tuto vpravo cukrová vata, o kúsok ďalej mal papagáj vyťahovať horoskopy...


  OPTIMISTA: Kde ste chceli zohnať papagája?


  PESIMISTA: A tamto vzadu mal byť cieľ orientačných pretekov...


  OPTIMISTA: Cieľ. Cieľ je jasný, tak aké preteky?


  PESIMISTA: Celý Deň radosti sa mal začať mohutnou pochodovou piesňou a potom mali deti vytiahnuť fanfáry a zatrúbiť...


  OPTIMISTA: Fanfáry nedostať. Len okaríny. Z NDR.
PESIMISTA: Nie ozajstné fanfáry, mali to byť len také papierové trúbeľky...


  OPTIMISTA: Jasné. Pretože fanfáry nedostať.


  PESIMISTA: ...ale akoby to boli fanfáry! Trará... trará... potom by som povedal do mikrofónu niekolko slov o význame Dňa radosti. Len stručne, žiadne velké slová... reku, ľudia, vitajte, zahoďte problémy a starosti a radujte sa, a pritom by som nenápadne nohou stlačil magnetofón a ozvalo by sa Zahoď starosti, zahoď svoje starosti, aby som piesňou zvýraznil hlavnú myšlienku, reku, dnes sa budeme zabávať, smiať, šantiť, jesť, piť, súťažiť, pretekať sa v skákaní vo vreci, v preťahovaní lanom, v jedení slivkových knedlí, v nafukovaní balónikov... (Optimista nafúkne balónik, ten praskne.) To nič, máme ďalšie! Slnko, stromy, tráva - všetko tu dnes bude zadarmo, takže dobrú zábavu! A znovu fanfáry... viem, na papierových trúbeľkách... trará... trará... a potom by ženy v krojoch zaspievali Tam okolo Levoče alebo Okolo Súče, ešte som ne bol pevne rozhodnutý okolo čoho... slovom... škoda reči, načo o tom hovoriť... nevládzem...


  OPTIMISTA (k obecenstvu): Áno. Fanfáry, trúbeľky, guláš, Okolo Súče... takto nezmyselne fantazíroval celé dva mesiace. Celé dva mesiace času venoval tejto beznádejnej myšlienke. Dva mesiace obetovať myšlienke! Dva mesiace! Koľko užitočných vecí sa dá stihnúť za dva mesiace. Napríklad... prázdniny... ale on nie! Dva mesiace žil v zajatí myšlienky a dennodenne z neho vyžarovalo stále viac energie. Celé sa to začalo jedného pekného jarného dňa...


  PESIMISTA: Ach, aký pekný jarný deň! Aké je všetko svieže, nové, prekvapujúce... aha, ľudia idú do práce, s úsmevom... z rádia koncert na želanie... a po ňom správy o pracovných úspechoch... tiež na želanie... všetko kvitne a ja, v súlade s celkovou atmosférou, cítim, že dnes, áno, práve dnes dostanem nejaký krásny, pre celé ľudstvo užitočný nápad…


  OPTIMISTA: Takto nahlas rozmýšľa vo svojom jednoizbovom byte s príslušenstvom náš hrdina. Je plný vitality a elánu. Stojí na balkóne a zdá sa mu, že rastie, že sa zväčšuje. Potom sa zhlboka nadýchne a rozhodným hlasom povie...


  PESIMISTA: Idem si kúpiť mäso.


  OPTIMISTA: Mäso?! To nemyslíte vážne.


  PESIMISTA: Mäso. Nepamätáte sa? Začalo sa to tým, že som si išiel kúpiť mäso.


  OPTIMISTA: Pamätám, čoby som sa nepamätal? Ale toto je umelecká retrospektíva! Tak aké mäso?


  PESIMISTA: Bravčový bôčik. Čo je na tom čudné?
OPTIMISTA: Vy ste spadli z duba?


  PESIMISTA: Prečo z duba?


  OPTIMISTA: Aký bôčik?


  PESIMISTA: Prerastený.


  OPTIMISTA: Ale prečo bôčik?


  PESIMISTA: A prečo z duba?


  OPTIMISTA: To sa tak hovorí, keď to niekomu nezapína, chápete?


  PESIMISTA: Nie. Neviem, čo sa vám nepáči na tom bôčiku, veď vám chutil. Takýto kúsok ste mi nechali.


  OPTIMISTA: Čo to sem pletiete! O to teraz nejde.


  PESIMISTA: A o čo ide? Kúpil som si bôčik a vy ste mi ho zožrali!


  OPTIMISTA: Vy naozaj nechápete princíp umeleckej retrospektívy?


  PESIMISTA: Akože nechápem? Veď som ho vymyslel.
OPTIMISTA: No... o tom by sa dalo diskutovať, kto ho vymyslel...


  PESIMISTA: Diskutovať by sa dalo, ale vymyslel som ho ja. Retrospektíva znamená... že ako to bolo. To je jasné, nie? A bolo to tak, že som si išiel kúpiť mäso.


  OPTIMISTA: Ako to bolo! Insiťák! Priateľko, retrospektíva síce znamená, že ako to bolo, ale umelecká retrospektíva neznamená, že ako to bolo naozaj!


  PESIMISTA: A ako?


  OPTIMISTA: Čo ako?


  PESIMISTA: Ako... keď nie ako naozaj?


  OPTIMISTA: No... ako... musíte to trochu prikrášliť, aby to dostalo ten pravý umelecký oný... Aké mäso? Idem si kúpiť knihu! Cítite ten rozdiel?


  PESIMISTA: Cítim.


  OPTIMISTA: No konečne.


  PESIMISTA: Ale ja som si išiel kúpiť mäso. Bol som, skrátka, hladný. Tak som si ho išiel kúpiť. Nie ako umelec, ale ako človek. A dajte pokoj s tým vaším umením, lebo vám druhý raz nedám ani odhryznúť! (Spieva.)


  S mäsom


  keď sa stretnem s čerstvým mäsom

  je mi celkom jedno kde som


  k chutnému stehnu


  slinky sa zbehnú


  v dutine ústnej skrátka raj naozaj

  Bôčik


  keď prerastený bôčik zočím


  tak som schopný spáchať zločin

  schopný som zabiť


  len preto aby


  bol bôčik okamžite môj ojojoj

  Ktovie koľko pojem


  ovarových kolien


  pre bravčové pliecko


  zradil by som všecko


  pre hovädzí močing


  aj do vody skočím


  občas mám zlý sen


  bezmäsitý deň


  S mäsom


  nepodlieham nikdy stresom


  taký somár totiž nie som

  aby som pre tú


  nešťastnú Betu


  podstúpil kalorickú diétu


  KLAVIRISTA (sleduje Pesimistov spev a tanec): Ešte bude dlho vystrájať?


  OPTIMISTA: Ešte chvíľu. Potom ho to prejde.

  KLAVIRISTA: Bývalý mladokomik?


  OPTIMISTA: Ako viete?


  KLAVIRISTA: To poznám na sto kilometrov. Smrdí operetou.


  OPTIMISTA: Tiež ste boli v operete?


  KLAVIRISTA: No dovoľte! Ja som začínal so Silver Shadows.


  OPTIMISTA: Aha. Tak sorry.


  KLAVIRISTA: Dnes som tu len preto, že mi vybuchlo zahraničie.


  OPTIMISTA: Kde vám to vybuchlo?


  KLAVIRISTA: Doma. Kde inde? Vy robíte spolu?


  OPTIMISTA: Tak. Občas.


  KLAVIRISTA: To vám nezávidím. Koľko bude ešte vystrájať?


  OPTIMISTA: Myslím, že už dlho nevydrží. Počkáme, nie?


  KLAVIRISTA: Za prestoje nie som platený. Máte vôbec boďák?


  OPTIMISTA: Čo to?


  KLAVIRISTA: Boďák či máte. Ako to za sebou ide.


  OPTIMISTA: Jasné. (Podáva Klaviristovi papierik.)


  KLAVIRISTA: Čo je to?


  OPTIMISTA: Boďák.


  KLAVIRISTA: Toto je u vás boďák? UMRET... čo je to?

  OPTIMISTA: To je skratka. Umelecká retrospektíva.

  KLAVIRISTA: Kedy to bude? Potrebujem si odskočiť.

  OPTIMISTA: To už je. Teraz.


  KLAVIRISTA: Tak moment, retrospektívu nemám v zmluve. Prosím... (Ukáže zmluvu, ktorá leží na klavíri.)


  OPTIMISTA (číta zmluvu): Tu je napísané, že sa zaväzujete…


  KLAVIRISTA: Čo sa zaväzujem, do toho vás nič. Platíte ma zo svojho?


  OPTIMISTA: Božechráň. Cez agentúru.


  KLAVIRISTA: No tak. Je tam napísaná retrospektíva?

  OPTIMISTA: Nie je.


  KLAVIRISTA: Ja toho Fera zabijem.


  OPTIMISTA: Akého Fera?


  KLAVIRISTA: Ále... škoda reči. Kde je tu bufet?


  OPTIMISTA: Hádam nechcete ísť teraz do bufetu? Veď je retrospektíva.


  KLAVIRISTA: Nemám ju v zmluve!


  OPTIMISTA: Ani občerstvenie nemáte v zmluve.


  KLAVIRISTA: Vy ste nejaký múdry! To tu mám zgegnúť od hladu?


  OPTIMISTA (vyberie z vrecka rožok): Prosím...


  KLAVIRISTA: Rožok!... samé mäso, samé mäso a potom rožok... na to sa vám môžem... položte ho na klavír. (Optimista položí rožok na klavír.) Kofola nie je?


  OPTIMISTA: Neviem,


  KLAVIRISTA: Ja toho Fera zabijem...


  OPTIMISTA (spieva):


  S mäsom


  keď sa stretnem s mladým mäsom

  vždy mi zíde na um že som


  ženatý šťastne


  a tak len žasnem


  ten pohľad to je skrátka raj naozaj

  Oči


  hladkajú jej ladný bôčik

  namojdušu stačí krôčik

  viem celkom iste

  ježišukriste


  že bôčik by bol raz-dva môj ojojoj

  Viem že býva bitka


  o jej plné lýtka

  že je neposedná


  prezrádzajú stehná
kto zamieri vyššie
o rozum by prišiel
radšej držať chcem
bezmäsitý deň


  S mäsom


  s mladým mäsom neuspel som
tak sa aspoň prejdem lesom
slniečko svieti


  vezmem aj deti


  nastali roky prísnej diéty


  OPTIMISTA: Počkať! Kam idete?


  KLAVIRISTA: Idem si po kofolu...


  OPTIMISTA: Ešte sme neskončili, retrospektíva pokračuje! Pozrite si boďák!


  KLAVIRISTA: RETRMOT.


  OPTIMISTA: No. Retrospektívny motív. Prosím.


  KLAVIRISTA: Zabijem ho. Aj Fera aj jeho. (Hrá retrospektívny motív.)


  OPTIMISTA: Tak teda - začalo sa to jedného pekného jarného dňa...


  PESIMISTA: Ach, aký pekný jarný deň! Všetko kvitne... cítim, že dnes určite dostanem nejaký krásny, pre celé ľudstvo užitočný nápad.


  OPTIMISTA: Takto nahlas rozmýšľa na balkóne svojho bytu náš hrdina. Počúvajte, to mäso vynecháme. To je vaša súkromná vec.


  PESIMISTA: Ako chcete. Ale práve cez mäso som vtedy dostal ten nápad. Hovorím si, občas si človek musí urobiť radosť. Kúpim si mäso. A vtom mi v hlave skrsla myšlienka: čo keby som urobil radosť aj ostatným?


  OPTIMISTA: Mhm. Takže ste kúpili mäso aj ostatným?
KLAVIRISTA: Nebolo by od veci.


  PESIMISTA: Nie. Sú ľudia, ktorým mäso radosť neurobí. A vôbec, každému z nás robí radosť niečo iné.


  OPTIMISTA: Áno. Napríklad...


  KLAVIRISTA: Mäso. Aspoň kúsok...


  OPTIMISTA: Neprerušujte, nemáte to v zmluve. Napríklad ženy...


  PESIMISTA: Aha, vy by ste si chceli kúpiť ženu - len tak pre radosť. Našťastie, ženy nie sú u nás na predaj.


  KLAVIRISTA: A vy ste odkiaľ, ak sa smiem spýtať?

  OPTIMISTA: Neprerušujte! Držte boďák!! (K Pesimistovi.) Nevšímajte si ho, on je zo skupiny Secret Servis.


  PESIMISTA: Aha. Ženy nie sú u nás na predaj! Nie sú! A aj keby hneď boli, tak to zo mňa nedostaneš!


  OPTIMISTA: Pravdaže nie sú. A ak aj sú, tak... nie sú. Lebo my si ženu vážime. My nepotrebujeme ženu len tak, pre chvíľkové potešenie. Šup-šup, tu máš sto mariek... a spánombohom... nie... my potrebujeme ženu, ktorá bude slobodne... variť, prať, žehliť... slovom rozvíjať sa.


  KLAVIRISTA: S tým súhlasím.


  PESIMISTA: Fajn. Môžete pokračovať.


  OPTIMISTA: Chcel som len rozvinúť vašu myšlienku, že každému urobí radosť niečo iné. Napríklad ženy.


  KLAVIRISTA: Zase?


  OPTIMISTA: Vydržte, ešte som neskončil. Napríklad ženy. Žena ide po ulici, pozrie do výkladu, a čo vidí?


  KLAVIRISTA: Nič.


  OPTIMISTA: To sa teda sakramentsky mýlite. Vidieť, že hrávate väčšinou v zahraničí. Ide po ulici, pozrie do výkladu a vidí kabelku. Vojde do obchodu a kúpi šiju. Urobí si radosť.


  PESIMISTA: A vám čo by urobilo radosť, keby ste pozreli do výkladu?


  OPTIMISTA (pozrie na Klaviristu): Výzdoba. (Klavirista prikývne.) Vidíte, uhádol som. Reprezentačný výklad, čistučké sklo, za sklom aranžérka, chutná, mladá a zdobí a vyzdobuje, človek sa nevie vynadívať na tú krásu, zaťukám na sklo, pozvem ju na kávičku, ona má radosť, ja mám radosť, veď tak to má byť, to by ste neverili, ako sa vedia aranžérky radovať.


  PESIMISTA: Ale ja som mal lepší nápad. Chcel som, aby sa radovali všetci... vy, aranžérka, on, ja... slovom, všetci spoločne.

  KLAVIRISTA: Starý sviniar.


  OPTIMISTA: Spoločne? No to hádam... každý zvlášť, prosím... ale naraz? Čo ja viem... takú ani nepoznám...


  PESIMISTA: Nepochopili ste ma...


  KLAVIRISTA: Ale pochopili!


  PESIMISTA: Ja nemyslím na to, na čo vy... Naozaj! Čo tak urobiť raz radosť všetkým? Vymyslieť Deň radosti, aby sa všetci radovali spoločne, všetci... rozumiete?


  OPTIMISTA: Jáj, vy máte na mysli nejakú akciu!


  PESIMISTA: Áno. Veľkolepú akciu! Plnú rozmanitých radostí. Dlho som rozmýšľal, ako s prípravou takého dňa začať. Či ísť na ľudí zhurta, zoči-voči, alebo opatrne - cez miestny rozhlas. Všetko som mal premyslené, len som nevedel, ako začať, ako to zverejniť, aby ľudia nepodľahli panike.


  OPTIMISTA: Prečo panike?


  PESIMISTA: Viete, aká z toho môže byť panika, keď ľuďom len tak z čista jasna oznámite, že im chcete urobiť radosť? Na ľudí treba opatrne... skrátka, nevedel som ako na to, bál som sa.


  OPTIMISTA: A tak ste ma pribrali do partie. Ďakujem pekne.


  PESIMISTA: To až neskôr. Najskôr som sa - jedného pekného jarného dňa - rozhodol oznámiť svoj úmysel nadriadenému.

  KLAVIRISTA: Správne.


  PESIMISTA: Ďakujem. Tušil som, že budete súhlasiť. Tak teda: jedného pekného jarného dňa ...(Klavirista hrá retromotív, Pesimista drží ruku nad hlavou, ako keby v nej mal dáždnik.)


  OPTIMISTA: Prečo máte zdvihnutú ruku?


  PESIMISTA (pozrie na ruku): Asi som v nej niečo držal. Už viem. Dáždnik.


  OPTIMISTA: Prečo?


  PESIMISTA: Pršalo.


  OPTIMISTA: Jedného pekného jarného dňa?


  PESIMISTA: No a? Keď sa rozhodnete vykonať niečo užitočné pre celok, tak je pekne, aj keď prší.


  OPTIMISTA: No prosím. Ja len pre upresnenie. (K obecenstvu.) Aby celok vedel, o čo ide.


  PESIMISTA: Jedného pekného jarného dňa... pršalo... vybral som sa za svojím nadriadeným. Zaklopal som na dvere, vošiel som…


  OPTIMISTA: A nadriadený tam nebol. Asi si odskočil.


  PESIMISTA: To nič, povedal som si, počkám. (Čaká, stále nervóznejší, díva sa na hodinky, potom bezradne na Optimistu.)
OPTIMISTA: Čo je? Kde je nadriadený?


  PESIMISTA: Neviem. Nejde a nejde.


  OPTIMISTA: A takto ste tam čakali?


  PESIMISTA: Áno.


  OPTIMISTA: Ako dlho?


  PESIMISTA: Tri dni.


  OPTIMISTA: A potom prišiel?


  PESIMISTA: Nie.


  OPTIMISTA: Asi ho odvolali.


  PESIMISTA: Kam?


  OPTIMISTA: Do ústavu.


  PESIMISTA: Do výskumného?


  OPTIMISTA: Ktovie. Keď nešiel tak dlho, možno do nápravného.


  PESIMISTA: A čo teraz? Mám počkať?


  OPTIMISTA: To by ste sa načakali.


  PESIMISTA: Tak pomôžte, aby sme to skrátili.


  OPTIMISTA: A čo mám robiť?


  PESIMISTA: Zahrajte nadriadeného.


  OPTIMISTA: Akurát! Chvíľu si pohrám a potom šup do ústavu!


  PESIMISTA: Nesmiete to brať doslovne.


  OPTIMISTA: Ale veď to tak bolo, nie?


  PESIMISTA: V skutočnosti. Ale v umeleckej retrospektíve...? Čo? Nemusí to byť tak, ako to bolo naozaj... čo? Sám ste to povedali.


  OPTIMISTA: Máte recht. Čo tam po faktoch, keď ide o umeleckú pravdu. Takže ja budem nadriadený. Čo mám robiť?
PESIMISTA: Nič.


  OPTIMISTA: Mhm. To mi pôjde. Vojdite. (Pesimista zaklope.) Vstúpte.


  PESIMISTA: Neruším?


  OPTIMISTA: Ále, kdeže. Aj tak nič nerobím. Pozerám, ako prší. Už ma ide od nudy šľak trafiť. Keby aspoň zasnežilo, ale furt len prší. Načo ma sem vlastne dosadili, keď sa do ničoho nerozumiem? Aj som im to už povedal a oni, vraj keď sa do ničoho nerozumieš, tak môžeš byť aj tam, kde si, veď je to jedno... inde by si sa tiež nerozumel a takto bude o jednu inauguráciu menej... nuž, ako myslíte, hovorím, aj tu sa môžem dívať z okna, ale prečo furt prší? A oni, že vraj treba vyčkať. Nuž tak čakám.


  PESIMISTA: Mhm. Prepáčte, ale nezdá sa vám, že na nadriadeného ste príliš zhovorčivý?


  OPTIMISTA: To ste sem chodili v tom daždi len preto, aby ste mi toto povedali?


  PESIMISTA: Ja vám to hovorím ako partnerovi.


  OPTIMISTA: Akýže som ti ja partner, boha tvojho? Som tvoj nadriadený! A daj si pozor, aby som s tebou nevyrazil dvere!


  PESIMISTA: To už bolo lepšie. Udržte si tento úradný tón. Prídem ešte raz. (Vojde.) Neruším? (Optimista mlčí.) Mali by ste pre mňa chvíľočku? (Optimista mlčí.) Prišiel som v súkromnej veci, ale týka sa to všetkých... (Optimista mlčí.) Neruším? (Optimista mlčí.) Prídem inokedy? (Optimista mlčí.) No tak povedzte aspoň bú.


  OPTIMISTA: Bú.


  PESIMISTA: A ďalej?


  OPTIMISTA: Viac zo mňa nedostanete. Bol som zhovorčivý, ale už nie som. Nevypláca sa to. Teraz mlčím.


  PESIMISTA: Mlčať môžete, to vám nikto nebude vyčítať, ale nehnevajte sa, nemlčíte dostatočne hrozivo.


  OPTIMISTA: Však? Aj mne sa vidí.


  PESIMISTA: Skúste mlčať hrozivejšie. (Optimista mlčí.) No... ešte to nie je ono.


  OPTIMISTA: Viete, keď hovorím, tak viem, čo mám zahovoriť. Ale keď mlčím, neviem, čo mám zamlčať.


  PESIMISTA: Ako nadriadený musíte zamlčať všetko. Viete toho príliš veľa. Bojíte sa. Tak ešte raz. Môžem ďalej?


  OPTIMISTA (chvíľu mlčí, potom rezignovane): Ale keď ja sa nebojím.


  PESIMISTA: Tak potom nemôžete hrať nadriadeného. Vymeníme si to. Ja sa bojím v jednom ťahu. (Optimista klope, Pesimista bojazlivo.) Ďa... ďa... ďalej...


  OPTIMISTA: Dobrý deň. Ste tu?


  PESIMISTA: Ja... ja... ja... neviem...


  OPTIMISTA: Takže môžem vojsť?


  PESIMISTA: Ježišmária... a prečo?


  OPTIMISTA: Prišiel som v súkromnej veci, ale týka sa to všetkých.


  PESIMISTA: Všetkých?... Ježišmária... aj mňa?

  OPTIMISTA: Vlastne áno.


  PESIMISTA: Tak áno... alebo nie... ježišmária...

  OPTIMISTA: Mám totiž taký nápad...


  PESIMISTA: Nápad?! Ježišmária... nie! Ja tu nie som.

  OPTIMISTA: Celý sa trasiete, je vám zima?


  PESIMISTA: Bojím sa. Strašne sa bojím. Ježišmária... načo som to bral... načo som to bral, predtým som sa nebál, a teraz sa bojím... načo ma sem dosadili, keď sa bojím; aj som im to povedal, a oni že vraj neboj sa. To sa vám povie, ale skúste to... keby aspoň nepršalo, vravím, prečo furt prší, a oni že vraj treba vyčkať. Nuž tak čakám, ale bojím sa, že sa nedočkám... ježišmária, neviete nejaký vtip? Ale nie politický!


  OPTIMISTA: Prepáčte, ale nadriadený nemôže byť taký roztrasený. To je vylúčené.


  PESIMISTA: Ježišmária... prečo?


  OPTIMISTA: Keby tu napríklad sedel nejaký váš nadriadený, mohol by sa uraziť, že ho parodujete.


  PESIMISTA: Ježišmária!


  OPTIMISTA: V styku s podriadenými musí byť nadriadený suverén. Až keď podriadený odíde, potom sa môže začať báť.

  PESIMISTA: Chcete povedať, že sa pretvaruje?


  OPTIMISTA: Pravdaže. Inak by ho zosadili pre bojazlivosť.

  PESIMISTA: Naozaj?


  OPTIMISTA: Naozaj nie, ale v umeleckej retrospektíve by sa to mohlo stať.


  PESIMISTA: Lenže ja sa neviem pretvarovať, že sa nebojím, keď sa bojím... ježišmária...


  OPTIMISTA: Tak toho nadriadeného predsa len skúsim ja.
PESIMISTA: Vy sa viete pretvarovať?


  OPTIMISTA: Zatiaľ minimálne, ale zlepšujem sa.


  PESIMISTA: Ježišmária... a kde ste sa to naučili?


  OPTIMISTA: V teréne. (Buchne Pesimistu žoviálne po chrbte.) Tak o čo ide? Ale stručne! O chvíľu mám poradu v Kežmarku.


  PESIMISTA: Mám nápad.


  OPTIMISTA: Konkrétne.


  PESIMISTA: Deň radosti.


  OPTIMISTA: Deň radosti?


  PESIMISTA: Áno.


  OPTIMISTA: Celý deň?


  PESIMISTA: Áno. Deň radosti pre všetkých!


  OPTIMISTA: Čo máte za lubom?


  PESIMISTA: Nič. Deň radosti. Nič viac.


  OPTIMISTA: Mhm. O čo vám ide? Ale na rovinu.
PESIMISTA: Chcem, aby sa všetci radovali...


  OPTIMISTA: Kto vás na to naviedol?


  PESIMISTA: Nikto. To ja sám... napadlo mi, že by sme mohli urobiť všetkým radosť.


  OPTIMISTA: Komu všetkým?


  PESIMISTA: Všetkým. Skrátka, Deň radosti.


  OPTIMISTA: Len deň? A tie ostatné čo?


  PESIMISTA: Tie tiež. Ale tento by bol ešte radostnejší, pre všetkých...


  OPTIMISTA: Aj pre mňa?


  PESIMISTA: Pravdaže.


  OPTIMISTA: A odkiaľ viete, čo mi urobí radosť?


  PESIMISTA: Zistím si to.


  OPTIMISTA: Vy si nebudete nič zisťovať, rozumiete, takých tu už bolo, a čo zistili? Trt makový! Von!


  PESIMISTA: Nie, nie, nie. Takto to nebolo. Nehnevajte sa, trochu ste to prehnali. Naopak. Nadriadený môj nápad s Dňom radosti odobril, akceptoval, dal mu zelenú...


  OPTIMISTA: Naozaj, alebo to patrí k umeleckej retrospektíve?


  PESIMISTA: Naozaj. Vážne. Netáram.


  OPTIMISTA: Všetka česť. A s tým ste sa rozišli?
PESIMISTA: Áno. Jaj, ešte mi povedal, že keď to nevyjde, tak si to odseriem.


  Do batôžka si nalož
pretvárku lož a faloš
a potom zahoď všetky do vody
bez pretvárky a falše
hneď by ti bolo krajšie
hneď by tu bolo viacej pohody
Ak k tomu pridáš hádky
ach to by boli sviatky
keby sa ľudia vadiť prestali
veď stačia dve-tri zvady
a hneď si bez nálady
a krvný tlak sa nechce ustáliť
Načo sú hlúpe spory
čo vedú podaktorí
a vyzerajú pritom nevinne
Je lepšie zaťať zuby
a ak ťa jazyk svrbí
tak si ho radšej omoč vo víne
Klebety škriepky plané
vykašlime sa na ne
vyhubme razom túto záhubu
a podraznícke nuly
dostanú po papuli


  dáme im jednoducho zámku na hubu
Do batôžka si nalož


  pretvárku lož a faloš

  a potom zahoď všetky do studne

  A rovno z prvej várky

  skús život bez pretvárky

  a uvidíš či z teba ubudne...


  Po pesničke sa Klavirista usiluje zmiznúť.


  OPTIMISTA: Čo je? Kam idete?


  KLAVIRISTA: Ja... telefonovať.


  OPTIMISTA: To nemáte v zmluve.


  KLAVIRISTA: Ale... je to súrne.


  OPTIMISTA: Držte sa boďáka. Retrospektíva pokračuje.

  KLAVIRISTA: Ale... ja naozaj... nevydržím.


  OPTIMISTA: Keď je to také súrne, prosím. (Podáva mu telefón.) Korunu. (Zinkasuje a odíde.)


  KLAVIRISTA: Ja toho Fera zabijem!!! (Vytočí číslo.) Ferko? To som ja. Áno, som tu. Strašné. Vraj Deň radosti. Ferko, čo je to retrospektíva? Nie, nič som nevytáral. Ale toto bolo naposledy. Keby mi nebol padol ten Badgastein, tak ma tu nikto neuvidí. Zajtra? Áno, značím si. 16.30 Vajnory... dedo Mráz... nezabudnúť fúzy... (Zbadá Optimistu s Pesimistom.) Mníchov? To si ešte romyslím. Wiedersehen.


  PESIMISTA (Klaviristovi): Bitte, wieviel Mark bekomme ich für die tschechoslovakische Krone?


  KLAVIRISTA: Provozieren Sie nicht.


  PESIMISTA: Warum? Ich frage nur. (K Optimistovi.) Vyložme karty na stôl. Vy ste optimista alebo pesimista?


  OPTIMISTA: A prečo tak zhurta?


  PESIMISTA: Ja sa len pýtam, aby som vedel, na čom som. Optimista alebo pesimista?


  OPTIMISTA: A vy?


  PESIMISTA: Nezahovárajte, ja som sa pýtal prvý. Ste optimista alebo pesimista?


  OPTIMISTA: A iná možnosť nie je?


  PESIMISTA: Aká?


  OPTIMISTA: Napríklad... daltonista.


  PESIMISTA: Aj daltonista má len dve možnosti. Daltonista optimista alebo daltonista pesimista. Tak čo? Von s pravdou.

  OPTIMISTA: Pritisli ste ma k múru.


  PESIMISTA: Veď pri múre sa najrýchlejšie ukáže, kto je pesimista a kto optimista.


  OPTIMISTA: Keď na vás mieria?


  PESIMISTA: Mhm. Tam sa človek prejaví. Mieria na vás... predstavte si to živo - o chvíľu sa ozve povel páľ... a vy čo?


  OPTIMISTA: Dúfam. Do poslednej chvíle dúfam. Čo dúfam, ja verím...


  PESIMISTA: Aj v takom okamihu? A v čo?


  OPTIMISTA: Že nemajú náboje.


  PESIMISTA: A čo keď majú?


  OPTIMISTA: To sa uvidí. Zatiaľ len mieria.


  PESIMISTA: Takže vy ste optimista!


  OPTIMISTA: Som.


  PESIMISTA: Tak prečo ste sa k tomu nepriznali hneď?

  OPTIMISTA: Až taký optimista zasa nie som.


  PESIMISTA: Takže vy ste opatrný optimista?


  OPTIMISTA: Ale optimista! Keď sa do niečoho pustím, do poslednej chvíle verím, že to nevyjde.


  PESIMISTA: Závidím vám. Mne chýba viera. Keď sa do niečoho pustím, nikdy neverím, že by to mohlo zle dopadnúť. A žiť bez viery je tristné.


  OPTIMISTA: Chápem vás. To nie je len tristné, ale aj smutné.


  PESIMISTA: To je to isté. Ale po francúzsky.


  OPTIMISTA: No vidíte, vždy som veril, že ovládam nejakú cudziu reč. Ale zároveň som pevne veril, že ju nikdy nebudem potrebovať.


  PESIMISTA: Niet nad pevnú vieru. To je to, čo mi chýba. Celé moje videnie sveta je hlboko pesimistické. Ani teraz neverím. Neverím, že by nám niečo mohlo prekaziť Deň radosti.


  OPTIMISTA: Kde sa len vo vás berie toľko pesimizmu? Ja pevne verím, že to nevyjde. Spoľahnite sa.


  PESIMISTA: Neverím. No vidíte, už je to zase tu. Povedzte, nedalo by sa s tým mojím pesimizmom niečo robiť?
OPTIMISTA: Skúste zájsť za špecialistom. Možno vám pomôže.


  PESIMISTA: Máte nejakého známeho?


  OPTIMISTA: Mhm.


  PESIMISTA: Akú má špecializáciu?


  OPTIMISTA: Tú, ktorú zháňate. Vyštudoval na univerzite kombináciu optimizmus-pesimizmus. Otvárajú to len každý druhý rok.


  PESIMISTA: Prečo?


  OPTIMISTA: Už ich je strašne veľa. A všetci chcú zostať tu. Nikomu sa nechce na vidiek.


  PESIMISTA: Optimizmus-pesimizmus vravíte? To nie je zlá kombinácia.


  OPTIMISTA: Je to rozhodne výhodnejšia kombinácia ako pesimizmus-telocvik.


  PESIMISTA: Aj tak neverím, že mi ten váš špecialista pomôže.


  OPTIMISTA: Pretože ste pesimista. Ja naopak verím, že vám nepomôže.


  PESIMISTA: Áno. Práve pre ten váš nezničiteľný optimizmus som sa na vás obrátil, keď som začal pripravovať Deň radosti.
OPTIMISTA: A už vtedy som veril, že vám to nevyjde! Už vtedy! A vyšlo mi to. Nevyšlo to!


  PESIMISTA: A vy z toho máte radosť? Hanbite sa.


  OPTIMISTA: Prečo? To je hanba mať radosť? Veď sa usilujete o to isté. Akurát, že vám to nevyšlo a mne hej.


  PESIMISTA: Ale ja som chcel urobiť radosť všetkým. A chcel som, aby sa tešili z toho, že to vyšlo, a nie že to nevyšlo.
OPTIMISTA: Nuž, každý máme svoje gusto. Mňa napríklad poteší, keď niečo nevyjde. A to by ste neverili - radujem sa v jednom ťahu.


  PESIMISTA: Neverím.


  OPTIMISTA: Lebo ste pesimista.


  PESIMISTA: Ale aký to má zmysel - keď niečo niekomu nevyjde?


  OPTIMISTA: Zmysel to nemá. Ale tá radosť! A okrem toho je to príležitosť na družnosť. Cudzí neúspech ľudí spája. Nevyšlo mu to, chudákovi…


  KLAVIRISTA: ...ja som to tušil…


  OPTIMISTA: ...načo sa do toho montoval…


  KLAVIRISTA: ...asi nemá iné starosti…


  OPTIMISTA: ...Deň radosti…


  KLAVIRISTA: ...pekná kravina…


  OPTIMISTA: ...akurát vtedy sa budem radovať, keď si on zmyslí…


  KLAVIRISTA: ...ja sa budem radovať vtedy, keď ja chcem...


  OPTIMISTA: ...a vôbec, z čoho sa mám radovať?…


  KLAVIRISTA: ...že mi vybuchol ten Badgastein? Z toho sa radujú iní.


  OPTIMISTA: Vidíte, ako družne sme si podebatovali? Tak voľajako konštruktívne. Boli sme zajedno. A v jednote je sila, to nemôžete poprieť. Predstavte si, že by vám to bolo vyšlo. Ani by sme nemali o čom hovoriť. A zrazu bác, fiasko, a je o čom diskutovať, je čo analyzovať, je sa na čo tešiť.


  PESIMISTA: A na čo sa ešte chcete tešiť, preboha? Je po všetkom.


  OPTIMISTA: Neverte. Perspektívne je možné, že v budúcnosti vám to opäť nevyjde. My optimisti máme vždy dostatok radostných rezerv. Tešíme sa na ďalšie debakle.


  PESIMISTA: Neverím. Neverím, že to opäť nevyjde.


  OPTIMISTA: Prečo? Stačí zopakovať tie isté chyby.


  PESIMISTA: Ja som nijakú chybu neurobil!


  OPTIMISTA: Nie? Tak prečo vám to teda nevyšlo?


  PESIMISTA: Neviem. A všetko som mal do detailov premyslené. Náučný chodníček... guláš... cukrová vata... všetko. Že by som predsa len bol niekde urobil chybu? Ale v čom bola tá chyba? Asi v tom, že mi to vôbec napadlo... (Pomaly odchádza-)
OPTIMISTA: Hm. A taký veselý chlapík to bol. Škoda ho.


  Snívalo sa mi


  tuším včera v noci


  že z abecedy zmizlo zopár písmen


  Asi ich niekto potiahol


  Dnes sa už ľudia ulakomia na všetko


  Keby tak zmizlo Q alebo Ô


  nič vážne by sa nestalo


  Abeceda by nestratila svoju tvár


  Zmizlo však A a zmizlo Zet


  a písmenám sa zrútil svet


  ako keď v kalendári chýba


  december a január


  Zoštylizujte obyčajnú vetu


  keď abeceda nemá hlavu ani pätu


  Bez hlavy je dosť ťažko žiť


  bez päty ešte ťažšie


  Bezhlavá abeceda od prekvapenia padá z nôh


  To nedokáže ani svätý


  bezpätej abecede vytrhnúť tŕň z päty


  Prekliaty sen o abecede


  už odvčera mi nedá spať


  a kým zas budem pod obraz


  rád by som skúsil aspoň raz


  vyplaziť jazyk od hlavy až po päty


  na tých čo sa vždy milo usmievali


  a za chrbtom mi kradli ideály


  A teraz každý boží deň


  som ako abeceda bez písmen


  PESIMISTA (s fľašou v ruke): Tak. A sme na dne.


  OPTIMISTA: Je na dne.


  KLAVIRISTA: Vidím.


  PESIMISTA: Predstavte si, že som socha. Ako by ste ma nazvali?


  KLAVIRISTA: Fiasko.


  OPTIMISTA: Deň radosti sa nekoná.


  KLAVIRISTA: Posledné štádium.


  PESIMISTA: Bŕ. Štádium, to je strašné slovo. Štádium, múzeum, delírium...


  OPTIMISTA: Všetko, čo sa končí na -um je podozrivé.

  KLAVIRISTA: Prosím?


  OPTIMISTA: Tým som nechcel nič naznačovať. Božechráň! Je to náhoda. Plumbum, fórum...


  PESIMISTA: Rum. Magická koncovka. Tiež dobrý názov pre sochu. (Snaží sa dostať z fľaše aspoň kvapku.)


  KLAVIRISTA: Odhaľovanie skrytých rezerv.


  PESIMISTA: Pekný názov. Ale nevýstižný. Skryté rezervy už nie sú.


  OPTIMISTA: A ak sú, tak sú skryté príliš dôkladne.

  KLAVIRISTA: Prosím?


  OPTIMISTA: Ja som tým naozaj nechcel nič naznačiť.

  KLAVIRISTA: Len aby.


  PESIMISTA: Len aby. To je tiež dobrý názov pre sochu. Vytešú ma do kameňa a umiestnia v romantickom zákutí nejakého parku. Ako sa volá tá zaujímavá socha, budú sa pýtať náhodní chodci... ozaj, prečo nie sú aj náhodní bežci, náhodní cyklisti, náhodní umelci...


  OPTIMISTA: Tí sú. Náhodný umelec šiel náhodou cez park a uvidel tam sochu LEN ABY od iného náhodného umelca.


  KLAVIRISTA: Pekná kravina...


  OPTIMISTA: ...povedal zasvätene. Vraj LEN ABY... skôr by sa to mohlo volať Peniaze v hrsti a umenie...


  KLAVIRISTA: Nonono.


  OPTIMISTA: ...na streche. Toto nemá s umením nič spoločné a netreba to tajiť, zauvažoval náhodný umelec a zabehol na ministerstvo.


  PESIMISTA (priloží fľašu k oku): Mám ešte lepší názov. Hvezdár, ktorý nezohnal ďalekohľad. (Utrie si oko.) Predsa tam ešte jedna bola. Posledná kvapka. Bojovali sme do poslednej kvapky alkoholu. To nie je slza, fakt. Borovička. Naozaj. (K obecenstvu.) Obliznite, ak neveríte.


  KLAVIRISTA: Neobliznú.


  OPTIMISTA: Ale neveria. Už je to raz tak. Kým neskúsime, neveríme. Ale neskúsime. Istota je istota. Istota - pol života.


  KLAVIRISTA: Čistota.


  OPTIMISTA: To je jedno. Nebudem čistý, kým sa neumyjem. A neuverím, kým neskúsim. Ale komu by sa chcelo furt umývať? Čo? Prehnaná hygiena plodí pochybnosti. Kým sa neumývam, všetko je jasné. Som špinavý. A raz, jedného krásneho jarného dňa sa umyjem.


  KLAVIRISTA: A je zle.


  OPTIMISTA: A hlava plná pochybností. Som dobre umytý? Namydlil som sa dostatočne?


  KLAVIRISTA: A všade?


  OPTIMISTA: A mám sa umývať len ráno? Alebo len večer? Alebo aj aj?


  KLAVIRISTA: Nospánombohom.


  OPTIMISTA: Ak aj ráno aj večer, nebude to potom zaváňať elitárstvom? A umyl som sa dôkladne? Či len tak povrchne, bez dôkladnejšieho drhnutia? Aby to iba vyzeralo, že som čistý. Aby sa nepovedalo... Aleja celkom čistý nebudem, ešte je pár miest na mojom tele, ktorých sa mydlo nikdy nedotklo, ešte ich je pár, neprezradím, ktoré...


  KLAVIRISTA: Veď preto.


  OPTIMISTA: ...schovávam si ich pre istotu. Človek nikdy nevie. A čo ak sa mi mydlo vyšmykne z ruky, čo? A čo ak prestane tiecť voda?


  KLAVIRISTA: A ste namydlený.


  OPTIMISTA: Namydlený, ale neumytý.


  KLAVIRISTA: To je strašná kombinácia.


  OPTIMISTA: A to všetko len preto, že som jedného krásneho jarného dňa nevydržal s nervami a vzal som do rúk mydlo. Nie. Treba vydržať...


  KLAVIRISTA: Súhlasím.


  PESIMISTA: Vydržať... tiež dobrý názov pre sochu... čo ak si to tá fľaša predsa len rozmyslí a kvapne. Borovičku. Naozaj.


  OPTIMISTA: Ešte stále neveríte, čo? To je teda nervák. Drží v ruke fľašu whisky a tvrdí, že je to borovička.


  KLAVIRISTA: Pokrytec. Keby držal fľašu borovičky a tvrdil, že je to whisky, tak je to jasné. Našinec.


  OPTIMISTA: Ale toto? Čo tým chcete naznačiť? Že by metafora?


  KLAVIRISTA: Ježišmária.


  OPTIMISTA: Videli ste ten kus, milostivá, ako tam sedel s fľašou whisky a tvrdil, že je to borovička? Bohovská metafora. Chápete, nie? Fľaša zahraničná - pijatika naša... nechápete? Obsah a forma v priamom protiklade. Fantastické, čo? Musím na to vziať manželku. A čím skôr, človek nikdy nevie, kto sa do toho môže obuť. A to nie je všetko, milostivá, tá fľaša od whisky tam bola, ale borovička už nie. Už bola vypitá... chápete? Jasné, nie? Inžinier Kulhavý, ktorý nám zaobstaral lístky cez ROH, povedal, že to dokonale vystihuje situáciu. Nepovedal síce akú, lebo sa ponáhľal na WC, ale ja mu verím, jeho manželka pracuje v kultúre.


  PESIMISTA: Metafora. Aj tak by sa tá socha mohla volať. Metafora bez fantázie.


  KLAVIRISTA: A bez borovičky.


  PESIMISTA: Metafora bez borovičky. Aké smutné. Oveľa smutnejšie ako borovička bez metafory. A vraj Deň radosti...


  Klavirista zahrá niekoľko úvodných taktov predohry.


  PESIMISTA (vstane a radostne máva papierom): Dal mi ho! Dal mi ho! Môžeme to rozbehnúť! Dal mi ho! Sláva! Mám ho! Tu je.


  OPTIMISTA: O čo ide?


  PESIMISTA: Povolenie. Nadriadený môj nápad s Dňom radosti odobril, akceptoval, dal mu zelenú.


  OPTIMISTA: Naozaj?


  PESIMISTA: Naozaj. Fakt. Vy ste ho spodobnili príliš negatívne, vravel som vám to. Môj nadriadený je v skutočnosti veľmi seriózny človek.


  OPTIMISTA: Naozaj?


  PESIMISTA (hrozivo): Neveríte?


  OPTIMISTA: Ale verím, pravdaže verím. Ja vždy verím. Seriózny človek, samozrejme, ako inak... to viem dávno... stačí sa pozrieť... hneď ako ho vymenovali, som hovoril...


  PESIMISTA: Čo ste hovorili? Nič som nepočul.


  OPTIMISTA: Hovoril som... je to seriózny človek... spoľahlivý... takých keby bolo viac, tak... božemôj...


  PESIMISTA: Čo božemôj?


  OPTIMISTA: Božemôj, ako by to fungovalo. To som hovoril.

  PESIMISTA: A máte na to svedkov?


  OPTIMISTA: Nemám. Ja som si to hovoril len tak, v duchu. Ale mal som pravdu. No nie? Je to seriózny, spoľahlivý človek, o ktorom sa dalo predpokladať, že bude mať pochopenie pre vašu myšlienku. V retrospektíve som ho spodobnil trochu jednostranne, to je pravda, ale to len preto, že mám takú povahu... ja by som sa od hanby najradšej prepadol... a sľubujem, že si už nebudem uťahovať zo serióznych ľudí, ktorých je väčšina, ale len z niektorých nezodpovedných jednotlivcov, ktorých je tiež väčšina... ukážte to povolenie.


  PESIMISTA (nechce dať papier z ruky): Aké povolenie?

  OPTIMISTA: Od nadriadeného.


  PESIMISTA: Jaj... povolenie... povolenie?


  OPTIMISTA: Povolenie. (Vytrhne mu papier a číta.) Umytý a osušený bravčový bôčik pokrájame na menšie kúsky... cibuľku pokrájanú nadrobno speníme... čo je to?


  PESIMISTA: Bravčový bôčik zapekaný so zemiakmi. Vytrhol som to z kuchárskej knihy, aby som mal čím mávať.


  OPTIMISTA: A povolenie? Kričali ste predsa, že vám dal povolenie!


  PESIMISTA: Dal. Ale len ústne. Ale inak je to seriózny človek, namojdušu. Vraj mám vypracovať písomný návrh, ktorý potom na schôdzi schvália. Alebo neschvália. A tak som prišiel za vami.


  OPTIMISTA: Čo vám už ja pomôžem?


  PESIMISTA: Ide o ten písomný návrh.


  OPTIMISTA: No a?


  PESIMISTA: Napíšte mi ho, prosím, prosím... máte také krásne písmo...


  OPTIMISTA: Ale... rutina.


  PESIMISTA: Nie, nie. Z písma sa dá vyčítať povaha človeka. Mne môžete veriť, ja som grafoman. Vy ste vzácna povaha... nedôverčivá, kade vietor, tade plášť, alibista  skrátka, osobnosť.


  OPTIMISTA: Ale nuž... nepopieram, som osobnosť... ale, prosím vás, nehovorte to nikomu.


  PESIMISTA: Nemajte strach, aj tak by mi nikto neveril. Napíšte mi tú žiadosť.


  OPTIMISTA: Ja že by som mal také krásne písmo? Ako každý iný.


  PESIMISTA: Akože? Víťaz súťaže Stotisíc strán bez machule? Napíšte mi ju...


  OPTIMISTA: A vy azda neviete písať alebo čo?

  PESIMISTA: Viem. Ale nečitateľne.


  OPTIMISTA: Vážne? Napíšte niečo.


  PESIMISTA: Kam?


  OPTIMISTA: Len tak, do vzduchu. (Pesimista čarbe čosi do vzduchu.) Čo je to?


  PESIMISTA: Počkajte... (Skúma nápis vo vzduchu.) No nevravím, nečitateľné.


  OPTIMISTA: Tak diktujte, skúsime to. Ale podpísať sa musíte vy.


  PESIMISTA: Samozrejme, to zvládnem. (Urobí do vzduchu tri krížiky.) Píšte... máte to?


  OPTIMISTA: Čo?


  PESIMISTA: Jaj, ešte som nezačal... tak teda...


  OPTIMISTA: Ale štylizujte pregnantne. Taká žiadosť, to nie je len tak. Od formulácií závisí niekedy všetko.


  PESIMISTA: Jasné. Pregnantne. Tak teda... (Nenachádza slová, začne akousi posunčinou, znázorňuje všetko, z čoho by mal pozostávať Deň radosti.) Máte to?


  OPTIMISTA: Nemám. Diktovali ste príliš rýchlo.


  PESIMISTA: Ježišmária, ale keď ja to už druhý raz tak nepoviem.


  OPTIMISTA: Skúste pomalšie. A vlastnými slovami.


  PESIMISTA: Píšte... fanfáry... trará... vitajte... máte to?... guláš... máte?... máte guláš?... fajn, pokračujem... lano... jasné?... slivkové knedle... prásk!... balónik... máte?... stromy, tráva, slnko... zadarmo... podčiarknuť!... Okolo Súče... vrece... skáčeme... máte?... deti... Hľadaj Karkulku!


  OPTIMISTA: Prosím?


  PESIMISTA: Hľadaj Karkulku. Kolektívna hra pre deti do šesť rokov. Niekto sa oblečie za Karkulku a ostatní ho budú hľadať. Máte to?... guláš...


  OPTIMISTA: Guláš už mám.


  PESIMISTA: To nič, repete... náučný chodníček... a teraz neviem, mám tam nadiktovať aj šprc?


  OPTIMISTA: Šprc?


  PESIMISTA: Šprc. (Ukazuje, ako sa hrá šprc.) Neviem, či sa to hodí do písomného návrhu. Čo myslíte?


  OPTIMISTA: Šprc? Aby si nemysleli, že je to nejaká skratka.


  PESIMISTA: Ježišmária, nedávajte to tam. Necháme to ako prekvapenie.


  OPTIMISTA: V poriadku. Ešte niečo?


  PESIMISTA: Radosť. Radosť, radosť, radosť. Radosť pre všetkých. Všetci všetkým, každý každému, ty mne, ja tebe, on jej, ona jemu, my vám, vy nám, oni im, ony nám... on jej... to už máme... on jemu... to tam nepíšte... radosť... potešíme vás... ja ju, ona mňa, ty jeho, on vás, my nás, ja teba, aj ty mňa... skrátka, všetci všetkých. Radosť, radosť, radosť. Príďte, príďte, príďte. Kto nepríde, oľutuje, strašne oľutuje, za to vám ručím, toho si tak podám, že to ešte v živote nezažil, ešte neviem, čo s ním urobím, ale má sa na čo tešiť, ja si viem posvietiť na rôznych takých, čo sa nechcú zapojiť, to si píšte... píšete?... ja im vyčistím žalúdok, to si teda nedajú za klobúk... máte to? Ešte tam pripíšte Účasť dobrovoľná. Tak. A potom sme išli rovno na schôdzu.


  Klavirista hrá hudobný motív, Pesimista a Optimista prichádzajú na schôdzu.


  


  PESIMISTA: Už tu všetci sedia.


  OPTIMISTA: Prišli sme neskoro. Schôdza je v plnom prúde.
PESIMISTA: Prečo sú tak ticho?


  OPTIMISTA: Pst. Diskusia.


  PESIMISTA: Kde je prezenčka? (K divákovi.) Kde je prezenčka?


  OPTIMISTA: Ticho. Nerušte. (Vytiahne z vrecka papier a podáva Pesimistovi.)


  PESIMISTA: Čo je to?


  OPTIMISTA: Prezenčka.


  PESIMISTA: Odkiaľ ju máte?


  OPTIMISTA: Nosím ju vždy so sebou.


  PESIMISTA: Mám sa už prihlásiť?


  OPTIMISTA: Ešte chvíľu vydržte. Nech sa vyhovoria. Už.
PESIMISTA: Ja mám strašnú trému.


  OPTIMISTA: Rýchlo, lebo zdrhnú!


  PESIMISTA: Keď ja nie som zvyknutý na verejnosti...
OPTIMISTA: Teraz alebo nikdy! Priatelia, nerozchádzajte sa! Kolega vám chce povedať niekoľko slov o dôležitej akcii. Nebojte sa, nijaká brigáda, naopak... (K Pesimistovi.) No tak, do toho. A keby niečo, vôbec sa nepoznáme.


  PESIMISTA (nadýchne sa, drží v ruke papier s písomným návrhom, ale najprv začne vlastnými slovami): Priatelia... (Pár nesúvislých posunkov znázorňujúcich Deň radosti.) ...a iné atrakcie... fanfáry... trará... balónik... prásk... čo poviete... a ešte aj slivkové knedle!... čo?... radosť, radosť... súdruh riaditeľ, nechcete robiť Karkulku?


  OPTIMISTA: Pst!


  PESIMISTA: Prosím?


  OPTIMISTA (šepká mu): Písomný návrh...


  PESIMISTA: Aha. (Začne čítať.) Vážení. Nadišiel čas nových, progresívnych agroekologickomultilaterálnych obštrukcií, v ktorých nie nepodstatnú úlohu bude hrať ekonomické využitie schopnosti vlastnej v biosfére jedine človeku - tvorivo´si navodiť pocit radosti. Radosť je jedným z najstarších výdobytkov ľudskej civilizácie a potrebuje priestor, v ktorom by sa naplno vybúrila v oscilácii subjektu s objektívnymi danosťami laxatívneho charakteru. Radosť má v živote každého jedinca svoje nezastupiteľné miesto. Radujeme sa tak z dobrej úrody, ako aj z miernej klímy v našom podnebnom pásme, radujeme sa z nerušeného pohybu našej planéty po jej eliptickej dráhe, ktorá patrí s celou našou ťažko skúšanou slnečnou sústavou k špirálovito sa pohybujúcim galaxiám. Ďakujeme za pozornosť. (K Optimistovi.) Zabralo to, čo?


  OPTIMISTA: Pekne ste to povedali. Tak ľudsky, prosto, aby tomu porozumel aj kandidát vied. Krásne slová. Ale ten písomný návrh je trochu konkrétnejší. Prečo ste to vlastne neprečítali tak, ako to tam je?


  PESIMISTA: Zabudol som si okuliare. A okrem toho, nechcel som byť veľmi konkrétny, aby som ich nevyplašil. S ľuďmi treba opatrne.


  OPTIMISTA: Hlavná vec, že sú načatí. Pozrite, akí sú načatí.


  PESIMISTA: Veď som do toho vložil celú dušu.


  OPTIMISTA: Tam vzadu tuším aj posmrkávajú. Neplačte, priatelia, keby to nevyšlo, vrátime vám vstupné. Už prestali.


  PESIMISTA: A títo vpredu ako keby ešte neboli celkom načatí. Mám ich načať?


  OPTIMISTA: Železo treba kuť, kým je horúce. Prehovorte do miestneho rozhlasu.


  PESIMISTA: Kde je tu miestny rozhlas?


  OPTIMISTA (ukáže na mikrofón): Toto je miestny, iný tu ani nemajú.


  PESIMISTA (do mikrofónu)'. Ľudia... (Začne s posunkami znázorňujúcimi Deň radosti.) ...bác... guláš... hľadaj Karkulku…


  OPTIMISTA: Čo rozhadzujete rukami? Veď vás nikto nevidí.


  PESIMISTA: Prečo?


  OPTIMISTA: Hovoríte do rozhlasu. Iba vás počuť.

  PESIMISTA: Aha... kde som to prestal?


  OPTIMISTA: Hľadaj Karkulku.


  PESIMISTA: Ja? Musíme ju hľadať všetci.


  OPTIMISTA: Hľadaj Karkulku. Tam ste prestali.


  PESIMISTA (do mikrofónu): Ľudia. Najbližšia sobota je voľná... urobme si Deň radosti. O občerstvenie je postarané. Nevídané atrakcie, príďte, neoľutujete. Zážitky, odpočinok, smiech. Opakujem: ľudia! (K Optimistovi.) To určite zabralo. Poviem vám, miestny rozhlas, to je úžasná zbraň.


  OPTIMISTA: Áno. Zvlášť keď je zapnutý.


  PESIMISTA: A na druhý deň - pamätám sa - postavil som sa pred vrátnicu nášho podniku, aby som si to ešte poistil. (Oslovuje ľudí.) Dobré ráno... počuli ste hlásenie?... prídete?... budú tam rôzne atrakcie, vezmite aj deti... (K Optimistovi.) Vraj je bezdetný.


  OPTIMISTA: Nenechajte sa odradiť. Len do nich.


  PESIMISTA: Dobré ráno... počuli ste miestny rozhlas?... nie?... a prečo?... aha... Dobrý deň... prídete na Deň radosti?... bude aj guláš... Dobrý deň... Deň radosti... príďte... pobežíte orientačný beh... Dobrý deň... slečna... máte v sobotu čas?... Nie, tak som to nemyslel... priatelia, čakáme vás na Dni radosti... to ste ešte nezažili... priatelia... Dobrý deň... ľudia... kam bežíte?... urobíme si radosť... radosť... nebojte sa, nie je to cez ROH... budeme sa veseliť... ľudia... ľudia... ZADARMÓÓÓ...


  Počas týchto slov odváža Optimista Pesimistu na invalidnom vozíku.


  Zamyslene šiel som po ulici
mal som asi problém dajaký
a vtom sa ma spýtal malý chlapec
či sa ešte dejú zázraky
Možno som mu mal povedať pravdu
možno by ju chlapec pochopil
ale ja som rozpačito mlčal
jednoducho - nemal som dosť síl
Načo mu hneď sčerstva vešať na nos
zázrak že je iba prelud klam
na pravdu má chlapec fúru času
keď vyrastie príde na to sám


  Je to zvláštne každý muž je taký

  neverí na ženy neverné


  ale občas verí na zázraky


  a tak mu tú vieru neberme


  Ak aj na vás na ulici chlapec


  uprie ten svoj zasnívaný zrak

  povedzte mu bez zbytočných rečí


  Ja tu práve čakám na zázrak


  Presne taká odpoveď je správna

  znie tak reálne a pravdivo


  chlapec počká na ulici za vás


  a vy môžete ísť na pivo


  


  


  DRUHÁ ČASŤ


  Na začiatku druhej časti opäť hudobná apoteóza Dňa radosti. Optimista priváža Pesimistu na invalidnom vozíku.


  OPTIMISTA (kvapká liek na lyžičku): Koľko kvapiek? (Pesimista hlboko vzdychne.) Nepoddávajte sa tomu tak. Nevyšlo to. No a čo? Možno to vyjde inokedy.


  PESIMISTA: Čo ste to povedali?


  OPTIMISTA: Pýtal som sa, koľko kvapiek.


  PESIMISTA: Teraz čo ste povedali... tú poslednú vetu.

  PESIMISTA: Aby ste sa tomu tak nepoddávali, že to možno vyjde druhý raz.


  PESIMISTA: To ste mysleli naozaj?


  OPTIMISTA: Nuž... naozaj nie. Len tak. Chcel som vás povzbudiť.


  PESIMISTA: Hm. Povzbudiť.


  OPTIMISTA: Aj potešiť. Koľko kvapiek?


  PESIMISTA: Šestnásť. Už by ste si to mohli zapamätať.

  OPTIMISTA: Prepáčte. Nemám pamäť na čísla. Tak pätnásť?

  PESIMISTA: Šestnásť. Šestnásť!


  OPTIMISTA: Pätnásť alebo šestnásť... jedna kvapka vás už nespasí.


  PESIMISTA: To by sa vám hodilo, čo?


  OPTIMISTA: Čo by sa mi hodilo?


  PESIMISTA: Keby ma nespasila, čo? Keby ste sa ma už mohli zbaviť, čo?


  OPTIMISTA: Ja som to tak nemyslel...


  PESIMISTA: Ale myslel... chceli ste ma ošmeknúť o jednu kvapku... nehovorte nič, vidím vám to na očiach.


  OPTIMISTA: Čo vidíte? Čo vidíte?!


  PESIMISTA: Všetko! Až do žalúdka vám vidím. Aj bez okuliarov. Ozaj, kde mám okuliare?


  OPTIMISTA (díva sa na Pesimistu, ktorý má okuliare na nose, chce ho na to upozorniť, potom si to rozmyslí): Neviem.


  PESIMISTA: Nič neviete. Koľko kvapiek - neviete. Kde mám okuliare - neviete. Požičajte mi svoje. (Optimista mu požičia okuliare. Pesimista si ich nasadí na svoje a odratúva kvapkydo lyžičky.) Dvanásť... trinásť... koľko máte dioptrií?


  OPTIMISTA: Štrnásť...


  PESIMISTA: Netárajte! Štrnásť dioptrií?


  OPTIMISTA: Pardon, ja som rátal kvapky. Štrnásť ich bolo doteraz.


  PESIMISTA: To viem aj bez vás. Pätnásť...


  OPTIMISTA: To by už hádam stačilo, nie?


  PESIMISTA: Zase ma chcete ošmeknúť? Nedám sa. Šestnásť. A sedemnásť! Just! Nech vás roztrhne.


  OPTIMISTA: Len si doprajte. Ja nezávidím. Pre mňa za mňa vypite všetko naraz. Mne je to jedno. Hlavne, že som zdravý.


  PESIMISTA: A ja nie som, čo?


  OPTIMISTA: Ale ste, ste. Lenže... potrebujete na to kvapky. A ja som zdravý aj bez kvapiek. A viete prečo? Lebo som sa nikdy do ničoho nemontoval. Nikde som sa nepchal, nikdy som nič neorganizoval, nikam som sa nenatískal. Pekne som vždy sedel doma, pred televízorom, skrátka, žil som naplno. A preto teraz nepotrebujem kvapky. A vy? Deň radosti, náučný chodníček, príďte všetci, budeme sa radovať... a výsledok? Šestnásť kvapiek ráno, naobed a večer. Bolo vám to treba?


  PESIMISTA: Mne? Ja som to nerobil pre seba.


  OPTIMISTA: Viem. Robili ste to pre druhých. Lenže lieky musíte teraz žrať vy, zatiaľ čo druhí sa napchávajú bravčovým bôčikom.


  PESIMISTA: Joj, bôčik ste nemali spomínať. To je kruté, to je kruté...


  OPTIMISTA: Prepáčte, nechal som sa strhnúť.


  PESIMISTA: Veď ja som sa tiež nechal strhnúť tou myšlienkou a doteraz mi nie je jasné, prečo to ruplo. Kde som urobil chybu? Veď som mal všetko do detailov premyslené... Tuto mal byť náučný chodníček... áno, presne tu... vidím to, ako keby to bolo dnes... presne takto som to mal prichystané v ten večer pred vypuknutím akcie... a vtom ste prišli vy...


  OPTIMISTA: Dobrý večer. Tak čo, ešte stále vás to drží?


  PESIMISTA: Ach, neviem, kde mi hlava stojí. Zajtra ráno to vypukne.


  OPTIMISTA: Alebo vybuchne.


  PESIMISTA: Nežartujte! Prídu všetci! Od rána sedím pri telefóne - horúca linka. Ľudia vyvolávajú ako diví. (Hľadí na telefón.)
OPTIMISTA (chvíľu ho pozoruje): Mhm. A to od rána takto vyzváňa?


  PESIMISTA: V jednom ťahu.


  OPTIMISTA: Nemám vás vystriedať?


  PESIMISTA: Nie, nie. Zvládnem to. (Hľadí na telefón, nevydrží s nervami a zdvihne slúchadlo, potom ho zasa zloží.) Prepáčte, nemôžem sa vám teraz venovať. Urobte si pohodlie.


  OPTIMISTA: No... pekne ste to vyzdobili... toto je z papundeklu? (Pesimista nepočúva, hľadí na telefón.) Toto je papundekel?


  PESIMISTA: Pst! Nekričte! Nebudem počuť zvoniť telefón. (Načúva, nič.) Papundekel.


  OPTIMISTA: A kde ste ho...?


  PESIMISTA: V podniku. Kde inde?


  OPTIMISTA: O koľkej budete podávať guláš?


  PESIMISTA: Ticho! (Načúva, telefón mlčí.) Guláš? Presne o dvanástej. Hneď po pretekoch na bobovej dráhe.


  OPTIMISTA: Bobová dráha? V lete?


  PESIMISTA: No a čo? Skúsiť to môžeme.


  OPTIMISTA (zakopne o lano): Toto je čo? Poďte sem.


  PESIMISTA: Nemôžem. Čo ak bude zvoniť telefón?


  OPTIMISTA: Nebojte sa, nebude. Poďte sem. Čo je toto?


  PESIMISTA (vstane a ide k Optimistovi, vtom zazvoní telefón): Nehovoril som? Čo teraz?


  OPTIMISTA: Zdvihnite to.


  PESIMISTA (beží k telefónu): Haló... PVDR... Prípravný výbor Dňa radosti... koho?... (Zloží.) Omyl.


  OPTIMISTA: To sa stáva. Mýliť sa je ľudské.


  PESIMISTA: Čo tým chcete povedať?


  OPTIMISTA: Nič, nič. Čo je toto?


  PESIMISTA: Lano.


  OPTIMISTA: To vidím. Ale načo?


  PESIMISTA: Ako? Predsa preťahovanie lanom! Hlavná disciplína odpoludňajšieho programu. Je našou psou povinnosťou dožičiť ľudom preťahovanie lanom. Viete, ako ich to poteší?


  OPTIMISTA: Ako koho. Mňa to teda necháva celkom ľahostajným.


  PESIMISTA: Lebo neovládate princíp.


  OPTIMISTA: Princíp ovládam. Jeden ťahá a druhý... tiež.


  PESIMISTA: A vás to necháva celkom ľahostajným? Veď je to napínavá minidráma.


  OPTIMISTA: Aká minidráma? Treba potiahnuť a hotovo.


  PESIMISTA: Skúsme to. Uvidíte, že vás to chytí. (Podá mu koniec lana. Optimista chytí lano a potiahne.) Moment, moment. Nebol som pripravený. Ešte raz. Tri, dva, jedna... štart! (Optimista ho opäť pretiahne.) Počkajte, ešte raz. Potia sa mi ruky. Tri, dva, jedna... štart! (Znovu tá istá situácia.)


  OPTIMISTA: Počúvajte... a vám je princíp jasný?


  PESIMISTA: Pravdaže.


  OPTIMISTA: Tak prečo neťaháte?


  PESIMISTA: Prečo, prečo... chcel som vám urobiť radosť.


  OPTIMISTA: Vy ste ma nechali vyhrať? A z toho mám mať radosť?


  PESIMISTA: Myslel som si, že ako slabší jedinec to oceníte...

  OPTIMISTA: A kto vám povedal, že som slabší jedinec?

  PESIMISTA: Všeličo sa povráva...


  OPTIMISTA (podá mu koniec lana): Tri, dva, jedna... štart! (Zvíťazí.) Kto je slabší jedinec?


  PESIMISTA: Veď ja som hovoril, že sú to len reči... Skúsme to ešte raz, nebol som sústredený... (Opäť hra s lanom. Optimista víťazí.) Fakt. Nejako ste sa do toho vložili.


  OPTIMISTA: To by som prosil.


  PESIMISTA: Kto by to bol povedal? Furt sa dištancuje, dištancuje, a zrazu ťahá ako besný.


  OPTIMISTA: Ja som ťahal ako besný? Dovoľte! Trochu som potiahol... to je všetko.


  PESIMISTA: Priznajte sa, chytilo vás to!


  OPTIMISTA: Chytilo. Ale nepriznám. (Zazvoní telefón, Pesimista k nemu beží.)


  PESIMISTA (do telefónu): PVDR... Lopušák... ktorý Lopušák... jáj... servus, Berco... prosím?... vylúčené... v nijakom prípade... ako myslíš. (Zloží.) Lopušák. Chce hrať mariáš. Inak nepríde. Tak nech sedí doma.


  OPTIMISTA: O troch ľudí menej.


  PESIMISTA: Prečo o troch? Jáj, mariáš. Pár kartárov nám radosť nepokazí. Ale záujem rastie, čo? Všímate si? Ja mám hrozný strach...


  OPTIMISTA: Z čoho, preboha?


  PESIMISTA: Či sa to podarí.


  OPTIMISTA: Nuž, môj názor poznáte, ale radosť vám kaziť nebudem. Treba sa na to vyspať. Poďme.


  PESIMISTA: Ja budem spať tu.


  OPTIMISTA: Pod holým nebom? Myslíte, že sa vám niekto ulakomí na tie papundekle?


  PESIMISTA: Ja by som doma neobspal. Poďte sem...

  OPTIMISTA: Čo je...


  PESIMISTA: Podajte mi ruku...


  OPTIMISTA: Prečo?


  PESIMISTA (drží ho za ruku): Pozrite sa mi do očí...

  OPTIMISTA: Preboha...


  PESIMISTA: Povedzte... ale úprimne...


  OPTIMISTA: Ježišmária... čo mám povedať?


  PESIMISTA: Veríte, že prídu?


  OPTIMISTA (vydýchne si): Verím, pravdaže verím. Ale hlavne, že veríte vy. To je dôležité.


  PESIMISTA: Mhm. Ďakujem vám. Dobrú noc.


  OPTIMISTA: Dobrú. A pekné sny. (Odíde.)


  Tma. Nasleduje Pesimistov sen o radosti. Na scéne sa rozvidnie a Pesimista v zajačom úbore tancuje výrazový tanec.


  HLAS: Do druhej časti nášho bukolicky ladeného programu zaradili sme na žiadosť chlapcov z našej dedinskej organizácie úryvky z baletu Zajačí triumf. Balet má tri časti: svitanie, muchotrávka a triumf. Krátky obsah baletu: Prvá časť - svitá. Zajac sa prebúdza do apoteózy babieho leta. Vidíme, ako sa kultivovaným pohybom dá znázorniť hlavná myšlienka tejto časti - túžba po kapuste. Drobnými krôčikmi znázorňuje zajac svoje ušľachtilé predsavzatie - urobiť radosť ostatným zajacom. Druhá časť - stretnutie s muchotrávkou. Vyhladovaný zajac dostane chuť na muchotrávku, ktorá ho láka svojím pestrým zafarbením. Po prudkom duševnom boji si zajac uvedomí, že muchotrávka je symbolom všetkého, čo zajacom ešte otravuje život. Nasleduje ideovo najsilnejšia časť baletu - pohybový protest. Zajac vie, že muchotrávka má všetku silu vo svojom klobúku. Strháva muchotrávke klobúk a rozdupe ho. Pravdaže, nie naozaj. Dupe po ňom symbolicky. Tradičnú prácu nôh nahrádza zajac prácou svojho umu. Hlavná myšlienka tejto časti: aj hlavou sa dá niekedy dosiahnuť ušľachtilý cieľ. Nasleduje víťazná apoteóza. Celý les spieva zajacovi ďakovnú ódu za všetko, čo urobil, aby v lese zavládla radosť.


  


  Už dosť už dosť
už máme radosť
radosť radosť
je náš najmilší hosť
A zlosť a zlosť
už mizne z našich radov
ako keď pes
prehĺta kosť


  Tma. Náš hrdina sa prebúdza, pospevuje si, díva sa na hodinky.


  PESIMISTA: Už aby tu bol Lakatoš. (Je nervózny, zapne magnetofón a hneď ho vypne.) Funguje. (Robí posledné úpravy areálu, znovu pohľad na hodinky.) Deväť hodín... (Opäť vyzerá, či sa niekto neblíži.) Žeby mi zastali hodinky? (Položí si hodinky k uchu, zosmutnie.) Idú.


  OPTIMISTA (za scénou): Hahou! Tu sme! Úúú!


  PESIMISTA: Konečne! (Pustí magnetofón, založí si čiapku a veselý nos, rozhadzuje konfety.) Sem sa, sem sa, tu je to... vítame vás... willkommen... dobro došli... tu sme... vítame vás, veľkí, malí, v tomto našom areáli... smiech, smiech, smiech  nie je hriech... kto nie je syseľ, pre radosť má zmysel, my nie sme sysle, veselej sme mysle... hop, hop, hop  žiaľu kopem hrob... (Až po chvíli zbadá, ako sa na neho Optimista začudovane díva, vypne magnetofón.) To ste vy? A kde sú ľudia? (Optimista bezradne krčí plecami.) A Lakatoš? Ide za vami? (Optimista krúti hlavou.) Mal priviezť fanfaristov...


  OPTIMISTA: Ešte tu nikto nie je?


  PESIMISTA: Neviem, čo ich mohlo zdržať... Takže vy?

  OPTIMISTA: Nuž... niekto musí byť prvý. Nie?


  PESIMISTA: Iste, iste... nuž ale... prvého som si predstavoval trochu inak.


  OPTIMISTA: Hej? A ako ste si ma predstavovali?

  PESIMISTA: Ako, ako... že vás bude viac...


  OPTIMISTA: Viac ma, bohužiaľ, nie je. Musíte sa s tým zmieriť.


  PESIMISTA: Veď ja nič... ale čo ich mohlo zdržať? Vy ste ako prišli?


  OPTIMISTA: Trolejbusom. Stojí mi pred domom.

  PESIMISTA: Aha. A ostatní?


  OPTIMISTA: Akí ostatní?


  PESIMISTA: Ostatní cestujúci z trolejbusu. Kde sú?


  OPTIMISTA: Okrem mňa tam už bol len šofér. Zostal v trolejbuse.


  PESIMISTA: Jasné... šofér musí... a Lakatoša ste nevideli? Taký čierny...


  OPTIMISTA: Nevidel.


  PESIMISTA: Mal priviezť fanfaristov. Takých malých... čiernych...


  OPTIMISTA: Možno zablúdili.


  PESIMISTA: Vylúčené. Jasne som vyznačil trasu.


  OPTIMISTA: To je pravda. Šiel som podľa značiek. Po oranžovej.


  PESIMISTA: Oranžovú nemôže prehliadnuť ani slepý.
OPTIMISTA: Len farboslepý.


  PESIMISTA: Myslíte, že by Lakatoš...? Nie, nie... veď si minulý týždeň kupoval farebný televízor... Lakatoš nie...


  OPTIMISTA: Tak neviem.


  PESIMISTA: Mhm. Počkáme, nie? Koľko máte hodín?
OPTIMISTA: Deväť päť.


  PESIMISTA: Tak mi idú dobre... sadnite si...


  OPTIMISTA: Ďakujem. Postojím.


  PESIMISTA: No... o chvíľu to vypukne...


  OPTIMISTA: Mhm.


  PESIMISTA: Už ste sa podpísali? Tamto je prezenčka. (Optimista sa podpisuje.) Podpíšte sa nižšie. Aby sa mohli aj nad vás.


  OPTIMISTA: Prosím...


  PESIMISTA: Nevedeli by ste podpísať Lakatoša?


  OPTIMISTA: Ak by neprišiel?


  PESIMISTA: Príde, príde... lenže s písaním akosi... chápete...
OPTIMISTA: Ako chcete. Skúsim to.


  PESIMISTA: Ešte nie. Neskoršie. Keď príde. (Pauza.) Vyčasilo sa.


  OPTIMISTA: Len aby nespŕchlo.


  PESIMISTA: Nestrašte. (Rozbehne sa do portálu, vráti sa.) Ešte nejdú.


  OPTIMISTA: Počkáme.


  PESIMISTA (díva sa na hodinky): Čo by sme zatiaľ mohli…


  OPTIMISTA: Môžem sa ešte raz podpísať. Aspoň nám ubehne čas.


  PESIMISTA: Žeby ho zašili?


  OPTIMISTA: Koho?


  PESIMISTA: Lakatoša.


  OPTIMISTA: Prečo?


  PESIMISTA: Stáva sa mu to.


  OPTIMISTA: Uvidíme.


  PESIMISTA (po pauze): A doma ako?


  OPTIMISTA: Zbaví. A vy?


  PESIMISTA: Ako vždy.


  OPTIMISTA: Tak pardon. Už ste maľovali?


  PESIMISTA: Prečo?


  OPTIMISTA: Ja len tak. Aby reč nestála.


  PESIMISTA: Aha. Nemaľovali. Neviete nejaký vtip? (Za scénou si ktosi veselo pohvizduje motív Dňa radosti.) Pst! Ticho! Buďte ticho! Idú! Rýchlo! (Pustí magnetofón, založí si veselý nos, založí ho aj Optimistovi, rozhadzuje konfety.) Sem sa, sem sa, tu je to... willkommen... vítame vás, veľkí, malí, v tomto našom areáli... smiech, smiech, smiech... Čo tu stojíte ako kôl, zapojte sa!


  OPTIMISTA: Hej... hore háj, dolu háj...


  PESIMISTA: No vidíte, že to ide. Hop, hop, hop - žiaľu kopme hrob... (Vojde Klavirista.) Idú za vami?


  KLAVIRISTA: Kto?


  PESIMISTA: Ľudia.


  KLAVIRISTA: Nikoho som nevidel.


  PESIMISTA: Asi ste ich predbehli.


  KLAVIRISTA: Nikoho som nepredbehol. Nejaká akcia?


  PESIMISTA: Nejaká? Deň radosti! Netvárte sa, že o ničom neviete! Na zastávke trolejbusu ste museli vidieť transparent!


  KLAVIRISTA: Prepáčte, prišiel som autom.


  PESIMISTA: Vy máte auto? No nič. Hlavne, že ste tu. Tak poďme do roboty.


  KLAVIRISTA: Ale ja som si vyšiel na prechádzku…


  PESIMISTA: Žiadne vychádzky! Dnes je tu organizovaná zábava. A vy sa zapojíte, lebo s vami vyrazím dvere. Tam je klavír. Sadni a hraj!


  KLAVIRISTA: A zmluva?


  PESIMISTA: Tu máš prezenčku, to ti musí stačiť. Sadaj!


  KLAVIRISTA: Klavír... v lese?


  PESIMISTA: A čo ťa do toho?! Hraj!


  KLAVIRISTA: Čo?


  PESIMISTA: To je jedno! Niečo veselé! Veselé!


  


  Klavirista hrá Okolo Súče, ako najveselšie vie.


  PESIMISTA (s fľašou v ruke): Som na dne.


  OPTIMISTA: Je na dne.


  KLAVIRISTA: To sa dalo čakať.


  PESIMISTA: Predstavte si, že som socha.


  KLAVIRISTA: Už zase?


  PESIMISTA: Ako by ste ma nazvali?


  KLAVIRISTA: Nádej umiera posledná. Bodka.


  OPTIMISTA: Prečo tak kategoricky? Stačí: Nádej umiera...tri bodky.


  PESIMISTA: Tri bodky? Hlúpy názov pre sochu. Tri bodky môžu znamenať hocičo.


  KLAVIRISTA: Alebo nič.


  OPTIMISTA: Alebo aj to aj to. Keby niečo, tak hocičo, ale keby naozaj niečo, tak nič. Čo?


  PESIMISTA: Mišo, opýtala sa zadumane Anča, máš ma ešte... tri bodky.


  OPTIMISTA: Anička, ja ťa ešte stále... tri bodky.


  PESIMISTA: Tak prečo si ma nie... tri bodky.


  OPTIMISTA: Veď by som ťa aj... tri bodky. Lenže ty si malavčera... tri bodky.


  PESIMISTA: To bolo včera, Miško, ale dnes... tri bodky.


  OPTIMISTA: Vari už... tri bodky.


  PESIMISTA: Veru tak, dnes som už... tri bodky.


  KLAVIRISTA: A Mišo ožije. Ej, či sa mu hneď, tri bodky, ako keď do vrabcov, tri bodky, ba čo viac, tri bodky…


  OPTIMISTA: Ale viac to už nešlo. Bodka. Koniec. Definitíva.


  PESIMISTA: Smutné. Tri bodky znamenajú ešte akúsi nádej.


  KLAVIRISTA: Čo ak by to predsa len ešte, tri bodky.


  OPTIMISTA: Ale nejde.


  PESIMISTA: Nejde a nejde. Ani Lakatoš, ani ona. Tri bodky. Vykašlala sa na mňa, dala mi kopačky. Koľká to už bola? Už si môžem otvoriť obchod s kopačkami. Aspoň zbohatnem. A potom si kúpim malý domček a dve okienka, v jednom budeš šťastná ty a v druhom...


  KLAVIRISTA: Ktovie, kto sa vám tam zase nanominuje.


  PESIMISTA: Niekto sa už nájde, žiadne strachy. Nejaký Robot Emil, čo príde z práce domov svieži, odpočinutý a s chuťou sa pustí do roboty. Mám problém, milostivá pani, vápno nie je. Cement som zohnal cez mŕtvoly...


  KLAVIRISTA: No... zohnal... tri bodky.


  PESIMISTA: Ale vápno nie je. Takže by som vám bol nesmierne zaviazaný, keby ste mohli v tej veci, tri bodky.


  OPTIMISTA: Mohli by sme, tri bodky, ale aj vy by ste museli, tri bodky.


  PESIMISTA: Spoľahnite sa, tri bodky, kedykoľvek a čokoľvek, tri bodky.


  OPTIMISTA: Aj tri bodky?


  PESIMISTA: Bez problémov, milostivá, ja zoženiem všetko.


  KLAVIRISTA: Okrem vápna.


  PESIMISTA: Vápno nie je. Fakt. Bodka. Nezabudnite, milostivá, budem vám nesmierne zaviazaný, vlastne, budeme si navzájom nesmierne zaviazaní, a keď ten barák dokončíme, tak sa odviažeme. Potom si vyhodíme z kopýtka, oslávime to, vydýchneme si, uvoľníme sa, začneme žiť, konečne začneme žiť, ale najprv potrebujem to vápno, milostivá pani, neserte ma. Ježišmária, čo mi to zase vyšlo z úst?


  KLAVIRISTA: Tam mali byť tri bodky!


  OPTIMISTA: Neskoro. Videli ste ten kus, milostivá pani, ja som to teda nevidela, ale inžinier Kulhavý od nás z podniku, to je zarytý divadelník, videl všetko, čo sa dá vidieť, aj čo sa nedá, a on povedal, že ten herec, viete ktorý, trikrát bol rozvedený a teraz si zobral jednu herečku, tiež rozvedenú, slovom, že on tam v tom kuse leží pod stolom, drží v ruke demižón a hovorí svinské slová. Ja tomu teda nerozumiem, ale čosi také na javisko nepatrí, to by mali zatrhnúť, veď na to sú tam, nie? Ja osobne si myslím, že umenie by malo ľudí skrásňovať... naozaj neviem nájsť blbší výraz...


  KLAVIRISTA: Hlbší.


  OPTIMISTA: Samozrejme. Veď načo je umenie?


  KLAVIRISTA: Neviem.


  OPTIMISTA: Pýtala som sa aj manžela a tiež nevedel. Lenže tomu chodí rozum po inom. Ale keď som mu povedala, čo ten herec na javisku hovorí, tiež bol pobúrený. To viete, manžel tie slová pozná dôverne, veď človek občas musí relaxovať a manžel teda relaxuje dosť často, ale doma. Doma, a nie na javisku. Kam by sme prišli? Veď poslaním umenia je život skrásňovať, a nie ho len tak ukazovať. Ja som už dosť stará na to, aby mi niekto len tak ukazoval, toho mám dosť aj doma, a keď prídem do divadla, tak sa chcem povzniesť, veď som si zaplatila, tak nech ma, dočerta, povznesú, nech mi ukážu, aký je život v skutočnosti krásny. Hoci inžinier Kulhavý povedal, že to bol vraj zámer, to neslušné slovo. Tvorcovia vraj chceli malomeštiaka vyburcovať z letargie. Tak neviem, pretože inžinier Kulhavý sa vyzná. Jeho manželka pracuje v kultúre. 
PESIMISTA: Inžinier Kulhavý sa vyzná. Tiež slušný názovpre sochu. Nádej umiera, tri bodky. Lakatoš, kde si?


  Dnes presne o tri štvrte na desať
práve v tom najhustejšom daždi
bez rečí vstal som od stola
a odišiel som z domu navždy.


  Dážď čistý ako moje svedomie
nepýta sa ma na pohnútky
a vytrvalo bubnuje
na steny telefónnej búdky
Pár mincí zacengalo vo vrecku
s nádejou siaham k telefónu
v tom tichom dažďa šumení
chcem volať ale nemám komu
Zúfalo stískam v ruke slúchadlo
a vonku beznádejne prší
pretože nikam nevolám
ani ma nikto nepreuší
Už viem čo je to márne volanie
v rozpakoch hladím do zoznamu
a myslím pritom na ženu


  ktorú som nechal v izbe samu
Jedenásť tridsať už je po daždi
ešte sa v našom okne svieti
vrátim sa domov neboj sa


  a všetko bude ako predtým
Večery naplnené mlčaním
pohľady ostré ako dýka


  a televízor SECAM-PAL


  bude nám robiť prostredníka
Dnes presne o trištvrte na desať
práve keď najhustejšie lialo


  z domu som navždy odísť chcel
a zase sa to neujalo...


  KLAVIRISTA: Kam išiel?


  OPTIMISTA: Hľadať Lakatoša.


  KLAVIRISTA: Huslista?


  OPTIMISTA: Basista.


  KLAVIRISTA: Lakatoš? Nepoznám. S kým hrá?


  OPTIMISTA: S ostatnými.


  KLAVIRISTA: Dokedy ho bude hľadať?


  OPTIMISTA: Počkáme, nie?


  KLAVIRISTA: Za prestoje nie som platený. (Optimista mu podá rožok.) Ďakujem. Čo je to za akciu?


  OPTIMISTA: Deň radosti.


  KLAVIRISTA: Eróhá?


  OPTIMISTA: Vlastná iniciatíva.


  KLAVIRISTA: Nospánombohom. Cez voľnú sobotu?


  OPTIMISTA: A vy čo tu robíte? Cez voľnú sobotu?


  KLAVIRISTA: Ušiel som z domu.


  OPTIMISTA: Natrvalo?


  KLAVIRISTA: Božechráň. Večer sa vrátim. Doma je sodoma-gomora. Deti nemuseli do školy, liezli po mne, štípali ma, nedalo sa vydržať.


  OPTIMISTA: Deti sú deti. Čo sme si narobili, to máme.


  KLAVIRISTA: To je všetko preto, že ľuďom pobrali polia. Deti nemajú čo dediť, tak po nás lezú. A štípu.


  OPTIMISTA: Mhm. A keby neboli pobrali?


  KLAVIRISTA: Tak nebudú štípať. Budú čakať, ako ich podelíme. Chýba úcta k rodičom. Úcta.


  OPTIMISTA: Ráčite byť z roľníckej famílie?


  KLAVIRISTA: Kdeže. Pracujúca inteligencia. Môj otec bol úžerník. Ale ešte robí.


  OPTIMISTA: Kde?


  KLAVIRISTA: V sporiteľni.


  PESIMISTA (prichádza a vlečie so sebou amplión): Schoval som to v lese, aby mi to nikto... čo je? Ešte nikto neprišiel? Kde môžu byť? Určite sa niekde poschovávali a chcú nás nastrašiť. Vylezte z dier, pandravy! Uúú! Tu sme! Nebojíme sa vás! Kde sú? Je to možné?


  OPTIMISTA: Je.


  PESIMISTA: Neironizujte furt, áno? Už mám po krk toho vášho večného kuvikania. Nevyjde to, nepodarí sa, neprídu. Kde sú? Je to možné? (Optimista mlčí.) Nehovorte mi, že je to možné. Nehovorte mi to.


  OPTIMISTA: Ja nič nehovorím.


  PESIMISTA: Ale myslíte si to.


  OPTIMISTA: Ja si nič nemyslím.


  PESIMISTA: Myslíte.


  OPTIMISTA: Nemyslím.


  PESIMISTA: Vidieť to na vás!


  OPTIMISTA: Čo na mne vidieť?


  PESIMISTA: Všetko! Keby ste sa aspoň vedeli pretvarovať ako tento tu, ale neviete. Ani pretvarovať sa neviete.


  OPTIMISTA: Pokúšam sa. Ale nejde mi to.


  PESIMISTA: Pozrime sa! Boli časy, keď vám to šlo ako po masle. A zrazu vám to nejde!


  OPTIMISTA: Robím, čo môžem.


  PESIMISTA: Nerobíte. Nezapájate sa.


  OPTIMISTA: A kto vymyslel to heslo Vítame vás, veľkí, malí, v tomto našom areáli? A kto zohnal horčicu? A kto sa tu už včera preťahoval lanom ako malý chlapec? Ak to prišiel prvý?... A zatiaľ jediný?


  KLAVIRISTA: A čo? Ja tu nie som?


  OPTIMISTA: Vy ste tu preto, lebo vás doma štípali, ale ja som tu náhodou dobrovoľne a z presvedčenia, keď to chcete vedieť. To, že tomu neverím, je druhá vec. Ale som tu! To nemôžete odtajiť! Pozrite si prezenčku. Dvakrát som podpísaný! Tak mi nehovorte, že sa nezapájam!


  PESIMISTA: Veď ja nič nehovorím.


  OPTIMISTA: Hovoríte!


  PESIMISTA: Nehovorím... ste tu, pravdaže, jasné, že ste tu... (Skríkne.) Ale kde sú ostatní?!


  OPTIMISTA: Jaj, to ja neviem. Ja som tu.


  PESIMISTA: Vy ste tu! Myslíte si, že to stačí?


  OPTIMISTA: Mne to stačí. Ja mám svedomie čisté. A nemyslite si, že nemám doma plno roboty. Stratím tu celý deň a zase budem musieť písať v noci.


  PESIMISTA: Čo píšete?


  OPTIMISTA: Ále... anonymy. No, čo zízate? Aj to musí niekto robiť.


  PESIMISTA: A na mňa ste tiež...?


  OPTIMISTA: Tak mi nehovorte, že sa nezapájam.
PESIMISTA: Počúvajte, na mňa ste tiež... tým vaším krásnym písmom?


  OPTIMISTA: A prečo práve na vás nie? Prečo? Čo ste vy  nejaká výnimka?


  KLAVIRISTA: Tak už viem, prečo mi padol ten Badgastein.


  PESIMISTA: Ale ako to môžete...


  OPTIMISTA: Rukou.


  PESIMISTA: Ale prečo?


  OPTIMISTA: Baví ma to. Ja za to nemôžem. To je vrodené. Aj som sa kvôli tomu spočiatku trápil, ale zbytočne. Keď zazriem kus papiera, hneď mi ruka vyletí.


  PESIMISTA: Božemôj. A kam to posielate?


  OPTIMISTA: Nikam. Až taká sviňa nie som. Hádžem to do koša.


  PESIMISTA: Zvláštny koníček.


  OPTIMISTA: Každý máme svoje. Tak čo, kde sú?


  PESIMISTA: Héééj... ľudia... kolegovia... priatelia... tu sme... kde ste?


  OPTIMISTA: Nikde nikto.


  PESIMISTA: To nič, počkáme.


  OPTIMISTA: Ja mám čas. Ale len do večera.


  PESIMISTA: Viem, viem.


  OPTIMISTA (po pauze)\ O chvíľu to vypukne, čo?


  PESIMISTA: Mhm. Koľko máte hodín?


  KLAVIRISTA (naťahuje si hodinky, spadnú mu): Dočerta... nejdú.


  PESIMISTA: Čo ich mohlo zdržať?


  OPTIMISTA: Obedujú.


  PESIMISTA: Ale veď máme guláš. Guláš... guláš sa podáva...sem sa... pripravte si lyžice! A čo ak prší?


  OPTIMISTA: Neprší.


  PESIMISTA: Tak potom neviem. Zaspievajme si!


  OPTIMISTA: A prečo?


  PESIMISTA: A prečo nie? Hneď po guláši bol na programe kolektívny nácvik piesne. Tu je text. (Rozdá texty.)


  KLAVIRISTA: A melódia?


  PESIMISTA: Chytíte sa. Spievajme... (Spieva.) Už dosť, už máme radosť, radosť je náš najmilší hosť...


  OPTIMISTA: Kto to napísal?


  PESIMISTA: Ja.


  KLAVIRISTA: To som tušil.


  PESIMISTA: Spievajme! Tri, štyri... Už dosť, už máme radosť... (Optimista a Klavirista sa k nemu nie príliš nadšene pripájajú.) Radosť je náš najmilší hosť... Hlasnejšie... veselo... do toho... (Rozdá mávačky.) Už dosť, už máme radosť... neulievajte sa... úsmev, úsmev... radosť je náš najmilší...


  KLAVIRISTA: Už idú!


  PESIMISTA: Idú! Predsa len idú! Kde sú? (Klavirista ukazuje na hodinky.)


  


  Klavirista zahrá niekoľko akordov ústrednej melódie. Pesimista s fľašou.


  OPTIMISTA: Tuším je na dne.


  KLAVIRISTA: Ešte stále?


  PESIMISTA: Predstavte si...


  KLAVIRISTA: Vieme, socha.


  PESIMISTA: Ako by ste ma nazvali?


  OPTIMISTA: Lakatoš, kde si?


  KLAVIRISTA: Hrobár nádejí.


  PESIMISTA: Fuj. To je banálny názov. Plastika Hrobár nádejí, odpudzujúca svojou banálnosťou, bola s okamžitou platnosťou vykázaná z areálu, pretože svojím vzhľadom narušuje celkový... celkový... skrátka, narušuje. Bodka. Plastika vstala a okamžite sa odobrala do blízkeho pohostinstva, kde pokračuje vo svojej banálnej činnosti v spolupráci s miestnym obyvateľstvom.


  PESIMISTA: Vypi si, plastika. Pán hlavný, ešte raz to isté a fľašu borovičky tuto pre plastiku.


  KLAVIRISTA: A kto to bude platiť?


  OPTIMISTA: Niekto sa už nájde. Na zdravie, plastika, ja som Zolo. A teba ako? Tri bodky.


  PESIMISTA: Hrobár nádejí.


  KLAVIRISTA: To je teda hlúpe meno.


  OPTIMISTA: Budem ťa volať Hrobo. Alebo Naďo. Vypi si, Nado, žijeme len raz. Vlastne ty nežiješ, ty si socha.


  PESIMISTA: Mhm. Trvalá hodnota.


  OPTIMISTA: My žijeme a ty len trváš. Nerob si z toho nič, že ťa vyhnali z parku. Veď aj tu v krčme sú ľudia. A nie hocijakí. Z každého by bola socha. To by boli obrazy! To by boli filmy! Nie čierno-biele, ale strakaté. Lebo život je strakatý, aj ľudia sú strakatí. To len na prvý pohľad vyzerajú tak fádne. Ale keby si sa im lepšie prizrel... jaj, ty sa nemôžeš prizerať, ty si socha, ty musíš vyzerať. Ty reprezentuješ.


  KLAVIRISTA: A my robíme.


  OPTIMISTA: No a čo? Veď nám robota nesmrdí. My len tak vyzeráme. Ale občas si potrebujeme zamakať, aby sme nevyšli z cviku. Chápeš, Naďo?


  KLAVIRISTA: Nechápe.


  OPTIMISTA: Nemôže, veď je socha. Prestaň byť socha, Naďo. Oži. Vráť sa medzi nás. Pôjdeme ráno na ryby.


  PESIMISTA: Ráno na rybách. Čo poviete na ten názov? Ráno na rybách. Prší. Prší, prší, len sa leje a ja chodím bez nádeje... popri potoku. Nič. Ani záber.


  OPTIMISTA: A prší, usedavo prší, vážení poslucháči, dažďové kvapky kvapkajú zhora nadol a zdola nahor a zboka nabok a od buka do buka, kvapi-kvap, padajú kvapky dažďové, ako sa to spieva v jednej populárnej piesni, bubnujú na vodnú hladinu, bum, bum, ako tie africké tamtamy, tam, tam, tam pod stromom, vážení poslucháči, krčí sa drobná postavička, kto to len môže byť, na hlave klobúčik, čižmičky na nohách, v ruke udička, áno, vážení poslucháči, je to človek. A nie hocijaký človek, človiečik, ale priam rybár z Rybárpoľa, vo vrecku fľaša borovičky, áno, je to náš, slovenský rybár, vážení poslucháči. Neruší ho dážď, neprekáža mu nepohoda ani to, že by mal byť v robote, nič ho neodradí, vyberá háčik zo škatuľky, priväzuje na lanko a pritom sa, beťár, potuteľne
usmieva, akoby si v duchu vravel: ej, dostanem ja vás, rybičky prepeličky, darmo sa bránite, darmo chvostom vrtíte, vážení
poslucháči, budete na pekáči. A už ráznym švihom vrhá háčik do potoka v nádeji, že chytí tú vytúženú zlatú rybku alebo aspoň striebornú či bronzovú. Veď trénoval, vážení poslucháči, len sa tak z testovacích prístrojov dymilo. Aj podmienky mal tentoraz ideálne - priamo pri vode. Tak ak už nie je zlatá, strieborná či bronzová, aspoň tá zemiaková by sa mu mohla ujsť.


  PESIMISTA: Tak prečo si mi ušla? Ujsť z domu, to nie je hrdinstvo. Ale zostať! Na to treba výdrž. Prečo si ušla? Pretože som nechytil zlatú rybku?


  OPTIMISTA: Máte už zlatú rybku, milostivá pani? My sme si už zohnali ďalšiu, takže teraz máme dve. Istota je guľomet, ako vraví inžinier Kulhavý. Ten má už tri, lenže ten si to môže dovoliť. Viete, čo nás to stojí? Manžel už prestal aj fajčiť aj piť aj jesť, už len číta noviny. Inzeráty. Chceme totiž vymeniť tie dve naše rybky za tú novú, japonskú, čo splní štyri želania na sto kilometrov.


  KLAVIRISTA: Už aj tí Japonci nás predbehli.


  PESIMISTA: Možno chytili zlatú rybku. Vychytali všetky zlaté rybky, potvory japonské, a mne sa už nič neušlo. Keby som tú zlatú rybku chytil, poviem vám úprimne, neviem, čo by som si želal. Možno... to asi nie. Alebo... to by mi aj tak nesplnila. Už to mám! Aspoň kvapku. Borovičky. Ešte stále neveríte? A možno ju raz chytím, tú zlatú rybičku a poviem jej: chlapče... ako sa vlastne oslovuje ryba? Nepoviem jej nič. Hodím ju nazad do vody. A nech si pláva, nech má radosť.


  KLAVIRISTA: Rybár, ktorý nechytil zlatú rybku, vážení poslucháči.


  Poznám to bezútešné čakanie
keď čakáš že sa niečo zmení
len nevieš presne čo a kedy
každý deň čakáš naposledy
a od zajtra zas znova
ako vymenený


  Èakáš kedy sa skončí čakanie
zúfalo ale trpezlivo
koniec je kdesi v nedohľadne
a ak už nie si celkom na dne
prečakáš si tak možno
celý život


  Skonči s tou nezmyselnou zábavou
nečakaj kým sa niečo stane
spomeň si na to čím si bol
spomeň si ak si zabudol
že v živote vždy všetko príde
nečakane


  PESIMISTA (nervózne máva mávačkou): Už dosť, už dosť, už máme radosť... Žeby boli zablúdili?


  OPTIMISTA: Pochybujem. Oranžová značka.


  PESIMISTA: Furt len pochybujete, pochybujete. (Rozbehne sa do portálu, nazerá, potom sa vráti.) Vložte sa do toho trochu.


  OPTIMISTA (máva, usmieva sa a spieva): Už dosť, už dosť, už máme radosť...


  PESIMISTA: Nemáte. Vidieť to na vás.


  OPTIMISTA: Ja sa nenechám vyprovokovať. Už dosť, už dosť…


  PESIMISTA: Ľudia... héééj... tu sme...


  OPTIMISTA: Nepočuť vás. Skúste to s tým čudom. (Ukáže na amplión.)


  PESIMISTA: Fakt. Keď som to už sem doteperil, využime to. Ako sa to zapína?


  OPTIMISTA (obzerá si amplión): Takýto istý má náš riaditeľ.


  PESIMISTA: To je on.


  OPTIMISTA: On vám ho požičal?


  PESIMISTA: No... nedá sa to formulovať celkom tak...

  OPTIMISTA: Vy ste ho potiahli!


  PESIMISTA: Ale v záujme celku! Spravíme si radosť veľkú, radosť sebe...


  OPTIMISTA: Ale to je regulárna krádež!


  PESIMISTA: Prisahámbohu - klopal som. Nikto sa neozýval, pootvorím dvere, vojdem a ruky mi samy... ani neviem ako...

  OPTIMISTA: Veď to má hodnotu takých...


  KLAVIRISTA: To najmenej.


  PESIMISTA: Vážne? A ja reku - maximálne päť.


  OPTIMISTA: Takže takto je to s vami! Deň radosti, čo? Náučný chodníček. Všetci všetkým, ty mne, ona tebe, on jemu - a on sebe miestny rozhlas. Rozdávam radosť, rozdávam radosť, a zrazu sa ukáže, že je to kmín. A my tu spievame ako diví. To sme si nezaslúžili. Poďme! (Optimista a Klavirista odchádzajú.)


  PESIMISTA: Priatelia... zostaňte... neodchádzajte... Priatelia... nenechávajte ma tu samého... ja sa v lese bojím... viem, kradol som, ale... rozdelíme sa. (Optimista a Klavirista sa okamžite vrátia.) Aha! Participovať sa vám zachcelo, čo? Trt a dva orechy! Čo som si navaril, to si aj zjem. (Zapne rozhlas.) Vážený súdruh riaditeľ, milý náš nadriadený. Pozor, pozor. Napredujúc po lesnej cestičke k areálu Dňa radosti asi ani netušíš, kto k tebe hovorí. Hovorí k tebe človek, ktorý sa len prednedávnom - konkrétne včera - dopustil v tvojej kancelárii krádeže. Určite sa v duchu pýtaš, milý náš riaditeľ, čo som potiahol. Nuž, smutná pravda je taká, že som potiahol celý miestny rozhlas, približne v hodnote...


  KLAVIRISTA: To najmenej.


  PESIMISTA: Raz, dva, tri. Počuješ ma, riaditeľko? Mimochodom, nie som jediný, kto u nás kradne.


  OPTIMISTA: Pst! Ticho!


  OPTIMISTA: Darmo ma okrikujú, darmo ma tíšia, poviem všetko. Ukradol som aj papundekel a klavír. Všetky odcudzené predmety sa nachádzajú v areáli Dňa radosti, kde vás všetkých srdečne očakávame. Koniec hlásenia. Tak. A ak teraz neprídu, tak už neviem.


  KLAVIRISTA: No... neviem, neviem.


  PESIMISTA: Počkáme. Sadnúť!


  OPTIMISTA: Treba aj spievať?


  PESIMISTA: Netreba. Aj tak vám to nejde od srdca.
KLAVIRISTA: A mávať?


  PESIMISTA: Počkáme.


  OPTIMISTA: Prosím, ja mám čas, ale...


  PESIMISTA: Viem. Do večera. Počkáme.


  KLAVIRISTA: Štvrť na šesť.


  PESIMISTA: To nič. Bude aj viac.


  OPTIMISTA: O takomto čase...


  PESIMISTA: Ticho!


  OPTIMISTA: Ja len že...


  PESIMISTA: Čušte!!


  OPTIMISTA: Guláš...


  PESIMISTA: Čo je s ním?


  OPTIMISTA: Že by sme ho mohli... načať.


  PESIMISTA: Počkáme.


  KLAVIRISTA: Vychladne.


  PESIMISTA: Nech! Ježišmária. Guláš!


  OPTIMISTA: Čo je s ním?


  PESIMISTA: Zabudol som ho doma. Na sporáku.
KLAVIRISTA: Celý?


  PESIMISTA: Celý. Panebože.


  KLAVIRISTA: Ja môžem poň skočiť.


  PESIMISTA: Sadni!


  OPTIMISTA: Tak si aspoň založme ohník.


  PESIMISTA: Načo?


  OPTIMISTA: Budeme ho preskakovať.


  KLAVIRISTA: Skočím po drevo?


  PESIMISTA: Sadni! Preskakovať! Dva mesiace to chystám. Dva mesiace! Dušu som skoro vypľul. Nohy som si zodral! Kľučky pucoval! Do zadku som sa pchal! Návrhy som podával! A potom to tu mám sám preskakovať?


  OPTIMISTA: Aj my by sme sa zapojili...


  PESIMISTA: Pekná útecha! Vy dvaja! Tamten je tu len preto, že ho štípali deti, a vy preto, že ste chceli vidieť, ako to vybuchne. Všetci ste rovnakí! Tak sa radujte! Nech sa páči! Ale ešte raz! Ešte raz ak odo mňa niekto bude niečo potrebovať, tak nech si ma neželá! Zaškrtím! Zaškrtím! Idem po to drevo.


  KLAVIRISTA: Tuším ho to trochu vzalo.


  OPTIMISTA: Hm. A taký veselý chlapík to bol.


  Klavirista zahrá zopár taktov predohry. Pesimista s fľašou.


  KLAVIRISTA: Je na dne.


  OPTIMISTA: Trasie sa od zimy.


  KLAVIRISTA: Už ani dreva niet.


  PESIMISTA: Zima ma drví. Drví ma zima. Zima má mamu.


  OPTIMISTA: Mama má Emu. Ema má Maťa.


  PESIMISTA: Maťo má Maru.


  OPTIMISTA: Mara nemá faru.


  KLAVIRISTA: ...ale Paľa.


  OPTIMISTA: Paľo má Hanu, Hana má Fera, Fero má Zuzu, Zuza má Joža, Jožo má Katu, Kata má Ďura, Ďuro má Emu...


  KLAVIRISTA: ...tú, čo má aj Maťa.


  PESIMISTA: Ema má mamu. A mama má mäso.

  OPTIMISTA: Ema...


  KLAVIRISTA: ...vraví mama.


  OPTIMISTA: ...máme málo mäsa. Večer má prísť Maťo, ráno má prísť Ďuro, nebude dosť pre oboch.


  KLAVIRISTA: A čo na to Ema?


  OPTIMISTA: Neboj sa, mama...


  KLAVIRISTA: ...vraví Ema.


  OPTIMISTA: Maťo má dobré srdce, nechá niečo aj pre Ďura. A Ďuro má zas vredy.


  KLAVIRISTA: Veľa toho nepoje.


  OPTIMISTA: Preto ho mám rada. Nie preto, že má vredy. Ale že má mňa. Že ma má, mama.


  KLAVIRISTA: Hovorí Ema.


  OPTIMISTA: Aj Maťo ma má, tak aj toho mám rada.

  KLAVIRISTA: Maťa večer a Ďura ráno.


  OPTIMISTA: Len ma trápi...


  KLAVIRISTA: ...vraví Ema...


  OPTIMISTA: ...že Ďuro má okrem mňa a vredov ešte aj Katu. To mi nedá spať.


  KLAVIRISTA: Akoby nevedel, že Kata má ešte aj Joža.

  OPTIMISTA: Joža?


  KLAVIRISTA: Čuduje sa mama.


  OPTIMISTA: Veď ten má Zuzu. Tú, čo sa vláči s Ferom.


  KLAVIRISTA: Ale veď Fero má Hanu, vraví Ema. Kdeže Zuzu!


  OPTIMISTA: Veru Zuzu. Vraví mama. Tú, čo má Paľa. Toho, čo má Maru.


  KLAVIRISTA: Ktorú Maru? Pýta sa Ema. Tú, čo má môjho Maťa?


  OPTIMISTA: Veru tú. Vraví mama.


  KLAVIRISTA: Chudák Maťo. Keby to tušil, tiež by dostal vredy ako Ďuro.


  OPTIMISTA: Chudáci chlapci...


  KLAVIRISTA: Vraví mama.


  OPTIMISTA: Majú to ťažké. A mama varí mäso...
KLAVIRISTA: Ema zemiaky...


  OPTIMISTA: Aby bolo dosť aj pre Maťa aj pre Ďura. Maťovi mastnejšie, Ďurovi diétnejšie. Lenže príde večer a Maťo nikde.


  KLAVIRISTA: Príde ráno a Ďuro detto.


  OPTIMISTA: Ema nemá Maťa, Ema nemá Ďura, Ema má žiaľ.


  KLAVIRISTA: A mama má zlosť.


  OPTIMISTA: Chlapi mizerní, zase sedia v krčme a narúšajú harmonogram. Máme mnoho mäsa, vraví Ema mame, kto to poje, keď neprišli? Zavolaj Joža, hovorí mama Eme, možno sa ulakomí.


  KLAVIRISTA: Ten je u Katy. Vraví Ema.


  OPTIMISTA: Tak Fera.


  KLAVIRISTA: Ten je u Zuzy alebo u Hany, ak tam nie je Paľo.


  OPTIMISTA: Paľo by mal byť u Mary, vraví mama. Ak tam nie je, tak je Mara sama.


  KLAVIRISTA: Mara nemá ani Paľa, ani faru.


  OPTIMISTA: A my máme mäso.


  KLAVIRISTA: Tak čo s tým mäsom?


  OPTIMISTA: Nerev! Vraví mama Eme. Neprišli dnes, prídu zajtra. Prihrejeme.


  PESIMISTA: Ach, slovenské mamičky, čo by sme si bez vás počali?


  OPTIMISTA: Čo počať, rozmýšľa Ema. Chlapca či dievča?


  KLAVIRISTA: Ale s kým, keď nemá ani Maťa, ani Ďura?


  OPTIMISTA: Neboj sa, Ema. Niekto sa už nájde. Niekto zacengá. Zaklope na oblôčik.


  KLAVIRISTA: To nič, že bývaš na deviatom.


  OPTIMISTA: Veď láska hory prenáša, čože je to pre ňu! Neplač, Ema, niekto príde, poteší ťa, nevešaj hlavu...


  PESIMISTA: Konečne. To je ten najlepší názov. Nevešaj hlavu. Aj keď si sám. A nemáš ani kvapku. Nevešaj hlavu, aj keď ti je zima. Ak ti je zima, tak nie si socha. A ak nie si socha, neseď v noci v parku. Chôdza Emou. Tam je teplejšie.


  OPTIMISTA: Ema je sama doma.


  KLAVIRISTA: To nič, že má mamu.


  OPTIMISTA: Mama má mäso. Ema je sama, ty si sám, tak na čo ešte čakáš?


  Raz sa to môže stať


  že vlak sa nezastaví na konečnej


  a pôjde ďalej len tak z vlastnej vôle


  raz sa to môže stať


  aj keď sa nám to vidí nebezpečné


  a čosi iné učili nás v škole


  raz sa to môže stať


  že vláčik jednoducho stratí zábrany


  a povedzte mi kto mu potom zabráni


  aby sa cez lúky a cez hory


  nerešpektujúc žiadne závory


  nevydal na púť svetom šírym


  raz sa to môže stať


  ten vláčik previnil sa síce


  tým že ho nudia koľajnice


  možno mu zajtra strhnú prémie


  ale dnes iste čosi zažije


  už si to hasí rovno do polí


  komu to azda nie je po vôli


  ten môže kritizovať


  železnice


  raz sa to môže stať


  že vláčik vyberie sa kam chce


  a my mu držme palce


  netreba sa oň báť


  raz sa to môže stať


  netreba hlavu stratiť


  veď on sa zase vráti


  a na konečnej


  bude večne


  spomínať


  


  Pesimista s lanom v ruke strká hlavu do slučky.


  


  OPTIMISTA: Čo to robíte?


  PESIMISTA: Má to zmysel?


  OPTIMISTA: Čo?


  PESIMISTA: Všetko. Nikto neprišiel. Vykašlali sa na mňa. Aspoň to lano dáko využijem. Budete mať odo mňa konečne pokoj. Všetci. Urobím vám radosť. Ale naposledy. Čo je?


  OPTIMISTA: Nič.


  PESIMISTA: Prečo ma neodhovárate? Čo je to za postoj?


  OPTIMISTA: Ja som optimista. Verím, že vám to nevyjde. Ani tentoraz.


  PESIMISTA: Ste na omyle. Toto lano voľačo znesie. Keď udržalo môjho deda, udrží aj mňa.


  OPTIMISTA: Takže vy máte ten pesimizmus v rodine?


  PESIMISTA: Jasné. Starý otec v štrnástom roku ešte na Vianoce neveril, že bude vojna. A už dávno bola. (Strká hlavu do slučky.)


  OPTIMISTA: Tuším vám je malá.


  PESIMISTA: Tak aspoň zakričte o pomoc... aspoň zo slušnosti, keď vám je už všetko jedno...


  OPTIMISTA: Mne že je všetko jedno? A kto sa vešia?

  PESIMISTA: Zakričte, neondejte sa...


  OPTIMISTA: Pomoc.


  PESIMISTA: Nikto. Ani teraz, ani vtedy. Nikto. Nikto neprišiel.


  OPTIMISTA: A ja som čo?


  PESIMISTA: Vás nerátam.


  OPTIMISTA: A on? (Na Klaviristu.) Prišiel. Pozrite, ako sa raduje.


  PESIMISTA: Lebo to má v zmluve. Nie. Do ľudí sa neoplatí investovať.


  OPTIMISTA: Vážne?


  PESIMISTA: Veď to ste povedali vy! Nikam sa nepchať, do ničoho sa nemiešať...


  OPTIMISTA: Netušil som, že ste taký slaboch.


  PESIMISTA: Slaboch?! Viete, akú na toto treba mať silu? (Ukáže na slučku.)


  OPTIMISTA (chytí lano): Viem. Ťahajte. Tri, dva, jedna. Štart.


  PESIMISTA: Počkajte, nebol som pripravený.


  OPTIMISTA: Tri, dva, jedna. Štart.


  PESIMISTA: Dáko sa mi potia ruky.


  OPTIMISTA: Nečudujem sa.


  PESIMISTA: Tri, dva, jedna. Štart. To ste ma nemohli nechať vyhrať? Aspoň teraz.


  OPTIMISTA: Pardon. Nevedel som, že by vám to urobilo radosť. Práve vám.


  PESIMISTA: Radosť... to slovo ani nevyslovujte... (Strká hlavu do slučky.) Ani správu o tej nešťastnej akcii som nemohol odoslať.


  OPTIMISTA: Prečo?


  PESIMISTA: A čo som tam mal napísať? Fiasko? Bodka?


  OPTIMISTA: Prečo tak kategoricky? Napriek chudobnej účasti... odhliadnuc od komplikácií... maximálne vypätie... minimálne straty.


  PESIMISTA: Ach. Keď ja ani len formulovať neviem. (Strká hlavu do slučky.) Keď ma už nezachraňujete, aspoň mi pomôžte.


  OPTIMISTA: Ochotne.


  PESIMISTA: Ako to myslíte?


  OPTIMISTA: Úprimne. Poďme na to. Postavte sa na stoličku.


  PESIMISTA: Prečo?


  OPTIMISTA: Ja vám ju potom odtiahnem. Keď poviete Štart.
PESIMISTA: A nemohol by som zostať sedieť?


  OPTIMISTA: Vylúčené. To je proti pravidlám. Musíte stáť na stoličke. Keď vám ju odtiahnem, aby ste sa mohli hompáľať.


  PESIMISTA: Hompáľať?!


  OPTIMISTA: Vari ste ešte nevideli...


  PESIMISTA: Nie. A vy?


  OPTIMISTA: Ja hej. V kine.


  PESIMISTA: Ani do kina už nikdy nepôjdem.


  OPTIMISTA: Veď aj tak nič nehrajú. No tak. Nezdržujte. O chvíľu je tma, budem musieť písať.


  PESIMISTA: Prosím vás... ešte kvapky.


  OPTIMISTA: A to už načo?


  PESIMISTA: Mám vysoký tlak. Čo ak sa mi zakrúti hlava?


  OPTIMISTA: Ako chcete. Pätnásť?


  PESIMISTA: Šestnásť!! Už by ste si to mohli zapamätať.


  OPTIMISTA: A načo?


  PESIMISTA: Potom ma odrežete?


  OPTIMISTA: Prečo?


  PESIMISTA: To ma tu chcete nechať visieť?


  OPTIMISTA: Vy ste nejaký fajnový. Nemám nožík.


  PESIMISTA: Ani ja. (K obecenstvu.) Prosím vás, má tu niekto nožík? Nožík nemáte? Nemajú. Ježišmária.


  OPTIMISTA: Čo je? Budeme sa modliť?


  PESIMISTA: Veď sú tu. Prišli. Ježišmária. Prišli.


  OPTIMISTA: Fakt. Prišli.


  PESIMISTA: Neskoro.


  OPTIMISTA: Ale predsa.


  PESIMISTA: Čo teraz?


  OPTIMISTA: Začnite.


  PESIMISTA: Myslíte?


  OPTIMISTA: Jasné.


  PESIMISTA: Ja už nemám esprit.


  OPTIMISTA: Skúste to. Spievajme.


  PESIMISTA: Ktorú?


  OPTIMISTA: Tú vašu.


  PESIMISTA: Ako to išlo? Ako to išlo?


  OPTIMISTA: Boďák! Kde je boďák?


  KLAVIRISTA: Prepáčte. Zjedol som ho.


  PESIMISTA: To je moja vina. Zabudol som guláš.


  OPTIMISTA: Spievajte. (Spieva.) Mám kosť... mám kosť…


  PESIMISTA: Nie, nie. (Spieva.) Už dosť... už dosť... už máme radosť...


  OPTIMISTA: Radosť... radosť...


  PESIMISTA: Čo myslíte, prišiel aj Lakatoš?


  OPTIMISTA: Sedí vzadu.


  PESIMISTA (spieva nesmelo, Optimista a Klavirista sa k nemu opatrne pridávajú):


  Už dosť už dosť
už máme radosť
radosť radosť
je náš najmilší hosť


  Scéna sa pomaly ponára do tmy...


  


  Martin Porubjak


  Lasica & Satinský & my


  “Milý divák, smeješ sa spolu s nami už tridsať rokov. Ak si to pred tridsiatimi rokmi na predpoludniach tu v Tatra revue (teraz Štúdio S) nebol práve ty, tak to bol tvoj otec alebo rozosmiata matka (stalo sa nám raz, Že jedna pani na našom predstavení od smiechu aj porodila). Nikdy si sa nepretvaroval – smial si sa zo srdca a úprimne. Smiech sa nedá načasovať, nacvičiť, zahrať. Ľudia sa buď zasmejú, alebo nezasmejú. Na pohrebe sa môžeš tváriť, že plačeš. Stačí napodobniť vzlyk, zakryť si dlaňami tvár... ale pri smiechu by bolo cítiť, že je falošný, že je umelý. Človek už vymyslel aj umelý chrup aj umelú hmotu aj umelú ženu aj umelé maslo, ba aj umelý klavír-ale umelý smiech nikto nevymyslí. Preto ťa medzi nami vítame aj dnes večer. Neboj sa, budeš sa smiať! Ale neboj sa, nezostane ti to. Predstavenie sa skončí, vyjdeš von do života a smiech ťa prejde. ”


  Milan Lasica a Július Satinský
v programe k inscenácii Jubileum
v bratislavskom Štúdiu S, 1990


  Bolo to niekedy v apríli 1962. Pár dní po premiére Lásky hry osudnej od bratov Čapkovcov v Štúdiu VŠMU sa v aule na Kapitulskej ulici konala diskusia o inscenácii (v tých časoch sa ešte o predstaveniach na VŠMU verejne — a živo! — debatovalo). Lásky hru osudnú výrazne autorsky upravili Lasica so Satinským a obaja v tom predstavení aj hrali. Krátko po úvodnom hodnotení sa prihlásil o slovo národný umelec Janko Borodáč a vzniesol námietky proti herectvu Lasicu a Satinského. Tvrdil, že na profesionálnom javisku nemajú čo hľadať, ich prejav je vraj amatérsky, nijako sa do postáv “neprevtelili ”, zostali iba sami sebou. Nedalo mi to, prihlásil som sa aj ja — vtedy poslucháč prvého ročníka — a pokúsil som sa národnému umelcovi oponovať. Pamätám si ako dnes na tú gundžu, ktorá mi po prvých vetách navrela v hrdle; nebolo veru ani v tých časoch zvykom nesúhlasiť s oficiálnymi veličinami. No jednako sa mi podarilo čosi neobratne vyjachtať na obranu autorského herectva, ktorého zmysel nespočíva v “prevtelení”, ale vo vyjadrení postoja, v prípade Lasicu a Satinského navyše posvätenom originálnym zmyslom pre humor a ironický nadhľad. Namrzený Janko Borodáč po chvíli vstal a opustil aulu.


  Čo vtedy spáchali Lasica so Satinským, že tak roztrpčili starého pána ? Nedopustili sa ničoho iného, než že si dovolili vniesť na javisko divadelného učilišťa - súc poslucháčmi dramaturgie a nie herectva — čosi, čo už predtým v rokoch 1959-1960 s osobitou bravúrou rozvinuli na tzv. “Mládežníckych predpoludniach” (čo nebolo nič inšie ako slovenský variant pražských text-appealov Vyskočila, Suchého and comp. z pražskej Reduty) v bratislavskej Tatre: autorský dialóg dvoch komikov, ktorí sa “neschovávajú” za dramatické postavy a nehľadajú zámienku pre humor v komediálnej zápletke dramatického príbehu, ale predstupujú
pred diváka, aby mu otvorene demonštrovali svoj názor, svoj postoj k svetu, svoje myslenie, svoj zmysel pre “odkrytú hru ” a pre humor. Bolo to čosi, čo práve svojou otvorenosťou a priznaným partnerstvom voči divákovi vybočovalo zo zabehaných koľají tradičného opisno-realistického divadla. A nielen z koľají divadla, lež i Z koľají takpovediac spoločenských: otvorenosť a rovné partnerstvo boli aj vtedy korením príliš vzácnym.


  Myslím si, že práve tento kardinálne iný prístup k hereckej tvorbe, či presnejšie k jestvovaniu na javisku a ku komunikácii s divákom, bol tým najpodstatnejším, čo odlišovalo tvorbu Lasicu a Satinského od vtedajšej divadelnej praxe (a neplatí to dodnes iba v minulom čase!). Pravda, s týmto ich prístupom zákonite súviseli i nové témy, ktorých sa dotkli vo svojej tvorbe. Dnes je totiž už očividné a všeobecne uznávané, že práve Lasica so Satinským zobrazili slovenskú mentalitu a náš “národný charakter” takým spôsobom, aký v minulosti môžeme vystopovať iba ak v niektorých dielach Jonáša Záborského. Typickým príkladom ich demaskujúceho a odromantizovaného pohľadu na skutočnosť a konvenčné tradície zostávajú až podnes ako pars pro toto Melkovičom
banálne “zošlágrované” Krvavé sonety z Večerov pre dvoch v podaní Lasicu a Satinského; príkry rozpor, obludný kontrast medzi textom a hudbou, medzi “obsahom a formou ”, vďaka ktorému vzniká celkom nový význam, je priam esenciou tvorivej metódy Lasicu a Satinského. Nie je to púha paródia, je to čosi, čo sa týka tých najpodstatnejších ľudských skúseností v nás. A je v tom aj veľký kus smútku, toho “smútku, ktorý mení žartovanie na ozajstný humor” (Kornel Földvári).


  Také čosi však nevyhúklo len tak z ničoho nič. V našich zemepisných šírkach totiž existovali živé tradície tohto typu
humoru, o ktorom píše Kornel Földvári. Iste, môžeme sa vracať k inšpirácii Chaplinom, nemou groteskou, dadaizmom.
Ale akýmsi oblúkom napokon vždy skončíme v dvadsiatych a tridsiatych rokoch u legendárnej dvojice Voskovca a Wericha. A na ňu na prelome päťdesiatych a šesťdesiatych rokov celkom prirodzene a organicky nadviazal celý rad malých divadiel, ktoré sa po rokoch protektorátu, fašistického nacionalizmu a stalinského komunizmu zrodili v Československu, najmä v Prahe, Brne a Bratislave. Malo to svoju zákonitú logiku - to obnovenie tradície ponad celú jednu generáciu, to duchovné spriaznenie a objavenie veľkej inšpirácie.


  Pri čítaní knižky Petra Krála Voskovec & Werich čili Hvězdy klobouky (nakladatelství Gryf Praha 1993) som si
uvedomil dve veci: veľmi silné autorovo osobné zaujatie pre to, čo V+W znamenali pre našu generáciu (Král je ročník 1941, ja 1944). Boli to najmä ich poézia a humor, čo v časoch našej mladosti — v ére zapšklej Blbosti — vyžarovali neuveriteľnú, iskrivú Slobodu, ktorá sa k nám prihovárala z tej exotickej epochy dvadsiatych a tridsiatych rokov. To po prvé. A po druhé: pri čítaní Královej knižky som si zrazu uvedomil, že onen nostalgický pocit zjavenia z minulosti som na prelome päťdesiatych a šesťdesiatych rokov zažíval ešte
aj veľmi živo a aktuálne v akejsi nádhernej reinkarnácii; a síce vtedy, keď som bol nadšeným divákom prvých dialógov, text-appealov a predstavení Lasicu a Satinského v Bratislave. A bolo mi jasné, že to nemôže byť a nie je náhoda. Podobnosť týchto dvoch klaunských dvojíc je totiž príliš zjavná; majú spolu toľko spoločného, až je to prekvapujúce. A trúfam si povedať, že ak ktosi celkom organicky a prirodzene nadväzuje na geniálnu dvojicu V+W, tak sú to práve L+S.


  Milan Lasica v liste Stanovi Štepkovi (v rozsiahlejšej súkromnej korešpodencii z rokov 1984-1985) o svojich prvých stretnutiach s Werichom píše: “ Werich — vždy keď si spomeniem na toho Klauna, zľahka ma zamrazí od vzrušenia. Alebo od lásky. Mal som ho strašne rád. Už ani neviem, kedy som o ňom počul prvý raz. Myslím, že som mal šesť, sedem rokov, schádzala sa u nás často taká veselá spoločnosť, Andrašovanov brat Laco hrával na klavíri alebo na harmonike a pani Marka Šebová, šarmantná Češka žijúca na Slovensku, spievala pesničku, ktorej refrén mi utkvel v pamäti — Sláva mu, on je pašák, piškumprej a krucajda a žuchajda a hujaja, zdar, zdar, zdar! Nie, vtedy som ešte netušil, že autorom je on, vlastne oni dvaja, ale tie slová, tie mi nedali pokoja — piškumprej, krucajda - dlho mi to vŕtalo v hlave, ale nikdy som sa neopovážil opýtať, čo to znamená. Ani dnes to vlastne neviem, asi to neznamená nič, to sú tie báječné nezmyselné vývrtky hovorovej češtiny, to, čo Čechom občas tak závidíme. Prvý raz som sa o existencii Wericha dozvedel pred bratislavským kinom Metropol, začiatkom päťdesiatych rokov. Dávali tam Peníze anebo život a informovanejší kamarát mi povedal, že hrajú Voskovec a Werich a že Voskovec je v Amerike. Potom tam onedlho dávali Cisárovho pekára - na pútači, ktorý maľoval pán Taubner, otec môjho spolužiaka, bolo napísané: v hlavnej úlohe Janko Werich. Poctivo som vystál frontu na Janka, zhliadol som film — a už ma mal a nepustil. Film bol dvojdielny, už to samo o sebe bolo vzrušujúce, medzi prvým a druhým dielom bola prestávka, skrátka atrakcia — dva diely, dvojrole, Werich s bradou, Werich bez brady, ako mladý pekár, ako starý cisár, zážitok ako remeň, dodnes sa Čechom nepodarilo nakrútiť takú svetovú veselohru. Od tých čias som si už Wericha nenechal ujsť. Pudr a benzín, Svet patrí nám, Hej rup, U nás v Kocourkové, v ktorom kine to hrali, tam som bol. A nie raz. A potom nastal čas estrád na
bratislavskom hradnom amfiteátri. Orchester Karla Vlacha a Werich v kockovanom saku — Cecílie, nohou pleje, rukou seje, hubou mele - v tom kockovanom saku som ho videl prechádzať sa po bratislavskom korze, chvíľu som šiel za ním, díval som sa. Bratislavský hrad, to je ta vobrácená postel, povedal vtedy na amfiteátri, jel jsem kolem Malacek, to se skloňuje podie vzoru cecek, a viděl jsem z okna vlaku stádo krav, bylo jich přesně čtyřicet šest a víte, jak jsem na to přišel? — spočítal jsem ty cecky a delil čtyřma. Viac si už Z toho vystúpenia bohužiaľ nepamätám, bol som chlapča a tie inteligentnejšie fóry mi asi ušli, musel som si počkať, kým na nedorastiem. ”


  Lasica potom dorástol a videl Wericha v Prahe: “... v päťdesiatom siedmom alebo ôsmom, už neviem, viem iba, že sme išli na pravidelný študijný zájazd ako poslucháči VŠMU s úlohou vidieť to najzaujímavejšie, čo sa hrá v pražských divadlách. Neviem, čo zaujímavého kto z mojich spolužiakov videl, iste toho bolo dosť, behali po divadlách ako besní. Ja som to mal jednoduché. Každý večer som sedel alebo stál v divadle ABC a díval som sa na Wericha s Horníčkom v Téžké Barbore. Každý večer, okrem soboty, vtedy som bol aj popoludní. Nedá sa povedať, že tam som TO objavil, že tam ma TO osvietilo, že tam sa mi otvorili oči. To všetko sa stalo už skôr. Ale tam, na balkóne divadla ABC, tam som sa utvrdil, rozhodol, zapredal, odovzdal, splynul, zasvätil, precítil, nakazil, uviazol, jedným slovom — dostali ma... Dobre som urobil, že som sa v ten týždeň nepohol z ABC, vtedy som do Prahy nechodil tak často a o rok už Werich prestal hrať. Bolo to posledný raz, čo som ho videl na scéne naživo. ”


  Z tých Lasicových spomienok vidieť, ako ho Werich očaril. Ale Osvobozené divadlo a V+W očarili mnohých; Lasicu však tento kumšt nielen očaril, lež aj inšpiroval. Bol to ten čarovný záchvev bytostnej spriaznenosti, bolo to skrátka TO! Nechcem tvrdiť, že L+S by sa nezrodili bez V+W, ale vedomie, že tu V+ W existovali a že robili, čo robili, nesporne “odštartovalo” divadelný kumšt L+S s omnoho väčšou axceleráciou. Skrátka: “akcelerace dokonalá”, ako spievali V+W v jednej zo svojich pesničiek.


  Král sa dosť venuje aj tomu, čomu hovorí “životní styl V+W”; aj v tom sa totiž prejavila sloboda ducha, hravosť, “blbnutie” legendárnej dvojice. Len si spomeňte, ako píše Lasica o Werichovi v kockovanom saku, ktorého z úctivej vzdialenosti sledoval na bratislavskom korze. Ten človek totiž kráčal INAK ako ostatní.


  “Svým blbnutím dávali divákům lekci nenahraditelné svobody ducha,” píše Král o V+W. A ďalej: “Samoúčelná poesie — či tzv. ‘bezpredmetná komika’ — predstavuje (u V+ W) jaksi konkrétni positivní hodnotu, o to konkrétnejší, že má cíl sama v sobé. ” No veď, to je práve TO! Kto videl L+S v Bratislave 3. apríla 1960 na slávnom predpoludní absurdného humoru v Tatre recitovať Morgensterna a tancovať baletné dueto, nemohol si nespomenúť na baletné dueto V+W. V oboch bolo rýdze blbnutie, rýdze šťastie, tá Teigeho potreba “byť chvíľami oddaný pochabosti, zakúšať šťastie, najvyššiu velebnú spokojnosť, žiť na vrcholkoch radosti momenty naivnej a slobodnej veselosti. ”


  Skeptický vzťah V+W k paródii a satire (“Jakápak satira, dělali jsme si srandu!”, “Jen žádný alegórie! ”) je totožný s postojom L+S, ktorý Lasica so Satinským často zdôrazňovali. Ale nejde o postoj, ide o konkrétnu tvorbu, ktorá práve svojou slobodnou hravosťou je v podstate satirou nakoženosť, fangličkovanie, čecháčkovstvo, slovenské pseudorodoľubstvo. Napokon svedectvo o takejto aktuálnosti L+S podal sám Werich. Lasica spomína na hosťovanie Divadla na korze v Semafore vo februári 1970 s ich predstaveniami Soirée a Radostná správa, na ktoré prišiel aj Werich: “ Už dobre nepočul a z času na čas, keď doznel smiech po niektorej našej replike, opýtal sa polohlasne Stelly Zázvorkovej: Co říkal? Stella mu to pošepla a on sa zasmial sólovo. Keď sme v Humoristickom dialógu spomenuli hovno, vykríkol: My to taky říkali! A pri piesni Fascination obrátil sa do h ľadiska a dirigoval. Skrátka, bol skvelý. Najlepší divák, akého som kedy videl. Cez prestávku v semaforskom klube, obklopený milovníkmi aj nohsledmi, povedal: “Když si někdo myslí, že todle není politický, že jsou to jenom tukový srandičky, tak je na omylu. Todle JE politický! Všechno, co je dobrý, je politický! ”


  Je zrejmé, že tak ako kedysi Lasica veľmi presne rozumel Werichovi, rozumel teraz Werich jemu a Julovi Satinskému.
Král píše o “syntéze fantazijního poetického žonglérství a zcela originálního — ‘dadaistického’ — smyslu pro absurdnosť’ u V+W. Namiesto teoretizovania o čomsi veľmi podobnom u L+S ponúkam vám úryvok dialógu zo Soirée:


  S: Najdôležitejšie je, aby sa človek vedel tváriť dostatočne hlúpo. Ja som si zvolil ten najjednoduchší, povedal by som ľudový druh pretvárky - tváriť sa hlúpo.


  L: Hlavná vec, že sa vám to darí.


  S: Už v škole sa mi to darilo. Učiteľ sa spytuje — koľko je 5x6, a ja nič. Tváril som sa ako drúk.


  L: Správne. Netreba hneď všetko prezradiť. Ale vedeli ste, koľko je 5x6?


  S: No dovoľte, to vie každé malé dieťa. 5x6 je... (tvári sa ako drúk)... no, asi takto som sa tváril. A my sme boli doma všetci takí. To má veľké výhody. S tým vystačíte v každej situácii, v každej spoločnosti. Len jednu nevýhodu to má. Ľudia ma majú strašne radi. Zastavujú ma na ulici, chodia za mnou do bytu, požičiavajú si nábytok, ja mám v dome už len soľničku. V nej žijem. To je strašné, keď vás ľudia majú tak radi.


  L: Tak sa tvárte múdro, možno ich to prejde.


  S: To sa nedá. Už som si zvykol.


  L: Viem. Niekomu to zostane do smrti. Ale nerobte si z toho nič. Ja vás mám aj tak rád.


  S: Vidíte? Už aj vy začínate! Nuž čo, dáko sa pretlčiem. Vždy som sa pretĺkol.


  L: TÍkli vás doma?


  S: A ako! Matka bola veľmi despotická osoba. Ale inak čistotná. Ráno vstala, vyumývala si palice a tĺkla nás až do večera. Raz mi aj nohu zlomila. Táto nie je moja, tú mám po staršom bratovi. A vždy, keď ma bila, mi hovorievala s doja– tím: Aj keď ťa zabijem, ale musí byť z teba poriadny človek! Potom si sadla unavená do kúta, začala vyšívať tie svoje gobelíny na počkanie a tíško si pospevovala. Takú clivú, melancholickú melódiu.


  


  Kornel Földvári o tomto type dialógu L + S píše:“Pracujú metódou krátkeho spojenia, každodenný život sa im mení na absurdnú koláž. ” A kdesi za tým všetkým, aj u V+W a aj u L+S, sa skrýva mollová poloha, smútok z pomíjavosti, “nepotlačitelně tu ta nostalgie táhne už Z jejich pouhé dikce” (Král): výrazné je to rovnako u Voskovca ako u Lasicu. Spôsob, akým spieva Lasica tangá: ten “prvorepublikový” sound v jeho hlase, v tom je aj láskavá irónia aj hlboká nostalgia. Už v tých tangách je podstata, jadro ambivalentnosti Lasicovej poslednej veľkej dramatickej postavy: Cyrana.


  (Peter Zajac takto charakterizuje Lasicove piesňové texty: “Je to svet sna, meniaceho sa na ilúziu ‘činu’, ‘slobodného pohybu’, ‘veľkého sveta’ a prebudenie ako deziluzívneho vytrezvenia. Nie náhodou má toto vytrezvenie tak často podobu erotickej dezilúzie. ”)


  Za podstatný aspekt komiky V+W považuje Král “její smyslovou, předmětnou konkrétnost. Opět ji u nich nájdeme už na úrovni pouhé dikce; a nejenom u Wericha, v jehož mastném, nenapodobitelné vrzavém (‘zvlhlém’) hlasu jakoby sa co chvíli rozmázl skutečný kravinec. ”


  V Soriée majú L+S takýto dialóg:


  S: Vy ste museli mať mimoriadne ťažký život.


  L: Ale prečo? Narodil som sa v departemente...


  S: Azda v apartemente.


  L: V departemente Sur le pont Avignon. Bolo to v jedno zarosené slnečné ráno. Pamätám sa na to, ako keby to bolo dnes. Na raňajky sme mali kaviár, ustrice, potom priniesli beaujolais...


  S: Božole nemám rád. Sú mastné.


  


  Spôsob, akým Satinský vysloví poslednú repliku je vskutku ekelhaft: tuk z jeho hlasu priam tečie.


  Reč je živou rekvizitou oboch klaunských dvojíc. Koľko sa už napísalo - a píše o tom aj Král — o slávnej scéne s lanom, o “napnelismu” a “cukatúre”. A koľko novotvarov sa zrodilo v dialógoch L+S (jeden za všetky: pre “kukloch ” alias pozorovaciu dierku vo dverách stvorili geniálne írečitý výraz “prievidza”). V+W s jazykom žonglovali, áno, bolo to dada, poetizmus, často i podvedomý automatizmus; L+S ako žongléri s jazykom za V+W v ničom nezaostávajú.


  Aj u V+W aj u L+S “herecká premena” nie je “premenou osobnosti”. Najviac im vždy vyhovuje, keď môžu svoju postavu zároveň aj komentovať. Keď môžu vstupovať do postavy a v krátkych strihoch z nej vystupovať. Keď môžu
“prežívať” i “glosovať”. Táto noblesná hra podložená kritickou skepsou neplatí iba pre postavy, ktoré si L+S napísali vo svojich hrách sami pre seba; platí rovnako i pre Lasicovho Dona Juana, Orgona či Emigranta z Mrožkovej hry alebo pre Satinského Stalina.


  Aj v osobnom štýle L+S je čosi zo štýlu V+W. Lasica nosí rád solídne, mäkké tweedové saká a občas má v lete na hlave placatú čapicu ako Voskovec, Satinský sa oblieka plebejskejšie, nápadnejšie, obľubuje roztodivné čapice a v zime nosí okolo krku omotanú obrovskú vlnenú šálu. Lasica si najradšej dá whisky s ľadom prípadne dobré víno, Satinský mával pri sebe vždy ploskačku s vodkou. Satinský pravidelne nakupuje na trhu a živo komunikuje s trhovkyňami, Lasicu som na trhu ešte nestretol. Lasica iba občas skepticky glosuje súčasnú politickú scénu, Satinský každý týždeň publikuje razantné politické fejtóny vo viacerých médiách. Charakteristika introvert — extrovert je aj v prípade L+S síce zjednodušujúca, ale zároveň predsa len natoľko výstižná ako u V+W.


  Škoda, že k stretnutiu L+S a Wericha (o Voskovcovi ani nehovorím, to bolo za komunizmu celkom nemožné) nikdy na javisku nedošlo. A nechýbalo k tomu veľa. Milan Lasica v liste Štepkovi spomína: “Jedného dňa prepadol Werich horúčkovitej aktivite a poslal nám telegram, aby sme sa okamžite vyjadrili, či chceme hrať v Golemovi postavy V+ W, zatiaľ čo on by si zahral Rudolfa II. - To bych zvládl, sedel bych v kresle, ani bych nemusel vstát, - povedal, keď sme prišli do Prahy. Projekt sa mal uskutočniť v Karlíne, s Vlachovým orchestrom. Zrejme predsa len podľahol naliehaniu tých, ktorí ho stále prehovárali, aby sa vrátil na scénu. Zrejme
zatúžil ešte raz vyjsť na javisko a nás si vybral za partnerov. Bola to najkrajšia ponuka v mojom živote a možno som aj na chvíľu veril, že sa bude realizovať. Ale už to nešlo. ”


  *


  Existuje zrejme málo komických dvojíc, ktoré spolu vydržali niekoľko desaťročí. Lasicovi a Satinskému sa to nielen
podarilo, ale sú stále lepšia lepší. A obľúbenejší a obľúbenejší. Milan Lasica sa k tomu pozoruhodnému faktu nedávno vyjadril so znepokojením: “Je to naozaj absurdné a začínam byť z toho nervózny. Asi sa nám nedarí chytiť správny vietor. Veď už aj Československo sa rozpadlo a Lasica-Satinský sa furt nemajú k ničomu. Už len Spejbl a Hurvínek to ťahajú spolu dlhšie, ale tí sú z dreva. Myslím, že v našom prípade sa už nedá hovoriť o akejsi schopnosti vydržať spolu tak dlho, ale skôr o neschopnosti rozpadnúť sa. ”


  Začali spolu v roku 1959 - obaja ako poslucháči dramaturgie na Divadelnej fakulte v Bratislave. Lenže ich prvé vystúpenie sa neuskutočnilo na pôde školy — na to tá inštitúcia bola v tých časoch príliš akademická — ale na scéne kabaretu TATRA v jedno nedeľné dopoludnie. Publikum tvorili najmä bratislavskí študenti. Takto podobne začínali práve v tých istých rokoch Suchý so Šlitrom a Vyskočilom v legendárnych text-appealoch v pražskej Redute. Aj korene inšpirácie bratislavskej Tatry a pražskej Reduty boli veľmi príbuzné. Zhodou okolností (ale zrejme nie náhodou) si Lasica so Satinským pri tomto svojom prvom vystúpení nalíčili tváre na bielo — a zrodili sa klauni. Čosi podobné urobili v apríli 1927 iní dvaja pražskí študenti: Voskovec a Werich pri premiére svojej West pocket revue — a zrodili sa klauni. Nie náhodou píše literárny historik Peter Zajac o tradícii, z ktorej čerpajú humor Lasica a Satinský vo svojich textoch (a najmä v textoch pesničiek): “Vinie sa od anglického nonsensu cez Morgensternovu rozlúčku so symbolizmom, vrcholiacu v dvadsiatych rokoch dadaizmom a poetizmom, v ktorom sa k tomuto prúdu európskej poézie pripája aj stará divadelná tradícia commedie dell’arte, music-hallu, jarmočného divadla, šantánu, kabaretu až po Osvoboz.ené divadlo Voskovca a Wericha. ”


  Zdroje a korene humoru Lasicu a Satinského siahajú až do tej radostnej doby československej prosperity a európskej bezstarostnosti z konca dvadsiatych rokov. Na vysokej škole spôsobili Lasica so Satinským rozruch v roku 1962: svojím originálnym autorským aj hereckým prínosom v inscenácii komédie bratov Čapkovcov Lásky hra osudná v réžii Petra Mikulíka, ktorá sa stala výrazným nástupným generačným predstavením. A bol to opäť návrat k prvorepublikovým autorom a k hre inšpirovanej commediou
delľarte. Inscenácia bola ozajstným gejzírom komediálnej a komendiantskej divadelnosti.


  A medzi ich prvou klauniádou v roku 1959 a Lásky hrou osudnou v roku 1962 je ešte 3. apríla 1960 slávne Predpoludnie absurdného humoru v Tatre, kde Lasica so Satinským recitujú Morgensterna a tancujú parodické baletné dueto. A v roku 1961 prichádza za Lasicom a Satinským do Tatry ďalší partner: Miroslav Horníček z Prahy, herec, ktorý po druhej (povojnovej) emigrácii Jiřího Voskovca do USA stojí na javisku pražského divadla ABC v polovici päťdesiatych rokov po boku legendárneho Jana Wericha. Duchovne spriaznení klauni a komedianti sa priam magneticky priťahujú.


  V bratislavskej Tatre vzniká nedeľu čo nedeľu taká nekonvenčná, uvoľnená a slobodná atmosféra, že komunistický režim tieto predstavenia zakazuje. Potom sa už zákazy a vyhodenia Lasicu a Satinského pravidelne opakujú - až do roku 1989. Milan Lasica: “Keď som začiatkom roku 1989 pri akejsi príležitosti rekapituloval profesionálnu činnosť našej dvojice, narátal som tridsať zákazov a vyhodení za tridsať rokov. Zákazov krátkodobých i dlhodobých, vyhodení definitívnych. Dá sa povedať, že zákazy a vyhodenia tvorili jednu z podstatných zložiek našej kariéry. V takej situácii sú iba dve možnosti - alebo sa utrápite, alebo to beriete športovo. My sme to navonok brali športovo, ako riziko podnikania, ale nedá sa povedať, že by nás to nebolo trápilo. Niekedy som mal pocit, veľmi intenzívny, že by sa na to všetko bolo treba vykašlať a... a to bola práve tá otázka. A čo? Spláchnuť sa? Zmeniť si meno a vstúpiť do strany? Začať si robiť srandu z Američanov? Zaujímavé, že mi nikdy v tom čase nenapadlo emigrovať. Až teraz mi napadlo, že mi to vtedy mohlo napadnúť. Mohol som sa teraz, po rokoch, vrátiť sem na návštevu a držať vám palce. ”


  Vrchol tvorby Lasicu a Satinského spadá do krátkeho obdobia rokov 1968-1970, kedy píšu a hrajú v Divadle na korze v Bratislave, v malom pivničnom divadielku pre 90 divákov. O javisko sa delia ešte so súborom činohry, ktorý tu pôsobí od jesene 1968 až do likvidácie divadla v roku 1971, kedy ho na podnet kultúrneho atašé generálneho konzulátu ZSSR v Bratislave zruší komunistický minister kultúry Válek. V rokoch 1968-1970 majú Lasica so Satinským v Divadle na korze dve premiéry: Soirée a Radostnú správu pre všetkých, ktorí majú ťažkosti s mechúrom. Vo februári 1970 s obrovským úspechom hosťujú s obidvomi inscenáciami v pražskom Semafore, v júni 1970 nesmú už na Slovensku hrať a odchádzajú do Brna, kde naštudujú a s úspechom hrajú v divadle
Večerní Brno “burlesku” Ako vzniká sliepka. V januári 1972 im úrady zakazujú premiéru v divadle Ateliér v Prahe “Janko Roháč uvádza” a krátko nato hrajú posledný raz na zájazde, v Českých Budějoviciach svoju brnenskú inscenáciu Ako vzniká sliepka. Po tom, čo ich v roku 1970 komunisti prakticky vyhostili zo Slovenska, nesmú od roku 1972 hrať už ani v Čechách a na Morave.


  Nemám ani priestor a priznám sa, že ani chuť písať o všetkých zákazoch a ponižovaniach Lasicu a Satinského (napríklad dlhoročné nútené účinkovanie v operete Novej scény v Bratislave), podstatné je, že k ozajstnej autorskej tvorbe sa Lasica so Satinským prakticky môžu vrátiť až v apríli 1986, kedy v bratislavskom Štúdiu S má premiéru Deň radosti, hra, ktorú Lasica so Satinským aj napísali (dovtedy nesmeli hrať svoje vlastné texty) a kde teda aj hrajú opäť hlavné úlohy “šité na telo”. Milan Lasica sa stáva umeleckým šéfom Štúdia S. Zhodou okolností vzniká Štúdio S adaptáciou tých istých priestorov kabaretu Tatra, kde obaja komici v roku 1959 začínali; teraz je však bývalá kabaretná kaviareň zadaptovaná na moderný štúdiový priestor pre 200 divákov s variabilným
hľadiskom a javiskom: štúdio možno premeniť od klasického pódiového divadla až po arénu. Je to priestor, kde Lasica so Satinským ozaj ani na chvíľu nestrácajú živý a bezprostredný kontakt s obecenstvom a kde v posledných rokoch vzniká viacero pozoruhodných predstavení. V prvom rade sú to originálne kabaretné hry Deň radosti, Náš priateľ René a Jubileum. Tu Lasica so Satinským využívajú svoje improvizačné schopnosti, sviežu hru s jazykom, živý kontakt s divákmi, zmysel pre iróniu a paródiu, nečakané kombinácie
a krátke spojenia poézie a humoru. Pohotovo im pri tom asistuje hudobný skladateľ, spevák, herec a najmä duchovne spriaznený klaun a komediant Jaroslav Filip. Je to kuriózna trojica. Július Satinský - prekypujúca energia, tučný extrovert, muž očarujúci spontánnou naivnosťou a prirodzenosťou, s detsky bezolstným pohľadom na svet; Milan Lasica — dlhý, chudý, “frigovsky” smutný a takmer až otrávený intelektuál, človek kritickej reflexie, skeptického úškrnu, unavený zo sveta a ľudí; Jaroslav Filip — zlomyseľný ironický glosátor všetkých výrokov a činov svojich dvoch kolegov. Spôsob, akým si nahrávajú repliky na smeč, ako si navzájom rozumejú, s akou chuťou sa hrajú medzi sebou navzájom a napokon všetci spolu s publikom — to je veľký zážitok a dobrodružstvo divadla v stave zrodu.


  Obaja — Lasica i Satinský — majú aj nesporný “klasický ” dramatický talent. Milan Lasica vytvoril v inscenáciách režiséra Vladimíra Strniska celú plejádu veľkolepých dramatických postáv: Don Juan, Orgon, Čičikov. S Mariánom Labudom hrá v Štúdiu S strhujúcim spôsobom v Mrožkových Emigrantoch (pravdaže Lasica hrá emigranta-intelektuála). Július Satinský je šlágrom sezóny 1989/90 v titulnej úlohe Stalina v rovnomennej dráme Gastona Salvatore. Napriek skvelému portrétovému herectvu a zmyslu pre výraznú detailnú kresbu dramatického charakteru zostávajú obaja sami sebou. Ich “herecká premena” nie je nikdy “premenou osobnosti”. Naopak — výrazná umelecká a ľudská osobnosť sa v ich prípade zmocňuje dramatickej postavy. A najviac im obidvom vyhovuje, keď môžu dramatickú postavu — popri tom, že ju skvele a presvedčivo stelesnia — zároveň aj komentovať. Keď môžu vstupovať do postavy a v krátkych strihoch z nej vystupovať. Keď môžu “prežívať” i “glosovať”. Ideálnu príležitosť práve pre tento typ herectva im poskytol Milan Kundera vo svojej dramatizácii Diderotovho Jakuba a jeho pána (premiéra v Štúdiu S v máji 1993). Fatálna závislosť tých dvoch bytostí, ich vzájomná láska aj ironická nevraživosť sú priam životným údelom Lasicu a Satinského. Lasicov Pán a Satinského Jakub — to je na jednej strane ich osobná psychodráma na scéne a zároveň velikánska sranda. Je to plebejské i vznešené zároveň.


  Lasica so Satinským sú majstri paradoxných spojení. Notoricky známu báseň romantického barda slovenskej poézie Z minulého storočia P. O. Hviezdoslava Krvavé sonety zaspievajú ako banálny šláger. Filozofovanie dvoch sedliakov pri dojení sa týka rovnako slepačieho trusu ako vesmíru. Je to absurdný existenciálny humor zhmotnený do veľmi konkrétnej podoby. (Napokon nie náhodou inscenoval režisér Milan Lasica spolu s Vladimírom Strniskom už v roku 1968 v činohre Divadla na korze Beckettovo Čakanie na Godota ako veľmi reálny, priam naturalisticky vecný príbeh.)


  Konkretizovaná absurdita - to by mohol byť celkom výstižný termín pre herectvo Lasicu a Satinského, ale vlastne nielen pre ich herectvo, lež pre ich bytostne osobný pohľad na svet. Pod humorom Lasicu a Satinského akoby ustavične pulzovala existenciálna úzkosť, ktorú sa usilujú prekryť činorodou klauniádou. Lasica so Satinským sú priam zhmotnením Vladimíra a Estragona, hoci tých dvoch zúfalých Beckettových klaunov nikdy nehrali. Zrejme ich to ešte len čaká. Ale čiastočne sa s čímsi veľmi podobným už vlastne stretli — práve v Kunderovom Jakubovi a jeho pánovi. Veď či nasledovný dialóg z Kunderu nie je skvelou variáciou Becketta ?


  JAKUB: Řekněte mi, kam půjdeme!


  PÁN: Copak víme, kam jdeme?


  JAKUB: To nevi nikdo.


  PÁN: Nikdo.


  JAKUB: Tak mě veďte.


  PÁN: Jak té můžu vést, když nevíme, kam jdeme?


  JAKUB: Tak to bylo psáno tam nahoře: Vy jste můj pán a je to vaše poslání mé vést.


  PÁN: Ano, ale tys zapomněl, co je psáno hned kousek dál. Pán bude dávat rozkazy, ale Jakub bude určovat jaké. Čekám.


  


  Obrazová príloha


  Zoznam autorov fotografií:


  Miro Vojtek - str. 4          Vilém Sochůrek - str. 388


  KlED - str. 350 a 351         Alexander Nagy - str. 389


  Anton Šmotlák - str. 360, 361   Ján Pavelek - str. 390


  a 380                Jaroslav Škála - str. 392, 393,
Helexa - str. 363  394 a 404


  Jozef Vavro - str. 364, 365      Jaroslav Čeněk - str. 395


  F. Urban - str. 366, 367, 368,    Jaroslav Valenta - str. 396


  369, 370, 371, 372, 373        Jiří Lebeda - str. 399


  a 374                     Anton Podstraský- str. 400


  Eduard Hollý - str. 376        Zuzana Mináčová - str. 402


  Bohdan Belluš - str. 381 a 403


  Bohumil Puskailer - str. 382,Pavol Dřízhal - str. 405


  384 a 386                  Jan Peštál - str. 406 a 407


  


  Ostatné fotografie pochádzajú zo súkromných archívov Milana Lasicu a Júliusa Satinského a nepodarilo sa zistiť ich autorov.

  1941: Milan Lasica

  1942: Július Satinský

  1941: Milan Lasica

  1942: Július Satinský

  1941: Milan Lasica

  1944: Július Satinský

  1943: Milan Lasica

  1943: Július Satinský

  1944: Milan Lasica

  1944: Július Satinský

  1950: Milan Lasica

  1954: Július Satinský

  1958: Milan Lasica

  1957: Júius Satinský

  1959: Július Satinský

  1961: Milan Lasica

  1962: Lásky hra osudná

  1964: Poprava sa nekoná 1962: Vojak Július Satinský

  1965:Július Satinský v hre Stoličky

  1965: Július Satinský v hre Stoličky

  1966: Televízny film Gigliho ária

  1966: Televízny film Gigliho ária

  1966: Televízny film Gigliho ária

  1966: Televízny film Gigliho ária

  1966: Televízny film Gigliho ária

  1966: Večer pre dvoch

  1966: Večer pre dvoch

  1966: Večer pre dvoch

  1966: Večer pre dvoch

  1966: Nečakanie na Godota

  1966: Nečakanie na Godota

  1966: Nečakanie na Godota

  1968: Soirée

  1968: Soirée

  1968: S Miroslavom Horníčkom

  1969: Sladké hry minulého leta 1968: Hovory H

  1970: L+S v pražskom divadle Semafor

  1968 Milan Lasica v Londýne

  1969: Július Satinský v Bruseli

  1969: Július Satinský

  1970: Vtip

  1970: Sága rodu Forsythovcov

  1971: Ako vzniká sliepka

  1970: Večer pre dvoch


  


  


  


  


  


  [image: img60.jpg][image: img61.jpg]


  1971: Ako vzniká sliepka

  Poznámka: Do nasledujúcich zväzkov súborného diela L&S pripravujeme bibliografické údaje o televíznejrozhlasovej a časopiseckej tvorbe Milana Lasicu a Júliusa Satinského.


  M.P. a K.K.B.


  


  Edičná poznámka


  Pri príprave prvého zväzku súborného diela Milana Lasicu & Júliusa Satinského sme vychádzali z knižných vydaní jednotlivých textov Nečakanie na Godota (Tatran, Bratislava 1969, druhé vydanie), Lasica, Satinský a vy (Obzor, Bratislava 1993, tretie vydanie) a Tri hry (Slovenský spisovateľ, Bratislava 1988, prvé vydanie), ako aj z rukopisov autorskej dvojice.


  Kniha Lasica, Satinský a vy bola prepisom divadelných predstavení Soirée a Radostná správa pre všetkých, ktorí majú ťažkosti s mechúrom. Text tejto knihy sme rozčlenili na jednotlivé dialógy a scénky. Autori k nim doplnili názvy podľa pôvodného scenára z Divadla na Korze. Podľa tohto scenára sme urobili čiastkové zmeny v dialógoch Pretvárka (str. 51) a Pred rodným domom (str. 89).


  Prvý zväzok súborného diela L&S sme so súhlasom autorskej dvojice rozdelili do štyroch častí: I. Poviedky (str. 7-41),11. Dialógy (texty v ktorých autori vystupujú sami za seba a bez divadelných rekvizít)(str. 42 - 202), III. Scénky (texty v ktorých autori vystupujú ako dramatické postavy)
(str. 203 - 265) a IV. Divadelné hry (str. 266 - 325).


  M.P. a KKB.


  


  Obsah


  Malý testament 7


  Zrkadlo 9


  Malá nočná vzbura 14


  Rozmarná poviedka 17


  Schválnosť prírody 20


  Monológ šoféra 23


  Nekonečný svet 25


  Nezmar 28


  Taký čudný sen 31


  Niekolko poznámok ... 35


  Dialóg rýdzo humoristický 42


  Dialóg opäť humoristický 46


  Pretvárka 51


  Životopisy 56


  Mám ústa plné 62


  Vtip 65


  Sme v riti 70


  Nečakanie na Godota 74


  Majetkové skutočnosti 79


  Telefón 82


  Festival tanečnej piesne 87


  Pred rodným domom 89


  Nech boh ochraňuje báťušku 98


  Piková dáma 103


  Hamlet 111


  Muž 120


  Zápletka 140


  Mátoha parohatá 144


  Monoskop 150


  Ponorky 153


  Práca doma 158


  Cibuľa na masti 161


  Ako robiť show 172


  Ako vzniká sliepka 183


  Dialóg pre pamätníkov 200


  Koncert pre bubon a sekeru 203


  Vo vlaku 206


  Rozhovor dvoch finalistov... 211
Rozhovor o pálčivých otázkach prérie... 214


  Rozhovor v podvečer 218


  Stáť, lebo stisnem spúšť! 223


  Miru mir 228


  Podpálenie troch domov... 235


  Tri dni ma naháňali 239


  Maják 244


  Voľný pád 251


  Ponosuvání sedlácké 257


  Deň radosti 266


  Martin Porubjak: Lasica & Satinský & my 327


  Edičná poznámka 443


  


  Milan Lasica & Július Satinský


  Súborné dielo
zväzok 1


  L&S


  Vydal © Koloman Kertész Bagala, vydavateľstvo L.C.A., Levice 1996. Lektor knižného vydania Martin Pich. Autori textov © Milan Lasica a Július Satinský, 1996. Autor doslovu © Martin Porubjak, 1996. Autori dodatkov © Martin Pich, Viera Sadloňová a Marianna Forrayová, 1996. Autori fotografií sú uvedení na 343. strane knihy. Korektúry Iva Kadlečíková. Litografie Typoeon Bratislava. Tlač Svornosť Bratislava. Vydanie prvé. Všetky práva vyhradené. All rights reserved. Na uverejnenie ktorejkoľvek časti textu alebo fotografií je potrebný súhlas autorov, respektíve vydavateľa. Kontaktná adresa: L.C.A (Literatúre & Culture Agency), Ludanská cesta 27, 934 01 Levice. Tel./Fax: 0813 - 291 82. Kniha bola vydaná s finančným príspevkom akciovej spoločnosti Slovakofarma Hlohovec.


  [image: img62.jpg]


  


  ISBN 80-967516-6-2


  

OEBPS/Images/cover.jpg
< Tl R ——

Satinsky






OEBPS/Images/img61.jpg





OEBPS/Images/img62.jpg





OEBPS/Images/img60.jpg





OEBPS/Images/img54.jpg





OEBPS/Images/img55.jpg





OEBPS/Images/img52.jpg





OEBPS/Images/img53.jpg





OEBPS/Images/img58.jpg





OEBPS/Images/img59.jpg





OEBPS/Images/img56.jpg





OEBPS/Images/img57.jpg





OEBPS/Images/img50.jpg





OEBPS/Images/img51.jpg





OEBPS/Images/img49.jpg





OEBPS/Images/img43.jpg





OEBPS/Images/img44.jpg





OEBPS/Images/img41.jpg





OEBPS/Images/img42.jpg





OEBPS/Images/img47.jpg





OEBPS/Images/img48.jpg





OEBPS/Images/img45.jpg





OEBPS/Images/img46.jpg





OEBPS/Images/img40.jpg





OEBPS/Images/img38.jpg





OEBPS/Images/img39.jpg





OEBPS/Images/img32.jpg





OEBPS/Images/img33.jpg





OEBPS/Images/img30.jpg





OEBPS/Images/img31.jpg





OEBPS/Images/img36.jpg





OEBPS/Images/img37.jpg





OEBPS/Images/img34.jpg





OEBPS/Images/img35.jpg





OEBPS/Images/img29.jpg





OEBPS/Images/img27.jpg





OEBPS/Images/img28.jpg





OEBPS/Images/img21.jpg





OEBPS/Images/img22.jpg





OEBPS/Images/img20.jpg





OEBPS/Images/img25.jpg





OEBPS/Images/img26.jpg





OEBPS/Images/img23.jpg





OEBPS/Images/img24.jpg





OEBPS/Images/img18.jpg





OEBPS/Images/img19.jpg





OEBPS/Images/img16.jpg





OEBPS/Images/img17.jpg





OEBPS/Images/img10.jpg





OEBPS/Images/img11.jpg





OEBPS/Images/img14.jpg





OEBPS/Images/img15.jpg





OEBPS/Images/img12.jpg





OEBPS/Images/img13.jpg





OEBPS/Images/img4.jpg





OEBPS/Images/img3.jpg
Milan Lasica & Julius Satinsky

L&S






OEBPS/Images/img6.jpg





OEBPS/Images/img5.jpg





OEBPS/Images/img8.jpg





OEBPS/Images/img7.jpg





OEBPS/Images/img9.jpg





OEBPS/Images/img2.jpg





OEBPS/Images/img1.jpg





